
PŪGA 5 


PUGA 


1800 METAIS ANTRĄ KALĖDŲ DIENĄ VERMLANDE, 
LIOVENO EŽERO APYLINKĖSE, SIAUTĖJO TOKIA PU- 
GA, KAD DIEVE PASIGAILĖK. TIKRAI ATRODĖ, JOG 
VĖJAS SUMANĖ VISKĄ NUŠLUOTI NUO ŽEMĖS PA- 
VIRŠIAUS IR PALIKTI TUŠČIĄ PLYNĘ. 

Nesakyk, kad tokių smarkių vėjų būta ir anksčiau, ir 
vėliau, bent jau nepasakok niekam iš senųjų Lioveno 
gyventojų, nes jie nuo pat mažens girdėjo, kad šitokios 
audros negalėjai nė įsivaizduoti. 

Dar ir šiandien jie suminės visas išverstas tvoras, 
visus nuplėštus stogus, visus sugriuvusius tvartus, po 
kurių gegnėmis galvijai paslėgti išgulėjo keletą dienų. 
Ir parodys aliai vienos vietas, kur pliūptelėjo gaisrai, 
o siaučiant vėtrai jų nebuvo įmanoma užgesinti, todėl 
visas kaimas supleškėjo. Jie išvaikščiojo kalvas ir kal- 
veles, kur medis krito prie medžio, nuo tol čia vietos 
atrodė kaip nuluptos. 

Juk žinia, kaip žmonės sako, kad vėjas blogas, jeigu 
nieko gero neatpučia, bet nemanyk, jog šie Žodžiai 
netiko ir antrai pūgos dienai, nes visi matė, kaip ne- 
laimė sekė nelaimę. 

O iš tų, kurie užvis mažiausiai galėjo įsivaizduoti, 
kad vėtra atneš ką gero, buvo Kultorpo “pusmergėlė". 
Šitos niekas nebūtų perkalbėję, kai ji antros dienos 
rytą stovėjo pamiškėje ir matė, kaip priešais klonyje 
vėjas neša stulpus sniego, pelenų, šiukšlių ar dar ko 
pagriebdamas. Niekad kaip gyva, o jau turėjo trylika 
metų ir ėjo keturioliktus, ji nebuvo patyrusi tokios 
nesėkmės. Šiaip ji visada sugebėdavo neprarasti nuo- 
taikos, ar sunku būdavo, ar lengva, bet šį kartą nebe 
jos jėgoms buvo ištverti. 

Rodės, tuoj tuoj iš didelių spindinčių akių pasipils 
ašaros ir nuriedės blyškiais liesais skruostais. 

Pusmergėlė stovėjo kiek atokiau nuo miško, tarsi 
norėdama įsitikinti pūgos galybe, ir vėjas plėšė jai nuo 
galvos skepetą, barbeno į trumpą baltą avikailio skran- 
dutę ir taip plakė prie kojų naminio milo sijonėlį, kad 
ji vos vos laikėsi neparvirtusi. 

Ji buvo ne viena, sykiu su motina ir “bernaičiu". Šie 
irgi buvo apsitaisę kaip pusmergėlė - trumpomis balto 
avikailio skrandutėmis ir juodo storo milo sijonais. 
Kitaip ir negalėjo būti, nes pusmergėlė visus drabužius 
paveldėdavo iš motinos, o paskui šie atitekdavo ber- 
naičiui. Tik tarp jų ir jos buvo skirtumas, nes jie, nors 
ir apsirenge taip pat šiltai, nėjo iš miško, o tebestovėjo 
užuovėjoje. 

Motinos ir bernaičio veidai buvo tokie pat suvargę 
kaip pusmergėlės, akys irgi skaisčios ir išmintingos, o 
ir galvojo abu tą patį kaip ji, kad tokia pūga tai vargas, 
ir taip krimtosi, kad vos neverkė. 

Tik neatrodė tokie nuliūdę kaip ji. 

Ji stovėjo kaip tik ant tos kalvos viršūnės, kur, ži- 
not, ties Bekgordenu, Bru parapijoje, ir iš čia galėjo 
matyti kelią, vinguriuojantį ir sukiojantį ilgomis kilpo- 
mis iki pat Bru bažnyčios. Ji taip pat matė, jog kaimie- 
čiai, išsiruošę keliauti į pamaldas, gręžėsi atgal namo. 
Nebereikėjo daugiau žvalgytis, ir taip suprato, kad mo- 
tina su bernaičiu nieku gyvu nenueis tų dviejų mylių 
iki Niugordo Juodežerio parapijoje, kur susiruošė į Ka- 
lėdų vaišes. 

Nejučiom sugniaužė kumštį pirštinėje, kai visa tai 
suvokė. 

Kad nors nebūtų buvę taip ramu miške, kur jie 
gyveno! Kad nors jie būtų suprate, koks oras, kol ne- 
išėjo į šitą pamiškę! Tada niekaip nebūtų kėlę kojos iš 
namų, ir todėl jai būtų buvę ramiau. 

Mat ji buvo iš tokių, kuriai atrodė nieko nėr paikiau? 
kai esi priverstas grįžti atgal ir nenukakti ten, kur 
sumanei. 

Kad nors visus metus nebūtų svajojusi, kaip antrą 
Kalėdų dieną trauks į Niugordą! Jeigu dabar, šią aki- 
mirką, nebūtų mačiusi didžiulių garuojančių prikaistu- 

vių, ilgų stalų, apdengtų baltomis staltiesėmis, šūsnių 
sumuštinių! Bent juodu su bernaičiu, jei motina netu- 
rėdavo ko paduoti valgyti, nebūtų kalbėję kits kitam: 
“Kai nueisim pas dėdę į Niugordą per Kalėdas, tada 
prisikirsim lig soties!" 

Tik pagalvokit, ten jie verda saldžią sriubą su razi- 
nomis, valgo ryžių košę ir pyragus, jie turi uogienių, 
kavos ir sausainių, ir štai dabar jai nieko neteks! 

Ji taip širdo, kad trokšte troško surasti ką nors ir 
išlieti savo pyktį. Pati sau viena galvojo, kad vėjui 
derėjo turėti daugiau proto, o nesiautėti tokią dieną. 
Juk šventadienis, taigi malūno sukti nereikia, be to, 
žiema, užtat ir ežere niekas nelaukia jo pagalbos, ga- 
lėtų sau būti ramus. Bet neverta šito sakyti vėjui. 

Prieš akis jų laukė pats blogiausias kelio tarpas: 
palei Helgeseterį ir žemyn Brubiu kalvomis tiesiai link 
Lioveno ir bažnyčios per plačias klebonijos valdas, čia 
kelias bėgo plyna vieta. Kad tik pavyktų prasigauti pro 
ten, nes kopiant į Hedebiu kalvas nebeliks pavojaus, 
ten prasidės miškas. 

Ir ne taip baisiai toli atrodė. Jos manymu, reikėjo 
bent pamėginti. Juk dėl to gal nebus blogiau. 

Vis dėlto džiaugėsi, kol motina stovėjo ir svarstė. 
Galimas daiktas, kad ji nuspręs eiti toliau. Bet štai 
pastebėjo, jog motina apsigrežė atgal į mišką, aišku, su 
ja ir bernaitis. 

Tada pusmergėlė žengė į priešingą pusę žemyn nuo 
kalvos. Iš pradžių palengvėle, bet paskui vis sparčiau, 
nes vėjas pūtė į nugarą ir stumte stūmė, todėl ji norom 
nenorom turėjo bėgti protekiniais. Stengėsi nieku gyvu 
neatsisukti, nes manė, kad motina su bernaičiu gali 
duoti ženklą grįžti atgal. Ji buvo beveik tikra, kad jie 
ūkčioja ir šaukia ją, bet dabar dėl to nereikėjo jaudin- 
tis, nes išėjo tiesiai į pūgą, aplinkui taip kaukė ir 
švilpė, kad ji nieko negirdėjo. 

+ Sunku buvo tikėtis motiną bėgant tekiną iš paskos, 
nes ji turėjo laikyti už rankos bernaitį, kad šio vėjas 
nepargriautų, užtat paskubėti nelabai sekėsi. 

Ne todėl, kad pusmergėlei knietėjo atsigręžti, anaip- 
tol, bet ji nejučia turėjo prisipažinti niekaip nemaniusi, 
jog čia šitoks oras. Virš galvos plevendami sparnais 
skriejo milžiniški juodi paukščiai, kuriuos vėjas ginė su 

savimi, draskydamas ne tik plunksnas, bet ir juos pa- 
čius. Ji manė niekada neregėjusi tokio siaubo, kol su- 
prato, kad tai didžiuliai šiaudų kuokštai, nuplėšti kaž- 
kur nuo stogo. 

Jeigu ji žengdavo žingsnį link vėjo, šis stodavosi 
priešais lyg arklys piestu ir bandydavo pargriauti, o 
jeigu nusisukdavo pavėjui, taip nešdavo, kad turėdavo 
eiti pritūpusi ir susirietusi, kitaip nevaliojo atsilaikyti. 
Taip nusikamavo besigrumdama su juo, kad, rodės, lyg 
vežimą tempė. 

O vėjas skriejo iš šiaurės, šaltas baisiausiai, tarsi 
būtų su numirėliu šokes. Jis buvo toks stiprus ir žvar- 
bus, kad skverbėsi pro avikailį ir milo apdarą, į ledą 
stingdydamas nuogą kūną. Nors ir negalvojo apie tai, 
bet jautė, kaip dervuotose klumpėse styra kojų pirštai, 
vilnonėse pirštinėse rankas gnybia panagės, o po ske- 
peta dega ausys. Bet ji vis tiek keliavo pirmyn, kol 
įveikė visą ilgą kalvą. Atsidūrusi klonyje sustojo ir 
palaukė kitų. 

Kai šie galų gale priėjo artyn, ji apsigręžė pasitikti. 

Girdi, verčiau eiti atgal namo, pasakė ji. Ko gero, 
neįmanoma bus pasiekti Niugordą. 

Bet dabar motina supyko, o bernaitis irgi, esą, abu 
nusprendę, kad ši mergiotė tegul nemananti jų stumdy- 
ti ir aiškinti, kada jiems eiti pirmyn, o kada sukti atgal. 

- Ne, - pasakė motina, - negrįšim, kad tu galėtum 
nukakti į Kalėdų vaišes, nes šitaip įsigeidei ten patekti. 

- Taigi, tegul tave taip nugairina vėjas, kad paskui 
keletą savaičių būtum patenkinta, - tarė bernaitis. 

Šitaip tarę motina su bernaičiu patraukė tolyn, o 
pusmergėlė kaip įstengdama nusekė paskui. 

Priėję Uvgordeną jie susitiko Lotą Klajūnę ir Juną 
Elgetą. Ir šiedu, kurie bastydavosi po apylinkes tiek 
šventą, tiek šiokią dieną, nepaisydami jokio oro, dabar, 
lyg tūtą prisidėję rankas prie burnos, ėmė šaukti jiems, 
kad tučtuojau eitų namo, nes arčiau ežero esą taip 
šalta, jog mirtinai sustingsią. 

Motina su bernaičiu vis tiek traukė pirmyn. Jie te- 
bepyko ant pusmergėlės ir norėjo, kad ji iš tikrųjų 
pajustų, koks dabar oras. 

Jie sutiko Eriko iš Falos arklį, tempiantį tuščias 
roges, mat Erikui vėjas nupūtė kepure ir, kol šis lakstė 
po laukus, laipiojo per tvoras ir ropinėjo po griovius, 
gaudydamas kepurę, arkliui pakyrėjo stovėti vėjuje ir 
jis pasileido link namų. 

Bet, regis, motina su bernaičiu nematė čia nieko 
ypatingo. Jie ėjo sau toliau. 

Taip jie stūmėsi į priekį, kol atsidūrė pačioje Brubiu 
kalvų aukštumoje. Cia pataikė į didžiule kamšatį žmo- 
nių, arklių bei rogių, nebegalinčių toliau pajudėti. Mat 
didžioji Brubiu pušis, tokia aukšta, kad ją galėjai regėti 
iš tolo kaip ir Gurlitos viršukalnę, dabar buvo vėjo 
išversta ir gulėjo skersai kelio. O šiandien Brubiu baž- 
nyčioje turėjo tuoktis Gulosos Janas su Kringosos Brita. 
Taigi čia stoviniavo senasis Janas Jansa iš Gulosos, 
motušė iš Kringosos, kaimynai, giminės, muzikantas Jonsas, 
gražuolis Gunaras iš Hiogšio bei visi kiti, kurie keliavo 
su vestuvių svita. Jie šūkalojo, aiškindami, jog jau ir 
taip du kartus turėje gaišti per išvirtusius medžius, bet 
anuos valioję nutempti į šalį, o su šituo niekaip nežiną 
ką daryti. Tuo tarpu tėvukas iš Gulosos sukiojosi aplin- 
kui, vaišindamas degtine, bet visi stovėjo vietoje kaip 
ir stovėję. O nuotaka, išlipusi iš rogių, verkė, kad tokia 
nesėkiminga kelionė į bažnyčią. Vėjas draskė nuo jos 
suknelės apvadų raudonas tiulines rožes bei žalius la- 
pelius, ir žmonės, kurie vėliau tą pačią dieną važiavo 
per kaimą, niekaip kitaip negalvojo, tik kad vėjas, 
užtikęs erškėtrožių krūmą užburtam miške ir nuplėšęs 
žiedus bei lapus, pasėjo laukuose ir pagrioviais. 

Bet motina su bernaičiu nesustojo dėl to, kad kelią 
buvo užvertusi pušis, perlipo per ją ir žygiavo toliau. 
Jiems atrodė, kad pusmergėlei dar negana pūgos. 

Ir tik pagalvokit, jie taip toli nusigavo, kad pasiekė 
kryžkelė ir Brubiu smuklę! 

Čia jie pamatė majorienę Samzelijus, atvažiuojančią 
su pora arklių ir dengtomis rogėmis. Ir tik dabar, išvy- 
dę majorienę po stogu, galutinai suprato, koks prastas 
oras, nes šiaip ji buvo ne iš bailiųjų. Majorienė iškišo 
kumštį iš būdos ir pagrūmojo jiems. Ir dar suriko tokiu 
balsu, kad net per pūgos šėlsmą buvo girdėti: 

- Eik namo, Marita iš Kultorpo! Kur tu keliauji šito- 
kiu oru su savo vaikais, juk net aš turiu važiuoti deng- 
tomis rogėmis. 

Bet motinai su bernaičiu atrodė, kad pusmergėlė 
turėtų dar šiek tiek pasigalynėti su pūga. 

O kai priėjo tiltą per siaurą sąsmauką tarp Aukštu- 
tinio ir Vidurinio Lioveno, teko rėplom šliaužti palei 
atramas. Čia vėjas buvo toks baisus, jog tuoj būtų 
nunešes juos į atvirą įlanką, jei būtų pamėginę žengti 
stati. 

Perėje tiltą jau turėjo sukorę puse kelio. Pusmergėlė 
net pradėjo manyti, jog nukaks į Kalėdų vaišes. 

Bet vos tik šitaip pagalvojo, atsirado nauja bėda. 
Nežmoniškas šaltis ant tilto galutinai priveikė bernaitį. 
Visas pavirto į ledokšnį. Stačiai nugriuvo ant kelio ir 
nebenorėjo daugiau nė žingsnio žengti. Motina pagrie- 
bė jį ant rankų ir nusinešė į artimiausią trobą. 

Sekdama paskui motiną į trobą, pusmergėlė buvo 
taip išsigandusi, kad nebežinojo ką daryti. Jeigu ber- 
naitis peršalo, tai ji kalta. Be jos motina su bernaičiu 
tikrai būtų grįžę namo. 

Jie užėjo į vidų, kur gyveno be galo geri Žmonės, 
stačiai neįtikėtina. Šie bemat pasakė, jog pakeleiviams 
nieku gyvu nevalia traukti toliau, kol pūga nors kiek 
atlėgs. Girdi, Dievo laimė, kad jie užklydę čionai. Jei 
būtų pasuke per pastoriaus laukus, tada kaip kažin ką 
visi trys būtų mirtinai sušalę. 

Atrodė, jog motina irgi džiaugėsi, kad jie po stogu. 
Ji sėdėjo patenkinta ir, regis, nė nežinojo, kad Niugor- 
de jų laukia kepsniai ant iešmo ir garuojanti mėsa iš 
didžiulių katilų. 

Šeimininkai, lig valiai išaiškinę, kaip gerai, kad jie 
čia apsistojo, galų gale susiprato paklausti, ko iškelia- 
vo tokiu oru. Ar tik ne į bažnyčią susimanė? 

Tada motina pasisakė, jog ketinę apsilankyti pas 
Perą Jansą Niugorde. Jis esąs jai svainis, nors toks pat 
turtuolis, kaip jos vyras varguolis. Antrą Kalėdų dieną 
jis visada keliąs puotą, ir ji kaip svainė, be abejo, 
esanti kviečiama. Aišku, supratusi, kad per tokią pūgą 
blogas laikas keliauti, bet tai vienintelės vaišės metuo- 
se, kur jiems tenka dalyvauti. 

Išgirdę šeimininkai vėl ėmė graužtis. Esą, labai gai- 
la motinos, kad nepasisekė patekti į vaišes pas Perą 
Jansą, nes, matyt, būsią prašmatnios. Bet vis dėlto, dar 
sykį išeiti į pūgą buvo neįmanoma. Šitaip ir gyvybės 
gali netekti. 

Motina sutiko, jog neįmanoma, ir lyg niekur nieko 
sėdėjo ramiausiai pas šiuos neturčius Žmones, nors ten 
jos laukė tokia gausybė skanumynų. 

- Jeigu neturėtumėt su savim vaikų, - kalbėjo šeimi- 
ninkai, - tuomet gal ir nusikapstytumėt tenai. 

Motina ir šį sykį sutiko. Aišku, būtų nukeliavusi į 
vaišes, jeigu nebūtų išsivedusi vaikų. Bet su jais į šitokį 
orą niekaip nevalia. 

Taigi, nieko čia nepadarysi, visi sutarė. Ir jiems 
gaila buvo motinos. Aiškiai galėjai matyti, kokie visi 
nusimine. 

Bet staiga šeimininkei šovė mintis, ir ji labai apsi- 
džiaugė. 

- O dangau! - tarė ji. - Juk vaikus galite pas mumis 
palikti, jei turit ūpo keliauti. 

Ir kaip jie džiūgavo, ir šeimininkė, ir šeimininkas. 
Negalėjo suprasti, kodėl anksčiau nesusiprotėjo. 

Motina iš pradžių truputį pasimuistė, bet greitai 
pasidavė. Buvo sutarta, jog vaikai liks čia, per dieną ir 
per naktį, o rytoj motina sugrįš ir juos pasiims. 

Taigi motina išėjo, o pusmergėlė tebesėdėjo. Supra- 
to, kad nebėra vilties patekti į Kalėdų vaišes. Ir tuščia 
buvo nors užsiminti, kad ir ji norėtų keliauti drauge su 
motina, nes pas tokius mielus Žmones pasisekė apsisto- 
ti, kad jie niekaip nebūtų jos išleidę. O ir bernaitį vieną 
palikti nevalia. 

Šeimynykščiai bandė ją kalbinti ir guosti, bet ji nė 
vienu žodžiu nevaliojo atsiliepti. Nusuko jiems nugarą, 
atsistojo prie lango ir ėmė žiūrėti į du didžiulius ber- 
žus, linguojančius į šalis nuo galingo vėjo. 

Ir ko tik ji negeidė, šitaip stovėdama. Sakysim, troš- 
ko, kad įsisukęs viesulas pačiuptų ir apverstų šią trobą 
ir ji galėtų iš čia išeiti. 

Bet, bet... kaip keista! Šitaip bestovint ir bežiūrint 
į beržus jai pasirodė, jog kuo toliau, tuo mažiau ir 
mažiau jie linguoja. Net, regis, aptyko pūgos stūgavi- 

mas ir kauksmas, ore nebeskraidė nei skiedros, nei 
šiaudai. 

Ji netgi nedrįso patikėti, ar jos akys neapsirinka, bet 
lauke buvo taip ramu, kad ilgos svyruoklių beržų šakos 
vos vos virpėjo. 

Namiškiai susėdę čiauškėjo su bernaičiu ir nieko 
nepastebėjo, kol pusmergėlė pasakė, jog pūga atlėgo. 

Jie be galo nustebo ir tuoj ėmė apgailestauti, kad ši 
nesiliovė anksčiau, tada ir vaikai būtų galėję keliauti į 
Kalėdų vaišes. Nes, girdi, suprantą, jog menkas džiaugsmas 
sėdėti čia pas juos visą dieną. 

Tada pusmergėlė pasakė, jog jeigu jie leisią, ji ga- 
lėtų pasiimti bernaitį ir nukakti į Niugordą. Kelias esąs 
tiesutėlis, užtat tikrai rasianti, o juk šitaip, vidury die- 
nos, negalėtų juos koks nors pavojus ištikti. 

Žmonės iš tikrųjų buvo malonūs. Jie nieko nenorėjo 
liūdinti, užtat išleido abu, ir pusmergėle, ir bernaitį. 

Taigi dabar viskas klojosi kuo puikiausiai. Oras gra- 
žus, ramus, eiti lengva, ir nebuvo kas lieptų pusmergė- 
lei sėdėti ar grįžti atgal, kai ji norėjo keliauti tolyn. 

Bet štai vienas rūpestis jai kėlė nerimą. Saulė, ro- 
dos, pernelyg staigiai nusileido pietiniam dangaus pa- 
krašty. Kelinta valanda, ji nežinojo, o kas, jeigu jau 
taip vėlu, kad Niugorde visi susėdę prie stalo! Priešais 
dar gera mylia kelio. O jeigu ji nuėjusi ras tik tuščius 
puodus ir apgraužtus kaulus! 

Bernaitis buvo vos septynerių metukų. Nelabai spar- 
čiai jam sekėsi eiti. Po visko, ką teko patirti tą dieną, 
buvo pavargęs ir nusiminęs. 

Kai priėjo lomą Hedebiu kalvos papėdėje, pusmer- 
gėlė žvilgtelėjo į Lioveną, sukaustytą tvirto spindinčio 
ledo. 

Ji paklausė bernaitį, ar prisimenąs, kurį vakarą mo- 
tina parėjusi namo pasakė, jog Liovenas užšalęs. Moti- 
na labai stebėjosi, kad ežeras sustingo dar prieš Kalė- 
das, todėl visą vakarą tik apie tai kalbėjo. 

- Nagi Kūčių išvakarėse, - pasakė bernaitis. Jis buvo 
tikras. 

- Tada bus keturios dienos, kai užšalęs, - pasakė 
pusmergėlė. - Nė kiek neabejoju, kad jis ganėtinai tvir- 
tas ir mus atlaikys. 

Bernaitis iškart atkuto, supratęs, jog ji ketina eiti 
tiesiai per ežerą. 

- Mes galėsim čiuožte nučiuožti į Niugordą! - šūkte- 
lėjo jis. | 

- Juk aišku, - pasakė pusmergėlė, - kad šis kelias 
mums tinkamiausias, nes Niugordas prie pat ežero. 

Ji vis dar būgštavo, bet šį kartą bernaitis ragino. Jis 
nenorėjo nė girdėti apie ėjimą vieškeliu. Žūt būt spy- 
rėsi keliauti ežeru. 

- Turėsi pasakyti motinai, kad pats įsigeidei, - tarė 
pusmergėlė, - nes ant tavęs ji nepyks. 

Ežeras buvo visai netoli. Bemat jie jau stovėjo ant 
ledo. Šis buvo slidus kaip ungurys ir žvilgėte žvilgėjo. 
Jiedu susiėmė už rankų ir ėmė čiuožti Liovenu. 

Buvo geriau negu klemšioti vieškeliu. Šitokiu būdu 
jie, ko gero, suspės, kol didžioji puota dar nebus pasi- 
baigusi. 

Bet staiga užpakalyje pusmergėlė išgirdo taip gerai 
pažįstamą gaudesį ir šniokštimą. Nereikėjo nė atsigręž- 
ti, norint sužinoti, kas tai. Pajuto netgi nugara. Tai 
buvo vėl pradėjusi šėlti pūga. 

Rodės, kad ji tik tol rimo, kol atviliojo vaikus ant 
ledo. O dabar atūžė ir sučiupusi pargriovė abu. 

Pūgai įsisiautėjus ledu keliauti buvo visiškai neįma- 
noma. Jie net ant kojų nevaliojo pastovėti. Nebuvo kas 
daryti, reikėjo ropštis į krantą. 

Dabar atrodė, kad pusmergėlei visai atėjo galas. Ji 
taip susipainiojo, kad sunku buvo įsivaizduoti, kaip jie 
vėl nusikapstys iki žmonių. Ežeru čiuožti beviltiška, o 
kai pasiekė krantą, šlaitas buvo status, apaugęs tankiu 
mišku, ir jokio kelio. 

O bernaitis jautėsi toks išvargęs ir viskuo pasibaisė- 
jęs, kad tik verkė. 

Ji taip pat iš pradžių tik stovėjo ant kranto ir atrodė 
visiškai nusiminusi. 

Bet staiga prisiminė, kaip jiedu su bernaičiu važinė- 
davosi namie nuo apledėjusio kalnelio. Ir tučtuojau 
pradėjo laužyti eglišakes ir krauti į dvi krūvas. Ant 
vienos pasodino bernaitį, paskui atsiklaupė ir nustūmė 
jį su abiem eglišakių krūvom vėl ant ledo. 

Kai atsidūrė ten, kur vėjas buvo pats smarkiausias, 
tada pati atsisėdo ant antros krūvos, abu pė į 
rankas po šaką ir iškėlė prieš vėją. 

- Ir ei! - tepasakė vėjas, - ir oi! - pakartojo. Blaškė, 
sukiojo į šalis, tarsi mėgindamas, ar įstengs pajjsdinti. 

Bet paskui kad čiupo iš visų jėgų ir nurūko. 1r kad 
lėkė tai lėkė, kaip viesulas, ir vėjo jie beveik nejautė, 
vos neatrodė, kad stovi vietoje, tik krantai neria pro 
šalį. 

Bernaitis šūkavo iš džiaugsmo, o pusmergėlė sėdėjo 
tvirtai susičiaupusi ir žvalgėsi, ar vėl neatsiras kokia 
nauja kliūtis, kuri pastos jai kelią į Kalėdų vaišes. 

Dar kaip gyva nebuvo taip greitai važiavusi. Vos po 
keliolikos minučių jie atsidūrė ties iškyšuliu, kur stūk- 
sojo didžiuliai Niugordo trobesiai. 

Niugorde kaip tik žmonės taisėsi sėsti prie stalo, kai 
juos išvydo, ir neištvėrę puolė laukan pažiūrėti, kas ten 
atvažiuoja ežeru. 

Ir galima įsivaizduoti, kaip visi nustebo, ir ka 
Jansa, ir Pero Jansos pati, ir pastorius, ir visi pūbtos 
svečiai. 

Tik vienintelė, kuri neatrodė per daug nustebusi, 
buvo motina. 

- Ši mergiotė nenurims, kol nepadarys kaip ji nori, 
- pasakė ji. - Aš visą laiką galvojau, ar tik neatskris ant 
šluotražio koto. 

O toji, apie kurią žmonės kalbėjo visą vakarą, gyrė, 
tvirtino, kad iš jos užaugs šauni moteriškė, ir buvo 
pusmergėlė. 

Motinai teko ilgokai sėdėti ant kanapos šalia pasto- 
rienės ir pasakoti apie ją. 

Verpėja dar ne kažin kokia, per mažutė, bet kedenti 
vilnas moka, visą praėjusią vasarą rinko uogas ir par- 
davinėjo Helgeseteriams, nuo kapitonienės gavo abėcė- 
lę, o viena Helgeseterio panelių pamokė ją, užtat dabar 
ji sugeba ir skaityti, ir rašyti. 

Juodežerio pastorius daugel metų našlavo, bet šią 
vasarą vėl vedė. Naujoji pastorienė buvo smulkutė mo- 
teriškaitė žilutėliais plaukais, bet skaisčios veido odos 
ir nesusiraukšlėjusi. Niekas nebūtų pasakęs, kiek jai 

amžiaus. Garsėjo kaip nepaprastai gera namų šeimi- 
ninkė. Taip pat buvo kalbama, kad, bent sykį išvydusi 
žmogų, ji žinojo, ko šis vertas. 

Dabar ši naujoji pastorienė pasisakė motinai, jog 
senokai ketinanti priimti į namus jauną mergaitę, ku- 
rios rūpestis būtų patarnauti jos podukrai, tada kamba- 
rinei daugiau laiko liktų audimui. Todėl paklausė mo- 
tiną, ar ši neprieštarautų, jei nuo ateinančio rudens 
mergaitė persikeltų į kleboniją. 

Ar motina neprieštarautų? Tai bent klausimas! Ji 
negalėjo įsivaizduoti didesnės laimės savo pusmergėlei 
kaip tarnauti Liovdaloje. 

Visą vakarą pastorienė sėdėjo ir sekiojo pusmergėlę 
žvilgsniu. Rodės, kad ji nieko daugiau neįstengia gal- 
voti. 

Po kiek laiko vėl pasišaukė pas save motiną. 

- Ar teisybė, - tarė ji, - kad mergaitė moka rašyti ir 
skaityti? 

Ir motina pasidievažijo, kad tai tiesa. 

- Tada sutarkim, kad ji tučtuojau keliaus į Liovdalą, 
- tarė pastorienė. - Grįždami namo iš vaišių galit pa- 
sukti pro Liovdalą, tada ji ir pasiliks. 

Šitaip ir buvo sutarta. 

Bet pastorienė vis kaip pirmiau nenuleido akių nuo 
pusmergėlės, tarsi negalėdama lig soties į ją atsižiūrėti. 

Netrukus ji vėl įsigeidė pasišnekėti su Kultorpo Ma- 
rita. 

- Kuo vardu tavo mergaitė? - paklausė ji. 

- Nagi Eleonora, bet mes ją vadinam Nora. 

- Ar iš tikrųjų tiesa, ne tik pagyros, kad ji moka 
skaityti ir rašyti? - tarė pastorienė. 

Taip, patvirtino motina, gryna tiesa. 

- Aš čia ką tik galvojau, kad ji galėtų sykiu su mumis 
važiuoti šiąnakt rogėmis, - pasakė pastorienė. - Mums 
kaip tik tokios reikia Liovdaloje, taigi galėtų jau dabar 
ir pradėti tarnystę. 

Aišku, taip baigėsi, kaip pastorienė norėjo. Ji buvo 
iš tokių, kuriems žmonės nedrįsta prieštarauti. 

RATELIAI 


AUKŠTAS DALARNOS LAIKRODIS, STOVINTIS LIOV- 
DALOJE, KAMBARĖLYJE PRIE VIRTUVĖS, TRIUKŠMIN- 
GAI, LYG SVARSČIAI BŪTŲ TAIKĘSI NUGARMĖTI PO 
ŽEME, IŠMUŠĖ ŠEŠIAS IR PAŽADINO PUSMERGĖLĘ, 
MIEGANČIĄ ANT TRIJŲ KĖDŽIŲ NETVIRTAM GUOLY, 
KURIS VĖLAI NAKTĮ JAI GREITOSIOMIS BUVO PA- 
KLOTAS. 

Ji klykdama iššoko iš patalo ir nutilo tik atsidūrusi 
vidury kambario. Sapnavo, kad guli karste, kad tuoj ją 
laidos ir jai skamba varpai. 

Nužengusi ant šaltų grindų bemat galutinai išsi- 
blaivė. 

Gal nieko nebuvo kambarėlyje, ir niekas negirdėjo, 
kaip ji šaukė? Juk kaip juoktųsi pastoriaus tarnaitės, 
sužinojusios, kad ji išsigando sieninio laikrodžio! Nė 
pati nesuprato, kodėl išsigando, bet tikriausiai todėl, 
kad Kultorpe jie visai neturėjo laikrodžio, bet Niugorde 
buvo mušantis laikrodis ir didžiajam kambary, ir ma- 
žajam, todėl ji buvo girdėjusi, kaip skamba laikrodžio 
dūžiai. 

Kambarėlyje nebuvo visai tamsu. Kelios pliauskos 
degė kampe krosnyje, užtat ji galėjo šį tą matyti. Ne, 
daugiau nieko nebuvo, tik ji viena. Siaura medinė ka- 
napa, kur miegojo pastoriaus duktė, mamzelė Maja 
Lisa, kai ji čia naktį atvažiavo, stovėjo tuščia, netgi 
paklota. 

Bet jeigu mamzelė Maja Lisa atsikėlusi, tada, matyt, 
ir jai metas rengtis. 

Ji įmetė dar vieną pliauską į ugnį. Nors tiek pašvies- 
tų, kad ji susigraibytų kojines, batelius ir kitą apdarą, 
bemat būtų gatava. 

Vis dėlto kaip keista, kad čia ji rengiasi sukiodamasi 
po kambarėlį pastoriaus namuose! Toj pačioj Liovdaloj, 
kur motina tarnavo nešiote prieš ištekėdama už tėčio. 
Ar džiaugsis ji čia taip pat, kaip džiaugėsi motina? 

Po bernaičio, aišku, motina nieko taip nemylėjo kaip 
pastoriaus dukterį. Kai pasakodavo apie ją, atrodyda- 
vo, jog kalba apie princese. 

Pastoraitė esanti tokia graži, kad kai važiuoja ar 
joja keliu, Žmonės meta darbą ir parime ant tvorų 
stebeilija į ją. 

Pastoriaus galia parapijoje labai didelė, bet jis daž- 
nai kartoja, kad žmonės iš jo reikalauja mažiau negu 
duktė. Jis čia tik ateivis, o ji iš senos pastorių giminės, 
žinomos parapijoje jau šimtas metų, ir paveldės Liov- 
dalą bei visą parapiją. 

Sykiais net darydavosi įkyru klausytis tiek daug kal- 
bant apie pastoriaus dukterį. Kai išeidavo šneka apie 
ją, atrodė, jog kitų lyg nebūtų. Vis-dėlto smagu būtų ją 
pamatyti. 

Kad bent valiotų suprasti, kas čia dunda jai besiren- 
giant! Bene skamba ausyse vakarykštė pūga? O gal vėl 
pakilo vėtra? Nors tai, ką ji girdėjo, nelabai buvo pa- 
našu į vėją. Greičiau atrodė lyg vienodas malūno šniokš- 
timas. 

Pagaliau ji apsitaisė ir pravėrė virtuvės duris. 

Nieko nuostabaus, kad dundėjo. Visa virtuvė buvo 
pilna ratelių ir verpėjų, ratelis už ratelio, verpstė už 
verpstės, verpėja už verpėjos. Ji nevaliojo galo įžiūrėti. 

Turėjo stabtelti ant slenksčio, nes galva ėmė svaigti. 
Tris ratelius vienoje vietoje, štai kiek daugiausia lig 
šiol ji buvo mačiusi. O kiek jų čia? Manė, ar valiotų 
suskaičiuoti. 

Virtuvėje buvo gana tamsu, užtat nelengva ir susi- 
gaudyti. Ant tinklelio, pritaisyto prie aukšto žarsteklio, 
degė dervuoti seno ėglio šaknų stagarai, štai ir viskas. 
Ir šiaip čia šviesa buvo menka, bet dar ir dėl to sunku 
ką nors įžiūrėti, kad rateliai ir verpėjos skendo dulkių 
debesyje, kurį pačios kėlė bedirbdamos. 

Šiaip ar taip, tokio reginio ji niekada nebuvo mačiu- 
si. Stovėdama ir žiūrėdama į ratelius, paminas, verps- 
tes, į dirbančias rankas ir pirštus, jautė, kaip vis labiau 

sukasi galva. Norėdama atsikratyti svaigulio, pradėjo 
svarstyti klausimus, nes buvo girdėjusi motiną sakant, 
kad taip reikią daryti. “Kiek sruogų siūlų suverpiama 
šioje virtuvėje per vieną rytą? O kiek pundų sruogų jau 
prikabinta palėpėje? Ir kiek staklių reikės užtaisyti pa- 
vasarį visiems šitiems verpalams suausti? O kiek rieti- 
mų paskui bus ištiesta balti? Ir kiek..." 

Iš tikrųjų, visas svaigulys praėjo! Ji jau drįso nu- 
žengti ant grindų į ratelių tarpą. Ne taip jau nežmoniš- 
kai daug ir buvo, kaip jai iš pradžių pasirodė, bet vis 
dėlto nemažai. Jie stovėjo ilga vingiuota eile nuo viryk- 
lės iki pat lauko durų. 

Arčiausiai viryklės ir žiburio prie gelsvo ratelio sėdė- 
jo pastorienė ir verpė dailią baltą medvilne. Už jos, kiek 
galėjo spresti iš motinos pasakojimo, sėdėjo senoji eko- 
nomė ir verpė vilną raudonai ir žaliai išmargintu rateliu. 
Dar už jos sėdėjo penkios jaunos tarnaitės, virėja ir 
kambarinė, pasiuntinė, skalbėja bei melžėja ir verpė 
plonus linus paprastais nedažytais rateliais. Dar toliau 
sėdėjo kampininkė, kuprota moteriškė, ji senu prastu 
rateliu verpė pakulas. O užvis atokiausiai, prie virtuvės 
durų, kur smelkė šaltis iš priemenės, kone visiškoje 
tamsoje sėdėjo dar viena verpėja. Jos ratelis buvo be 
trijų stipinų, šniūras sumazgytas, pamina atsipalaidavu- 
si, o pakulos, kurias ji verpė, tokios gumbuotos ir pilnos 
spalių, kad kitur tokio kuodelio nebūtų nė ant verpstės 
smeigę. Bet šioji verpėja darbavosi taip pat lengvai ir 
smagiai kaip kitos, verpdamos plonus linus. 

Kas ji tokia, pusmergėlė negalėjo atspėti. Tikriausiai 
atėjusi į pastoriaus namus pasimokyti. 

“Vargšele! - pagalvojo ji. - Prastai čia tau. Matyt, 
neprielanki tau pastorienė." 

Štai ir visos, kiek buvo virtuvėje. Ji nesuprato, kaip 
galėjo pasirodyti, kad čia jų be galo daug. 

Ir kiekviena tik verpė, tik verpė. Motina darbuoda- 
masi paprastai dainuodavo ar sekdavo pasakas, o čia 
buvo tylut tyliausia. 

Pastorienė mostelėjo pusmergėlei, kad prieitų artyn. 
Padavinėsianti iš pintinės nuo žemės sukedentą med- 
vilnę, tada jai pačiai nereikėsią lankstytis. 

Bet pusmergėlė neilgai ištvėrė. Aplink ją dūzgė ra- 
teliai, klepsėjo paminos, skriejo ratu šniūrai. Vėl pra- 
dėjo suktis galva, užtat turėjo dar sykį grįžti prie nau- 
dingų klausimų, kad praeitų svaigulys. 

“Kažin kiek sruogų siūlų jos suverpia per vieną rytą? 
Ir kiek pundų sruogų jau galėtų kaboti..." 

Bet iš tikrųjų! Juk ji nematė pastoraitės. Turėtų 
sėdėti čia ir verpti kaip pastorienė. Nors gal kvaila 
manyti, kad ji čia sėdės ir verps sykiu su mergomis. 
Aišku, per didelė panelė. Šitokia baltarankė kaip pastoriaus 
duktė! 

Juk ji paveldės Liovdalą ir visą parapiją. Tikriausiai 
sėdi svetainėje ant kanapos ir siuvinėja šilko gėlėmis 
šilkinį audeklą. 

Oi, kas gi čia dabar? Matyt, kuri nors verpėja kažką 
padarė. Pastorienė vis apsisukdama dirsčiojo durų pu- 
sėn. 

Jau buvo vėloka ir pradėję švisti. Pro mažus lange- 
lius skverbėsi pilka ryto brėkšma. Netgi iš tos vietos, 
kur stovėjo pusmergėlė, galėjai matyti, kad anoji ver- 
pėja, kur toliausiai prie durų, liovėsi dirbusi. Ji nemie- 
gojo, tik sėdėjo užsidėjusi ranką ant rato ir žiūrėjo 
kažkur. Tik aiškiai nieko nematė, kas dedasi aplinkui. 

Ir iš tikrųjų, matyt, nejautė, kad pastorienė pastebė- 
jo jos sustojusį ratelį. 

Toji verpėja buvo švelnaus ir skaistaus veido, akys 
didelės, rimtos, žydros. Neatrodė, jog būtų metusi dar- 
bą iš tinginio, bet todėl, kad norėjo pasėdėti tyliai ir 
pamąstyti. 

Kuo toliau, tuo smarkiau čiaupė pastorienė lūpas. 
Atrodė vis griežtesnė, iš tikrųjų darėsi baugu. 

Štai ji sustabdė ratelį ir atsistojo. Anoji tebesėdėjo 
ramiai ir nematė, kaip pastorienė pro ratelius slinko 
link durų. Nė nekrustelėjo, kol ši priėjo artyn ir uždėjo 
ranką jai ant sprando. 

Tada aiktelėjo ir pabandė ištrūkti, bet pastorienė 
tvirtai laikė jos plonutį kaklą. Viena ranka atlošė jai 
galvą, kita paėmė pakulų kuodelį nuo verpstės, pri- 
spaudė prie veido ir kelis sykius pasuko aplink. 

- Argi ne tau čia mes visos dirbame? - tarė ji šiurkš- 
čiu storu balsu. - O tu miegosi atsisėdusi! 

Pusmergėlė vos vos nesuriko. Ar gali būti! Bene tai 
pastoriaus duktė? Betgi kam daugiau jos visos galėjo 
dirbti. 

Galiausiai pastorienė dar papurtė ją, nutrenkė že- 
mėn pakulas ir sugrįžo atgal į savo vietą. 

Bet tuo metu nuo savo kėdžių pakilo ekonomė bei 
visos penkios tarnaitės sykiu su kampininke ir nustūmė 
šalin ratelius. = 

Pastorienė atsisuko į senąją ekonome ir pažvelgė 
nustebusi. 

- Manau, ponia žinot, jog samdinės neprivalo verpti 
perkalėdžiu, - tarė ekonomė. - Tada mes paprastai 
esam laisvos ir galim darbuotis sau. Ponia taip pat 
žinot, kad jeigu nuėjusios paklausim pastorių, jis pasa- 
kys, kad mums valia elgtis kaip iki šiol. Čia mes ver- 
pėm visą rytą, nes mamzelė Maja Lisa paprašė, o no-, 
rėjom ir poniai įsiteikti, bet dabar liaunamės, juk ma- 
tom, kad ponia vis tiek kaip lig šiol esat jai priešinga. 

Kai šitaip pasakė, ekonomė ir visos penkios tarnai- 
tės bei kampininkė pasiėmė ratelius ir norėjo nešti iš 
virtuvės. į 

Bet pastorienė prišoko ir užstojo duris. 

- Kol mano valia, neleisiu nė vieno ratelio išnešti iš 
virtuvės. 

Ekonomė žengė tiesiai link pastorienės nedvejoda- 
ma, nes buvo tikra, kad jos teisybė. 

Atrodė, jog bemat įvyks kažkas baisaus. 

Bet pamanykit, atsitiko tai, ko niekas nė nenujautė! 

Pastorienė apsižvalgė tarsi ieškodama akimis, ar ne- 
ateitų jai kas į pagalbą. Ir tada jos žvilgsnis kliudė 
pusmergėlę. Bet pastebėjusi, kad mergaitė stovi ir žiūri 
į ją baisiausiai persigandusi, lyg trolį išvydusi, staiga 
visai pasikeitė. 

Ji pasitraukė nuo durų kaip tik tuo metu, kai eko- 
nomė buvo vos per žingsnį. 

- Teisybė ir turi būti teisybė, - pasakė ji. - Jeigu taip 
yra, kaip sako Kaisa, jog perkalėdžiu esat laisvos, tai ir 

būkit. Bet tą galėjot man gražiai pasakyti, o ne taip 
įžūliai reikalauti. 

- Kitą kartą atsiminsim, - rūsčiai tarė ekonomė. 
Daugiau nebuvo persitarta nė žodžiu, nes kambariuose 
sutilindžiavo varpelis. 

- Pastorius skambina ryto maldai, - tarė ekonomė. - 
Vėliau išnešim ratelius. 

Visos išėjo pro priemenės duris, tik pusmergėlė liko 
stovėti tarsi neįstengdama pajudėti iš vietos. Kaip gali 
būti, kad toji, kur sėdėjo prie durų ir verpė pakulas, 
yra pastoriaus dukra? Stačiai nelaimė ir gėda. Jeigu 
motina tai žinotų! 

Tarnaitės patraukė lauk, sustojusios į ilgą eilę, ir 
virtuvė ištuštėjo, tik pastoraitė, kuri buvo paskutinė, 
ištiesė jai ranką. 

- Gal ir tu eisi drauge rytmečio maldos? 

Balsas buvo nepaprastai švelnus, o rankutė daili ir 
minkšta. Pusmergėlė padavė saviškę visai nedrąsiai, 
bet paskui, einant per priemene, ėmė vis stipriau ir 
stipriau gniaužti pirštus. Kai jau buvo šalia pastoriaus 
kambario durų, pastoraitė pasilenkė prie pusmergėlės. 

- Girdžiu, jog esi Maritos, mano senosios auklės, 
duktė. 

- Taip, - atsakė pusmergėlė. - Ir atkeliavau čia tau 
padėti. 

Tada pastoraitė nusišypsojo. 

- Taip, iš tiesų reikia kas man padėtų, - tarė ji. 

JUODEŽERIS 


VISOS PENKIOS MERGOS, UŽSIMOVUSIOS PIRŠTE- 
LIUS, PASIDĖJUSIOS ŠALIA SAVĘS VAŠKO IR SIŪLŲ, 
LOPĖ SENAS DRAPANAS. MATYT, NUSIŽIŪRĖJUSIOS 
Į SIUVĖJUS, JOS IRGI PANORO ĮSITAISYTI KUR NORS 
AUKŠČIAU, NES BUVO SULIPUSIOS ANT SUOLO PA- 
STALĖJE. VIENINTELĖ SENOJI EKONOMĖ SEDĖJO ANT 
KĖDĖS. 

Pusmergėlė stovėjo prie lango ir žvelgė laukan. Prie- 
šais ją plytėjo erdvus kiemas su nukasinėtais keliukais 
tarp didelių pusnių. Visa kur stovėjo stambūs trobesiai, 
ir pusmergėlė iš motinos pasakojimų bandė juos atpa- 
žinti. Ilgas Žemas pastatas tiesiai priešais gyvenamąjį 
namą, tikriausiai, galvijų tvartas, į rytus arklidės ir 
skalbykla su sandėliuku vakarinėje pusėje. Trobesiai 
nebuvo sugrūsti krūvon, bet tarp jų ėjo tvora, taigi į 
kiemą galėjai patekti tik pro ankštus vartelius, kurie 
dabar, žiemą, buvo atviri. Į rytus nuo arklidžių ji įžiū- 
rėjo dar daugybės pastatų stogus bei sienas, jie juosė 
kitą, didesnį kiemą. Ten buvo avidė, kiaulidė, podėlis 
ir klėtis, rugių bei avižų kluonai, daržinė, malkinė, 
šeimyninė ir pašiūrė įrankiams. Daugelis trobesių buvo 
pastatyta ant polių, kiti turėjo laiptus, bėgančius siena 
aukštyn į Žemą pastogę. Kur tik žvelgė, matė įvairiau- 
sius priestatus priestatėlius, mansardas su mažyčiais 
blausiais langeliais ir ilgomis galerijomis. Dauguma 
pastatų buvo su storais šiaudų ar durpių stogais, o 
dabar dar gausiai sniego apversti. Pusmergėlei atrodė, 
kad jie visi guli šiltuos pataluos po minkštomis antklo- 
dėmis ir kailiais. Čia viešpatavo tokia tyla ir ramybė, 
tarsi senieji trobesiai būtų sumige žiemos miego. 

Viena merga buvo naujokė ir netgi atklydusi iš kitos 
parapijos. Užtat dabar norėjo pasinaudoti šia patogia 
valandėle ir sužinoti šį tą apie šeimininkus. Ji vis klau- 
sinėjo be paliovos apie pastoriaus dukterį ir pastorie- 
nę, apie pastorių, bet jokio atsako nesulaukė. Visos 
kitos siuvo sučiaupusios lūpas ir apsimesdamos, kad 
nieko nežino. 

Galiausiai pajuto, kad nepavyks nieko išpešti, pra- 
dėjo ko kito klausinėti. 

- Kodėl ši parapija Juodžerio? 

Niekaip negalinti suprasti, nuo ko ji taip pavadinta. 
Girdėjusi, kad parapijoje, be Lioveno, esą trys ežerai, 
bet nė vienas iš jų neturi Juodežerio vardo, tą ji gerai 
žinanti. 

0, į šį klausimą nebuvo pavojaus atsakyti, bet visa 
bėda, kad nė viena mergų negirdėjo, iš kur parapija 
gavo pavadinimą. Atrodė, jog ji ir dabar nesužinos 
daugiau negu pirma. Bet tada senoji ekonomė padėjo 
siuvinį ir nusiėmė nuo nosies akinius. 

Nesą ko stebėtis, kad parapija vadinasi Juodežerio, 
ji tokį vardą gavo nuo ežero, kuris čia kadaise buvo, 
bet dabar išdžiūvęs. 

Naujoji merga, aišku, be galo apsidžiaugė galiausiai 
sulaukusi atsakymo. Ir nė kiek nedelsusi paklausė, ku- 
rioje parapijos vietoje tas ežeras telkšojęs. 

Nagi jis buvęs klonyje priešais Liovdalą. Ekonomė 
pasisuko į pietinį langą ir parodė laukan. Ji manė, jog 
vanduo siekes net iki kalvelės žemiau skalbyklos. Bent 
tenai galima rasti tokio dailaus smėlio, kurio pasitaiko 
ežerų pakrantėse. 

Naujoji merga irgi pakreipė galvą lango pusėn. Gy- 
venamasis namas stovėjo ant gana aukštos kalvos, to- 
dėl kiti trobesiai aplinkui neužgožė akiračio. Pro kar- 
vidžių stogą galėjai matyti mylios ilgumo klonį, kurio 
dugnas buvo lygus kaip grindys. 

Šer ji nėnorėjo patikėti ekonomės žodžiais, kad ši 
glotni žemė tai senasis ežero dugnas. Jai visada atrodė, 
jog ten, kur ežeras, būtinai skardžiai ir giluma. 

Ekonomė nesiginčijo su ja. Jai nerūpėjo, ką skalbėja 
mano. Tik pasakė tą, ką žinojo. 

Naujoji merga šyptelėjo su panieka. Keista, kad seni 
žmonės niekaip nepakenčia, kai kas jiems prieštarauja. 
Sugalvos ką nors ir reikalauja, kad jais tikėtum. 

Nė viena merga netarė žodžio ekonomei pagelbėti. 
Virtuvėje stojo visiška tyla. Pusmergėlė vos laikėsi ne- 
prašnekusi, ką ji Žino apie Juodežerį, tačiau nebuvo 
tikra, ar jai dera kištis į pokalbį. 

Tada atsivėrė kambarėlio durys, ir į virtuvę įžengė 
mamzelė Maja Lisa. 

Iš pradžių ji nieko nepasakė, tik stovėjo žiūrėdama, 
kaip jos dirba. Paskui priėjo prie pusmergėlės, kuri visą 
tą laiką sėdėjo prie lango. 

- Pasakyk man, Nora, - sėsdamasi ant medinės kėdės 
palangėje ir imdama pusmergėlės ranką, paklausė Ma- 
ja Lisa, - ar esi taip toli keliavusi, kad matei ir daugiau 
ežerų, ne tik Lioveną? 

Pastoraitės užkalbinta pusmergėlė nuraudo kaip kraujas. 
Ji vos vos įstengė parodyti balsą, kad būtų išgirstas 
atsakymas, jog matė tiek ežerų, kurių čia nevaliotų nė 
išvardinti. 

- Tada padaryk man paslaugą ir prisimink vieną iš 
jų, - tarė pastoraitė. - Gali išsirinkti kurį nori, tik jis 
turi būti ilgas, siauras ir tarp dviejų ilgų miškingų 
kalnagūbrių. 

Pusmergėlė nulenkė smakrą ir įsistebeilijo į grindis. 
Bet greitai vėl pakėlė galvą. Jau prisiminė. 

Pastoraitė išdykėliškai pažvelgė į ją, tačiau balsas 
tebebuvo nepaprastai rimtas. 

- Ar gerai jį matai? - tarė ji. - Matai, iš šiaurės 
atgurga mažytis žvilgantis upelis ir įteka į jį, o kitam 
gale, pietuose, ežeras vėl taip susiaurėja, kad pavirsta 
kitu mažu upeliu? 

Taip, pusmergėlė matė. 

- Jeigu tiek matai, tada turbūt regi, jog pakrantėse 
gausu ilgų įlankų ir užutėkių? - tarė pastoraitė. - Ir kad 
šen bei ten išlindę siauri smailūs iškyšuliai, kur linguo- 
ja svyruokliai beržai, o jų šakos nukarusios virš van- 
dens? Ir vandenyje stūkso akmenėtos salelės, ištisai 
apaugusios ievomis bei šermukšniais, o kai sužydi pa- 
vasarį, atrodo lyg vainikuotos nuotakos? 

Taip, pusmergėlė matė visa tai, ką pastoraitė norė- 
jo, kad matytų. 

Mamzelė Maja Lisa dirstelėjo pro langą į ilgą klonį. 
Paskui atsigrežė į pusmergėlę ir nusišypsojo, tačiau kai 
prakalbo, jos balsas skambėjo kažkaip primygtinai, tar- 
si būtų norėjusi, kad pusmergėlė įsimintų visa, ką ji 
sako. 

- Jeigu tiek matai, tada, ko gero, matai, kad vienas 
krantas smėlėtas, ir čia paprastai pilna vaikų, kurie 
maudosi kiaurą vasarą, o kitoje vietoje aukšta uolėta 
pakriaušė, ir ant jos auga didžiulės juodos eglės storo- 
mis šaknimis, susipynusiomis viena su kita tarsi gyva- 
tės? Dar, ko gero, matai, jog vienur žemė klampi, 
tankiai prižėlusi alksnių, kad vargiai ir prasibrausi, o 
kitur vėl plyti dailios lygios lankos, kur ganosi galvijai? 

Kurgi nematys, pusmergėlė ir tą matė. 

- Jei šitiek matai, be abejo, matai ir didžiulius rie- 
dulius pakrantėje, ant kurių sustoję vyrai sekmadie- 
niais meškerioja ešerius, - kalbėjo pastoraitė, - ir 4ąžuo- 
linius luotelius, pririštus sausumoje, ir mažas žvejų 
gryteles, senas, pilkas, stūksančias iškyšuliuose? 

- Taip,- atsakė pusmergėlė. Matė viską ir dar daugiau. 

- Taigi, jei šitiek matai, be abejo, regi, jog visą ežerą 
tarsi žiedu juosia ūkininkų sodybos su dirvomis ir lau- 
kais, bet jos įsikūrusios ne palei pat ežerą kaip Žvejų 
trobelės, o gerokai atokiau? Už ūkininkų valdų driekia- 
si degimai ir beržynai, o dar toliau prasideda eglių 
miškai, apdenge kalną iki pat aukščiausios viršūnės? 

Taip, ir šitą matė pusmergėlė. 

Staiga pastoraitė susimąstė. 

- O štai dabar užvis sunkiausia. Jeigu vieną gražią 
dieną atsitiktų taip, jog šis ežeras, kurį turėjai galvoje, 
imtų ir išdžiūtų, kad neliktų jame nė lašelio vandens, 
kaip tada, tavo manymu, atrodytų toji vieta, kur jis 
buvo? 

Čia ne pusmergėlės galvai buvo atsakyti. Ji tik spok- 
sojo į pastoriaus dukterį. 

- Taigi, ir aš nelabai žinau, - tarė pastoraitė, - bet 
manau, jog praslinkus keletui metų, ežero dugne pra- 
dėjo želti žolė, o vėliau jį priglobė žmonės, apdirbo, 

pasidalino, skersai išilgai išraižė tvoromis, nutiesė ke- 
lius, kaip kiekvieną kitą Žemę. Bet visa kita liko po 
senovei. 

Pusmergėlė stovėjo ir žiūrėjo prieš save. Atrodė vi- 
sai sutrikusi. 

- Tu, be abejo, esi buvusi kada nors Helgeseterių 
svetainėje ir matei didžiulį veidrodį, kabantį tarp lan- 
gų? Prieš keletą metų sudužo stiklas, ir kapitonas ne- 
turėjo iš ko įdėti naują, todėl medinį dugną aptraukė 
žalia gelumbe. Bet auksiniai rėmai liko kaip buve. Tik 
toks skirtumas, kad juose nėra veidrodžio. 

Pusmergėlė staiga pažvelgė į pastoraite. Ji pradėjo 
suprasti. 

- Taip, ko gero, buvo ir su tuo ežeru, apie kurį 
kalbėjom, - tarė pastoraitė. - Visa, kas buvo krante, 
išliko, nors veidrodinio vandens viduryje nebėra. Svy- 
ruokliai beržai tebelinguoja iškyšuliuose, nors nebeturi 
kur atsispindėti, smėlėta pakrantė tebėra kur buvusi, 
nors dabar niekas ten neateina sekmadieniais maudy- 
tis, o meškeriotojų rieduliai irgi tebeguli, nors niekas 
nebestovi ant jų ir negaudo žuvies. Nedidelės šermukš- 
nių salelės irgi išliko, nors jas juosia ariami laukai, o 
ir visos sodybos aplinkui ežerą tebestovi savo vietoje, 
nors jaunimas, gyvenantis jose, nebegali irstytis ežere 
gražiais vasaros vakarais. 

Taip, su tuo pusmergėlė irgi sutiko. 

Ir dabar pastoraitė staiga pasisuko į langą. 

- Žiūrėk, Nora, ir jūs visos! - tarė ji, rodydama ilgą 
klonį. - Kaip atrodo, ką jūs čia matot? 

Ir iš tikrųjų, pažiūrėjusi laukan, pusmergėlė vienu 
mirksniu išvydo visa, apie ką pastoraitė kalbėjo! Čia 
plytėjo lėkštas ežero dugnas, o aplinkui senieji krantai, 
iškarpyti ilgų įlankų ir užutėkių. Čia regėjo kyšulių su 
beržais ir giraičių vidur lauko, kurios kažkada buvo 
salelės, ir vienoj pusėj riogsojo aukšti skardžiai, apau- 
gę eglynais, o kitoje pusėje tankūs alksnynai. Įkalnėse 
ratu aplinkui matė ūkininkų trobas. Čia buvo ir miško, 
ir degimų, ir visa kita. 

Tarnaitės stovėjo už pusmergėlės ir žiūrėjo, jos ma- 
tė irgi tą patį. 

Keista, kad iki šiol neatkreipė dėmesio! 

Tikra tiesa, kad Juodežerio būta čionai. Aišku, tai 
neabejotinai senojo ežero dugnas. 

- Taigi, štai kaip yra, - tarė pastoraitė. - Čia, prie- 
šais Liovdalą, kadaise būta veidrodžio, bet jis nebeturi 
stiklo. Daug kam gaila, kad jo nebėra ir kad veidrodis 
jau nebe veidrodis. 

Bet dabar pusmergėlė degte degė noru pasakyti, ką 
ji žino apie ežerą. Nevaliojo ilgiau tylėti. 

- Motina irgi pasakodavo apie šį ežerą netoli Liov- 
dalos, - pasakė ji. 

- Šit kaip, - tarė pastoriaus duktė. - Ko gero, daug 
esi girdėjusi apie Liovdalą iš savo motinos. 

- Motina sakė, - kalbėjo toliau pusmergėlė be galo 
ma, šaltą vėją, kuris visada traukia klonyje, antra, šaltą 
rūką, kuris pakyla rudenį, ir trečia... 

Bet kas tas trečias, pusmergėlė negavo pasakyti. 
Pastoraitė staigiai nutildė ją. 

-.Et, ir daugiau nieko? - tarė ji. - Tą mes jau žinom. 

PASTORAITĖ SNIEGUOLĖ 


I 


LIOVDALOS VIRTUVĖJE TEBUVO GIRDĖTI VIEN KI- 
KENIMAS IR KUŽDESYS, TODĖL PUSMERGĖLĖ NEVA- 
LIOJO NĖ BLUOSTO SUDĖTI, NORS ŠIĄ NAKTĮ GULĖ- 
JO TIKROJ LOVELĖJ, TYČIA JAI ĮNEŠTOJ. 

Mamzelės Majos Lisos įseserė, Ana Brugren, nutekė- 
jusi į Ranseterį už probsto Liovsteto, buvo atvažiavusi 
apsilankyti ir ketino likti iki rytojaus dienos. Manyta 
apnakvydinti ją mansardoje, bet vos tik pastorius su 
pastoriene nuėjo į savo kambarį, ji bemat paslapčiukais 
nulipo žemyn. 

Turbūt norėjo viena pasikalbėti su mamzele Maja 
Lisa ir nusiminė, išvydusi, jog kambarėlyje prie virtu- 
vės guli pusmergėlė. Apsisukusi vis prieidavo artyn 
patikrinti ar miega. Galiausiai pusmergėlė užsimerkė ir 
gulėjo tylutėliai, nes manė, jog labai nedora kam nors 
trukdyti. 

- Dabar tikrai miega, - pasakė probstienė ir vėl, 
pasiėmusi žvakę, nuėjo prie pusmergėlės patalo. 

- Ne, ką tu, tikriausiai dar ne, - tarė pastoriaus 
duktė. - Kaip, tau atrodo, ji galėjo užmigti, kai mes 
visą laiką plepam? 

- Gal bus geriausia, jei patylėsim truputį, - pasiūlė 
Ana Brugren. 

Po keleto minučių Ana Brugren buvo visai tikra. 
Dabar ji girdėjo, kad mergaitė miega, ir labai gerai, 
nes jei būtų neužmigusi kiaurą naktį, jai būtų tekę 
išvažiuoti iš Liovdalos nesužinojus, kaip čia viskas dė- 
josi. 

- Nemiega, aš nė kiek neabejoju, - tarė pastoraitė. 
- Bet mes padarysim kitaip. Kol laukiam, paseksiu pa- 
saką. Turbūt prisimeni, kiek esu tau pripasakojusi pa- 
sakų kadaise. 

- Bijau, kad ji tada galutinai neišsiblaškytų, - tarė 
Ana Brugren, - bet daryk kaip nori. Kokia tai bus 
pasaka? 

- Ketinu pasekti pasaką apie pastoraitę Snieguolę. 

- Ak, šitą! - atsiliepė probstienė ir neatrodė labai 
nudžiugusi. - Taip, jau kadai kas nesu jos girdėjusi. 

- Žinai, jog kitados gyveno pastorienė, - pradėjo 
pastoriaus dukra, - ir labai krimtosi, kad neturi vaikų. 

- Ne, dabar tu tikrai klysti, - pasakė probstienė. - 
Juk tai buvo karalienė. 

- O kiek aš girdėjau, pastorienė, - atsakė pastoriaus 
duktė, - ir kitaip tos pasakos negaliu sekti. 

Ir ji pasakojo toliau apie pastorienę, kuri troško 
turėti dukterį raudoną kaip kraujas ir baltą kaip snie- 
gas, bet kai jos troškimas išsipildė, numirė. 

- Vis dėlto man atrodo, kad galėtume kokią link- 
smesnę šneką rasti, - tarė probstienė. 

- Suprantu, jog prisimeni pasaką, - atsakė pasto- 
riaus dukra, - užtat nekalbėsiu kaip pastoraitė leido 
vaikystę. Tikriausiai neužmiršai, jog vargo nematė, nors 
motina ir buvo mirusi, nes turėjo mielą tetule, kuri 
žiūrėjo namus ir mielą įseserę, i; dar mielą senele. Bet 
užvis mieliausias buvo tėtušis. A kantriausiai mokėjo 
su ja Žaisti, jam ji pasiguosdavo visas savo bėdas. 
Tėtušis nieku gyvu neleido su ja elgtis griežtai kaip su 
kitais vaikais, ir ji galėjo daryti ką geidžia. Aišku, 
žmonės kalbėjo, kad paikina ją, bet jis apie tai neno- 
rėjo nė girdėti. 

- Gal Snieguolė buvo tokia geraširdė, kad negalėjo 
išlepti, - tarė probstienė ir staiga keistai surimtėjo. 

- Nebuvo pasaulyje Žmogaus tokio laimingo kaip 
Snieguolė, - kalbėjo pastoraitė. - O ypač buvo paten- 
kinta, kai tetulė išsikraustė, ir ji viena pradėjo žiūrėti 
ir tvarkyti ūkį bei rūpintis tėtušiu. Manau, jog daugel 
metų ji nepatyrė sielvarto iki jos įseserė ištekėjo ir 
persikėlė į kitą parapiją. Jei tuo metu kas būtų pasake, 

jog tėtušis kada nors išmes ją iš savo širdies, manau, 
ji būtų tik nusikvatojusi. Kaipgi jie galėjo susipykti, ji 
ir tėtušis? Net sapne tokia kvaila mintis nebūtų atėjusi 
jai į galvą. 

- Ir, ko gero, niekas negalėjo patikėti, jog taip atsi- 
tiks, - tarė. Ana Brugren vis tuo pačiu rimtu balsu kaip 
pirma. 

- Ir Snieguolė nieku gyvu nemanė, jog ją užgrius 
tokia didžiulė nelaimė, kai tą gražų rytą pernai vasarą 
juodu su tėtušiu išėjo pasižiūrėti šienapjūtės. 

- Ar tai buvo pernai vasarą? - tuoj įsiterpė Ana 
Brugren. - Aš maniau, jog Snieguolė gyveno prieš tūks- 
tantį metų. 

- Kitaip nesu girdėjusi, juk Snieguolė tebegyvena ir 
šiandien, - tarė pastoraitė, - ir tą dieną, kai išėjo su 
tėtušiu, ji ką tik buvo sulaukusi septyniolikos metų, o 
tėtušis turėjo penkiasdešimt, nors pažiūrėti tiek neat- 
rodė. Jis ėjo su peruku, be skrybėlės, užsidėjęs buž- 
muotą antkrūtinį, o bateliai buvo su stambiomis sagti- 
mis. Snieguolė slapčiomis pagalvojo, kad jis atrodo 
gana prašmatniai. Ji buvo apsitaisiusi sena kartūnine 
suknele ir plačia skrybėlaite. Šalia tėtušio atrodė visai 
nekaip. 

- Aš visada girdėjau, jog niekur nebuvę gražesnės už 
Snieguole, - tarė probstienė, bet pastoriaus duktė kal- 
bėjo toliau, nepaisydama, kad buvo pertraukta. 

- Skrybėlaitė vis dėlto labai pravertė, nes užstojo 
veidą. Šiaip tėtušis būtų matęs, kokia ji paniurusi. Ak, 
ak! Aš manau, jog Snieguolė turėjo dėl ko būti nepa- 
tenkinta, nes blogu laiku ją tėtušis išsivedė. Ji daug 
mieliau būtų sėdėjusi staklėse ir baigusi austi drobę. 
Bet kai tėtušis pats atėjo į virtuvės kambarėlį ir pasi- 
šaukė, ji nevaliojo atsisakyti. 

- Man regis, ji niekada nedrįso pasakyti savo tėtu- 
šiui ne, - pridūrė įseserė. 

- Jie patraukė pro tvartus ir veršelių ganyklą, nes 
ėjo į pietine lanką, kur Ilgšis Bengtas ir abu Veterio 
bernai pjovė šieną. Kelio galas buvo neilgas, bet su 
tėtušiu vaikštant visada užtrukdavo daug laiko. 

Čia jis sustos į javus pasižiūrėti, čia stabtels su 
šėrėja pasišnekėti. Kai priėjo beržynėlį ant kalvos, at- 

sigrežė žvilgtelėti į naująjį gyvenamąjį namą, kurį pats 
pasistatydino. O dar toliau vėl sugaišo, sumanes pakel- 
ti jauną eglaitę, kuri gulėjo užvirtusi ant kelio. 

Ir turiu pasakyti, jog Snieguolė, eidama sykiu su 
tėtušiu, jau ir nebepyko. Ji visada su didele meile 
stebėjosi, kad jis toks, koks yra. 

Taip pat, manau, pastoraitė Snieguolė neklydo pri- 
pažindama, jog buvo gražu ir kilnu, kad tėtušis visą 
gyvenimą liko pastoriaus padėjėju mažytėj skurdžioj 
parapijoj Vermlando užkampyje. Būdamas toks moky- 
tas, turėdamas neabejotiną iškalbą, o dargi liemenin- 
gas ir išvaizdus, tikrai būtų galėjęs tapti katedros kle- 
bonu ar vyskupu, jei tik būtų panorėjęs. Ar tu taip 
nemanai? 

- Nelabai man dera ką nors sakyti apie Snieguolės 
tėvą, - tarė probstienė, - bet manau, jog būtų pasiekęs 
bet ko, jei tik būtų ryžesis. 

- Aišku, negaliu tvirtinti, kaip jautėsi pastoraitė Snie- 
guolė. Bet, man regis, kalbėjo pati sau: “Snieguole, tu 
esi niekas ir nieko nemoki, nieko nesi išgyvenusi, argi 
tau ne gėda būti šitokiai paniurusiai? Pagalvok apie 
tėtušį, kuris niekad neaimanuoja, nieko nepageidauja, 
o visada į visus žvelgia džiugiu veidu!" - Snieguolė 
teisinosi tuo, kad tenorėjo pabaigti drobę prieš išva- 
žiuodama iš namų. Mat tą vasarą ji turėjo lydėti senele 
į Lokos gydyklą. Praėjusią žiemą ją labai nukamavo 
kaulų gėla. Taip išsukiojo rankas, kad nors verk. Dabar 
ji visą pavasarį ragino ją važiuoti, bet puikiai žinojo, 
kad senelė niekur neiškeliaus, jeigu ji jos nelydės. 

Jai šovė mintis paprašyti tėtušį, kad numatytų išva- 
žiavimo dieną. Bet, pagalvokit, niekaip nesiryžo! Aiš- 
kiai jautė, kad tėtušiui bus liūdna be jos visas šešias 
savaites ir jis norės kuo toliau atidėti kelione. Dabar 
eidama visokiais būdais bandė save prispausti: jeigu 
pietinėj lankoj bus didelė žolė ir tėtušis apsidžiaugs, 
tada ji įsidrąsins ir prašneks apie kelione. 

Ir iš tikrųjų atrodė, kad greitai teks ruoštis į kelionę, 
nes kai priėjo pietinę lanką, žolė buvo neregėtai graži. 
Snieguolė tuoj pastebėjo, kad tėtušis patenkintas, nes 
pradėjo juokauti su Ilgšiu Bengtu, pačiu stambiausiu 

bar, esą, net žolė už jį aukštesnė. 

Ilgšis Bengtas irgi žodžio kišenėje neieškojo. Atsakė 
tėtušiui, girdi, jei pastorius ir toliau taip prižiūrės savo 
žemę; greitai neprisiprašys kas jam šieną nupjaurų. 
Tikras vargas po tokią pievą braidžioti. Abu V 
bernai irgi sutiko su Ilgšiu Bengtu, tvirtindam 


bernu visoje parapijoje, girdi, galėtų dar mai Da- 


tad visi tylėdami stevėjo aplinkui ir laukė. Ak, 
rodos, Snieguolė visada atsimins tėtušį tokį, koks |: 
kartą smagus ir geraširdis buvo tarp saviškių, aps 


įspūdį. 

Bet tik pagalvokit! Jiems neteko išgirsti tėtuši 
sakymo, nes atsitiko nelauktas dalykas, kuris visų 
tis nukreipė kitur. 

Kas gi čia galėjo brautis link jų per aukštą žolę Kas 
galėjo būti, kad ne ėjo, o klupinėjo, ir nenu nė 
akimirkos, tik klykė visą laiką ir kalbėjosi su savjmi? 

Turiu pasakyti, kad pastoraitė Snieguolė niekad ne- 
buvo mačiusi tokio šiurpaus reginio. Ak, kokią sunio- 
kotą moteriškę ji išvydo! Drabužiai ant jos kabojo per- 
šlapę, purvini. Plaukai išslydę iš šukų ir kuokštais nu- 
dribę ant nugaros. Bet užvis klaikiausia, kad veidas ir 
rankos buvo kruvini. 

Ilgšis Bengtas ir Veterio bernai apsisuko ir tris 
tus nusispjovė, lyg būtų sutikę trolį, ir, ko gero, ne 
trūko, kad tėtušis irgi taip būtų padaręs. 

Bet staiga Snieguolei pasirodė, kad pažįsta motęriš- 
ke, ir, nieko nedelsusi, pašnibždėjo tėtušiui, jog tai 
tikriausiai Borgo grafienės ūkvedė. | 

Tėtušis pritarė jai ir nuėjes prie moteriškės paklau- 
sė, kas atsitiko, kad tokį ankstyvą metą patraukusi įį jo 
pusę. Bet buvo tokia suirzusi, kad jo nepažino. Tiktai 
klykė, jog nebegalinti ištverti pas grafienė ir ES 
prašyti pastoriaus pagalbos. 

Jie parsivedė ją namo, o po kiek laiko ši tiek asi 
peikėjo, kad galėjo papasakoti, kas nutiko. Grafienė 


af- 
auf 

taip ją erzinusi ir kankinusi, kad nebetvėrusi ilgiau ir 
antrą valandą nakties pabėgusi iš Borgo. Buvusi taip 
išmušta iš vėžių, kad jau atsidūrusi kelyje nežinojo kur 
pasukti. Tada sumaniusi traukti į kleboniją, nes girdė- 
jusi tėn esant gailiaširdingų Žmonių. Bet vargšelė pa- 
sileidusi trumpiausiu keliu per pievas, nepataikiusi pereiti 
kamša, o įkritusi į upelį, susimušusi kaktą ir susidras- 
kiusi drabužius. Nuo to visai susimaišiusi galva, nebe- 
radusi kelio, o visą rytą braidžiojusi po pievą ir pasė- 
ius. 

Ir dabar nuolankiai prašė, kad leistų jai pabūti kle- 
bonijoje, kol išsidžiovins drabužius bei nusipraus krau- 
ją ir bent kiek pagalvos, kur jai toliau dėtis. 

Aišku, ji buvo išklausyta. Ak, kas būtų galėjes at- 
stumti tokį bėdiną Žmogų! 

O kaip Snieguolė ir tėtušis piktinosi grafiene! Tokia 
graži ir linksma, bet kaip žiauriai elgiasi su žemesniais 
už save! Ir ne pirmą kartą šitaip girdėjo apie ją. Ką 
norėčiau pasakyti? Grafienės laimė, kad nesusitiko tą 
dieną su Snieguole. Ši būtų paklaususi, ar jai ne gėda. 
O toji panelė... taigi, kaip aš ją turėčiau pavadinti? 

- Gali vadinti ją Vabic, - pasiūlė probstienė. 

- Taigi, toji panelė Vabic juk turėjo gerą vardą, buvo 
Žinoma asmenybė, grafienei derėjo protingiau elgtis, o 
ne erzinti, kol ši- galvą pametė. | 

Ir Žinai, dar tą pačią dieną Snieguolė kai ką sugal- 
vojo įr tuo labai apsidžiaugė. Ji paprašys panelę Vabic, 
kad pasiliktų klebonijoje ir padėtų tėtušiui tvarkyti 
namus, kol senelė ir ji bus išvažiavusios į gydyklą. Jei 
pavykrų šitaip padaryti, ji žinojo, jog visur: bus tokia 
pat gera tvarka, kaip ir jai pačiai esant zamie. 

- Bet, dievuli brangus, - tarė įseserė, - ar tai buvai 
tu? Aš turiu galvoj: ar tai buvo Snieguolė? 

- Aišku ji, niekas kitas, ir ji be galo džiaugėsi pada- 
riųsi tokį atradimą. Tuoj paklausė panele, ar sutiktų 
pabūti, o ši nė kiek nesimaivydama atsakė, jog teiksis 
padaryti tokią paslaugą ir pasiliksianti. Bet priminė, 
kad jei pasitaikys vieta kur nors dvare, ji tuoj pat 
išsikraustysianti. Esanti vargšė moteriškė ir pirmiausia 
turinti rūpintis savimi. 

Bet užvis sunkiausia buvo įkalbėti tėtušį. Argi čia 
toji panelė sukiosis ištisas šešias savaites, o jis bus 
priverstas sėdėti su ja prie stalo? 

Tu neįsivaizduoji, koks vargas buvo visą tą laiką, 
kol Snieguolė ir jos senelė išsiruošė iš namų. Stačiai 
neįmanoma buvo pripratinti tėtušio ir panelės Vabic 
vieno prie kito. Tėtušis buvo linkes pokštauti ir juokau- 
ti su visais, o panelė buvo griežta ir rimta, galvojo tik 
kaip išsaugoti savo orumą. 

Beveik visada Snieguolei pasisekdavo taip ištaikyti, 
kad jie susitikdavo tik prie stalo, bet, nespėjęs nė 
atsisėsti, tėtušis pradėdavo tokią šneką, kuri, žinojo, 
įžeis panelę. Užvis smagiausia jam atrodė kalbėti su ja 
apie meilę ir santuoką. 

Girdi, netveriąs džiaugsmu, kad sulaukęs panelės 
šiuose namuose, nes ji dabar galėsianti duoti jam gerą 
patarimą. Jau seniai galvojąs vesti antrą kartą. Ką ji 
mananti apie Borgo grafienę? 

Bet vos tik tėtušis šitaip pasakė, panelė nustėro iš 
baimės. Ji padėjo peilį bei šakutę ir be žado įsistebei- 
lijo į jį. 

Įseserė pradėjo kikenti. 

- Įsivaizduoju, kaip jam buvo linksma, - tarė ji. 

- Aišku, tėtušis kaip reik įsijautė. Juk ne kasdien jam 
pasitaikydavo sutikti žmogų, kuris nesuprastų jo pokš- 
tų. Dabar sakėsi niekaip nesuprantąs, kodėl panelė 
taip nustebo. Ar mananti, kad grafienė nenorėsianti už 
jo eiti? Bet jis tikrai žinąs, jog grafienė jį laikanti 
gražiu vyru. Būdama Borge, ji kiekvieną sekmadienį 
važiuodavusi bažnyčion, ir pati jam sakiusi, jog nieka- 
da neinanti klausytis bjauraus pastoriaus. 

Šito pokšto jau buvo per daug! Kai Snieguolės tėtis 
taip pasakė, panelės skruostuose užsidegė dvi raudo- 
nos dėmės. Ji, aišku, tylėjo, kol pajėgė, bet dabar 
turėjo išlieti pagiežą. 

- Tai bent pastorius ir Dievo tarnas! - sušuko ji. 

- Bet panelės balsas buvo storas ir šiurkštus. Pati 
nedidukė, smulkaus dailaus veido, o plaukai balti tar- 
tum kreida, nors teturėjo vos daugiau kaip keturiasde- 
šimt metų amžiaus. Atrodė švelnutė kaip balandėlė. 
Užtat ir nugąsdindavo prašnekusi. 

Kai ji tokiu mirtinu balsu pareiškė savo nuomonę 
apie tėtušį, šis pradėjo kvatoti. Ir panelė per visus 
pietus daugiau nepratarė nė žodžio. 

Įseserė taip pat nusijuokė, o pastoriaus duktė tik 
atsiduso tęsdama toliau. 

- Kažin ar verta minėti, kaip Snieguolė prašė ir 
meldė tėtušį ir kaip krimtosi, kad tai nė kiek nepadeda. 
Ji be paliovos nerimavo, kad panelė nepabėgtų iš jų, 
kaip pabėgo iš Borgo. 

- Vis dėlto manau, kad pasiliko, - tarė įseserė. 

- Taip, pasiliko, ir Snieguolė neapsakomai džiaugė- 
si. Viešnia pradėjo netgi triūsti po namus. Nenorėjo 
šiaip sau slankioti ir nieko neveikti. Juk gražu, ar ne? 

Suprantama, kad tokia panelė nesitenkino įprastais 
kukliais patiekalais, o taisė viską pagal prancūzišką 
manierą kaip grafų namuose. Ir tėtušis, kuris daugel 
metų dirbo repetitoriumi pasiturinčiose šeimose, para- 
gavęs įdarų, paštetų bei aštrių padažų, prisiminė jau- 
nystę. Galėjai suprasti, kad jis nematys vargo, kol Snie- 
guolės nebus namie. Be to, kai pradėjo virti skanius 
valgius, tėtušis nebeerzino panelės taip piktai, todėl, tą 
matant, irgi darėsi ramiau. 

Dar buvo smagu, kad tėtušis ir panelė labai mėgo 
triūsti sode. Tėtušis galėjo be paliovos pasakoti apie 
daktarą Linėjų, Hamarbiu ir Upsalos botanikos sodą, o 
panelei niekada nenusibosdavo jo klausyti. 

Ak, ko gero, rūpestis sodu padėjo tėtušiui susitaikyti 
su mintim, kad panelė pasiliks. Šiaip tikrai būtų nieko 
neišėję. Snieguolė turėjo už tai būti dėkinga, kad išva- 
žiuoja gerai nusiteikusi. Ji netgi vylėsi, kad panelė 
Vabic ir tėtušis ištvers drauge iki ji grįš namo. 

Ir tikrai išvažiavusi ji buvo visiškai rami, tik minti- 
mis kasdien lankydavo namuose tėtušį ir galvojo, ar jis 
tebeerzina vargšę Vabic. 

Kai Snieguolė jau buvo dvi savaites praleidusi gy- 
dykloje, iš tėtušio atėjo nepaprastai linksmas laiškas, 
nuo pradžios iki galo pasakojantis, kaip jiems su pane- 
le sekasi. Vieną vakarą tėtušį aplankę leitenantas Kris- 
tianas Bergas ir dvarininkas Julijus, ir jie lošę kortomis 
bei dainavę Belmaną. Rytojaus dieną panelė nenorėjusi 
24 

su juo nė kalbėti ir visą tą savaitę per pietus valgydi- 
nusi kraujiniais kukuliais su spirgučiais arba morkomis 
su silke. Bet vakar jau gavęs keptos lašišos ir šaltienos, 
todėl esąs tikras, jog susigrąžino jos malone. 

Snieguolė neištvėrė nesusijuokusi iš tėtušio paiku- 
mo. Bet ir šis laiškas jos nenuramino. Kitas buvo dar 
geresnis. Jame tėtušis pasakojo, kad Ilgšis Bengtas 
prisipažines, jog ketina vesti savo seną meile Smar- 
kuolę Mają, ir ne kas kitas kaip panelė Vabic jį pa- 
skatinusi. Ji jam vis drožusi pamokslus, kaip esą ne- 
teisinga versti merginą laukti keturiolika metų, ir ga- 
liausiai tas padėję. 

Galėjai suprasti, kad tėtušis labai patenkintas. Šita- 
me laiške jau neberašė kaip lig šiol “Vabica", o “panelė 
Vabic". Tai buvo neabejotinas ženklas, kad tėtušis su- 
žinojo, koks puikus Žmogus jinai yra. Po to Snieguolė 
nebegavo daugiau laiškų iš tėtušio, tik keletą trumpų: 
raštelių, kur skundėsi, jog turįs daug darbo ir nesą 
laiko laiškams. Nė vienu žodžiu neužsiminė apie pane- 
lę. Tai turėjo reikšti, kad jau priprato prie jos ir galvojo 
apie ją ne daugiau kaip apie kitus tarnus. 

Bet vis tiek buvo truputį neramu ir jau nebandysiu 
tau apsakyti, kaip Snieguolė džiaugėsi sėdusi į karietą 
važiuoti namo. Ji iš anksto buvo parašiusi tėtušiui ir 
pranešusi, kada turėtų jų laukti ir ta pačia proga dar 
pagyrė jį, kad ištvėrė su Vabic. Bet nuo šiol jam nebe- 
reikėsią svetimų pagalbos, nes ji niekad jo nepaliksianti. 

- Aha, taip ji ir parašė, - tarė įseserė. - Turbūt negali 
atsidžiaugti, prisiminusi savo žodžius. 

- Daug kas linksma šioje istorijoje, - kalbėjo pasto- 
riaus duktė. - Kai pagalvoji, kaip Snieguolė buvo pa- 
tenkinta važiuodama namo, irgi suima juokas. Ji buvo 
tokia laiminga, kad kiekvienas sutiktas nušvisdavo ją 
išvydęs. Bent taip buvo kelionės pradžioj. O kai atsidū- 
rė arčiau namų, kur žmonės iš tolo pažino jų karietą ir 
jos keleivius, jai rodėsi, jog visus bemat apninka kaž- 
kokios liūdnos mintys, weidai susiraukia. 

Turiu pasakyti, kad Snieguolė visai susirūpino. Ir 
kai apsistojo paskutiniuose užeigos namuose, kur paži- 
nojo šeimininkus, ji pasiteiravo apie tėtušį, ir šie atsa- 

kė, jog tėtušis toks pat žvalus ir sveikas kaip jai išva- 
žiuojant. Bet vis dėlto iš balso suprato, kad jie kai ką 
žino, tik nenori pasakyti. O ji nedrįso kamantinėti. 
Tikriausiai bus girdėje, kad panelė galų gale pabėgo. 
Bet mintimis apie ją Snieguolė nenorėjo temdyti savo 
džiaugsmo, kad grįžta namo. 

- Baisiai būtų įdomu, - nusijuokusi tarė įseserė, - jei 
nebūtų liūdna. 

- Į paskutinę vietą su jų pačių arkliais atvažiavo 
pasitikti Ilgšis Bengtas. Ir tada jau nebeliko dvejonių: 
šis irgi buvo keistas. Kitais kartais turėdavai iš jo pešte 
pešti žodį, o dabar plepėjo be atvangos. Ir Snieguolė 
tuoj pastebėjo, kad jis kalba apie viską, bet nė vienu 
žodžiu neužsimena apie tėtušį ir Vabic. Bet klausinėti 
ji nedrįso. Jeigu kas nors atsitiko, verčiau išgirsti iš 
paties tėtušio. 3 

- Taip ji nieko ir nežinojo, kol parvažiavo namo! - 
sušuko įseserė. 

- Ne, nežinojo nieko, visiškai. Ir pasakysiu, kas jai 
užvis buvo apmaudžiausia. Nagi tai, kad tėtušis manė 
pasielges neapsakomai protingai ir tikėjosi, kad ji apsi- 
džiaugs tokia jo išmone. Ir ko jis nesitikės. Argi kas nors 
kitas, o ne ji pati gyrė panele ir kalbėjo, kad jis turėtų 
būti laimingas, kai namuose atsirado tokia puiki perso- 
na? Ko gero, ji pati pakišo jam mintį, jog panelė... 

Tu, galimas daiktas, nesuprasi, koks džiugus atrodė 
tėtušis priebutyje, išėjęs jos pasitikti, ir kokia džiugi 
Vabic, stovinti šalia jo. Tėtušis tik troško kuo greičiau 
papasakoti didžiąją naujieną. 

Bet tėtušiui nieko nebereikėjo kalbėti, nes ji pati 
matė. Dar neišlipusi iš karietos jau žinojo. Ir turiu tau 
pasakyti, kaip jai buvo negera. Ji taip perpyko, kad 
nevaliojo susivaldyti. To dar iki šiol jai nebuvo atsitike. 
Nepuolė jų mušti ir draskyti. Bet labai knietėjo. 

Tik liežuvio neįstengė sutramdyti ir pasakė visa, kas 
tik blogiausia atėjo į galvą. Niekada nevadinsianti Va- 
bic motina, visų pirma, o antra, kad pastaroji netikusi 
pora jos tėvui, nes žinanti, kad Vabic skurdžiaus vokie- 
čių dūdoriaus duktė, o Snieguolės tėtis galėjęs vesti 
pačią prašmatniausią moterį. Ir dar pridūrė, kad, ma- 

tyt, jie patys jautė, jog elgiasi nedorai, antraip būtų 
nesituokę slapčiomis. 

Bet tada priėjo senelė ir, nutvėrusi už rankos, griež- 
tai paliepė eiti su ja į jos kambarėlį. Snieguolė nesi- 
priešino, bet pirma dar sykį atsigręžė į Vabic ir pasakė, 
jog ši įsiteikė tėtušiui su gardžiais valgiais, ir tik dėl tų 
skanumynų jis ją vedęs. 

Tik tada senelė ją nusivedė. 

- Gaila, - tarė įseserė. - Man rodos, reikėjo netruk- 
dyti jai. 

- Ne, senelė nepaliko, ir vos tik įėjo į jos kambarį, 
Snieguolė tuoj pravirko. Tai irgi buvo kažkas nauja. Iki 
tol niekada neverkė. O dabar raudojo kelias valandas, 
kol šiaip taip nusiramino, ir be paliovos galvojo, jog 
kažkas svetimas, kuris visą gyvenimą slapčiomis tūnojo 
joje, dabar pabudo ir apvaldė ją. Kaip čia pasakius? 
Aiškiai jautė, kad joje gyvena senas drakonas ar dar 
koks baisus plėšrūnas. Ak, ak! Ji taip išsigando, kad 
beveik užmiršo aną nelaime. Be galo šiurpu buvo žino- 
ti, kad jos širdį apnikes kažkoks nežabotas ir pavojin- 
gas padaras. Bet juk ji dėl to nekalta. Tik daugiau 
niekad neturi leisti jam pasirodyti. 

- O dangau, - meiliu balsu tarė įseserė, - argi prieš 
tai ji niekada nebuvo supykusi? 

- Galų gale ji užmigo ir pabudo rytojaus rytą, kai 
saulė pakilo virš kalno ir įspido jai į veidą. Ji gulėjo 
nelaiminga ir nebežinodama ką daryti. 

Tik neilgai teko svarstyti, nes po kiek laiko atėjo 
ponios siųsta kambarinė, kad keltųsi ir sėstų į stakles. 

Dar buvo be kelių minučių ketvirta, o taip anksti ji 
niekada nesikeldavo. Ir, aišku, dirbdavo, bet tik kai 
norėdavo ir ką norėdavo. Vos iš naujo nepaėmė pyktis, 
bet prisiminė tą laukinę jėgą, tūnančią joje, ir išsigan- 
do, kad toji vėl neįsisiautėtų. 

Paaudusi porą valandų ji geriau suprato, kaip viskas 
atsitiko. Nesistengė Vabic įsiteikti tėtušiui, atvirkščiai, 
tol jam aiškino, kol šis susiprotėjo, kad ji bus nepakei- 
čiama parama tiek jam, tiek jo dukteriai. Ir kai dabar 
tėtušis pamatė, kad duktė nevertina jo didžiulės išmin- 
ties, jis, be abejo, smarkiai įsižeidė. 

Septintą valandą Snieguole pakvietė pas tėtušį, kur 
tikėjosi ne ko kito, kaip būti perspėta ir sudrausta. Bet 
tėtušis bardamas ją buvo toks klaikiai bejėgis, kad ji 
vos vėl neįširdo. Vis dėlto susiturėjo, mandagiai papra- 
šė dovanoti ir abiem pabučiavo į ranką, Vabic ir tėtu- 
šiui. Matė, kaip atlėgo tėtušiui širdis, kai pagaliau 
viskas išsisprendė ir vėl sugrįžo taika į jo namus. 

- Ir atsitik tu man šitaip, kai žmogus esi už kelioli- 
kos mylių ir nieko nežinai! - su ašaromis akyse sušuko 
įseserė. - Kad nors aš ten būčiau buvusi! 

- Gerai, kad nebuvo kam kurstyti Snieguolės, - tarė 
pastoriaus duktė. - Ji džiaugėsi, jog sugebėjo pasirody- 
ti esanti taikinga, nes kai pamatė juos drauge, suprato, 
jog ne ji užvis nelaimingiausia. Juk ji buvo jauna, 
galėjo ištekėti ir įgyti savo nuosavus namus, o visai kas 
kita tėtušis. Jis niekada negalės atsikratyti Vabic, turės 
laikyti ją iki gyvenimo galo. Jam tai bus tarsi nesibai- 
gianti žiema be vasaros saulės. Ir gailėtis reikėjo tėtu- 
šio, o ne jos. 

Bet nors ir labai stengėsi būti taikinga, vis dėlto 
nesusilaikė jo nepaerzinusi, kai po valandėlės, priėjęs 
prie virtuvės kambarėlio lango, paklausė, ar nenorėtų 
su juo pasivaikščioti. Ji atsakė, jog nieku gyvu negalin- 
ti, nes motušė liepusi tiek ir tiek uolekčių išausti iki 
pusryčių. 

Iš pradžių tėtušis buvo besakąs, kad ji vis tiek eitų. 
Bet paskui apsigalvojo, jog nedera jau pačią pirmą 
dieną laužyti motušės įsakymą. Taigi tėtušis pasitraukė 
nuo lango ir paliko Snieguolę vieną staklėse. O šito ji 
niekaip nesitikėjo. Manė, jog širdis sustos; suprato pra- 
radusi tėtušį. 

Balsas užkimo nuo ašarų, ir ji ūmai nutilo. Ana 
Brugren irgi nieko nesakė, bet buvo girdėti, kad verkia. 
Ir pusmergėlė taip pat būtų pravirkusi, jeigu nebūtų 
bijojusi, kad anos neišgirstų. 


II 


Kita naktis pusmergėlei nėmaž nebuvo geresnė kaip 
praėjusi. Ana Brugren neišvažiavo, kaip ketino, bet 
atidėjo kelionę į namus, ir vos tik vakare pastorius su: 

pastoriene palinkėjo labos nakties, ji atsėlino iš svečių 
kambario į virtuvės kambarėlį pasišnekučiuoti su pa- 
storiaus dukra. 

Šį kartą jos nė nemanė laukti, kada pusmergėlė 
užmigs. Probstienė tučtuojau prisipažino, jog pasilikusi 
tik todėl, kad norinti toliau pasiklausyti tos gražios 
pasakos apie Snieguole, kurią praėjusią naktį sekė Ma- 
ja Lisa. Ir prašė kuo greičiau pradėti, kad suspėtų 
baigti. Nes ilgiau kaip lig rytojaus negalinti užtrukti. 

Ir tada pastoriaus duktė pradėjo pasakoti. 

- Jei gerai prisimenu, - kalbėjo- ji, - Snieguolė gal 
nepabuvo namie nė aštuonių dienų, kai apsilankė var- 
gonininkas Moreus su Ula. Negaliu apsakyti, kaip Snie- 
guolė nudžiugo jiems atėjus. Žinoma, dabar viskas bu- 
vo gerai tarp motušės ir jos, bet vis dėlto ji privalėjo 
dirbti. Ji sėdėjo ir kiaurą dieną pyškino tiką, o vakare 
atsigulus jai laužė nugarą. Kaip smagu sulaukti svečių, 
tada ir jai bus proga atsikvėpti. 

Ak, ak! Snieguolė galvojo sau viena, kad turbūt 
niekada nepajus tokio potraukio darbui kaip motušė. Ir 
jos rankos nebus tokios vikrios ir spėrios. Motušė suge- 
bėjo išausti damastą tokį gražų, jog kraštuose galėjai 
matyti visus Nojaus arkos gyvūnus. Snieguolė aiškiai 
pastebėjo, kad ši laiko ją nugrubnage, bet manė, jog 
motušė turėtų suprasti, kaip ji stengiasi jai įtikti. 

Ula Moreus buvo pažįstama su motuše dar nuo tų 
laikų, kai ši tarnavo ekonome Borge, todėl gerai ją 
permanė. Be to, neseniai Borge su savo anyta padėjo 
kepti duoną žiemai, todėl daug galėjo papasakoti apie 
garsiąją grafienę. Snieguolė pastebėjo, kad motušė gė- 
risi klausydamasi, kiek visokių kvailysčių prikrėtė gra- 
fienė. 

Bet turiu pripažinti, kad niekas taip nesidžiaugė 
svečiais kaip tėtušis. Snieguolė sėdėjo ir stebėjosi, kaip 
jis atsikratė savo begalinio orumo, kuris buvo sukaus- 
tęs nuo vestuvių, ir vėl tapo toks kaip seniau. Ir ji tarė 
pati sau: “Aš nežinau, kur tėtušis buvo dingęs pasku- 
tiniu metu. Nesu jo sutikusi nuo to laiko, kai ėjom į 
pietinę lanką pažiūrėti šienapjūtės". 

Snieguolė puikiai žinojo, kad dėl jos tėtušis nebe- 
drįsta nei juoktis, nei pokštauti. Tėtušį graužė sąžinė, 

kad taip prastai rūpinasi jos auklėjimu. Juk, be abejo, 
manė, kad niekaip nebūtų šokusi prieš jį ir motuše, 
kaip tą sykį, jeigu jis nebūtų jos išlepinęs. Ir dabar 
tėtušis įsikalė į galvą, jog reikia ją prispausti. Ir taip 
nusiteikė, kad, jai esant kambaryje, nesiryždavo būti 
kitoks, tik griežtas ir rimtas. 

Prieš keletą mėnesių tėtušis nė kiek neabejojo, kad 
duktė tokia, kokia turi būti, o dabar ji atrodė visai 
niekam tikusi. Aišku, ir tėtušis jau nebebuvo toks kaip 
seniau, bet jos būdas visiškai pasikeitė. 

Dabar, kai atvyko vargonininkas Moreus su žmona, 
tėtušis užmiršo savo sunkią pareigą ir vėl atrodė kaip 
buves. Ji negalėjo negalvoti, kad tėtušis vis dėlto labai 
ją myli. Ak, kokią sunkią naštą per ją jis tempė visą tą 
laiką! Ir ji gal nepakankamai dėkinga tėtušiui kaip 
turėtų būti. | 

Motušė įsigeidė taisyti vakarienę pati, nes norėjo 
parodyti Ulai Moreus, kad lig šiol Liovdaloje tokių 
valgių niekas nematė. Juk motušė žinojo, kad Ula ge- 
riausia šeimininkė visoje parapijoje, kad nuolat kvie- 
čiama ruošti vaišes per vestuves ar laidotuves, todėl 
manė esant verta prieš ją pasididžiuoti. O kol motušė 
stovėjo prie viryklės, Ula pasisiūlė su Snieguole užsukti 
valandėlei pas senele. 

Čia, senelės kambarėlyje, Ula išvyniojo ryšulį, kurį 
atsinešė norėdama jas palinksminti. Tai esanti puiki 
dovana, kurią gavusi iš gerbiamos grafienės. Niekada 
nebūna tiek juoko, kaip Ulai pasakojant, girdi, grafienė 
labai ją vertinanti ir visada negailinti gražiausių dova- 
nų. Kartą atidavusi Ulai šunytį, kuris nieko daugiau 
nelakė kaip grietinėlę. Tai bent geraširdystė, padova- 
noti tokį gyvulėlį vargšei vargonininko Žmonai, kuri ne 
visad ir karve gali turėti. 

Nežinau, ar nebūtų Ula nuliūdusi, jei grafienė būtų 
kada padovanojusi jai naudingą daiktą. Ak, kaip ji 
džiūgavo, vyniodama paskutinį ryšulį! 

- Tik jūs pažiūrėkit! - tarė ji. - Stai šitaip išsipusčiusi 
aš važinėsiu po kaimą ruošti vestuvių. 

Grafienė, ko gero, manė pasielgusi labai kilniai, 
atiduodama Ulai savo jodinėjimo eilutę. Eilutė buvo 

angliška, ir su ja ji jodinėjo paskutiniais metais: ilgas 
juodas sijonas, aptemptas raudonas švarkelis, apve- 
džiotas sabalo kailiuku, ir aukšta skrybėlaitė. Eilutė iš 
puikios medžiagos, nesunešiota, bet vis dėlto kvailas 
daiktas. Sijonas buvo toks ilgas, kad Ula žingsnio ne- 
galėjo žengti, o su raudonu švarkeliu ji atrodė baisiau- 
siai juokinga. Ula panoro, kad Snieguolė irgi pasima- 
tuotų eilute, o kai ši apsitaisė, ir Ula, ir senelė Beata 
stačiai negalėjo atsigėrėti. 

- Ai, ai, - kalbėjo Ula, - kaip gaila, kad ne tu gavai 
šitą puikią dovaną! Rodos, tau pasiūta. 

Ula pasodino ją priešais veidrodį, pakedeno plaukus 
ir uždėjo skrybėlaitę. 

- Pažiūrėkit į ją! - tarė ji senelei. - Argi nepanaši į 
garbiąją grafiene? Ar matėt ją kada tokią dailutę? 

- Ula niekaip nenorėjo, kad Snieguolė nusivilktų 
jodinėjimo eilutę, girdi, tėtušis ir vargonininkas Mo- 
reus turį ją šitokią pamatyti. 

Dar štai ką turiu pasakyti. Nereikėjo Snieguolei per- 
sirenginėti. O dabar ji ūmai atkuto ir manė esanti visai 
kita. Senelė ir Ula kvatojo net susiriesdamos, kai ji 
su. 

Ir Ula dar sykį pasakė, jog niekada nedovanosianti, 
jeigu vyras nepamatys jos, apsitaisiusios grafiene. Už- 
sispyrė, kad būtinai eitų visos į gyvenamąjį namą. 

Snieguolė galvojo sau viena: “Gal tėtušiui nepatiks, 
kad šitaip darkausi, kai jis dabar su manim toks rimtas. 
Anksčiau galėdavau ką norėdama daryti, o dabar kas 
kita". 

Bet jautėsi drąsi, nes Ula buvo drauge, ir kurstė pati 
save: “Nesileisk visai supančiojama. Juk šiandien tėtu- 
šis vėl toks kaip seniau. Negalėtų pasipiktinti, kad 
apsivilkai grafienės drabužiais". 

Ir dar vieną turėjo paguodą. Manė, jog motušė ne- 
įsižeis, kad jos truputį pasišaipys iš garbiosios grafie- 
nės. 

Lipant laiptais žemyn, Ulai Moreus toptelėjo nauja 
mintis. Ji nusitempė Snieguole į arklidę ir ten prikal- 
bino Ilgšį Bengtą, kad pabalnotų Juodį. Juodis buvo 

kresnas, nedidukas ir anaiptol nepanašus į aukštus Borgo 
žirgus. O ir balnai ne su minkštomis sėdynėmis ir at- 
lošais kaip grafienės Mertos. 

Kai Juodis buvo suruoštas ir Snieguolė sėdėjo ant jo, 
Ula nubėgo pirma ir šūktelėjo svetainėn ir virtuvėn, 
kad grafienė Merta atjoja alėja. 

Oi, oi, oi, koks kilo sąmyšis! Motušė nusidrėskė nuo 
savęs prijuostę, net apsiuvas atiro, ir išlėkė į priebutį. 
Tėtušis tekinas, persikreipusiu peruku, taip pat atkūrė 
iš paskos ir atsistojo ant viršutinio laiptelio šalia mo- 
tušės. Ula su vargonininku Moreus įsitaisė už jų, o ant 
apatinio laiptelio stovėjo linkčiodama kambarinė. 

Tiesa, Snieguolė turėjo rankoje vytele ir čaižė Juodį, 
bet šis niekaip nenorėjo eiti kitaip kaip žingine, ir ji 
galvojo, kad taip geriausia. Nes manė, kad ir tėtušis, ir 
motušė tuojau ją atpažins. 

Bet išėjo kvailiausiai. Motušė, matyt, buvo apspan- 
gusi nuo to raudono švarkelio, su kuriuo daugel metų 
grafienė jodinėjo, ir dabar nieko daugiau nematė. Ir 
vos tik Snieguolė pasisveikino, mostelėjusi vytele, ir 
šūktelėjo: “Bonjour, monsieur le pasteur!", kaip buvo 
pratusi grafienė, motušė nusirito laiptais ir nusilenkė 
tarsi manydama žemėn prasmegti. 

Kaip man visa tai tiksliau nupasakoti? Tiesa, Snie- 
guolė žinojo, kad motušė šiek tiek trumparegė ir kad 
jau vėlus vakaras, prieblanda, bet stačiai negalėjo pa- 
tikėti, kad jos nepažino. 

Galvojo: “Motušė tikriausiai mano, kad aš tyčiojuosi 
iš grafienės". Juk žinojo, kaip motušė buvo pikta ant 
savo senosios šeimininkės. Bet nė į galvą neatėjo, kad 
ši lankstysis prieš ją. Ir motušė visa švytėte švytėjo. 
Dar niekad neatrodė tokia laiminga. 

Snieguolė be niekieno pagalbos iššoko iš balno, ly- 
„giai kaip garbioji grafienė, ir numetė vadeles Ilgšiui 
Bengtui. Tada atsigręžė į motušę ir padavė ranką. 

- En bien, Raklitz, kaip jaučiatės naujose pareigose? 

- Ir, pagalvok, vos Snieguolė šitaip pasakė, motušė 
pasilenkė ir pabučiavo jai ranką! 

Tada Snieguolė galiausiai šuprato, kad motušė lei- 
dosi apmulkinama, ji patikėjo, kad grafienė atjojo jos 

aplankyti. Snieguolė taip buvo pritrenkta, kad tarė: 

- Motuše, juk čia aš. 

Motušė vikriai atsitiesė ir nustūmė nuo savęs ranką. 
Tik kartą dėbtelėjo į podukrą, apsigręžė ir nurūko laip- 
tais į virtuvę. 

Tuo tarpu tėtušis, vargonininkas Moreus ir Ula suko 
aplink Snieguolę ir juokėsi iš jos apdaro. Ak, ak! Ji 
turėjo dar truputį pavaidinti, nes tėtušis taip džiūgavo. 
Bet pati jautėsi lyg suakmenėjusi, nes motušės žvilgsnis 
ją nugąsdino. Galvojo: “Štai įsigijau priešą - motušę. 
Motušė nekreipia dėmesio, jei kas elgiasi su ja įžūliai. 
Bet niekada neatleis tam, kas iš jos pasityčios"'. 

Pastoriaus duktė stabtelėjo, tarsi norėdama sužino- 
ti, ką apie jos pasakojimą mano įseserė. 

- Juk iš tikrųjų vertėtų tik juoktis, - tarė Ana Brug- 
ren, - bet vis tiek negaliu. Man tiesiog šiurpu. Verčiau 
nedelsdama pasakok toliau, kad sužinočiau, kaip tau 
buvo prastai - ne, aš turiu galvoj Snieguole, kaip jai po 
to sekėsi. 

Ir pastoriaus duktė kalbėjo vėl. 

- Iš tiesų dar turėčiau papasakoti, koks pokštas at- 
sitiko rugsėjo pabaigoje. Mano mieloji įseserė, ko gero, 
pasakys, kad tai nieko ypatinga, bet aš manau, jog 
Snieguolė šiek tiek atgavo drąsą. Po to ji pasakė sau: 
“Kaip gerai, kad šiuose namuose kai kas nebijo mo- 
tušės". 

Antraip ji būtų turėjusi pripažinti, kad visi dreba 
prieš motušę, neišskiriant nė tėtušio. Ir negalėjo neigti, 
kad motušė itin rūpinasi tėtušiu, seka kiekvieną jo 
žvilgsnį, kad šis nė krustelti nedrįsta. Bet dievuli, kaip 
tėtušis bijodavo atsakyti, jei motušė ko nors pageidau- 
davo! 

Tą galėjai pastebėti kiekvieną dieną, bet ypač, kai 
motušė sumanė išsivaryti degtinės. Visi kalbėjo, kad 
jeigu būtų ne ji prašiusi, tėtušis nieku gyvu nebūtų 
leidęs, nes jis visada priešinosi tokiems dalykams. Jei 
seniau kas nors pakišdavo tokią mintį, jis griežtai at- 
sakydavo, kad klebonijoje dera kepti duoną ir iš javo 
virti košę, o ne naudoti nelemtam gėrimui, kuris tik 
gadina žmones. 

Tėtušis kone šitaip paaiškino ir motušei, bet ši anaiptol 
nenusigando. Ji atsakė, kad jeigu tėtušis norįs išnaikin- 
ti bet kokius gėrimus savo namuose, tada ji visiškai 
jam pritarianti, bet jeigu vis tiek reikia turėti po ranka 
degtinės ir svečiui pavaišinti, ir tarnams paduoti, tada 
mananti, jog verčiau patiems jos pasirūpinti. Varant 
namie atsieisią perpus pigiau, pasakė motušė, ir inkštė 
tol, kol tėtušis nusileido. 

Pirmajam varymui motušė pasiskolino iš kaimynų 
katilą su gaubtu ir vamzdžiu, ir vos tik šis buvo atga- 
bentas, griebėsi darbo. Ir triūsė motušė be galo uoliai. 
Maišant ir raugiant neleido virėjai nė atsikvėpti, o 
destiliuojant visą laiką stovėjo alaus darykloje pati. 
Niekas nebūtų galėjes apkaltinti motušės, kad ji vengia 
darbo. 

Tuo tarpu tėtušis visą tą laiką, kol buvo varoma 
degtinė, nė karto nesuteikė motušei garbės, nedirstelė- 
jo pro alaus daryklos duris ir nepaprašė paragauti sa- 
lyklo. 

Motušė gerai suprato, kad jisai vis tiek nepatenkin- 
tas, ir žinojo, kad jeigu kas nors iš šeimynykščių pasi- 
gers, tėtušis tuoj turės priekabę uždrausti visą šitą 
veiklą. Užtat motušė labai akylai sekė, kad niekas iš jos 
pagalbininkų neprisiragautų per daug, o ir šiaip kiek- 
vienas jos paisė, todėl pasisekė išlaikyti tvarką visą tą 
laiką. 

Atsitiko tik viena nedidelė bėda. 

Motušė buvo galutinai baigusi košti ir dabar beliko 
tik išpilstyti degtinę į butelius ir ropines. Dar reikėjo 
sutvarkyti žlaugtus, bet šie buvo šilti, todėl supylė į 
kibirą ir išnešė už durų, kad atvėstų. 

Vos tik motušė pastatė jį, pro šalį praėjo Ilgšis Beng- 
tas. Jį traukte "traukė kibiras, bet motušė tučtuojau 
pasirodė tarpduryje: 

- Mielas Bengtai, - pasakė Ji, - nemanau, kad pats 
sumanytum juos gerti? Čia ne žmonėms. Čia tik žlaug- 
tai. 

Ilgšis Bengtas tikrai nudrožė į tvartą ir pasiėmė 
šakes, kurias šėrėja buvo iš jo pasiskolinusi. O dabar 
tas šakes ketino neštis atgal į arklidę. Bet kai pravėrė 

diendaržio vartelius, sutiko senį ožį, kuris stovėjo įbe- 
dęs nosį į tvorą ir uodė kvapus, sklindančius iš alaus 
daryklos. Diena buvo graži, visos ožkos išleistos, bet 
būriavosi aplink žabų šūsnį. Tik senis ožys stovėjo prie 
vartelių. 

Niekaip nesuprasi, kodėl Ilgšis Bengtas apsižiopli- 
no. Bet jis taip plačiai atvėrė vartelius, kad šalia suge- 
bėjo prasisprausti ožys. Ir nesiteikė ožio atgal parvary- 
ti, o būtinai turėjo. Bet tik apsižiūrėjo, kad sodo var- 
teliai uždari, taigi ožys nejįpuls į tėtušio sodą ir motu- 
šės kopūstų lysves. Turbūt manė, jog nieko baisaus, 
kad ožys paskabinės žolę kiemo vejoje. 

Bet žinok, kad senis ožys nė nedirstelėjo į gardžią 
žolę, o ristele pasileido tiesiai prie alaus daryklos. Jis 
atitipeno taip grakščiai ir lengvai, kad motušė neišgir- 
do, nors durys buvo praviros. 

Šitas ožys apskritai buvo delikatus. Gerdamas ne- 
lapnodavo kaip šuo ir nesriūbčiodavo kaip arklys, bet 
sugebėdavo tą padaryti taip tykiai, kad niekas nė ne- 
pastebėdavo, ką jis veikia. Senis ožys ne vieną melžtu- 
vę ištuštino mergai nusisukus, dabar kuo ramiausiai 
spėjo išmaukti visus žlaugtus, o motušė net nenutuokė, 
kas atsitiko. 

Tačiau sušveitęs viską iki dugno senis ožys kaip 
paprastai pradėjo mekenti, nes jam atrodė, jog menkas 
džiaugsmas iškrėsti eibę ir nepamatyti, kaip kas nors 
širsta ir aimanuoja dėl to, ką jis padarė. Bemat ant 
slenksčio išėjo motušė ir išvydo tuščią kibirą. 

Motušė pasičiupo ilgą juodą žarsteklį, kuris visada 
stovėjo kampe už alaus daryklos durų, ir užsimojo tvoti 
ožiui. Bet po tokių vaišių senis ožys, aišku, nesuprato, 
kad motušė iš rimtųjų supykusi, todėl atsistojes ant 
dviejų kojų pradėjo šokti priešais motuše. Nūnai ožys 
buvo senas ir stiprus, ne visada malonu su juo susidur- 
ti. Motušė drožė jam žarstekliu, o kas pažinojo senojo 
ožio būdą, galėjo pamanyti, jog čia gerai nesibaigs. 
Visi, ir tėtušis, ir Snieguolė, ir mergos, tekini sulėkė iš 
gyvenamojo namo padėti motušei. Bet ožys nieko jai 
nedarė, tik tipinėjo pirmyn ir atgal, ir tada tėtušis davė 
saviškiams ženklą nesikišti į žaidimą. Tuo pat metu 

šūktelėjo motušei, kad spruktų į alaus daryklą, kol ožys 
dar nusiteikęs Žaisti. 

Bet motušė nekreipė dėmesio į perspėjimą. Galų 
gale jai pavyko taip smarkiai sušerti ožiui, kad šis 
pajuto. Ožys suklupo ant visų keturių, tačiau tai buvo 
menka paguoda, nes tada jis įpuolė į alaus daryklą ir 
su ragais išvartė motušės butelius ir ropines, kiek tik 
pasiekė. Bet vos motušė spėjo įlėkti iš paskos, jis jau 
buvo lauke. 

Dabar ožys žinojo, kad motušė turės pakankamai 
darbo, kol sustatys atgal, ką jis pargriovė, užtat kurį 
laiką bus nuo jos atsikratęs, galės ramiai džiaugtis savo 
gera nuotaika. Valandėle stovėjo prie durų ir žvalgėsi 
aplinkui. Paskui lėtai ir oriai patraukė į kalnelį link 
didžiojo namo. 

Senis ožys dažnai atrodydavo pasipūtes ir iškilnus, 
o tai jam ėjo į naudą, nes beveik neįmanoma buvo 
patikėti, kad šitoks garbus gyvulys nieko daugiau ne- 
galvoja, tik kaip iškrėsti kokią eibę. Bet dar niekas iki 
šiol nebuvo mate jo šitokio žavaus. Jis žengė lėtai, 
aukštai kilnodamas kojas, galvą atlošęs, snukį atkišęs 
ir, rodos, puikavosi savo didele barzda ir ilgais ragais. 
Bet vis tiek buvo matyti, kad rimtumo jam trūksta. 
Akys neramiai žybčiojo, o pasturgalis vis mėtėsi į vieną 
šoną. 

Tėtušis manė, kad ožys pėdina prie savo ožkų dien- 
daržyje, todėl šūktelėjo Snieguolei ir kitoms moterims, 
kad pasitrauktų iš kelio ir netrukdytų ožiui. Bet jeigu 
šis ir turėjo tokį tikslą, tai dabar pakeitė nuomonę, 
kadangi, atsidūręs ties prieangiu, pamatė, jog lauko 
durys atviros, mat puldami jo vaikytis kažkas paliko jas 
neuždarę. Ir štai šitaip rimtai bežingsniuodamas staiga 
stryktelėjo ant laiptelių ir įlėkė į vidų. 

Dabar visa kupeta mergų pasileido iš paskos varyti 
jo lauk. Bet ožys nurūko laiptais aukštyn į palėpe, o kai 
čia buvo pavytas, iššoko pro pastogės langelį. Sprukda- 
mas lauk ožys, aišku, nė nemanė pasižiūrėti, ar toli 
žemė. Bet jis buvo iš tokių padarų, kuriems visada 
sekasi, todėl ir šį kartą taip atsitiko, kad išlėkė pro tą 
langelį, kuris buvo tiesiai ties priebučio stogeliu. 

Stogelis buvo status ir su siauručiu šelmeniu, ant jo 
ir nudribo ožys. Čia jam nebuvo kaip žengti žingsnio 
nei į dešine, nei į kairę, galėjo tik nukristi. Ir jau sunku 
patikėti, kad įstengtų grįžti atgal palėpėn. 

- Greičiau į vidų, ožy! - tarė tėtušis grasindamas jam 
lazda. Bet ožys stovėjo kaip stovėjęs. Mergos, išėjusios 
lauk, visai pastėro, galvojo, kas dabar jam bus. Tik 
ožys atrodė visiškai patenkintas. Sukiojo sau galvą ir 
merkė joms, aiškiai buvo matyti, kad be galo džiaugiasi 
jų išgąsčiu. 

Motušė, susirinkusi butelius, vėl išėjo su žarstekliu 
rankoje varyti ožio. Išvydes ją, šis dar smagiau pradėjo 
mirkčioti. Rodės, jog nė mažiausios pagarbos nejautė 
motušei. 

Motušė dar sykį užsimojo ant ožio, o šis staiga 
atsispyrė kojomis, prašvilpė oru lyg strėlė ir nusileido 
žemėje priešais ją. 

Ir dar nespėjęs nė atsistoti, tvykstelėjo užpakalinė- 
mis kojomis ir spyrė motušei taip, kad ši nusirito. 
Paskui ožys nukūrė link diendaržio, liuoktelėjo per 
vartelius ir po to keletą valandų šoko saviškėms ož- 
koms. 

Bet dabar jau niekas į jį nežiūrėjo. Visi puolė į 
pagalbą motušei. Ir pirmoji prilėkė Snieguolė. Bet mo- 
tušė piktai atstūmė ją. 

- Neapsimetinėk! - sušnypštė ji. - Žinau, kaip tu 
prieš mane nusiteikusi. Matau, kad dabar tik džiaugie- 
si. Juokis, kol gali! Bet aš žinau, kas tave pravirkdys. 

Tai tiesa, kad Snieguolė neatrodė pernelyg suneri- 
musi. Ji taip juokėsi iš ožio, kad dar nebuvo spėjusi 
surimtėti. 

Bet motušės žodžių pakako, ir ji buvo lūdna visą 
dieną. 

Ir, mano mieloji įsesere, turbūt supranti, kad ne 
šiaip sau Snieguolė atgavo dvasią, bet kai naktį susap- 
navo sapną. 

Tada Snieguolė vėl regėjo ožį, stovintį ant priebučio 
stogelio, bet dabar tai buvo netikras ožys, o linksmybė 
ir gera nuotaika, nuo seno gyvenusios šiuose namuose, 
jos buvo užsilipusios ant stogo ir šaipėsi iš motušės. Ir 

tas ožys mokėjo kalbėti, jis pasakė motušei, kad jai 
nepavyks šių namų paversti šaltu ir žiauriu kalėjimu, 
kaip ji stengėsi. Praeitis jai itin smarkiai priešinsis. 

Pabudusi Snieguolė suprato, jog tai tiesa, ir jau 
atrodė nesanti viena kovoje su motuše. 

- Manau, jog bus ne pro šalį, jeigu kitą kartą, lan- 
kydama Snieguole, atvešiu ožiui kepalaitį duonos, - 
tarė Ana Brugren, kai pastoriaus duktė nutilo. 

- Bijau, kad šitos vaišės nebūtų pavėluotos, - tarė 
pastoriaus duktė. - Nes paskutiniam laiške, kurį gavau 
iš Snieguolės, ji mini, jog motušė liepusi papjauti seną- 
jį ožį. 

- Ziūrėkit, - susimąsčiusi tarė probstienė, - žiūrėkit! 
O Snieguolės tėvas nieko nesakė ir leido ožį papjauti! 
Klausyk, aš jau pradedu tikėti, kad Snieguolės pamotė 
padarys jai ką nors pikta. 

Bet pastoriaus duktė tučtuojau paprieštaravo: 

- Vargu, ar ji kenks Snieguolei. Atvirkščiai, ji mano, 
jog Snieguolė nieko daugiau negalvoja, tik kaip ją įskau- 
dinti. 

- Ji, galimas daiktas, geriau žino. 

- O Snieguolė vis į kokią bėdą įsivelia. Aš tau papa- 
sakosiu dar vieną atsitikimą, ir tu pamatysi, kaip jai 
nesiseka. 

- Mielai paklausysiu pasakos iki galo, - tarė probs- 
tienė. - Ir gerai suprantu, kad pavojus gresia Snieguo- 
lei, o ne jos pamotei. 

- Mano brangioji įseserė turbūt žinai, - kalbėjo to- 
liau, - jog Snieguolės tėvas yra užveisęs klebonijoje 
didžiulį sodą. Tik jo dėka čia buvo agrastų ir serbentų, 
ištisos lysvės puikių braškių, prieskonių, o vakarinėj 
namo pusėj nedidelis rožynas. 

Bet užvis nuostabiausios tėtušio sode buvo obelys. 
Tėtušis jas ir pasodino, ir įskiepijo, ir, man regis, toli 
reikia paieškoti, kad rastum tokių vaisių, kokius jos 
vedė. Valgant obuolį iš tėtušio sodo Snieguolei atrody- 
davo, kad jie prisigėrę saulės ir vasaros šilumos. 

Tokių gražių obuolių kaip tą vasarą Snieguolė nie- 
kad nebuvo regėjusi sode. Ak, ir rojaus obuoliukų, ir 
auksaspalvių, ir astrakanų, ir dryžuotųjų, ir renetų, ir 
4. 1707 

žieminių! Gal ne taip aplipę medžiai kaip kitais kar- 
tais, bet užtat vaisiai itin gražūs. Nesukirmije, vienodo 
dydžio ir dailios formos. Visi astrakanai permatomi, 
auksaspalviai geltoni, rojaus obuoliukai tamsūs, žals- 
vai vyšniniai, o žieminiai rausvaskruosčiai. 

Neabejotinai obuoliai buvo puikūs, jei apie juos vi- 
soj apylinkėj sklido kalbos. Tokie dideli ir dailūs, kad 
švietė iš tolo, ir žmonės, važiuojantys pro šalį, užsuk- 
davo į kiemą ir prašydavosi įleidžiami į sodą jų pasi- 
žiūrėti. 

Ir štai dar ką turiu pasakyti. Nors obuoliai geri ir 
gražūs, bet užtat nemažas vargas su jais. Mat beveik 
kasmet didžioji dalis būdavo išvagiama. O šiais metais 
gal nė vienas nepražuvo šitokiu būdu, nes motušė ne- 
nuilsdama juos sergėjo. Nuo rugpjūčio pabaigos, kai 
obuoliai pradėjo nokti, ji kiekvieną naktį budėjo sode. 

Bet negana to. Motušė saugojo obuolius ir nuo na- 
miškių. Ant sodo vartelių pakabino spynas ir raktų 
niekada nepaleisdavo iš rankų. Radusi labai didelį ir 
dailų astrakaninį obuolį nuskindavo ir nešdavo tėtu- 
šiui, bet nei senelė Beata, nei Snieguolė negavo para- 
gauti nė vičvienelaičio. 

Kitais metais jie neturėjo tokių puikių obuolių, bet 
džiaugsmo iš jų buvo daugiau. Tada namiškiai visi 
lig soties atsivalgydavo. Ir ne tik saviems užtekdavo, 
bet kiekvienas, kas užsukdavo į kleboniją, gaudavo jų 
paragauti, o kai kas net ir namo kraitelę vaisių išsi- 
nešdavo. 

Netgi skinant obuolius nuo medžio niekam nekliuvo 
suvalgyti, nes tą darbą atliko motušė pati. Užsimovė 
pirštines ir rinko iš lėto, rūpestingai, kad nė vienas 
nesusimuštų ar neįsispaustų. 

Snieguolei, žinoma, buvo apmaudu neparagauti nė 
vieno obuolio, kol dar jie turėjo šviežią vasaros skonį, 
bet guodėsi, jog kaip bus malonu valgyti obuolius visą 
rudenį ir žiemą. Matyt, motušė taip atsargiai ir krovė 
juos, kad neimtų pūti. 

Bet netrukus ji pastebėjo, kad motušė turi kitokių 
planų. Ji nėmaž negalvojo atiduoti namiškiams suval- 
gyti visus tuos gardžius vaisius. 

Tėtušis taip pat, ko gero, geidė namie turėti obuolių 
kaip ir kitais metais. Bet motušė paskaičiavo, kad už 
juos galima pelnyti pinigų. Ji panoro visus tuos gražius 
vaisius parduoti Brubiu mugėje. 

Aišku, taip ir buvo, kaip motušė norėjo. Ji išvažiavo 
į mugę su dviem pilnais vežimais obuolių, įsisodinusi 
dar berną ir mergą, kad padėtų prekiauti. 

Atvažiavusi į mugės aikšte, pasistatė stalelį, atsidarė 
dėžes ir statines ir išsidėliojo obuolius. Motušė neven- 
gė jokio darbo, ir štai dabar stovėjo už prekystalio 
apsimovusi didžiulėmis pirštinėmis, apsigobusi skepe- 
ta, susiruošusi pati pardavinėti savo obuolius. Ji nedrį- 
so niekam kitam patikėti šito uždavinio. 

Turiu pridurti, jog tokią prekę siūlė, kad galėjo 
didžiuotis. Nuo motušės stalo tik švietė dailutėliai rau- 
doni, žalsvi, geltoni ir balti obuoliai, o žmonės plaukte 
plaukė artyn bent akį paganyti. Į didžiąją Brubiu muge 
privažiavo, kaip paprastai, sodininkų ir iš Siormlando 
dvarų, ir iš stambių Neseto ūkių. Bet nė vienas nega- 
lėjo pasiūlyti tokių įstabių vaisių kaip motušė. 

Vos tik ji susitaisė prekiauti, tuoj suplūdo Žmonės, 
klausdami, kiek nori už savo obuolius. Bet motušė 
prašė taip brangiai, kad kiekvienas tik aikčiojo ir neno- 
rėjo pirkti. 

Taip ir gavo sėdėti motušė su savo grožybe, žiūrė- 
dama, kaip Žmonės perkasi pas jos kaimynus. Bet ji 
nepasidavė ir nenuleido nė skatiko. Lygiai dvigubai 
reikalavo už savo obuolius negu kiti. Tikriausiai manė 
parduosianti preke vėliau, kai atvykėliai iš tolimesnių 
vietų jau bus pabaigę savo vaisius. 

Gal motušė ir dar ką buvo numačiusi. Ji žinojo, kiek 
degtinės paprastai išgeriama Brubiu mugėje, ir kad po 
dvyliktos valandos jau vargu bau pamatysi blaivų žmo- 
gų. Turbūt motušė manė, jog po pietų ūkininkai taip 
nebešykštės pinigų. 

Jau pradėjo rodytis, kad motušė neapsiriko. Kuo 
toliąu, tuo daugiau žmonių rpietėsi prie jos prekysta- 
lio. Visų pirma berniokai ir mergiotės, atvykę į mugę. 
Jie stoviniavo susikiše pirštus į burną ir taip ilgesingai 
žvelgė į obuolius, kad graudu darėsi. Šie, suprantama, 
58 

neturėjo už ką pirkti, bet ir suaugę stypsojo, nevalio- 
dami atitraukti akių nuo vaisių. 

Vis kas nors priėjes teiraudavosi kainos. Bet motušė 
nepasidavė ir reikalavo tiek pat kaip iš ryto. Niekaip 
nenorėjo nusileisti dabar, kai kiti buvo išsipardave obuo- 
lius. Matyt, tvirtai tikėjo, kad ateis jos eilė. 

Ji matė, kaip visų veidai dega nekantrumu žiūrint į 
obuolius, ir vis galvojo: “Tuojau nebeištvers. Tik reikia, 
kad kas nors pradėtų". 

Bet laukė ir laukė, kol galų gale pradėjo manyti, jog 
teks važiuoti namo su visais neparduotais obuoliais. 

Tada ji sumanė padaryti paskutinį bandymą ir nu- 
siuntė tarnaitę atvesti Snieguoleę, kuri vaikštinėjo po 
muge pirkdama lauktuves namiškiams, negalėjusiems 
atvykti. 

Kai Snieguolė atėjo, motušė liepė trumpam atsistoti 
jos vietoje pardavinėti obuolių. Ji kiaurą dieną išstyp- 
sojusi vienoje vietoje, pasidare šalta kojoms. Turinti 
kiek pajudėti. 

Nelabai turėjo Snieguolė ūpo prekiauti Brubiu mu- 
gėje, bet ir prieštarauti motušei nedrįso, taigi užsisiau- 
tė motušės skepetą, užsimovė pirštines ir įsitaisė už 
prekystalio. Ir po daugybės perspėjimų, kad griežtai 
laikytųsi nustatytos kainos, neduotų derėtis ir pati ne- 
valgytų obuolių, motušė nuėjo sau. 

Bet tikėdamasi, kad iš podukros žmonės greičiau 
pirks, ji apsiriko. 

Snieguolė stovėjo saugodama obuolius ir nepardavė 
nė vieno, kaip ir motušė. Platus ratas didelių ir mažų 
tebesispietė aplinkui, bet nė vienas nieko nepirko. 

Tada priėjo keli įkaušę bernai, tempdamiesi už pa- 
rankių mergas, ir pro sambūrį prasibrovė artyn. 

Jie rėkavo visa gerkle, netvėrė kailyje, skimbčiojo 
netuščios kišenės, kaip tik buvo nusiteikę palėbauti. 
Snieguolė taip jų išsigando, kad būtų įmaniusi bėgti, 
bet tebestovėjo, vildamasi pagaliau ką nors parduoti. 

Jie priėjo artyn, o vienas, pirmasis, net neklausda- 
mas kainos uždėjo savo didelį kumštį ant gražiausių 
obuolių krūvos. Jis spoksojo į Snieguole ir kaip įmany- 
damas stengėsi rodytis blaivus ir nuovokus. 

- Iš kur šitie obuoliai? - paklausė jis. 

Snieguolė atsakė, jog iš jos namų. 

- O, aš ten daug sykių esu buves, - tarė bernas, - 
pažįstu ir jus, ir jūsų tėtį. Geras žmogus pastorius. 

Snieguolė atsakinėjo mandagiai. Jai patiko bernas, 
kad taip gražiai kalba apie tėtušį. 

- Žinau, kad ir jūs, ir jis geri žmonės, - kalbėjo 
bernas. - Tokie geri, kad nepagailėsit vargšui bernui 
pasmaguriauti jūsų obuoliais ir be pinigų. 

Snieguolė nespėjo nė suvokti, ką šis turi galvoje, o 
bernas susigrobė rieškučias gražiausių obuolių ir spru- 
ko šalin. Merga, kurią jis laikė už parankės, irgi nubė- 
go, pasičiupusi keletą obuolių. Tą patį padarė jų drau- 
gas ir draugė. 

Bet Snieguolė net nepagalvojo, jog šitaip gali atsi- 
tikti. Jai pasidarė baisiai apmaudu, kad jie nusinešė 
tiek obuolių ir nėmaž neužmokėjo. Norėjo vytis ir at- 
siimti obuolius, bet pabijojo ir liepė bernui su merga, 
stovintiems už jos, sugauti anuos. Tuo pat metu ji 
pastebėjo, kad kupeta žmonių prislinko visai arti pre- 
kystalio. “Dabar jie pirks“, - pagalvojo vėl atgavusi 
dvasią. 

Ak, kad jie būtų pirkę! Nė nemanė, bet pripuole visi 
kartu stvėrė obuolių kas tik kiek galėjo ir vis šaukė, 
kad ji ir jos tėvas esą labai geri, turbūt nereikalaus iš 
vargšų Žmonelių užmokesčio už keletą obuolių. Ir bū- 
rys vaikiokų, kuriems visą dieną prieš akis spindėjo šie 
obuoliai, nusiplėšė nuo galvos kepures ir prisikrovė 
pilnas, o mergaitės, kurios čia stovėjo varvindamois 
seilę, šoko artyn ir dešimtimis vertėsi obuolius į prie- 
juostes. 

Snieguolė palinko visu kūnu prie obuolių, bandyda- 
ma juos apginti. Bet kas iš to? Ji verkė, maldavo, 
šaukė, girdi, nelaime jai užtrauksią, bet kam ji rūpėjo? 
Ne tik berniokai ir mergaitės glemžė obuolius, bet ir 
suaugę. Jie juokėsi be galo patenkinti, manė, jog čia 
paprasčiausia mugės išdaiga. Ir kiekvienas, nusitvėres 
obuolį, šaukė, kad ji ir jos tėvas esą labai malonūs ir 
nešykštėsią jiems keleto obuolių. 

Snieguolė skeryčiojo į visas puses, šaukėsi pagalbos, 
bet obuoliai buvo žuvę. Žmonės pargriovė jos prekysta- 
lį, išvartė statines ir dėžes ir šlavė obuolius. Mugėje 
buvo pilna visokių sukčių, šie irgi puolė į sumaištį. Kilo 
grumtynės ir peštynės, Snieguolė turėjo trauktis į šalį 
ir palikti obuolius Dievo valiai, kad jos pačios nesu- 
mindžiotų. 

Kaip tik tuo metu sugrįžo motušė ir pamatė podukrą 
apvogtą, pakrikusią, verkiančią iš pykčio ir išgąsčio. 
Motušė suėmė ją už pečių ir papurtė: 

- Palauk, kol sugrįšim vakare namo, - tarė ji, - tada 
aš tave pamokysiu, kaip dalinti mano obuolius! 

Aišku, nėra ko stebėtis, kad motušė supyko, bet vis 
dėlto skaudžiausia buvo, jog įtarė podukrą tyčia taip 
padarius. 

Sunki buvo tą dieną kelionė iš mugės. Jie sėdėjo 
brikelėje, tėtušis, motušė bei Snieguolė, ir iš pradžių 
tėtušis bandė šnekėti kaip visad buvo pratęs. Bet mo- 
tušė tūnojo lyg pastėrusi brikelės kampe, sučiaupusi 
lūpas ir nė žodžio nepratarė, o Snieguolė tik verkė. Vis 
dėlto tėtušis ne per daug krimtosi netekęs obuolių, 
dargi džiaugėsi, kai žmonės šaukė, jog jis geras ir 
nepavydi jiems dykai obuolių. Bandė drąsintis kalbin- 
damas visus, kas tik pasitaikė, grįžtančius iš mugės. 
Klausinėjo juos, ar gerai gavo už karves, kiek mokėjo 
už avis, ar matė jo obuolius. 

Bet po kiek laiko tėtušis keistai nutilo. Atsigręžė į 
motušę ir ilgai šitaip sėdėjo, žiūrėdamas į ją. Paskui tik 
stebeilijo prieš save. Ir atrodė ūmai toksai pasenes ir 
išvargęs. 

Netrukus Snieguolė pastebėjo, kad tėtušis į ją įsmei- 
gęs akylą, susirūpinusį žvilgsnį. Rodės, stengiasi su- 
vokti, kas slypi giliai jos širdyje. 

Ir paskui tarė: 

- Daraisi panaši į savo motiną. 

Tėtušis suėmė jos ranką ir pradėjo palengvėle glos- 
tyti. 

Rodės, jog tėtušis nori ją nuraminti ir pralinksminti. 
Snieguolė galvojo: “Tėtušis supranta, jog aš ne tyčia 
taip padariau. Jis žino, kad ne tokia esu". 

Tėtušis nepaleido jos rankos iki pat namų. Bet vis 
labiau ir labiau linko į priekį, kol visai suglebo. Kai 
motušė su Snieguole atsikėlė, jis nepajudėjo lipti lauk 
iš brikelės. Atrodė, kad negyvas. 

Bet taip blogai nebuvo, nors ir visai nedaug trūko. 

Pastoriaus duktė stabtelėjo. Balsas ėmė virpėti, ir jai 
reikėjo laiko nusiraminti, kad galėtų pasakoti toliau. 

- Dabar žinai, koks mano gyvenimas, - tarė ji. - 
Motušė gali daryti su manim ką tik nori, o aš nedrįstu 
pasiskųsti tėtušiui, nes bijau, kad vėl jo neištiktų smū- 
gis kaip tą sykį, kai važiavom namo iš mugės ir jis 
galvojo apie mūsų barnį. 

- Bet argi jis pats nemato? 

- Ko gero, mato, bet jis nieko negali. Šiuo metu 
tėtušis atrodo lyg vėl sveikas, bet aš žinau, koks jis 
silpnas. Nieko nebenori. Jau niekada nebus toksai, kaip 
tą rytą, kai mudu ėjome pasižiūrėti šienapjūtės. 

RYTĄ NAUJŲJŲ METŲ IŠVAKARĖSE PASTORIUS KY6- 
TELĖJO GALVĄ PRO VIRTUVĖS DURIS. 

Kurgi padėjusios šiandien pūgos mergiote? Jis ne- 
mates jos čiužinėjant nuo kalniuko. Gal ji nebūtinai 
turėtų sėdėti troboje nuo ryto iki vakaro kaip ir kitos 
moterys. 

Šitaip jis klausinėjo apie pusmergėlę. Pačią pirmąją 
dieną, kai ji apsibuvo Liovdaloje, jis nusivedė ją į 
pašiūrę ir surado rogutes. Nuo tol kiekvieną rytą pri- 
mindavo, kad eitų pasivažinėti. 

Ta pačia proga tarsteldavo kokį geraširdį pašaipos 
žodelį ekonomei ir mergoms, girdi, joms verčiau patin- 
ka per dienų dienas kepti virtuvėje. 

Ir dabar jis tuoj sulaukė atsakymo, mergiotė, žino- 
ma, būtų galėjusi važinėtis rogutėmis kaip visada, bet 
šiandien motina atkeliavusi jos aplankyti. Dabar kaip 
tik nuėjusi į tvartą pažiūrėti karvių, o pusmergėlė nu- 
sekusi paskui. 

Pastorius apsisuko ir uždarė duris. Valandėlę stovė- 
jo susimąstęs. Po to nudrožė į tvartą. 

Virtuvėje visos nusekė jį akimis. Po ligos rudenį jis 
atrodė susenęs ir nusilpęs. Bet žūt būt turėjo pasikal- 
bėti su kiekvienu, kas užsukdavo į sodybą. 

Vis dėlto praėjo geras laiko tarpas, kol pastorius 
galėjo aplankyti Kultorpo Maritą. Pirmiausia šūktelėjo 
Ilgšis Bengtas, girdi, žmogus atsivedęs sergantį arklį ir 
norįs paklausti pastorių, gal šis žino kokį vaistą. 

O kol jis triūsė su negaluojančiu arkliu, atėjo du 
ūkininkai, susikivirčiję dėl palikimo, ir prašė jį išaiš- 
kinti, kiek kuriam priklauso, kad nereiktų traukti į 
teismą. 

Mažiausia valandą užtruko, kol tiek juos nuramino, 
kad galėjo pasiūlyti sutartuvių burnele. 

Tuo tarpu pusmergėlė sėdėjo tamsioje tvarto kertėje 
ir šnekūčiavosi su motina. Jos buvo įsitaisiusios kiek- 
viena atskirai ant melžimo suolelio, o bernaitis pus- 
mergėlei ant kelių. Jis taip ja džiaugėsi, kad nenorėjo 
skirtis. 

Motina su bernaičiu svečiavosi Niugorde nuo pat 
antros Kalėdų dienos. O dabar susiruošė namo, bet 
pasuko užuolanka pro Liovdalą pažiūrėti, kaip sekasi 
pusmergėlei. 

Pusmergėlė nepaprastai apsidžiaugė, pamačiusi mo- 
tiną įžengiančią į virtuve. Kaip laiku, padės jai išsiva- 
duoti iš didelio rūpesčio. 

Kai tik suėjo į tvartą, motina visų pirma turėjo 
paaiškinti jai, ką reiškia ta naujoji pasaka apie Snie- 
guole, kurios pusmergėlė klausėsi dvi naktis iš eilės. Ar 
galimas daiktas, kad pastoriaus duktė kalbėjo apie sa- 
ve? 

Pusmergėlė papasakojo kaip mokėdama, ir po to 
motina ilgai tylėjo. Galiausiai tarė: 

- Turbūt negalvojo, kad turi užtektinai proto viską 
suprasti, ką jos kalba. O kadangi supratai, parodyk, jog 
turi proto ir nutylėti. 

Bet čia dar buvo ne viskas, pusmergėlei dar kai kas 
slėgė širdį. 

Vakar iš ryto pastorienė priėjusi prie jos, tokia ge- 
rutė ir maloni, ir ėmusi klausinėti, ar jai čia patinka, 
ar ilgisi namų. 

Taip, aišku patinką, viskas gerai. Ir labai mylinti 
vištas. | 

- Šit kaip, - pasakė pastorienė ir nusišaipė, - o ar 
nieko daugiau be vištų nemyli? 

Taip, pusmergėlė atsakė, jog dar mylinti pastoriaus 
dukterį. 

Pastorienė vėl nusišaipė. Kaip, girdi, galėtų būti, 
kad ji myli mamzelę Mają Lisą? 

Todėl, kad ši moka taip gražiai pasakoti. 

- Oho! - tarė pastorienė. - O ar nutuoki, iš kur ji 
viską sužinojo, ką tau pasakoja? 

- Turbūt iš knygų, kurias skaito naktimis, - atsakiusi 
pusmergėlė. 

- Aha, sėdi ir skaito naktimis, - tarė pastorienė, vis 
tokia gerutė ir maloni. - Tikriausiai balana pasišviečia? 

- Ji skaito prie žvakės, žinau, - atsakiusi pusmergėlė. 

O naktį, kai tik pastoriaus duktė ir pusmergėlė įprastu 
metu nuėjusios gulti ir sulindusios į savo patalus, tuoj 
prisistačiusi pastorienė ir atėmusi iš jų žvakę su žvaki- 
de. 

Bet vos tik namai nutyko, pastoraitė atsikėlė ir pa- 
siėmusi lajinę žvakę, kurią laikė paslėptą didžiajame 
sieniniame laikrodyje, nutykino į virtuvę, įpūtė žarijų 
ir užsidegusi vėl pradėjo skaityti. Pastoriaus duktė turi 
brolį, kuris gyvena Upsaloje, jis rašo eilėraščius ir siun- 
čia jai, nes žino, kad ji be galo jais žavisi. Ir dabar 
naktį ji mokėsi juos atmintinai. 

Turbūt skaitinys buvo nepaprastai gražus, kad ji 
negirdėjo, kaip atsivėrė svetainės durys. Netgi nema- 
tė,kaip pastorienė priėjo artyn ir ištiesusi ranką pačiu- 
po žvakę iš žvakidės. 

- Turbūt manai visus mus paversti elgetomis, - pa- 
sakė pastorienė, - kad čia per naktį degini šviesą. Iš 
kur gavai žvakę? 

- Čia ne motušės žvakė, - atsakė pastoriaus duktė. 

- Nesvarbu kieno, vis tiek privalau sergėti, kad ne- 
sėdėtum čia ir nealintum mūsų, - pasakė pastorienė. - 
Aš tave išmokysiu gaišinti žvakes. 

Ir pastorienė išėjo, bet netrukus grįžo atgal su skiaute 
drobės. 

- Jeigu nori sėdėti naktimis, tai bent naudos pada- 
ryk, - pasakė ji. - Žiūrėk, kad ligi ryto apsiūtum pelta- 
kiu šitą paklode! 

Ir vėl dingo, o pastoriaus duktė turėjo sėdėti prie 
darbo visą naktį. 

Bet dar kai kas nesudėjo akių, tai buvo pusmergėlė, 
ji gulėjo ir krimtosi, kam suskundė, kad pastoriaus 
duktė mėgsta naktimis skaityti. 

Štai dėl ko ji apsidžiaugė, kai motina atėjo. 

Ji negalėjo nieko baisesnio įsivaizduoti, o jeigu pasto- 
riaus duktė sužinos, ką ji padarė, todėl prašė motiną 

vestis ją namo. Nebenorinti daugiau pasilikti kleboni- 
joje. 

Motina aiškino, kaip čia jai gera, bet pusmergėlė 
nesijaudino, kad teks šalti ir kęsti alkį, kad tik galėtų 
dingti, kol pastoriaus duktė nesupyko ant jos. 

Tačiau motina spyrėsi, kad pasiliktų. 

- Neilgai, - pasakė ji, - Raklica šitaip smarkaus ir 
valdys. Pasišnekėsiu su pastorium. Aš jį nuo seno pa- 
žįstu. Manau, jog manim jis patikės. 

Bet tuomet bernaitis kaip tik parodė į duris. 

- Ana, ten kažkas stovi, - pasakė jis. 

Motina su pusmergėle abi kartu atsigręžė. Už kelių 
žingsnių nuo jų niūriam šešėly stovėjo pastorius. Jis 
buvo atsirėmęs į sieną ir nejudėjo. 

Jos taip nusigando, kad nedrįso atsistoti ir pasisvei- 
kinti. Kada jis atėjo ir ar daug nugirdo? 

- Atnešk šen suolelį, Marita! - pasakė jis silpnu 
balsu. 

Ji nuskubėjo su žema kėdute, ir pastorius susmuko 
nuo jos. 

- Neik nieko šaukti! - pasakė pastorius. - Čia tik 
svaigulys! Juk žinai, kad visą gyvenimą jis mane ka- 
muoja. 

Abi stovėjo nežinodamos ką daryti. Kultorpe Marita 
stebėjosi, koks jis pasenęs. Per vaišes pas brolį nebuvo 
atkreipusi dėmesio, o dabar matė, kad labai sulysęs ir 
sukriošęs. 

- Nepavojinga, - pasakė jis, - bet jau gan dažnai 
užeina. Galas man, supranti, Marita? 

Netrukus jis atsistojo. 

- Nesakyk ten nieko, - tarė ir sulinkęs palengvėle 
išėjo iš tvarto. 

SAPNŲ PYRAGAS 


VĖLŲ VAKARĄ PRIEŠ NAUJUOSIUS METUS PASTO- 
RIAUS DUKTĖ ŽENGĖ KALVELE LINK KAMBARĖLIO 
VIRŠ ALAUS DARYKLOS, KUR JAU KADAI KAS GYVE- 
NO SENELĖ, PONIA BEATA SPAK. PASTORAITĖ LAI- 
KĖ UŽ RANKOS PUSMERGĖLĘ, IR IŠ TOLO BUVO GIR- 
DĖTI JAS ŠŪKALOJANT LAUKE, KAI IŠKLYSDAVO IŠ 
TAKO IR PATAIKYDAVO Į PUSNĮ. BUVO APSINIAUKĘ 
IR TAMSU, NORS Į AKĮ DURK, NEMATYTI NEI MĖNU- 
LIO, NEI ŽVAIGŽDŽIŲ. JEIGU NE SILPNI ATŠVAITAI 
PRO SENELĖS LANGUS, VARGU AR BUTŲ NUSIGAVU- 
SIOS IKI ALAUS DARYKLOS. 

Per šias Kalėdas ruošta tokia daugybė vaišių tiek 
ūkininkų, tiek kitų turčių namuose, kad visoms dienų 
neužteko. Taigi nebuvo kitos išeities, ir pastoriui net 
Naujųjų metų išvakarėse teko traukti į svečius, bet 
mamzelės Majos Lisos, kaip paprastai, nesivežė. Girdi, 
turinti likti namie ir prižiūrėti, kad tarnai gautų sočiai 
privalgyti Žuvies ir košės kaip ir per Kūčias, tarsi senoji 
ekonomė negalėjo tuo pasirūpinti. 

Bet pastoriaus duktė vis tiek buvo gerai nusiteikusi. 

Kone visą popietę ji sekė pasakas ir dainavo dainas 
pusmergėlei, kuriai dar niekad nebuvo taip linksma. 

Kai pavalgė vakarienę, mamzelė Maja Lisa niekaip 
nenorėjo gulti. Ji pasakė, jog Naujųjų metų išvakarėse, 
prieš eidama miegoti, turinti bent pamėginti, ar nesu- 
žinos ko apie savo ateitį. Paklausė, gal ir pusmergėlė 
sykiu su ja pageidautų išsikepti sapnų pyragą. 

Pusmergėlė nežinojo, kas per daiktas tasai sapnų 
pyragas, bet tučtuojau sutiko. Žinoma, net ir tada būtų 
sutikusi, jei mamzelė Maja Lisa būtų pasiūliusi išsivirti 
gyvačių sriubos. 

- Bet kol mes jį maišysim, turėsi per tą laiką nekal- 
bėti ir nesijuokti, - pasakė pastoriaus duktė, - ir nenu- 
varvinti nė lašelio vandens, nenuberti nė žiupsnelio 
miltų ar druskos. 

- Ir tai viskas? - paklausė pusmergėlė. Ji galinti 
kažin kiek nekalbėti ir nesijuokti. 

Galiausiai liko dar vienas rūpestis, mat kad būtų 
tikras pyragas, kepti reikia trise. Pastoriaus duktė ne- 
žinojo, kur rasti trečią dalyvį. 

Jos nuėjo į virtuvę ir paklausė, ar neprisidėtų kas 
nors prie sapnų pyrago. Bet mergos, išgirdusios apie ką 
šneka, tik gynėsi, mosuodamos rankomis. Užtektinai, 
esą, prisikepusios. Pavalgiusios tokio pyrago, negalėju- 
sios nei miegoti, nei sapnuoti. Daugiau niekas nesu- 
gundysią dar sykį paragauti šitokio daikto. 

Pastoriaus duktė pagalvojo truputį. 

- Eisime pas senele ir paprašysim, kad ji mums 
pagelbėtų, - tarė ji. 

Štai kodėl jos leidosi į tamsią Naujųjų metų naktį ir 
dabar tarp pusnių ieškojo kelio. 

Pastoriaus duktė manė, jog Naujųjų metų naktis ir 
turi tokia būti, tamsi ir neperregima. Kaip ir ateitis, į 
kurią niekam nevalia pažvelgti. 

Senelė gyveno palėpės kambarėlyje virš alaus da- 
ryklos. Sunkiausia buvo nenusprūsti nuo laiptų, kurie 
ėjo pasieniu, o siauros pakopėlės sukaltos tankiai, ap- 
snigtos ir slidžios. Net gyvybei pavojinga. 

Bet Liovdaloje visi buvo pripratę prie tamsos. Pasto- 
rienė nesiteikė kitur duoti žvakių pasišviesti, tik tvarte 
ir arklidėje. 

Tuo tarpu senelė, matyt, išgirdo jas, nes dar beko- 
piant laiptais, atvėrė duris. Ji jau buvo įžiebusi sietyną 
ir užkūrusi Židinį. 

Senelė buvo augalota, liesa, atrodė gležna. Ir savo 
bruožais visai nepanaši į pastoriaus dukterį, bet ir 
negalėjo panėšėti, nes tebuvo jos motinos pamotė. Bet 
taip mylėjo pastoriaus dukterį, lyg ši būtų buvusi jos 
kūno ir kraujo. 

Rodės, jog ponia Beata žino ypatingą gudrybę, nes, 
kitur šiaip ar taip būdavo, o jos kambarėlyje visada 

šilta, visad tvarkinga ir visad švaru. Ji teturėjo vieną 
kambarėlį, kuriame miegojo ir virėsi valgyti, bet lova 
su uždangalu, kabančiu ant paauksucto virbelio, atro- 
dė lyg papuošalas, tą patį galėjai pasakyti ir apie ne- 
didelius nušveistus žalvario puodus ir porceliano lėkš- 
tes indaujoje. 

Ir pati buvo išsičiustinusi, dailutė, tik rankos sudar- 
kytos kaulų gėlos, pirštai sukumpe ir visiškai nelanks- 
tūs. Nedrąsu buvo jai ranką paduoti, nes nežinojai, 
kaip su ja elgtis. 

Pastoriaus duktė pasisakė, ko jos atėjusios, ir senelė 
šyptelėjusi prižadėjo irgi dalyvauti. Ji taip pat kai ko 
laukianti, todėl norinti žinoti, ar jis ateis kitais metais. 

Taigi geriausia buvo pasilikti pas senelę ir čia kepti 
sapnų pyragą. 

Pirmiausia jos pasiėmė iš indaujos už viryklės dube- 
nį ir, visos laikydamos už kraštų, pastatė ant virtuvinio 
stalelio. 

Paskui reikėjo susirasti medinį šaukštą. Vėl visos 
trys priėjo prie kampinės spintutės, kuri senelei atstojo 
podėlį, šaukšto, o paskui, drauge įsitvėrusios koto, grį- 
žo prie stalelio ir padėjo į dubenį. 

Tada įpylė į dubenį tris šaukštus vandens, irgi visos 
trys drauge pasėmusios iš žalvarinio močiutės auseklio, 
visa tai darydamos, nė viena nekalbėjo ir nė viena 
nesijuokė. 

Baigusios įmaišė į vandenį tris šaukštus miltų. Ir 
visos trys laikė šaukštą, kišdamos į miltų kubilaitį, 
visos trys ištraukė ir subėrė į vandenį. Nė viena nepa- 
leido šaukšto, neprakalbo, nesusijuokė, ir nė viena ne- 
nukrėtė nė dulkelės ant grindų. 

Paskui įvertė tris šaukštus druskos. 

Ir šį kartą niekas nekalbėjo, nesijuokė ir nepragai- 
šino nė krislelio. 

Ir atsitik tu man šitaip, kai jau tiek buvo nuveiku- 
sios, močiutė paklausė, ar į pyragą nereikia įdėti rie- 
balų! 

Vos tik ištarė šiuos žodžius, pastoriaus duktė palei- 
do šaukštą, klestelėjo ant kėdės ir pradėjo kvatoti, o 
pusmergėlė tebelaikė šaukštą, bet ją ištiko toks juoko 

priepuolis, kad nebevaliojo ant kojų išsilaikyti, turėjo 
atsigulti ant grindų ir juoktis. 

Senelė irgi vyptelėjo. Gal jai ir nederėjo prašnekti, 
bet prisiminė nuo seno, kad jeigu neištiks kokia nors 
nesėkmė bemaišant sapnų pyragą, tada nebus ir linksmu- 
mo. 

Ir jai malonu buvo regėti, kad pastoriaus duktė 
užmiršo savo vargus ir šiek tiek atkuto. 

Kai prisijuokė lig soties, sumanė viską daryti iš nau- 
jo, nes, ką buvo nuveikusios, dabar negaliojo, reikėjo 
vėl pradėti nuo pradžios. 

Bet ne taip buvo lengva juoko apsėstoms. 

Pirmiausia supylė tris šaukštus vandens į dubenį. 

Toliau nieko neišėjo, kadangi vėl prapliupo kvatoti. 
Ypač nesitvėrė pastoriaus duktė. Pusmergėlė dar lyg 
nieko baisaus, bet anoji. 

Gal kokį penketą minučių springo iš juoko. 

Tada pastoriaus duktė liepė liautis, nes kitaip neiš- 
kepsiančios sapnų pyrago ligi pat vidurnakčio. 

- Manau, kad mums tai niekis, - pasakė senelė, - tik 
tu pati pasistenk išbūti rimta. 

Tada įpylė vandens, įbėrė miltų ir druskos, užmaišė 
tešlą. Maišydamos visos laikė menturį, ir nė viena ne- 
susijuokė, neprašneko ir nė kruopelės nenubėrė ant 
grindų. 

Paskui gatavą tešlą suvertė į keptuvę. Bet sapnų 
pyragas neatrodė gardesnis už vištų ar paršų jovalą. Be 
to, buvo sausas ir kietas, žvilgėjo nuo per daug drus- 
kos. Tada uždėjo ant ugnies ir apkepino vieną šoną, po 
to kitą, visos kartu laikė šaukštą, bendrom jėgom vartė 
ir nepaleido į pelenus. 

Galiausiai buvo gatavas, tik valgyk. 

Dabar pastoriaus duktė su pusmergėle visai įsilink- 
smino, juk nebebuvo pavojaus, jei prapliups juoktis. 
Galvojo, kad dabar, ko gero, gaus pažvelgti toli į ateitį, 
o tokios rimtos progos nenorėjo praleisti. 

Sapnų pyragas taip žvilgėjo nuo druskos, kad reikė- 
jo ryžto jo paragauti. Bet jos pasidalino jį į tris dalis ir 
šiaip taip ėmė valgyti. 

Pusmergėlė suvalgė savo dalį, nes žinojo, kad taip 
reikia, o ji laikėsi visų nurodymų. Senelė teparagavo 

mažą mažą trupinėlį, ir tą kažin ar prarijo. Pastoriaus 
duktė tevaliojo įveikti vieną kąsnį. Nors ir labai troško 
sužinoti ateitį, bet daugiau nė kruopelės negalėjo pa- 
imti į burną. 

Abi jaunėlės atrodė lyg nusivylusios sapnų pyragu. 
Bet nė žodžiu neprasitarė. Tik palinkėjo labos nakties 
senelei, kuri tylėdama stovėjo tarpduryje pašviesdama 
laiptus. 

Tuos keletą žingsnių per kiemą nubėgo tekinos, nes 
dabar ir naktis atrodė ne tokia niūri ir tamsi. Ji buvo 
pasiruošusi praskleisti uždangą ir parodyti savo pa- 
slaptis, bet jos nedrįso stabtelti ir pasižiūrėti. 

Kai jos patyliukais sėlino per virtuve, mergos jau 
gulėjo, bet, aišku, visos paklausė, kaip joms sekėsi, ką 
sužinojo. Bet atsako neišgirdo. Neišpešė iš jų nė žo- 
džio. 

Vos padėjusi galvą pusmergėlė tuoj užsnūdo ir mie- 
gojo iki pat ryto. O pabudo su šleikštuliu burnoje, bet 
nors ir kaip stengėsi, negalėjo prisiminti, ar ką sapnavo. 

Senelė nemiegojo visą naktį, bet rytojaus dieną bu- 
vo tyli ir nešneki, tartum svajų apimta. Rodės, lyg būtų 
vis dėlto kažką sužinojusi. 

Pastoriaus duktė taip pat ilgai negalėjo užmigti, nes 
ją baisiai kamavo troškulys, betgi ką nors gerti prieš 
miegą niekaip nevalia, nes tada visas sumanymas bus 
bergždžias. 

Rytą pabudusi neįstengė susigaudyti, ar ką nors sap- 
navo. 

Bet vėliau, įdienojus, ji išėjo į priebutį. 

Ir čia staiga nustėro, nes prisiminė, jog naktį sapna- 
vo buvusi kaip tik šioje vietoje. Šitaip stovėdama pa- 
matė du svetimus vyrus, jauną ir seną, ateinančius 
smėliu nubarstytu takeliu. Senasis pasisakė esąs pasto- 
rius Liljekrūna, girdi, atėjęs čia su sūnumi paklausti, ar 
ji neištroškusi ir gal norinti vandens. 

Ir bemat jaunesnysis priėjo su stiklu šviežio skaid- 
raus vandens ir pasiūlė jai. 

Tai prisiminusi pastoriaus duktė taip susijaudino, 
kad visa pradėjo virpėti. 

Nes tikriausia tiesa, jog už to, kuris iškepus sapnų 
"pyragą pasiūlo sapne vandens, ir ištekėsi. 

PER TRIS KARALIUS PASTORIUS SU PASTORIENE LAN- 
KĖSI BAŽNYČIOJE IR DABAR PO PAMALDŲ VAŽIAVO 
ATGAL. PASTORIENĖ TIRTĖJO ROGĖSE, MAT KELIAS 
VALANDAS NEKRUSTELĖJUSI TURĖJO IŠSĖDĖTI ŠAL- 
TOJE BAŽNYČIOJE. BET DŽIAUGĖSI PAGALVOJUSI, 
KAD NEREIKĖS VAŽIUOTI TIESIAI NAMO Į LIOVDA- 
LĄ, O KELIONĖ TURĖJO NUTRŪKTI LOBIU, KUR JIE 
KETINO DALYVAUTI DIDELĖSE ŪKININKAIČIŲ VETU- 
VĖSE. BENT KETVIRTĮ MYLIOS LAIMĖS. 

Jai vis nedavė ramybės mintis, jog klebonija kone 
per mylią atstu nuo bažnyčios, visai parapijos pakraš- 
ty. Bažnyčia stovėjo labai geroje vietoje, vidury para- 
pijos, ją iš visų pusių buvo lengva pasiekti, tačiau 
klebonija kas kita. Iš pietinių parapijos ūkių į ją reikėjo 
važiuoti kokį porą mylių. 

Užtat kaip sunku buvo pastorienei lankytis bažny- 
čioje kiekvieną sekmadienį, nes to reikalavo padoru- 
mas! Keturios valandos praeidavo, kol parsirasdavo 
namo. O jei būdavo komunijos diena, užtrukdavo pen- 
kias ir šešias. 

O kai sugrįždavo namo, žiūrėk, ekonomė per anksti 
pataisiusi pietus, valgiai, laukę keletą valandų, susme- 
ge ir prisvilę. 

Kiekvieną kartą kamuodavo tokios mintys, kai ji, 
alkana ir sužvarbusi, važiuodavo namo iš bažnyčios. 
Kad nors būtų vilties sutrumpinti tą kelią! 
senąją kleboniją ir įsigyti naują, arčiau bažnyčios, nors 
ir tai būtų sunku. Bet buvo kur kas kebliau. 

Oi dievuli, kaip apmaudu, kad Juodežeris visų pir- 

mų laikų buvo taip įprasta, kad Bru probstas ėjo ir 
Juodežerio klebono pareigas, ir pusė pastoriaus atlygi- 
nimo tekdavo jam, o tokių įsisenėjusių dalykų, aišku, 
niekas nedrįso pakeisti. Juk šiaip reikėtų manyti, kad 
jos vyrui, atliekančiam visą darbą, irgi priklauso visas 
atlyginimas. Bet jis tebuvo pastoriaus padėjėjas ir pri- 
valėjo tenkintis tokiu užmokesčiu, kurį paprastai gau- 
davo padėjėjas. O jeigu pastorius būtų turėjęs gyventi 
iš to, ką galėjo duoti tokia maža ir skurdi parapija, 
tada visai būtų buvęs elgeta. 

Juodežerio pastoriui sekėsi geriau už kitus tokius 
padėjėjus todėl, kad jis, be gyvenamojo būsto, turėjo 
nuosavą ūkį ir iš jo mito. Jei ne šis, ko gero, visai būtų 
buvę striuka. 

Aišku, ji turėjo džiaugtis Liovdala. Jai mažiausiai 
derėjo aimanuoti. Ūkis buvo geras, pastatai gražūs, 
žemė derlinga. Nieko negalėjai jam prikišti, tik kad toli 
nuo bažnyčios. 

Tiesa, turėjo dar vieną trūkumą. Visi, kas čia gyve- 
no, tarėsi esą pranašesni už kitus. Ji, mačiusi tikrai 
pasiturinčių ūkių, tik juokėsi iš to. Bet šioje parapijoje 
manyta, jog gyventi Liovdaloje ypatinga garbė. Netgi 
Borgo grafai šitaip negarsėjo kaip pastoriaus šeimyna. 

Ji, savo ruožtu, niekaip negalėjo suprasti, kodėl taip 
yra. Prieš šimtą metų visa Liovdala buvo ne kas kita, 
kaip valstiečio ūkis. Galbūt pakankamai didelis ir pa- 
siturintis, nes jai priklausė puikios ganyklos senojo 
ežero dugne. Bet ūkis, ir daugiau nieko, ir ji vargu 
bū:ų galėjusi pasakyti, jog ir šiandien čia kas kita. Čia, 
Vermlande, žinoma, niekas neįsivaizduoja, kaip atrodo 
tikras dvaras. 

Ir nieko nuostabaus, kad turtingo ūkininko sūnus 
galėjo eiti į mokslus ir, išlaikęs varganus pastoriaus 
egzaminus, tapo Juodežerio pastoriaus padėjėju. O kad 
paskui vedė pastoriaus dukterį, irgi nėra ko per daug 
didžiuotis. Vis dėlto nepakilo aukščiau kaip Juodežerio 
pastoriaus padėjėjas, toks ir liko visą gyvenimą. Ėjo 
kalbos, girdi, gabus vyras buves, bet sunku tuo patikė- 
ti. Tada būtų tapęs kokios nors didesnės parapijos 
pastorium. 

Aišku, jam nusisekė, kad paveldėjo iš tėvų Liovdalą 
ir galėjo čia gyventi. Nereikėjo spausti valstiečių, kad 
neštų duoklę ar aukas. Jis turėjo ūkį ir galėjo pats 
savim pasirūpinti, taigi buvo ne blogesnis už kitus. 
Šitaip patiko ir jiems, ir jam. 

Ano, pirmojo, Liovdalos pastoriaus laikais, aišku, 
parapija neturėjo nuosavos klebonijos, o dabar turi. 
Tai mažytė sodyba, esanti visai šalia Liovdalos. 

Jos manymu, kaimiečiai gudravo, šitaip žiūrėdami į 
kleboniją. Jiems nė į galvą neatėjo paklausti, ar pasto- 
riui ne per toli važinėti į bažnyčią. Visai ką kita buvo 
numatę, ir jiems pasisekė. Antrasis Liovdalos pastorius 
vedė pirmojo dukterį ir, paveldėjes Liovdalą, gyveno 
ten. Šitokiu būdu tapo dar ir stambiu savarankišku 
ūkininku, ne tik vargšu pastoriaus padėjėju. Ir šis visą 
gyvenimą praleido Juodežeryje. Esą, galėjes būti geras 
pamokslininkas, bet ji ir tuo negalėjo patikėti. Manė, 
jog Juodežerio žmonės tik todėl kalbėjo turint jį di- 
džiulių pamokslininko gabumų, kad jis vedė jų pasto- 
riaus dukterį ir gyveno Liovdaloje. 

Pastorienė kilstelėjo movą ir prisispaudė prie veido. 
Kelias ėjo tiesiai senojo ežero dugnu, ir šaltas vėjas, 
kuris visada čia traukė, švilpė pro ausis. 

Bet nuo to tik dar labiau sujudo mintys. 

Taip ir išėjo, kad parapijos pastoriai būtinai turėjo 
gyventi Liovdaloje, užtat trumpesnio kelio į bažnyčią 
nebuvo ko tikėtis. 

Jos vyras buvo trečiasis pastorius, įsikūręs ten. Jis 
padarė taip, kaip ir jo pirmtakai: vedė pastoriaus duk- 
terį ir paveldėjo ūkį. Apsigyveno Liovdaloje, bet klebo- 
nija buvo taip arti, kad jis puikiausiai galėjo ja rūpin- 
tis, taigi buvo turtingas žmogus, valdantis du ūkius. 
Labai gera tvarka, ir visa parapija tenorėjo, kad visada 
taip būtų, kol gyvuoja Juodežerio parapija ir turi pa- 
storių. 

Ji neginčijo, kad kitiems Liovdalos pastoriams taip 
ir reikėjo, kadangi netikėjo, jog šie buvo verti daugiau, 
negu tūnoti čia visą gyvenimą. Bet didžiausia nelaimė, 
kad jos vyras įsimylėjo ūkį, parapiją ir čia pasiliko. Nes 

ji galėjo galvą guldyti, jog panorėjęs bet kada būtų 
gaves patį didžiausią pastoratą vyskupijoje. 

Ji žinojo, kodėl jam čia patinka. Kadangi daugybę 
metų šią parapiją valdė ta pati pastorių giminė, tiek 
pastoriai, tiek pastorienės buvo mylimi, užtat šie turėjo 
čia didelę galią. Žmonės ničnieko nedarė, nenuėję pir- 
ma į kleboniją ir nepasiklausę patarimo, ir tas jam 
patiko. Vieną sykį ji prikišo jam, kad galėjo gauti ge- 
resnę vietą. Taip, jis irgi sutiko, bet ten nelabai kas 
būtų jo klause. O čia sakėsi valdąs visą parapiją. 

Aišku, kas tiesa, tai tiesa, nelengva buvo ką pakeis- 
ti. Jaunam pastoriui gal ir buvo naudinga vesti Liovda- 
los pastoriaus dukterį, o apie žmonas visi vienu balsu 
tvirtino, jog Liovdalos pastoraitės buvusios gražios, o 
paskui ir geros šeimininkės, taigi stačiai laimė tokią 
gauti. 

Ji mielai galėjo patikėti, jog apie anas, kur gyveno 
iki jos laikų, tokios kalbos teisingos, bet Maja Lisa jai 
anaiptol neatrodė ko nors verta. Nei graži savo pailgu 
veidu, nei kokią kitą Dievo dovaną turinti. 

Dabar ji saugo ją ir nepaleidžia iš akių, bet nelabai 
kas ją palaiko, gal tik kartais tėvas, o juk jis pirmiausia 
turėtų trokšti, kad iš dukters išeitų rimta moteris ir 
turėtų daugiau rūpesčių, ne tik darkytis. Bet ji savo 
pareigą atliks. Nedaug atsiras tokių, kurie drįstų imti 
Liovdalos ir visos parapijos paveldėtoją. 

Kažkur jau pasigirdo varpelių tilindžiavimas. Į Lo- 
biu iš keturių pusių bėgo keliai, ir visais žmonių pilnos 
rogės skriejo vestuvėsna. Atrodė, kad jos bus prašmat- 
nios. Kaip džiugu, kad ji savo pasiekė ir neatsivežė 
podukros! Kaip tik tokiuose senuose ūkininkų namuose 
labiausiai ji ir krinta į akis. 

Nėr ko daugiau tikėtis, bus ji tinginė ir pasipūtėlė, 
iš tokių, kurie mano, jog gali daryti ką tinkamos. Taip, 
Ji jau žino, kas geriausiai derėtų podukrai. Bet kol kas 
nenori nė mintyse to pasakyti. 

Gal pavyks vienu kirčių dvi muses užmušti. Gal jai 
pačiai teks trumpesnis kelias į bažnyčią, o drauge pa- 
mokys podukrą, kad ji ne princesė, o vargana mergelė 
iš pastoriaus namų... 

Taip, žinojo, kad šitą teks atlaikyti. Vos įžengė pro 
duris, tuoj visi puolė klausinėti, kodėl neatsivežė pa- 
storaitės. 

Kol atsisagstė kailinius, gal dešimt kartų turėjo aiš- 
kinti, kaip apmaudu, kad Maja Lisa nepanoro palikti 
senelės ir išvažiuoti iš namų. 

Daug kas tuo ir pasitenkino, bet vestuvių šeiminin- 
kai norėjo išgirsti aiškesnį atsakymą. 

Senasis Bjornas Hindriksonas ir jo žmona keletą 
metų vargo, kol prikalbino savo jauniausią dukterį, tą, 
kuri paveldės ūkį, tekėti už jų išrinkto vyro. Ir dabar, 
atsiteisdami už tokį nuolankumą, norėjo, kad vestuvės 
būtų kuo prašmatnesnės. 

Bjornas Hindriksonas jau buvo toks senas, kad pri- 
siminė poną Ulavusą, pirmąjį Liovdalos pastorių, ir jo 
Žmoną, ponią Katriną Heselgren, ir niekada neužmiršo 
tos pagarbos, kurią jiems jautė. O kadangi parapijoje 
gyveno pono Ulavuso palikuonė, būtinai ir ji turėjo 
dalyvauti vestuvėse, antraip būsią ne pagal jo valią. 

Jis nenorėjo pripažinti už rimtą, kad pastoriaus duktė 
liko namie dėl senelės, ir tučtuojau paklausė, ar kuri 
nors tarnaitė negalėjo šiandien pažiūrėti ponios Be- 
atos. Juk ši dar ne prie mirties. 

Iš balso galėjai suprasti, kad jis tikrai susikrimtęs ir 
kalbėjo ne tik dėl mandagumo. Aišku, jis džiaugėsi, 
kad atvyko naujoji pastorienė, bet vis dėlto juk ji ne iš 
senosios pastorių giminės. 

Pastorienė atsakė, jog pritarianti jam ir tą patį kal- 
bėjusi. Betgi, esą, pastoriaus duktė taip popina senutę, 
kad nieku gyvu jos neišviliosi, jei ši nors kiek nesvei- 
kuoja. 

Pagaliau pastorienė nusivilko kailinius, o žinojo, 
kad ji gražaus stoto, dailiai apsitaisiusi ir, net visam 
krašte išieškoje, nebūtų jie aptikę geresnės pastorienės. 
Bet dabar atrodė, kad ūkininkai nė nežiūri į ją. 

Bjorno Hindriksono žmona stebėjosi, kodėl ponia 
Beata pati nepanoro, kad anūkė važiuotų. Juk ji pui- 
kiai žinojo, kad jų laikais apylinkėj nebuvo vestuvių, 
kur kas nors iš senosios pastorių giminės nebūtų šokę 
su nuotaka. 

Pastorienė atsilošė, balsas sušiurkštėjo. Jei būtų ži- 
nojusi, kad taip svarbu, pati būtų pasilikusi namie. Bet 
galinti važiuoti atgal tučtuojau, kad Maja Lisa atvyktų. 

O dabar jau pastorienės buvo viršus. Šeimininkai 
baisiai nusigando susikivirčiję, ir baigėsi tuo, jog ėmė 
prašyti ir maldauti, kad ji pasiliktų. 

Tuos pačius klausimus teko išgirsti ir tą patį atsaky- 
ti didžiojoj svetainėj antrame aukšte, kur eidama ratu 
sveikinosi su visais, stovinčiais pasieniais ir laukian- 
čiais jungtuvių. Bemat sukaito, nors šalo visą dieną. 
Tik įsitaisiusi sofoje pasijuto laisva nuo klausinėjimų 
apie Mają Lisą. Dvi prakilniausios parapijos ūkininkės 
sėdėjo abipus jos ir netarė nė žodžio. Jos žinojo, kad 
laukiant tokių didelių iškilmių kaip sutuoktuvės, nede- 
ra plepėti. | 

Ji jautė, jog skruostuose dega raudonos dėmės. Iš 
tikrųjų, visi prieš ją! O pastoriui ramu, niekas jo ne- 
klausinėja. Ar jie mano, kad šis neturi daugiau nieko 
pasakyti? 

Tarpduryje pasirodė Ula Moreus, vargonininko žmo- 
na. Priėjusi pasisveikino. Na, dabar vėl prasidės klau- 
simai. Juk ji geriausia Majos Lisos draugė. Bet šiai lyg 
nerūpėjo Maja Lisa. Ji su savo anyta puošė nuotaką. 
Jau baigusios, bet pagalvojusios... Nagi būtų ramiau, 
jei ponia Raklic malonėtų ateiti į mansardos kambarėlį 
dirstelti, ar jaunosios rūbams nieko netrūksta. 

Pastorienė žinojo, kad geriau už Ulą Moreus ir jos 
anytą visam Vermlande niekas neišmano, kaip papuoš- 
ti kaimo nuotaką. Bet gražu, kad panoro išgirsti jos 
nuomonę. 

Ji nuėjo į kambarėlį, kur nuotaka apsitaisiusi laukė, 
kada jaunojo pulkas ateis jos pasiimti. Dabar kalba 
sukosi tik apie gėles ir papuošalus. Išties buvo lengva 
atsakinėti į klausimus, ar auksinis retežėlis nepersi- 
kreipęs, ar tiktų daugiau perlų vėrinėlių, ar daili aukš- 
ta kartono karūna, su kuria Ula Moreus išsėdėjo visą 
naktį, puošdama raudonu bei žaliu šilku ir auksiniu 
popieriumi. Iki paskutinės dienos maniusios panaudoti 
senąją karūną, bet vakar vėlai vakare Ula pagalvojusi, 

jog šios vestuvės didžiausios per visą žiemą, todėl iš- 
sikirpusi naują formą ir aptaisiusi. 

Pastorienė pagyrė ir ją, ir visa kita. 

Bet senoji Moreus vis tiek dar turėjo rūpestį ir po 
kiek laiko prisipažino, kas jai kelia nerimą. 

Girdi, labai džiugu, kad sesuo Raklic patenkinta 
jaunosios apdaru, bet ji pati mananti, jog viskas nueis 
niekais, jei nepavyks įtikinti jaunosios pakeisti veido 
išraišką. Menkas džiaugsmas puošti nuotaką, jeigu ji 
atrodo lyg einanti į kartuves. 

Nuotaka staigiai nusigrežė ir pasakė keletą žodžių, 
bet vos buvo girdėti. Visai nesidžiaugianti šiais papuo- 
šalais, jei mamzelė Maja Lisa nedalyvaus vestuvėse. 
Juk tūkstantį kartų žadėjo, kad būtinai atvyksianti pa- 
sižiūrėti jos su nuotakos apdaru. 

Dabar įsiterpė Ula Moreus. Ji prašneko linksmu skardžiu 
balsu, tokiu balsu kalba žmogus, norėdamas palenkti 
kitą į gerą pusę. 

Girdi, aišku, jog Maja Lisa gali trumpam palikti 
senele. Jie mielai nusiųstų roges ją atgabenti. Ne toks 
jau ilgas kelias. 

Senoji Moreus irgi pridėjo reikiamą žodį. 

- Maja Lisa ir Brita kartu ruošėsi konfirmacijai, nuo 
tol ir liko geros draugės. 

Pastorienės atsakymas nuskambėjo nelabai maloniai. 

- Deja, sesule, turbūt nerasi visoj parapijoj kaimo 
mergos, kuri nedraugautų su Maja Lisa. | 

Ji krestelėjo galvą ir išėjo iš kambarėlio. Niekas 
daugiau nedrįso ką nors sakyti. 

Jai vėl suplūdo kraujas į galvą. Tegul nesitiki, jog ji 
nesuprato, kad ją tyčia nusiviliojo į mansardą, norėda- 
mos pakamantinėti apie Mają Lisą. 

Sutuoktuvės praėjo, viskas buvo gerai. Jaunoji žino- 
jo, kad žmonės susėdę kuždasi, svarstydami, kaip ji 
atrodė tuokiantis. Dėl tėvų ir senelių ji troško, kad 
nematytų tokios apsiverkusios. 

Jei būtų atvažiavusi mamzelė Maja Lisa, ji būtų 
džiugiu veidu viską atlikusi. Pastoriaus duktė kalbėjo, 
kaip bus smagu pamatyti nuotaką. Ko gero, norėjo tik 

paraminti ją. O dabar jai atrodė, kad tas vienintelis 
džiaugsmas, kurio tikėjosi tą dieną, buvo atimtas iš jos. 

Per sutuoktuves ji keletą kartų pasukusi galvą dirs- 
čiojo į duris. Tikėjosi, kad mamzelė Maja Lisa vis dėlto 
pasirodys. Negalėjo susilaikyti jos neieškodama. 

Kaip žmonės gali būti tokie žiaurūs ir tokią dieną 
pagailėti vienintelio daikto, kurio ji prašė! Ašaros už- 
plūsdavo akis, kai tik apie tai pagalvodavo. 

Kai didžiulis į pasagą panašus stalas buvo padeng- 
tas ir svečiai susėdę pradėjo valgyti, tuoj nuotaika 
aplink ją tapo džiugi ir linksma. Visi kiti valgė, gėrė ir 
juokavo, tik ji tebesijautė prislėgta. O apie valgymą 
negalėjo būti nė kalbos. Atsiriekė porą riekelių duonos, 
kad atrodytų, jog valgo. “Jei mamzelė Maja Lisa būtų 
šiandien atvažiavusi! - galvojo. - Viskas būtų buve 
kitaip. Ji man būtų viską palengvinusi". 

Dirstelėjo sumišusiu žvilgsniu į jaunąjį šalia savęs, 
spėdama, ar jis ko nors neišgirdo. Jai pasirodė, jog 
galvojo balsu. 

Po kiek laiko ir vėl tas pat pasikartojo. Ji pajuto, jog 
murma: “Oi, oi, oi, kodėl mamzelė Maja Lisa negalėjo 
atvažiuoti į mano vestuves!" 

- Ką tu čia šneki pati su savim? - paklausė jaunasis. 

Ir ji atsakė kone prieš savo valią: 

- Oi, oi, oi, kodėl mamzelė Maja Lisa negalėjo atva- 
Žiuoti į mano vestuves! 

Jaunasis gerai žinojo, kiek reikėjo maldauti ir pra- 
šyti, kol ši turtinga ūkininkaitė sutiko už jo tekėti. 
Zmonės jau kuždėjosi, jog seneliai ją privertę, o dabar, 
kai jaunoji šitokia mina sėdėjo prie vestuvių stalo, tos 
kalbos galėjo visai įsismaginti. Jaunasis pradėjo ramin- 
ti ją. Girdi, nereikia taip imti į širdį. Juk galės kitą 
dieną susitikti su pastoriaus dukra. 

Jaunoji nesiklausė jo. Sėdėjo ir pjaustė pluteles, o 
po kiek laiko vėl atsiduso. “Oi, oi, oi, ir mamzelė Maja 
Lisa nepamatys manęs nuotakos!" 

Dar sykį pabandė jaunasis ją apraminti. 

- Argi dėl tokių dalykų verta paikioti! - tarė jis. - 
Manai, kad mamzelei Majai Lisai rūpi tu? Juk žinia, 
kaip ponai domisi mumis, ūkininkais. 

Šį kartą jaunoji staigiai pasisuko į jį. 

- Taip nekalbėtum, jei ką nors žinotum. Nesėdėtum 
čia, kur sėdi, jei pastoriaus duktė nebūtų taves užtaru- 
si, nes ji tikėjo, kad būsi man geras. 

Dabar savo ruožtu nutilo jaunasis. Svečiai iš kitapus 
stalo, norėdami pakalbinti jį, turėdavo šaukti, kol šis 
išgirsdavo. 

Norom nenorom tą pastebėjo kiti vestuvininkai. Jie 
nutyko ir baikščiai dirsčiojo į jaunuosius. 

Ir štai tuomet, kai visai atrodė graudu, jaunasis 
kreipėsi į jaunają. | 

- Jeigu tik todėl tau liūdna, - tarė jis, - gal kai ką 
galima padaryti. Argi aš ne vyras, imsiu ir pasistengsiu, 
kad mamzelė Maja Lisa išvystų tave nuotaką. 

Ji nustebusi pažvelgė į jį ir suprato, jog kalba rimtai. 

- Niekada neužmiršiu, kad širdingai užjauti mane ir 
nori padėti, - tarė ji. Staiga nušvito ir atrodė visai kaip 
kitas Žmogus. 


Pastoriaus duktė sėdėjo prieš krosnį virtuvės kamba- 
rėlyje Liovdaloje ir verkė. | 

Ašaros plūdo upeliais. Ji niekaip nevaliojo jų sulai- 
kyti. Labai stengėsi, nes buvo gėda, juk tarnai pama- 
nys, jog ji verkia todėl, kad turi sėdėti viena namie, kai 
tėtušis su motuše linksminasi svečiuose. 

Bet ne todėl buvo graudu, ne, anaiptol, ji krimtosi, 
kad negalėjo tesėti žodžio, duoto Britai. Ak, kiek jos 
prišnekėjo apie tas iškilmingas vestuves! Vargu ar būtų 
buvę galima palenkti Britą prie jaunikio, bet ši tuoj 
pralinksmėjo, kai pastoriaus duktė pasakė, jog labai 
džiaugsis matydama ją su nuotakos rūbais. 

Taigi buvo dėl ko verkti. Be galo skaudu, kad ji 
apgavo Britą. 

Kaip keista! Jai pasirodė, jog girdi varpelių tilin- 
džiavimą bei arklių kanopų dundesį. Ir smuiką, čia 
negalėjo apsirinkti. 

Ir vis aiškiau ir aiškiau. Tikrai kažką girdėjo. Bet iš 
kurgi tai galėjo būti? Ji atsistojo ir priėjo prie rytinio 
lango, pro kurį buvo matyti alėja. 

Kai ji prieš valandą užsikūrė židinį, naktis juoduote 
juodavo. Dabar ugnis buvo užgesusi, ir kambaryje tam- 
su. Bet tuo tarpu prašviesėjo lauke. Dangus išsigiedri- 
no, įsižiebė žvaigždės. Švytėjo apsnigta žemė ir šerkš- 
noti medžiai. Kai priėjo prie lango, atrodė, jog pro jį 
žvelgi į apšviestą kambarį. 

Ir dabar aiškiai pamatė, jog alėja ir pro senus tro- 
besius ūkiniam kieme atvažiuoja vestuvių svita. Pirmo- 
se rogėse sėdėjo muzikantai, pasispaudę po smakrais 
smuikus, ir iš visų jėgų džyrino stygas. Antrose jaunoji 
ir jaunasis, jaunoji nepanoro užsisiausti skepeta gal- 
vos, ir dabar karūna spindėjo baltoj sniego šviesoj. Už 
jų rogės po rogių traukė palyda. Ji pažino vargoninin- 
ko Moreus šyvį, klebono raudonas roges ir... 

Akyse pasidarė tamsu. Ji turėjo atsisėsti ant kėdės 
palangėje. Niekaip negalėjo suvokti, kas čia darosi. 
Kodėl vestuvininkai iš Lobiu atvažiuoja į tuščią klebo- 
niją? 

Gal jai tik vaidenasi, nes visą dieną mintimis buvo 
vestuvių kieme. 

Girdėjo, kaip rogės sustojo prie laiptelių, kaip atsi- 
vėrė prieangio durys ir žmonės suvirto į vidų. Bet ji vis 
tiek tebesėdėjo toje pačioje vietoje. 

Ne todėl, kad nusigando. Bet ak, kokia gėda būtų, 
jeigu išeitų pasitikti ir nieko nerastų! 

Jie jau buvo svetainėje ir štai atidarė virtuvės kam- 
barėlio duris. , 

Muzikantai įžengė pirmieji. Paskui už parankių var- 
gonininkas Moreus ir Ula. Tada jaunoji su jaunuoju, 
apšviesti dviejų pabrolių su trišakėmis žvakidėmis, o 
už jų visas būrys jaunimo, tiek merginų, tiek vaikinų. 

Kai visi suėjo, Janas Esteris ir jo bičiulis liovėsi 
griežę, o vargonininkas Moreus žengė prie pastoriaus 
dukters ir išdrožė nedidelę kalbą. Mat, girdi, Lobiu 
Brita žūt būt užsispyrė, kad pastoraitė pamatytų, kokia 
iš jos graži nuotaka, taigi ji bei jos vyras pasišove 
važiuoti čia vieni, bet tada jis ir kiti pagalvoje, kad 
menkas bus džiaugsmas, jeigu ji pamatys jaunąją, o 
nepamatys vestuvių svitos, užtat jų ir atgriuvę čia tiek 
daug, visi, kurie nesusnūde po vaišių. 

Pastoraitė, kai gavo pamotę, visada būdavo prastai 
apsirengusi. Bet ir ji, ir kiti nė negalvojo apie tai, nes 
iš džiaugsmo, kad jie atvažiavo, ji visa tiesiog švieste 
švietė. 

Teisybeę kalbėjo Žmonės apie Liovdalos pastorių duk- 
teris, esą, jos bet kam galinčios galvą susukti. Iš tikrųjų 
negalėjai suprasti, kaip ji tai sugeba, tačiau kai apka- 
bino nuotaką, o po to paspaudė ranką jaunajam bei 
visiems kitiems, atrodė, jog jie tik dabar pajuto tikrą 
vestuvių linksmybe. 

Mat pastoriaus duktė mokėjo visiškai išblaškyti liū- 
desį ir taip džiaugtis, jog kiti žmonės irgi imdavo gal- 
voti: “Nieko nėra geriau, kaip gyventi. Netiesa, jog 
gyvenimas žiaurus ir pilnas rūpesčių. Tai vien malonu- 
mas“. 

Vos tik pastoriaus duktė žvilgtelėjo į nuotaką ir 
pagyrė karūną bei apdarą, visiems atsivėrė akys. Iki 
šiol jie nematė, kokia ji graži su vestuviniais rūbais. 

Kai Maja Lisa, atsisukusi į jaunąjį, padėkojo už tai, 
kad atvažiavo čia su Brita, o taip pat pasveikino su- 
tuoktuvių proga, tada ir jam lyg šviesiau pasidarė. Jis 
suvokė, jog ne tik gavo didžiausią Lobiu ūkį, bet vedė 
pačią geriausią ūkininkaitę. 

Ką ji pasakė Britai, niekas negirdėjo, bet galėjai 
suprasti iš Britos veido, jog būtent tą, ko jai trūko, kad 
galėtų būti linksma visą dieną. 

Jie turėjo su savim vestuvių vaišių ir dabar iškrovė 
viską, kad ir ji galėtų pasmaguriauti. Ir buvo matyti, 
kaip jai viskas patiko. Bet nenorėjo valgyti, kol svečiai 
neišvažiavo. Juk žinojo, kad ilgai negaiš. Keista, kad 
apskritai jie ištrūko. 

Ula papasakojo, kaip jie nusitaikė ir tuoj po pietų 
slapčiomis leidosi į kelią. Seniai sėdėję truputį aptingę 
ir svajoje apie pogulį. Jie net nepastebėjo, kada jauni- 
mas dingo. Bet tučtuojau važiuosią atgal, kai tik jau- 
noji pašoks su Maja Lisa. 

Visi perėjo į svetaine, ir vestuvininkai sustojo pasie- 
niais Žiūrėti šokio. Muzikantas Janas Esteris užgriežė 
polką, ir jaunoji su pastoriaus dukra pradėjo suktis. 

Bet pirmojo rato vidury pastoriaus duktė staiga pabalo 
iš išgąsčio. Ji taip džiūgavo, kad visai užmiršo šokio 
pinigus. Per vestuves visi lig vieno, tiek dideli, tiek 
maži, turėjo pašokti su nuotaka, ir kiekvienas, šokda- 
mas su ja, privalėjo dovanoti pinigų. O ji, vargšė mer- 
gelė, neturėjo nė menkiausio skatiko. 

Tuo tarpu nuotaka nieko neužmiršo. Ant stalelio 
svetainės kampe buvo padėjusi kvapnaus vandens bu- 
teliuką, dėžutę pastilių ir razinų, nuotakos skanėstų, 
visa, kuo po šokio žadėjo vaišinti. 

Pastoriaus dukrai atrodė, kad dabar ją ištiko pati 
didžiausia bėda. Nevalia buvo laužyti seną paprotį. 
Žmonės dar pamanys, jog tai atneš nelaimę. 

Brita, matyt, atspėjo jos išgąstį, nes bešokant pakuž- 
dėjo, kad mamzelė Maja Lisa apsimestų, jog kažką 
įdėjo jai į ranką. Juk ji negalėjo būti pasirūpinusi pi- 
nigų, kai jie šitaip netikėtai užgriuvo. 

Pastoriaus dukra turėjo auksinius auskarus ir auksi- 
nę sege, kuriuos buvo paveldėjusi iš savo motinos. 
Mielai būtų ką nors iš jų padovanojusi Britai, bet ne- 
žinojo, ar galima. Kas bus, jeigu pamotė išgirs šnekas? 

Nebuvo įprasta šokti su nuotaka daugiau negu vieną 
ratą, bet pastoriaus duktė šoko antrą, trečią ir vis 
galvojo. Nors būtų neteisinga sakyti, jog galvojo. Ji 
taip buvo išsigandusi, kad mintys maišyte maišėsi. 

Soko kaip galėdama lėčiau ir dabar galvojo apie 
sidabrinį šaukštą, kurį buvo gavusi dovanų iš tėčio. Bet 
nebuvo tikra, ar Raklica, sužinojusi, jog ji padovanojo 
tokią brangenybe, rytojaus dieną nenueis į vestuvių 
kiemą ir nepareikalaus atiduoti. 

“Nėr kur dingti, turiu pasakyti Britai, kad ji kitą 
kartą gaus pinigus už šokį", - pagalvojo ji. 

Staiga krūptelėjo ir tada pasileido sparčiau. Bešo- 
kant kažkas iš šalies nusitaikė ir įspraudė jai į saują 
pinigą. 

Baigusi šokį ji galėjo įdėti Britai į ranką visą sidab- 
rinį dalerį. 

Jaunoji taip nustebo, kad net užmiršo pasiūlyti ska- 
nėstų, ir pastoriaus dukra turėjo paklausti, ar nieko 
negaus. 

Šlakstydamasi kvapniuoju vandeniu ji apsižvalgė, 
ieškodama, kas padavė dalerį. 

Žinojo, kad gavo jį sukdama pro krosnį. Tikriausiai 
jai padėjo tas aukštas tamsus vaikinas, stovintis tarp 
krosnies ir spintos. 

Dabar ji pasilenkė ir pasiėmė iš dėžutės pastilių. 
Kartu pakuždėjo nuotakai. Manė, jog turėtų pažinoti 
kiekvieną parapijos žmogų, bet niekaip negalėjo prisi- 
minti to, kuris stovėjo prie spintos. 

Nuotaka atsakė, jog nėra ko stebėtis, nes šis vaiki- 
nas iš kitos parapijos. Jis esąs Henriksbergo fabriko 
kalvis iš Vestmarkeno ir kaip tik šiandien atvažiaves 
tartis dėl šieno su jos seneliu. Nesuprantanti, kodėl jis 
su visais atsidūręs čia. Jis ne iš svitos! Netgi neapsitai- 
ses vestuvių drabužiais. 

Ir iš tikrųjų šis svetimas vaikinas nedėvėjo juodo 
avikailio skrandutės su odiniu diržu per liemenį! Ji 
galvojo, kaip reikėtų jam padėkoti, bet nenutaikė pro- 
gos, nes vestuvininkai jau ruošėsi atsisveikinti. Ji pasi- 
džiaugė, kad atvažiavo, padėjo apsivilkti ir pamojavo 
nuo priebučio. 

Sugrįžusi atgal į svetainę truputį nustebo, kad auga- 
lotas nepažįstamas vaikinas tebestovi kambaryje. 

Bet ji tuoj sugalvojo priežastį, kodėl jis pasiliko. 
Matyt, nori išgirsti, kada atgaus sidabrinį dalerį, kurį 
jai paskolino. Kas žino? Gal paėmė iš tų pinigų, ku- 
riuos valdytojas davė šienui pirkti. 

Matyt, gailisi šitaip padaręs. Ir kai ji priminė, jis 
atsakė, jog neverta apie tai kalbėti. 

Bet ji negalėjo nurimti, kad paėmė sidabrinį dalerį 
iš svetimo Žmogaus. Sakė paprašysianti tėtušį pinigų, 
kai tik sugrįš namo, ir rytojaus dieną atsiųsianti į so- 
dybą, kur vyko vestuvės, kad jis galėtų užmokėti už 
šieną. 

Vaikino veide pasirodė geraširdė šypsenėlė ir nu- 
švietė jį tarsi saulės blyksnis. 

Galinti daryti kaip ji norinti. Jis turįs pinigų ir ap- 
sieisiąs be to sidabrinio dalerio. 

Ji nustebusi pažvelgė į jį. 

Šit kaip, o manė, kad jis dėl pinigų pasiliko! 

Tada dėl ko? 

Jis nusibraukė nuo kaktos ilgą plaukų sruogą ir 
įsistebeilijo pro ją į kitą sieną. 

- O, nežinau, - tarė jis, - gal aš ką kita norėjau 
pasakyti. 

Pastoriaus duktė žengė žingsnį link durų. Jai pasi- 
darė nejauku. 

Dabar vaikinas vėl pažvelgė į ją su malonia šypsena. 

- Nesuprantu aš jų, kaip jie galėjo iš čia išvažiuoti, - 
pasakė jis. 

Pastoriaus duktė. nuraudo. Ir vėl žengė link durų. 

- Jie turėjo ir jumis nusivežti į šokius, o nepalikti čia 
vienatvėje. 

Balsas skambėjo taip nuoširdžiai, kad ji negalėjo 
pykti. Tik pasisuko į jį ir nusijuokė. 

- O, dabar niekis, kad likau viena, nes man linksma. 
Galit ir jūs eiti. Aš tokia laiminga, kad niekam neverta 
dėl manes nerimauti. 

ANKSTŲ RYTĄ ILGŠIS BENGTAS STOVĖJO SU ŽIBIN- 
TU RANKOJE IR ŽVELGĖ Į] LAPIŲ DUOBĘ. ČIA KAŽ- 
KAS BUVO NEGERAI. DAR NIEKAD KAIP GYVAS NE- 
REGĖJO, KAD LAPIŲ DUOBĖ ŠITAIP ATRODYTŲ. 

Ilgšis Bengtas žinojo, kad jeigu ką nors išmano, tai 
taisyti lapėms duobes. Ir praėjusį vakarą sutvarkė ne 
blogiau kaip visada. 

Gilios duobės angą uždengė plonutėmis beržo šake- 
lėmis, šiaudais ir sniegu, padarė tokį klastingą stogą, 
kad ir gudriausia sena lapė nebūtų jo atskyrusi nuo 
paprasčiausios žemės. O antį, kuri turėjo tupėti ant 
aukšto kuolo vidury duobės ir vilioti lapę, pririšo su 
pavadžiu už sparnų ir taip smarkiai priveržė, kad ši 
niekaip negalėtų pasijudinti. Tai buvo geriausia ūkio 
antis ir nepaprastai balsinga. Jis girdėjo, kaip ji, pririš- 
ta prie kuolo, be paliovos klykė. Jos graudus balsas 
šaižiai aidėjo žiemos naktyje. 

Baisiausia gėda būdavo taisančiam duobe, jeigu taip 
prastai pritvirtindavo antį, kad lapė nusitempdavo ją. 
su savim, o šito Ilgšiui Bengtui niekada neatsitikdavo. 
Nesvarbu, ką lapė padaro, vis tiek ta pati gėda: ar 
pasprunka su antim į mišką, ar nusineša į duobę. 

Tarnaitė visada nenoromis duodavo antį. Ir jeigu 
ištiks nesėkmė, žinojo, kad ji erzins jį kiekvieną vaka- 
rą, kai šis ruošis taisyti duobę. 

O dabar ir atsitiko toji bjaurastis. Pasišvietes su 
žibintu, pamatė, kad anties nebėra ant kuolo. Tik pa- 
vadžio galai kadaravo. 

Jis taip supyko, kad jau norėjo eiti atgal. Neturėjo 
noro net žvilgtelėti, ar lapė įkrito į duobę, ar ištrūko. 

Bet galimas daiktas, kad vis dėlto įkliuvo. Jis šiaip 
taip pasišvietė priešais save su žibintu. Dangtis keliose 
vietose buvo skylėtas. Kad bent žinotum, ką toji lapė 
darė, kad šitiek šiaudų nusinešė! 

Nors ir kaip sukiojo žibintą, pažvelgti į duobę nepa- 
sisekė. Tada pasišviesdamas pradėjo ieškoti pėdsakų. 
Jeigu dvi lapės duobėje, tada suprantama, kodėl dang- 
tis šitoks sudraskytas. Ir ne tokia sarmata, kad antis 
pražuvo. 

Jis rado pėdsakus sniege ir, nuleidęs žibintą, vis 
labiau lenkėsi prie žemės. Galiausiai išsiėmė žvakę iš 
žibinto, atsiklaupė ir pasišvietė. 

Atsistojes pajuto, kaip dreba kinkos. Džiaugėsi, kad 
niekas jo nemato. 

Nevaliojo nė greičiau nubėgti į tvartą ir atsinešti 
virve. Sugrįžes pririšo žibintą prie jos ir nuleido į 
duobe. Dabar galėjo matyti iki pat dugno, ir staiga 
veidą nutvieskė plati šypsena. Akys prisimerkė ir ėmė 
spindėti, o dantys sužvilgo. Jis nesiskubino, o ilgai 
stovėjo palinkęs prie duobės ir baisiausiai patenkintas. 

Po kiek laiko Ilgšis Bengtas nužygiavo į gyvenamąjį 
namą. Įėjo ne pro virtuvės duris, o sunkiais žingsniais 
užkopė laipteliais ir, nepaisydamas nei tvarkos, nei 
doros, įsmuko į priebutį. Tebuvo tik penkta valanda ir 
nė vienas neatsikėlęs, išskyrus senąją ekonome. Ji iš- 
girdo brazdinant duris, nusigandusi išėjo ir atidarė. 

- O varge, argi čia tu, Ilgši Bengtai? Kas atsitiko, 
kad eini pro didžiąsias duris? 

Ilgšis Bengtas nustūmė ją šalin, nesiteikęs nė vienu 
žodžiu paaiškinti. Tada nudrožė tiesiai į miegamąjį, 
kur pastorius su pastoriene dar saldžiai miegojo, ir 
atlapojo duris. 

- Kas gi čia dabar? Kas nutiko? - pastorius atsikėlė 
iš patalo. 

- Čia aš, Ilgšis Bengtas, pastoriau. Noriu pasakyti, 
kad šiąnakt antis dingo nuo duobės. 

- Labai blogai, Bengtai, labai, bet argi dėl to reikia 
ateiti vidurnaktį ir... 

- Antis su lape duobėj. 

- Tu esi mulkis, Bengtai. Juk žinai, jog aš ką tik 
grįžau iš vestuvių. Vos vos užmigau. 

Bet Ilgšis Bengtas, mandagiai patylėjes, vėl tarė: 

- Paskui lapę atsekė ir vilkas. Šis taip pat įsmuko į 
duobe. 

Tada pastorius subruzdo. 

- Pasakyk joms ten virtuvėje, tegul uždega žiburį, 
kad galėčiau atsikelti! 

Bet Ilgšis Bengtas tebestovėjo lyg kurčias. 

- Dar vienas vilkas atsekė paskui pirmąjį, šis taipogi 
duobėje. 

Daugiau netaręs nė žodžio tiesiai pro duris ir dingo. 

Kai gerokai prašvito, aplink lapės duobe susirinko 
visa šeimyna. Pastorius su pastoriene, pastoriaus duk- 
tė, ekonomė, penkios tarnaitės, kampininkė ir pusmer- 
gėlė. Čia dar buvo Ilgšis Bengtas, jo motina, Senoji 
Bengta, jo žmona, Smarkuolė Maja, abu Veterio vaiki- 
nai, Muzikantas Jonsas ir senasis Bakmanas, kareivis, 
kurie dirbo pastoriaus ūkyje. 

Visi tylutėliai ėjo artyn, pasilenkę prie duobės, dirstel- 
davo ir vėl traukdavosi atgal. 

Pusmergėlė stovėjo truputį nustumta ir negalėjo pri- 
eiti prie duobės krašto. Pastorius išvydo ją ir pamojo. 
Tegul ir ji prieinanti pasižiūrėti. 

Iš pradžių ji būtų mielai prasispraudusi. O dabar 
negalėjo nė žingsnio žengti. Kūnas pagaugais ėjo. Ne- 
drįso žiūrėti į vilkus. 

Iki šiol ji niekad nebuvo mačiusi vilko, bet girdėjo 
juos staugiant miške aplink Kultorpą ir žinojo, kad 
vilkai baisiausi žvėrys. Dar baisesni už basiliskus. 

Pastorius šį rytą buvo itin žvalus, tokio dar nebuvo 
regėjusi. Jis nučiupo jai už kailinėlių apykaklės. 

- Na dabar, Pūgos Nora, aš tave palaikysiu, kad 
galėtum papasakoti jaunimui, kai būsi sena, kad mes 
Liovdaloje vienu metu sugavom duobėj du vilkus ir 
lape. 

Dabar ji atsistojo ant duobės krašto ir pažvelgė že- 
myn. Duobė buvo keturkampė, išmušta lentomis kaip 
šulinys, tik daug platesnė. 

Ji ieškojo didžiulio pabaisos, kurio nasruose iškart 
galėjo pražūti tokia maža mergytė kaip ji. Bet nieko 
neįžiūrėjo ir atsigręžusi dirstelėjo į pastorių. 

- Pažvelk į kertes! 

Ji dar sykį pasilenkė. Duobėje buvo gana tamsu, bet 
vis dėlto ji pradėjo kai ką atskirti. Čia buvo keturi 
padarai, po vieną kiekviename kampe. Visi keturi nė 
nekrutėjo, akys tik sužaibuodavo, kai pažvelgdavo į 
šviesą ir Žmones. 

Prieš ją kampe gulėjo lapė, mažutė, ruda, susirietu- 
si, atrodė ne didesnė už sofos pagalvėle. Kitam kampe 
tysojo žvėris, panašus į didelį gauruotą šunį, trečiam 
tvirtai ant abiejų kojų stovėjo antis, o ketvirtame dryb- 
sojo dar vienas toks didelis gauruotas šuo. 

Toji tyla duobėje atrodė kažkokia keista ir šiurpi. 
Pusmergėlė taip pat be žodžių pasitraukė nuo duobės 
kaip ir kiti. 

Kai visi ganėtinai prisižiūrėjo, vyrai susimetė į bū- 
relį pasitarti. Reikėjo nugalabyti vilkus, bet ne taip 
paprasta buvo sugalvoti, kaip tą padaryti. 

Lengviausia buvo juos nušauti, bet sukruvinta duobė 
jau niekam netiks. Joje daugiau nebesugausi žvėries. 

Jeigu pakliūdavo tik lapė, kas nors įšokdavo į duo- 
bę, kaukšteldavo lapei per kaktą, kad netektų sąmonės, 
užnerdavo ant kaklo kilpą ir ištraukdavo į viršų. 

Nušokti pas lapę nebuvo jokio pavojaus. Kas kita 
buvo lįsti duobėn, kai ten tūnojo ne mažiau kaip du 
vilkai. 

Ilgšis Bengtas pasiėmė kuoką, kuria paprastai svai- 
gindavo lapes, priėjo prie duobės ir dirstelėjo žemyn, 
bet papurtęs galvą grįžo atgal prie kitų. 

Vienas Veterio vaikių pasiėmė virvę ir padarė iš jos 
kilpą. Tada atsistojo prie duobės krašto ir ėmė leisti 
žemyn ties vienu vilku. Jei tik pavyktų užnerti kilpą 
vilkui per galvą, visai lengva būtų jį ištraukti. 

Kilpa slinko vis gilyn ir gilyn, pasiekė net vilko nosį, 
bet Žvėris nepajudėjo. Tik staiga pasuko galvą ir am- 
telėjo. Sužibo dvi eilės dantų, ir perkąsta kilpa nukrito 
ant duobės dugno. 

Visus, kas matė, nukrėtė šiurpas. Menkas malonu- 
mas susikibti su tokiu, kuris vienu krimstelėjimu gali 
perkąsti virvę. 

- Nieko nebus, turėsim nušauti juos duobėje, - pa- 
sakė pastorius. - O kitai žiemai teks išsikasti naują 
duobę. 

Dabar prie duobės krašto priėjo vaikinas, kuris sto- 
vėjo kiek atokiau nuo kitų. Tai buvo ne kas kitas, kaip 
kalvis iš Henriksbergo, vakar vakare atvykęs į Lobiu 
derėti šieno. Bet vestuvių sodyboje tiek daug buvo 
svečių nakvininkų, kad jie neturėjo kur jo paguldyti, 
todėl Bjornas Hindriksonas paprašė pastorių priglobti 
jį. Ką gi, kambarys pastoriaus trobos palėpėje visada 
buvo paruoštas priimti svečius, ten jis ir pernakvojo 
šiąnakt. Bet rytą namiškiai tegalvojo apie vilkus ir jį 
visiškai užmiršo. 

Vaikinas dirstelėjo į duobe, po to paėmė iš Ilgšio 
Bengto kuoką ir pakilojo rankoje. Bet niekas netikėjo, 
kad jis ką rimta sumanė, o ne tik juokų dėlei taip daro. 
Jis buvo labai aukštas, bet lieknas ir neatrodė itin 
stiprus. Rankos plonos, baltos, anaiptol ne kalvio kumščiai. 
Ne iš tokių vyrų, kuriems jėga kailyje nerimsta. Žvelg- 
damas į jo akis galvojai, kad visas kada nors jį prislė- 
ges neišverktas sielvartas susikaupęs jose, o kai judė- 
davo, taip pat galėjai suprasti, jog neša sunkią gniuž- 
dančią naštą, nes buvo lėtas ir nerangus, tarsi pervar- 
865. 

Dabar jis stovėjo ir kurį laiką klausėsi vyrų patari- 
mų, bet, suprates, kokie jie bejėgiai, vėl mikliai žengė 
prie duobės krašto ir šoko žemyn tarp laukinių Žvėrių. 

Niekas nespėjo nė susigaudyti, sušvilpė kuoka. Pa- 
sigirdo duslus garsas. Pirmasis vilkas gavo svaiginantį 
smūgį į makaulę. Paskui dar vieną ir dar vieną. Antra- 
sis vilkas spėjo atsikelti. Šis pirmąjį smūgį gavo per 
stuburą ir susmuko žemėn. Tada ir jam kliuvo kuoka 
per galvą. 

- Duokit šen virvę! - šūktelėjo svetimasis vyrams. 

Ilgšis Bengtas numetė jam virvę su kilpa. Jis užnėrė 
pirma vienam vilkui per galvą, paskui antram, ir tie 
buvo iškelti viršun. 

Tuo tarpu lapė sukruto. Ji aukštais šuoliais strykčio- 
jo palei duobės šonus, bet svetimasis nekreipė dėme- 
sio. 

- Dabar nuleiskit kopėčias! Bernas tegul pasirūpina 
kitais dviem. 

Kai išlipo į viršų, buvo matyti, kaip visi nustebę, ir 
vyrai, ir moterys. Jie nieko nevaliojo ištarti. Moterys 
taip persigando, kai jis įšoko į duobę, kad tik drebėjo 
stovėdamos, o vyrai truputį gėdinosi nedrįse patys to 
padaryti. 

Bet pastoriaus duktė priėjo prie jo spindinčiomis 
akimis. 

- Nors kartą pamačiau tikrą vyrą, - pasakė ji. - Visą 
gyvenimą šito troškau. 

Jis pažvelgė į ją savo graudžiomis akimis. “Viskas 
pasaulyje, - rodos, kalbėjo jos, - yra tuštybė ir menky- 
stė, o aš užvis blogiausias." 

Bet drauge jo veidą nušvietė geraširdė šypsena. 

- Pamaniau, jog gaila, jeigu teks šaudyti duobėje ir 
sugadinti ją, - pasakė jis. 

SIDABRINIS DALERIS 


AIŠKU, GALIMA PASAKYTI, JOG NEBUVO DĖL KO SIEL- 
VARTAUTI. BET Iš TIESŲ PASTORIAUS DUKRAI JAU 
PORA SAVAIČIŲ AKMUO ŠIRDĮ SLĖGĖ, NES JI NEŽI- 
NOJO, IŠ KUR GAUTI SIDABRINĮ DALERĮ. 

Jei bent būtų paprašiusi tėtušį tą rytą po vestuvių, 
kaip ketino! Bet gavo barti nuo motušės už tai, ką 
pasakė kalviui, kai šis išlipo iš lapės duobės. Ir ne tik 
už tai, ką pasakė, bet dar ir todėl, kad lėkte atlėkė. 
Atrodė, jog ji tuoj pulsianti jam ant kaklo. Kada paga- 
liau išmoksianti elgtis kaip padorus žmogus, o ne kaip 
dvylikmetė mergiotė? 

Po to ji nebedrįso prašyti pinigų. Niekaip nesisekė 
užtikti tėtušį vieną, o pasakyti motušei buvo tolygu 
sukelti naują vėtrą. 

Vis dėlto nesmagu, kad atidėjo, nes rytojaus dieną 
jau anaiptol nė pagalvoti negalėjo. Mat tik tada motušė 
išgirdo, kad jaunoji su jaunuoju ir visa vestuvių palyda 
iš Lobiu buvo pastoriaus namuose. Ir labai paėmė į 
širdį. Aišku, būtų dar baisiau įširdusi, jei būtų sužino- 
jusi, kad Maja Lisa tokia išlaidūnė ir padovanojo visą 
sidabrinį dalerį. 

Bet juo ilgiau pastoriaus duktė delsė, neužsiminda- 
ma apie pinigus, tuo sudėtingiau buvo pasisakyti tėtu- 
šiui ir motušei, kad ji turi tokią didelę skolą. Ir galiau- 
siai teko pačiai sau prisipažinti, jog, ko gero, niekada 
neįsidrąsins paprašyti pinigų. Čia nebebuvo išeities. 
Turės pamėginti iš kur nors kitur gauti. 

Ji vis galvojo apie tai ir dieną prie siuvinio, ir naktį 
lovoje. Nes būtinai turėjo atsiteisti kalviui. Ji nepakels 
gėdos, neatidavusi skolos tam, kuris taip nuoširdžiai 
jai padėjo. 

Jei galėtų nuvažiuoti pas Aną Brugren! Bet apie tai 
nebuvo ko nė svajoti. Niekada motušė neleis jai aplan- 
kyti to, kas ją myli. 

Bet į ką daugiau ji galėtų kreiptis? Senelė buvo 
tokia vargšė kaip ir ji pati, teturėjo tiek, ką jai duodavo 
tėtušis. O Ula Moreus, ko gero, niekada nėra čiupinė- 
jusi sidabrinio dalerio. 

Suprantama, galvos ji dar nebuvo pametusi. Argi 
derėjo nuėjus pas bet ką prisipažinti, jog nedrįsta pa- 
prašyti tėtušį ir motušę sidabrinio dalerio. 

Kai jau visai spaudė neviltis, ji prisiminė, jog turi 
gyvą tetą, į kurią ryžtųsi kreiptis pagalbos. Bet ak! Ji 
vos išsilaikė nesusijuokusi, kai pagalvojo, kokią miną 
padarys teta, jeigu nueis prašyti pinigų. 

Ji, be abejonės, nustebs, nes seserėčia jai buvo sve- 
timesnė už bet ką pasaulyje. Ją ir Mają Lisą skyrė 
didžiulė, plati, neperžengiama praraja. 

Ne todėl, kad jos būtų gyvenusios nesantaikoje, bet 
tetulė jauno amžiaus ištekėjo už turtingo ūkininkaičio, 
drįsusio jai pasipiršti. Ir toli gražu ne iš meilės jie suėję 
poron, kiek Maja Lisa buvo girdėjusi. Jis buvęs išdidus 
vaikinas ir manė, jog garbė gauti į žmonas pastoriaus 
dukterį, o ji tiesiai pasakiusi, kad verčiau šeimininkaus 
turtingam ūkyje, negu likusi namie lauks kokio vargšo 
pastoriaus pagalbininko. 

Išsikrausčiusi į ūkininko namus teta laisva valia iš- 
sižadėjo visos savo giminės. Ji net nenorėjo prisiminti 
senojo gyvenimo, o ypač tvirtai buvo nusistačiusi, kad 
niekas iš Liovdalos nelįstų į akis. 

Gyveno visai netoli, Bru parapijoje, tačiau niekad 
nesisvečiavo pastoriaus namuose. Užtat tėtušis ar sene- 
lė, ar Maja Lisa kiekvienais metais važiuodavo į Svanskugą 
jos aplankyti. 

Ai, ai! Maja Lisa turėjo pripažinti, kad ji niekada 
nesidžiaugdavo tomis viešnagėmis ūkininko namuose. 
Nepatikdavo ne todėl, kad teta laikui bėgant tapo tikra 
kaimietė, o todėl, kad taip keistai elgdavosi, kai atvyk- 
davo giminių iš Liovdalos. Neišeidavo į priebutį ir ne- 
pasveikindavo svečių, o kai šie įžengdavo į vidų, nie- 
kada nesusiturėdavo nepasakiusi, jog per daug vargi- 

nasi lankydamiesi kaimo troboje. Paskui imdavo skai- 
čiuoti, kiek laiko praėjo, kai jie čia paskutinį kartą 
buvo, ir vis ne kaip nors maloniai, o taip, kad atvykė- 
liai pasijusdavo visai liūdnai ir nežinodavo, ar gerai 
padarė atkeliavę, ar verčiau jiems reikėjo likti namie. 

Stačiai neįmanoma! Vieną rytą, sėdėdama prie pus- 
ryčių stalo, Maja Lisa nusitaikiusi užsiminė apie tetą 
Svanskuge, kad, girdi, nederėtų jos visai užmiršti. 

Bet vos prašneko, tuoj ėmė gailėtis. Ką ji veiks 
Svanskuge? Visai nėra reikalo. Teta ne geresnė jai už 
pačią motuše. Apsaugok viešpatie! Net jeigu Majai Li- 
sai bus leista ten nuvažiuoti, nežinojo, ar užteks drąsos 
paprašyti pagalbos. 

Tėtušis tuoj pakėlė galvą nuo košės lėkštės. Jam 
visad buvo skaudu, kad panelė iš klebonijos tapo ūk!- 
ninke, ir jis labai stengėsi jai priminti, kad nėra už- 
miršta senuosiuose namuose. Dabar galvojo, kada pa- 
skutinį kartą kas nors pas ją buvo. Gal taip seniai, kad 
metas važiuoti į Svanskugą jos aplankyti? 

Motušė tylėjo, kadangi nelabai ką žinojo apie kai- 
mietę giminaitę, ir Maja Lisa turėjo atsakyti, jog niekas 
nebuvo Svanskuge nuo pernai Kalėdų. Dargi drįso pri- 
durti, kad tetulei labiausiai patiktų, jei nuvažiuotų pats 
tėtušis su motuše. 

Bet Maja Lisa tuoj pastebėjo, kad taip lengvai nepa- 
vyks išsisukti. Tėtušis atsilošė kėdėje aiškiai nelabai 
patenkintas. Jam, matyt, atrodė, jog meilė giminėms 
turi būti saikinga. Galiausiai paaiškino, kad tą kartą 
tetulė lig soties į jį prisižiūrėjusi, ir jam nesą reikalo 
važiuoti į Svanskugą pasirodyti. Bet motušė ir Maja 
Lisa galinčios važiuoti net šiandien. Kaip tik esanti 
gera proga, nes Ilgšis Bengtas ir Juodis laisvi. 

Taip buvo nuspręsta prie pusryčių stalo. Ak! Majai 
Lisai atrodė, jog verčiau būtų liežuvį nusikandusi. Kam 
ji pradėjo šneką apie Svanskugą? O varge, važiuoti dvi 
mylias greta motušės vienose rogėse! 

Bet po pusryčių motušė nusekė paskui į tėtušio kam- 
barį, o kai vėl išėjo, viskas apsivertė. Motušė pasakė, 
jog be Majos Lisos daugiau niekam nesą reikalo keliau- 
ti į Svanskugą. Girdi, matanti, kad jie ne per daug 

geidžia, bet jaunimui naudinga padaryti tą, kas nelabai 
prie širdies. Ir eisianti, o ne važiuosianti, nes motušei 
Ilgšis Bengtas šiandien reikalingas virtuvėje, padės pjaustyti 
lajų. Bet rytojaus dieną atvažiuosiąs ir ją paimsiąs. 

Netgi savo mina pastoriaus duktė nedrįso parodyti, 
ar dėl to nudžiugo, ar nuliūdo. Bet turėjo prisipažinti, 
kad jeigu kelionė į Svanskugą neišvengiama, tai ver- 
čiau eiti vienai, negu važiuoti sykiu su motuše. 

Vis dėlto, kadangi taip ilgai ketino nebūti namie, 
paprašė, gal pusmergėlė retkarčiais nubėgtų pas senelę 
pasiteirauti, ar jai ko nors nereikia. 

Bet motušė, ko gero, niekada negalėjo paklausyti, 
jei ji ką siūlydavo. Motušė tuoj pat sutvarkė taip, kad 
pusmergėlė eitų sykiu į Svanskugą. Argi Maja Lisa 
mananti, jog pamotė tiek mažai išmano, kas dera, jeigu 
leis jai vienai eiti tokį ilgą kelią? O dėl senelės galinti 
nesijaudinti. Namuose pakankamai moterų, kurios ga- 
lės ją prižiūrėti. 

Taigi, motušės ir čia buvo viršus, o po valandos jau 
abi, ir pastoriaus duktė, ir pusmergėlė, buvo kelyje. 

Alėja ir keliu, kol iš Liovdalos galėjai matyti, jos 
žengė iš lėto, rimtai. Bet netrukus atsidūrė eglynėlyje, 
o čia jau jų nė šešėlio neregėjo pastoriaus namiškiai. 

Be abejo, šią kelionę į Svanskugą pastoriaus duktė 
laikė nuobodžia ir nereikalinga, bet pasitaikė nepa- 
prastai graži žiemos diena, priešais leidosi ilga stati 
pakalnė, o pati nevaržoma ir laisva, kokia nebuvo ke- 
letą mėnesių, dabar jautėsi tarsi ištrūkusi iš ankšto 
aptvaro. Ir todėl jinai, septyniolikmetė, padavė ranką 
kitai, trylikmetei, ir jos pasileido šuoliais žemyn, kol 
įklimpo į didžiule pusnį kalno papėdėje ir pargriuvu- 
sios ėmė skardžiai kvatoti. 

Kai nuėjo į Svanskugą, buvo ne daugiau kaip pirma 
valanda dienos. Joms labai sekėsi, todėl vos puse kelio 
teko eiti pėsčiomis. Nuo Brubiu jas pavėžino Svansku- 
go bernas, kuris, kažką nuvežes, grįžo atgal tuščiomis 
rogėmis. 

Svanskuge buvo užeigos namai, nors anaiptol ne 
tokie dideli kaip Brubiu, taigi ten visą laiką buvo atva- 
žiuojančių ir išvažiuojančių. Į Svanskugą, esantį pačio- 

je šiaurinėje parapijos dalyje, daugiausia per dieną 
atvykdavo vienas keleivis, o kartais, žinoma, galėdavo 
ir savaitė praeiti, kai niekam nereikėdavo vežėjo. 

Viskas čia buvo kaip buvę. Nei teta, nei kuri nors 
mergų neišėjo padėti pastoriaus dukrai ir pusmergėlei 
išlipti iš rogių. Ak, ak! Majai Lisai baisiausiai suspaudė 
širdį,rodės, kažkas suvaržė krūtinės ląstą ir nebuvo 
vietos plakti. Kelyje ji daugiau turėjo vilčių, bet dabar, 
išlipusi iš rogių, jautė, jog teta jai nepadės. 

Svanskugo namas buvo didelis, su įėjimu iš šono, o 
ne vienam kampe kaip paprastai kaimo trobose. Su 
priebučiu, ne tokiu dideliu kaip Liovdaloje, bet stogas 
ir stulpai visiškai panašūs. 

Ir vis dėlto keista! Kiek kartų pastoriaus duktė čia 
buvo anksčiau, niekad nepagalvojo a»ie priebutį. Užtat 
turėjo stabtelti ir apsižvalgyti. Gyvenamasis namas bu- 
vo senas, bet sutaisytas ir pertvarkytas iau tetos lai- 
kais, ir, matyt, vaikystės pastogė čia tapo „zvvzdžiu. 
Langai, kaip ir ten, tokio pat didumo ir taip pat su- 
tvarstyti, 0 pusapvalius palėpės langelius galėjai iš vie- 
no namo perkelti į kitą, ir niekas nepastebės skirtumo. 

Tuoj širdžiai pasidarė truputį lengviau. Gal vis dėlto 
ne tokia didelė kvailystė buvo čia ateiti? Gal senoji 
pastoriaus duktė ne tokia pražuvusi, kaip bandė įsi- 
vaizduoti pati ir kitiems rodytis? 

Priemenė buvo mažesnė negu Liovdaloje. Kaip ir 
ten, čia stovėjo trikampės spintos kertėse, sienos dažy- 
tos pilkai ir išmargintos juodais bei baltais taškeliais. 
Kaip ir namie, laiptų narve buvo matyti stambios sijos, 
o laiptai statūs ir pavojingi, pakopos siaurutės ir tan- 
kios. Čia galėjai taip pat gražiausiai kaip ir Liovdaloje 
įsitverti į turėklą ir, nesiekdamas kojomis, nučiuožti 
žemyn. 

Tiesiai priešais buvo durys į didįjį kambarį, skirtą 
pakeleiviams. Ten namiškių niekada nesutikdavai. Bet 
Maja Lisa pasuko raktą ir žvilgtelėjo vidun. Čia viskas 
buvo kaip ji tikėjosi: stovėjo gelsvos beržinės kėdės ir 
baltas sudedamas stalas, visiškai kaip Liovdalos svetai- 
nėje. Netgi didžiulio žinginio netrūko ant lango. Tik 
vienas dalykas vis dėlto skyrėsi. Grindys taip pat išties- 

tos mėlynais takais, tik raštas ne toks. Bet, kai paskui 
Maja Lisa pagalvojo, dėl to ne teta buvo kalta. Ji audė 
tokius, kaip senieji takai jos vaikystėje. Tik ten namie 
jie buvo pakeisti. 

Pastoriaus duktė užrakino duris ir paliko bestovinti 
priemenėje. Ašaros užplūdo akis. Bet nemanė, jog tetai 
patiks toks susigraudinimas. Ji norėjo nusiraminti ir 
atrodyti linksma, kai įeis pas ją. 

Majai Lisai sekėsi kaip visada! Atidariusi duris į 
vidų, pamatė, kad teta skalbia žlugtą. Virš ugnies ka- 
bojo didžiulis katilas, o kubilas, pilnas baltinių, stovėjo 
ant žemės, ir iš jo pamažu sunkėsi šarmas. Ko gero, 
tetulė bus labiau nepatenkinta svečiais negu paprastai. 
Ant grindų buvo prilieta vandens, o ilgas suolas ap- 
krautas išskalbtais storais drabužiais. Maja Lisa puikiai 
suprato, jog niekam nebūtų smagu priimti svečius to- 
kiam apjauktam kambary. 

Čia niekas nepriminė Liovdalos, atrodė kaip papras- 
čiausia kaimo gryčia. Maja Lisa visada gerėjosi tokiu 
kambariu, jis jai atrodė gražus ir didingas, su aukšto- 
mis lig lubų spintomis, plačia lova po stogeliu ir ilgais 
prie sienų pritvirtintais suolais. Bet dabar skalbiniai 
buvo užgože jaukumą. 

Teta stovėjo nugara į duris ir trynė, brūžino iš visų 
jėgų. Maja Lisa daug kartų buvo girdėjusi, kad motina 
ir jos seserys buvusios išstypėlės, plonos kaip ir ji pati, 
bet teta dabar atrodė stambi ir tvirta, visai nenugeibė- 
lė. Ji dėvėjo juodą milo sijoną ir raudoną liemenę bei 
baltą palaidinę. Dalį savo apdaro, trumpus baltus avi- 
kailius, nusimetusi. 

Teta neatsigręežė, kai prasivėrė durys, ir nepasakė 
nė žodžio. Maja Lisa įmaniusi būtų atsidurti už kelių 
mylių nuo čia. Bet neturėjo kitos išeities; priėjo artyn 
prie jos ir ištiesė ranką pasisveikinti. 

Tetos abi rankos buvo vandenyje. Ji ištraukė vieną, 
bet nesiteikė nusišluostyti, o atkišo atgalią seserėčiai. 

- Aha, tai čia tu pagaliau atėjai, - tarė ji. - Naujoji 
pastorienė turbūt per didelė ponia lankyti kaimiečiųs. 

Iš tiesų ji nieko daugiau.nepasakė, tik tiek, ir kal- 
bėjo ne pikčiau kaip kitais kartais, bet, ko gero, Maja 

Lisa buvo jautresnė negu kadaise ir pravirko. Gal todėl, 
kad gėdinosi atėjusi su elgetos lazda ir dabar nedrįso 
tokia pasirodyti. 

O kai ašaros vis be paliovos tekėjo, ji pasijuto visai 
liūdnai. Ak, ak, kam ji nusižemino prieš šitą tetą, kuri 
visai jos negailėjo! Bent būtų nuvarvinusi porą ašarų, 
kurias lengva nusišluostyti. Bet ne, jos plūdo upeliais 
per skruostus, o gerklę taip gniaužė, kad ji negalėjo 
žodžio ištarti. 

Ir užtat jai pačiai buvo baisiai savęs gaila. Verkė dėl 
to, kad verkė, o juk žinia, kai šitaip įsigraudini, tada 
nebėra galo ašaroms. Jau norėjo bėgti ir tučtuojau 
grįžti namo. Priėjo prie durų, bet čia pasijuto tokia 
nusilpusi, kad keliai linko. Prie pat durų stovėjo trum- 
pas suolelis, ir ji atsisėdo ant jo. 

Jau gerai įsivaizdavo, ką teta apie ją pagalvos, kad 
pravirko įėjusi ir sutrukdė skalbti. Nors ši neatrodė per 
daug suirzusi. Ji nustojo grumdyti baltinius, ramiausiai 
įsipylė kaušą karšto vandens į kubilą, užmetė kelis 
pagalius ant ugnies ir tik tada priėjo prie jos. 

- Ko tu šitaip išsigandai, - tarė ji. - Gal aš ne tokia 
baisi, kaip atrodau. 

Bet jeigu manė, kad šitaip numaldys seserėčios aša- 
ras, labai apsiriko. Ši turėjo išlieti tokį gilų ir gausų 
sielvarto šaltinį, kad paplūdęs jis galėjo sroventi kelias 
valandas. 

Pastoriaus duktė nevaliojo nė žodžio ištarti, nors 
suprato, jog teta ims nekantrauti, jai reikės grįžti prie 
žlugto. Bet teta nesutriko, o kreipėsi į pusmergėlę, kuri 
visą laiką stovėjo šalia pastoriaus dukters ir dabar visai 
persigandusi glostė jai ranką. 

Gal tu žinai, ko ji verkia? Bene reikia taip imti į 
širdį, kad aš neturiu kada su ja Žmoniškai pasisveikin- 
ti? 

Bals4s taip skambėjo, kad, rodės, iš visko ją ima 
juokas, ir pusmergėlė, matyt, suprato, nes staiga visai 
įniršo. 

- Kaip ji neverks, kai jūs ją šitaip priėmėt? Ji ateina 
pas savo motinos tikrą seserį prašyti pagalbos, o jūs jai 
nė gražaus žodžio negalit pasakyti! 

Pastoriaus duktė mikliai užspaudė delnu pusmergė- 
lei burną, bet tas negelbėjo, nes pusmergėlė negalėjo 
pakęsti matydama, jog mamzelė Maja Lisa verkia, o 
dabar pagavo tokia neviltis, kaip per pūgą. 

Neatrodė, kad teta supyko ant pusmergėlės, bet pra- 
kalbo tikresne vietine šnekta, negu iki šiol, vangiai ir 
lėtai. 

Kuo ji galėtų padėti Majai Lisai? Juk jai labai gerai 
Liovdaloje, kokios pagalbos ji gali prašyti iš vargšės 
ūkininkės. 

Geriau ir nereikėjo pasakyti, kad pusmergėlė vėl 
prabiltų. 

- Jūs, matyt, irgi to paties raugo kaip jos pamotė, - 
pasakė ji. - Bet vis tiek pasakysiu, kad ji atėjo čia 
prašyti jus vieno... 

Dabar pastoriaus duktė taip čiupo jai už rankos, kad 
ši nutilo. Bet teta apsimetė nė nepastebėjusi. 

- Argi taip sunku Majai Lisai, kad sulaukė pamotės? 
Sako, kad gaves pamotę, gauna ir patėvį, bet taip gal 
neatsitiko. Negali būti, kad jai kas nors ko neduotų? 

Pastoriaus duktė rodė pusmergėlei visokius ženklus, 
bet tuščiai, nes teta ją šitaip kurstė. 

- Galit pati pamatyti, kaip jai sekasi, - tarė ji, - jeigu 
turit akis. Juk apsirengusi ne ką geriau už mane, ir dar 
tik oda bei kaulai. Sako, kad kraujas tirštesnis už van- 
denį, bet jums tas turbūt netinka. Jums vis tiek, kad 
pamotė ją mirtinai užkamuos. 

Pastoriaus dukrai buvo be galo skaudu to klausytis. 
Apmaudu, kad negalėjo suvaldyti ašarų, bet dar blo- 
giau, kad teta gundė pusmergėlę šitaip kalbėti. Ką 
žinai, kaip teta į tai pažiūrės? Gal ji rimtai pyksta ant 
seserėčios ir džiaugiasi viską girdėdama. 

Ilgiau nevaliojo tverti. Ji pakilo ir nukrypavo prie 
durų. Norėjo kilstelti velke, bet niekaip nevaliojo, ban- 
dė traukti ir staiga susmukusi nuvirto ant grindų... 

Kai vėl atgavo sąmone, gulėjo lovoje, o kambario 
grindys buvo ištiestos mėlynlangiais takais. Ji ilsėjosi 
ant minkštų priegalvių ir plonos paklodės, kokių vargu 
ar rasi Liovdaloje. Palei lovą stovėjo stalelis, ant stale- 
lio padėklas, ant padėklo lėkštė, o ant lėkštės užskleis- 
ta staltiesėlė. 

Tikrai ji jautėsi truputį alkana, todėl kuo greičiau- 
siai nudengė staltiesėle. Bet po ja nebuvo nieko valgo- 
mo, tik didelis žvilgantis dailus sidabrinis daleris. 

Iš pradžių ji niekaip nesusigaudė, ką tai reiškia, bet 
paskui suprato. Teta išpešė teisybę iš pusmergėlės. 
Maja Lisa taip apsidžiaugė ir taip susijaudino, kad vėl 
pradėjo verkti, o truputį paverkusi vėl užmigo. 

Ji miegojo nepabusdama, kol sieninis laikrodis di- 
džiajam kambaryje išmušė tris. Kai vėl atmerkė akis, 
dalerio nebebuvo, bet jo vietoj prie lovos pridėta viso- 
kiausių gardžių valgių. Iš pradžių ji nusigando, kad 
pinigas dingo, bet paskui pagalvojo esanti gerose ran- 
kose ir nusiraminusi pradėjo valgyti. 

Pavalgiusi iš naujo susigraudino, kad sulaukė tiek 
gerumo, ir vėl ėmė verkti. Verkė, kol užmigo. 

Kai pabudo antrą sykį, buvo tamsus vakaras. Kros- 
nyje degė ugnis, o teta sėdėjo šalia lovos ir žiūrėjo į ją. 

Pirmi tetos žodžiai buvo, kad Maja Lisa atleistų, mat 
ji įsidrąsinusi nusiųsti dalerį tam vaikinui, kuris jai 
paskolino. Šiandien popiet važiavusios rogės į Henriks- 
bergą, ir bernas paėmęs dalerį, įsakytas susirasti, kuris 
kalvis per Kalėdas pirko šieną Lobiu. Atiduos jam da- 
lerį ir nuveš linkėjimų nuo pastoriaus dukters. Teta 
maniusi, jog taip bus geriausia. Majai Lisai būsią ne- 
lengva iš Juodežerio pasiekti Henriksbergą. 

Pastoriaus duktė vėl taip susijaudino, kad vos galėjo 
atsakyti. Bet teta neleido jai pravirkti, o pradėjo klau- 
sinėti apie Liovdalą. Nekalbėjo apie pamotę ar dar 
kokius nemalonius dalykus, kad ji nesigraudintų. Kaip 
senelė? Ar tebėra taip gražu jos kambarėlyje virš alaus 
daryklos, kaip kitur buvo? O kaip kruta Senoji Bengta 
šeimyninėje? Ar vis tokia apsileidusi? Ar palėpėje tebe- 
gyvena pelėda? Ar tebeperi strazdas eglės viršūnėje 
prie Poilsio akmens ir ar tebečiulba pavasario vaka- 
rais? Ar dabar būna pakalnučių beržynėlyje už sodo? 
Ar tebestovi senoji pašiūrė ant stulpų? Ar naujoji kle- 
bonija, kurią Majos Lisos tėtis pasistatydino, visiškai 
panaši į senąją? Ar tebelaiko avis toje pačioje senoje, 
tamsioje avidėje? 


94 LILJEKRŪNOS NAMAI 


Pastoriaus duktė gulėjo ir neatsistebėdama klausėsi. 
Nebuvo to, ko teta neprisimintų ir nepaklaustų. 

Galiausiai truputį papasakojo apie save. 

- Žinok, kai tik ištekėjau, bėgdavau namo į Liovdalą 
kada tik galėjau. Mačiau, jog Svanskugos namiškiams 
nepatinka, bet vis tiek eidavau, nes pasiilgdavau. Iš 
pradžių sunku buvo čia priprasti. Kaip kažin ką, ne- 
lengva. Turėjau anytą, kuri nekentė manęs, kaip tavęs 
pamotė. Ir dar jisai, griežtas ir rūstus. Ne taip sutarėm, 
kaip vėliau, o tai buvo blogiausia. 

Bet paskui pastebėjau, kad kiekvieną kartą, kai nu- 
einu į Liovdalą, man sunkiau grįžti. Galiausiai turėjau 
pati su savim išsiaiškinti ir paklausti, ko aš noriu. Šią 
vietą pasirinkau, čia turėjo būti mano namai, o juk 
kvaila niokoti gyvenimą ilgintis to, ką palikau. Tada 
nusprendžiau: niekada daugiau neisiu į Liovdalą ir 
nepalaikysiu jokios giminystės su Liovdalos žmonėmis. 
Norėjau visiškai atsižadėti praeities. Ir teisingai. Nuo 
tol pasidariau ramesnė, ir kiti, pamatę, jog rimtai sten- 
giuosi prie jų pritapti, ėmė kitaip su manim elgtis. 

Žinok, jie nenuleisdavo nuo manęs akių, kai jūs 
ateidavot aplankyti. Bet matė ir suprato, jog stengiuosi 
rodytis jums svetima. 

Taip, tokią tvirtą sieną pasistačiau tarp savęs ir 
jūsų, kad maniau, jog niekas pasaulyje neįstengs jos 
pramušti. Bet niekaip nenutuokiau, kad Liovdalos pa- 
storiaus duktė, smulkutė ir gležnutė, kokia aš buvau 
jos metų, gali ateiti ir prašyti mano pagalbos. Matai, 
tada ir ištižo mano stiprybė. 

Bet nemanyk, kad dėl to aš turėsiu kokių nemalonu- 
mų čia namuose. Žinai, ką aš neseniai padariau, kai tu 
miegojai? Nagi, pačiupau vyrą už marškinių rankovės, 
privedžiau prie durų ir liepiau tik žvilgtelėti į tave. O 
paskui papasakojau jam viską ir paklausiau, ar jis ne- 
prieštaraus, jei aš tau padėsiu. Ir paklausyk, ką jis 
atsakė: 

- Antai toji, kur ten guli, tokia panaši į tave, kokia 
buvai tik atėjusi pas mane, kad jei kas nepadės jai ar 
neužstos, sužinos, kas aš. 

ATRODĖ LYG UŽBURTA. MAJA LISA NIEKAIP NEGA- 
LĖJO ATSIKRATYTI MINČIŲ APIE MOTUŠĘ. VISĄ RY- 
TĄ NĖJO IŠ GALVOS IR, NORS ŽINOJO, KAD JI DA- 
BAR KAIP TIK LIEJA ŽVAKES LIOVDALOJE, BET NE- 
JUČIOM KRUPTELDAVO, KAI KAS NORS PRAVERDA- 
VO DURIS, BAIMINDAVOSI, KAD NEĮEITŲ MOTUŠĖ 

IR NEPAMATYTŲ, KAIP JI NEGRAŽIAI ELGIASI. 

Ak, jei motušė žinotų, kad ji miegojo iki aštuntos 
valandos ryto! Ir maža to: teta buvo tokia maloni, kad 
net kavos atnešė į lovą, nors jo Didenybė Karalius 
uždraudęs gerti kavą! Juk motušė taip rūpestingai lai- 
kosi visų nurodymų! Ji taip susijaudintų, kad raudonos 
dėmės užsidegtų veiduose. 

Ir dar, jei motušė būtų mačiusi, kaip teta tą dieną 
metė visus savo darbus ir atsisėdusi ant suolo tarp 
lango ir plataus valgomojo stalo plepėjo su Maja Lisa! 
Ar būtų girdėjusi, kaip teta juokėsi, kai seserėčia pasa- 
kojo apie motušę ir jos žygius! Mat dabar, pailsėjusi, 
Maja Lisa jau nebebuvo verkuonėlė, o šaipėsi iš savo 
visų nesėkmių. Motušė, ko gero, tikėjosi, kad ši teta 
bus Majai Lisai tokia kaip ji pati. Tikrai įnirštų, jei 
žinotų, kaip apsiriko. 

"Bet dar ne toks didelis grėsė pavojus, jei motušė 
būtų užtikusi Mają Lisą vieną su teta. Tačiau atėjusi 
vėliau ji būtų dar labiau pasibaisėjusi. 

Priešpiet į užeigos namų kiemą įsuko keleivis. Maja 
Lisa tučtuojau atsigręžė į langą ir pamatė aukštą gražų 
vaikiną lipantį iš žaliai dažyto važelio. Jis buvo apsi- 
taiseęs naminio milo eilute, tokia šviesia, kad atrodė 
beveik balta, ir be kailinių, bet jo laisva laikysena, kai 
purtė ranką užeigos šeimininkui, rodė esant iš ponų. 

Teta taip buvo pripratusi prie keleivių, kad net 
nesiteikė pasižiūrėti į lauką. Majai Lisai teko prašyti, 
kad žvilgtelėtų pro langą ir pasakytų, kas tas gražus 
vaikinas. 

Kokia laimė, kad teta galėjo jai paaiškinti. Tas, kur 
stovi ten lauke, juk Finerudo šventikas, pastorius Lil- 
jekrūna. 

Jei motušė būtų buvusi čia ir mačiusi, kaip Maja 
Lisa krūptelėjo, išgirdusi nepažįstamojo pavarde. Teta 
irgi pastebėjo, ir jai pasidarė smalsu, bet niekis, ji buvo 
iš tų, kuriai Maja Lisa mielai papasakojo apie sapnų 
pyragą ir sapną. Motušei nieku gyvu nebūtų drįsusi 
užsiminti apie tokius dalykus. Ši būtų tik paniekinamai 
krestelėjusi galvą. 

Tuo tarpu teta į viską pažiūrėjo visai rimtai. 

- Ne per blogiausia būtų, jei galėtum jį gauti, - 
tarė ji. - Maža to, kad gražus, bet ir šiaip nuostabus 
žmogus. 

Maja Lisa labai nustebo. Argi teta mano, kad ji 
galėtų ištekėti už Finerudo pastoriaus? Juk Finerudas 
taip toli šiaurėje, dar toliau negu Vestmarkenas. Ir ten 
niekas daugiau negyveno, vien tik suomiai, atsikraustę 
prieš šimtą metų ir nemoką švediškai. Majai Lisai Fine- 
rudas buvo toks pat svetimas kaip ir Laplandija. 

Bet teta ją nuramino. Girdi, nereikia bijoti, kad teks 
gyventi Finerude. Pastorius Liljekrūna jau išbuvęs ten 
vienuolika metų, o dabar, ko gero, kraustysis ir bus 
Šioskugos klebonas. 

Tada Maja Lisa pradėjo suprasti, kodėl teta taip 
stengiasi. Ji, iš senos pastorių giminės, puikiai žinojo, 
kad Šioskuga geriausias pastoratas vyskupijoje. 

Bet Majai Lisai nerūpėjo nei Finerudas, nei Šiosku- 
ga. Jos vyras turėjo būti Juodežerio pastorius ir gyventi 
Liovdaloje. 

- Aha, šitaip tu kalbi dabar, bet jei tikrasis ateis, 
neklausi nei klebonijos, nei parapijos. 

Teta taip rimtai kalbėjo, kad Maja Lisa turėjo dar 
sykį atsigręžti į langą ir pasižiūrėti. Pastorius iš tikrųjų 
buvo gražus, aukšto stoto, žaibuojančių mėlynų akių. 
Balsas skardus, linksmas, buvo net viduje girdėti. Šei- 

mininkas klausėsi jo patenkinta mina, o iš arklidės ir 
kluono skubėjo bernai nukinkyti arklio. 

- Žiūrėk, kaip jie renkasi iš visų pusių! Aiškiai ma- 
tyti, kad atvyko Finerudo pastorius. Jį visi myli. Reikia 
tikėtis, kad neišvažiuos tuojau, o truputį pabus, tada 
galėsi šnektelti su juo kokį žodį. 

Vos teta šitaip pasakė, prasivėrė durys, ir pastorius 
įžengė į vidų. 

Dar nuo slenksčio jis šūktelėjo, kad šeimininkas pra- 
šes eiti į didžiąją svetaine, bet jis nenorėjęs ten vienas 
sėdėti. Motulė Margreta gal nesupyksianti, kad jis už- 
suko į jos kambarį? Gal ilgokai teksią laukti užeigos 
namuose. Jo brolis, Henriksbergo valdytojas, numatęs 
susitikti su juo čia, bet dar neatvažiavęs. Nežinąs, kas 
atsitiko, tik vėlai naktį per slidininką gaves žinią ir 
šįryt anksti išvažiavęs iš namų. Fabriko valdytojas tu- 
rėjęs čia pirma jo būti. 

Žodžiai liete liejosi. Teta priėjo pasisveikinti, o Ma- 
ja Lisa galvojo, kad ji irgi taip pat džiaugiasi jį regė- 
dama kaip vyrai lauke. Galų gale tetai nusisekė įterpti 
žodį ir pasakyti jam, kad gali sėdėti čia kiek tik gei- 
džia. Ne taip dažnai pasitaiką jam važiuoti šituo keliu. 
Ta proga palinkėjo sėkmės naujoje parapijoje, kurią 
gaus, nors ir labai liūdėsianti jo daugiau nematydama. 

Jis numojo ranka. 

- Nežinau, ką daryti, motule Margreta. Man regis, 
reikėtų visko atsisakyti. Bet šimt... Ne, nedera keiktis, 
juk aš pastorius! 

Jis taip šūktelėjo ne dėl ko kito, o kad pamatė 
pastoriaus dukterį. Ši visą laiką sėdėjo ant suolo palan- 
gėje, ir tik dabar jis ją pastebėjo. 

Maja Lisa ne juokais sumišo, kai jis skardžiu balsu 
paklausė: 

- Kokį čia gražumą įsitaisėt namuose, motule Mar- 
greta? 

Teta pasakė, kas ji tokia, bet dėl to jis nepasistengė 
elgtis santūriau. 

Aha, taip ir bus, kad čia viena iš gražiųjų Liovdalos 
pastoriaus dukterų. Kaip gerai, kad jis gavo ją pama- 
tyti. Juk kiek kartų prašęs motulę Margretą, kad pa- 

kviestų jį sykiu su seserėčia, mat norėjęs įsitikinti, ar 
teisybe apie ją Žmonės kalba! 

Maja Lisa ne tik sumišo, bet rimtai persigando. Juk 
nederėjo klausytis tokių kalbų. Motušė... Betgi tiesa! 
Motušė lieja žvakes Liovdaloje. 

Teta turbūt pastebėjo, kaip ji būgštauja. Pabandė 
nukreipti jo dėmesį, kad nespoksotų į Mają Lisą. 

Negalimas daiktas, kad jis ketintų atsisakyti Šiosku- 
gos! - tarė jinai. - Turėtų džiaugtis, kad tokio jauno 
amžiaus gauna didelį pastoratą. Girdėjusi, kad papra- 
stai tik sukriošę seniai gali pasičiupti tokį riebų kąsnį. 

Jis gūžtelėjo pečiais. Niekada neturėjes kėslų ten 
eiti. Pernelyg didelė jam esanti laimė. Buves patenkin- 
tas tuo, ką turėjo. 

Betgi prašymą daves. 

Et, visi tie giminės jį be paliovos spaudeę. 

Dabar jis galutinai užmiršo Mają Lisą, rodos, čia jos 
nė nebuvo. Suraukes kaktą vikriu žingsniu vaikščiojo 
po kambarį, galvodamas tik apie savo reikalus. Ant 
kaktos kabojo ilga plaukų garbana, kurią jis nubrauk- 
davo ranka į vietą, bet ši vėl nukrisdavo. Atrodė, jog 
nelabai rūpinasi savo išvaizda, nors Maja Lisa turėjo 
pripažinti, kad jis itin gražus ir visada gerai atrodė, 
nesvarbu kaip elgėsi. Galiausiai sustojo priešais tetą ir 
paklausė, ar leistų paprašyti ją patarimo. Nes ir taip, 
ir taip ilgai galvojęs. Nebežinąs ką daryti. 

Tada Maja Lisa atsistojo. Pamanė, jog negražu sėdė- 
ti ir klausytis jo paslapčių. Bet jis turbūt ir pakaušyje 
tu ėjo akis. Vos tik išvydo ją krustelėjus, paprašė, kad 
sėdėtų. Esą, nepaprastai džiugu, kai gali tokią grožybę 
regėti. 

Iš tikrųjų, ji jau taip prie jo priprato, kad netgi 
neparaudo! Jam, ko gero, nė nedingtelėjo, kad toji lėlė 
girdi ir galvoja. 

Dabar, pradėjęs kalbėti su teta, jis atsisėdo ant pla- 
taus stalo nugara į pastoriaus dukterį. Ši manė visiškai 
dingusi iš jo minčių. Bet staiga jis klestelėjo apžargui 
ant kėdės ir pasižiūrėjo į ją. 

Taigi, pirmiausia norįs paklausti, ar motulė Margre- 
ta girdėjusi, kiek rūpesčių jis padarė Finerudo žmo- 

nėms ten atsikraustęs. Ar žinanti, jog jau kai pirmą 
kartą sakė pamokslą Finerudo koplyčioje, suomiai ir 
suomės sukę galvas, kuo jis nusidėjo, kad buvo atsiųs- 
tas pas juos? 

Teta norėjo atsakyti, bet jis jai nedavė laiko. Tiesa, 
kad jie stebėjosi ir gal turėjo pagrindo. Žinojo, kokį 
būstą gali pasiūlyti savo pastoriui, kokį jis gauna atly- 
ginimą, ir buvo tikri, kad nesulauks geresnio pasto- 
riaus, tik tokio, kurio niekas nenori. Ir kai dabar jį 
pamatė... 

Gražuolis vaikinas nutilo, nebežinodamas kaip to- 
liau pasakoti, bet teta baigė sakinį už jį. 

- Turbūt pagalvojo, kad pastorius per jaunas ir per 
dailus tarnauti pas juos. 

Ir jis vėl kalbėjo nesustodamas. Taigi, pamatė, kad 
dar nepersenes, ir, nors jie nesuprato, ką jis sako, nes 
kalbėjo švediškai, vis tiek girdėjo, kad moka ir kalbėti, 
ir giedoti. Ir visi, tiek seniai, tiek bobos, sutarė, jog 
pastoriui derėtų gyventi tokioj klebonijoj, kur kamba- 
riai aukšti ir dideli įstiklinti langai, ir jog niekaip ne- 
būtų atsikraustęs pas juos, jei neturėtų kokios ydos. 

- Gal ne taip lengva buvo kitaip galvoti. 

- Ne, turbūt ne todėl. Ir vos tik kas nors važiuodavo 
į švedų gyvenvietes parduoti meškų ar avių kailių, 
duodavo uždavinį sušniukštinėti, ko pastoriui trūksta. 

Jis pašoko nuo kėdės ir vėl ėmė vaikštinėti po kam- 
barį. Turbūt dar ir šiandien dėl to jaudinosi. Teta tik 
nusijuokė ir paklausė, ar tie siųstieji ką nors sužinojo. 

- Ak! Ką jie galėjo sužinoti? Grįžo atgal tik išgirdę, 
kad savo prašymu buvau nusiųstas į Finerudą. 

- Taigi, suomiai ir suomės tebuvo tokie pat gudrūs, 
kaip iki tol. Aišku, nė vienam neatėjo į galvą, jog jis 
atvažiavo pas juos, nes buvo apleisti ir užmiršti, atskir- 
ti nuo savo tautos. Turėję būti kitaip. 

- Et, jie labai gudrūs tie suomiai, pastoriau. Nereikia 
per daug su jais skaitytis. 

- Išsiklausinėje, kad jis nepadarė nieko blogo, turėjo 
tuo tikėti. Bet dar negana, savo galva susikurpė paaiš- 
kinimą. Girdi, tikriausiai atvykęs čia tik pabandyti ir 

savo darbui įgūdžių pasisemti. Be abejo, išplasnosiąs 
atgal, kai tik sakykloje tvirčiau pasijus. 

- Bet šitos mintys irgi nepasitvirtino. 

- Ne, nepasitvirtino. Jau vienuolika metų aš tenai. - 
Jis piktai nusijuokė. - Bet dar ir šiandien nesiliauja dėl 
manęs galvas suke. Nėra parapijoje nė vieno mokyto 
žmogaus, ir jei aš būčiau skundęsis savo vienatve, jie 
dar galėtų mane suprasti. Jei būčiau užsidaręs savo 
klebonijoje ir bendravęs tik su knygomis, irgi suvoktų. 
Bet pastorius, kuris visad lauke ir patenkintas vien 
suomių kaimiečių draugija! Toks, kuris nori žinoti, kaip 
jie šienauja pelkėse, kaip degina skynimus, vaikšto su 
jais medžioklėn, šitokio pastoriaus jie navaliojo per- 
prasti. 

Jis vėl atsisėdo apžargui ant kėdės ir ėmė suktis 
aplinkui, kol susidūrė akis į akį su Maja Lisa. Bet 
tebekalbėjo su teta. 

Pragyvenes keletą metų Finerude, kartą sekmadienį 
jis pamėgino sakyti pamokslą suomiškai. Bažnyčioje 
visi lig vieno verkė, taip jie buvo sujaudinti. Ir pamal- 
dose niekam neatėjo į galvą juo abejoti. Bet vos tik 
išėjo iš bažnyčios, tuoj vėl pradėjo po senovei. Kodėl 
pastorius prašneko suomiškai? Jie nuėjo pas Petrų, 
klebonijos berną, ir pasiteiravo. Ar jis negirdėjęs, kad 
pastorius nori naujos klebonijos? Peka nieko nepaste- 
bėjes, pastorius nesiskundžiąs gyvendamas paprastoje 
suomių pirkioj, kurioje tėra vienas kambarys ir ugnia- 
kuras be kamino, todėl norint išleisti dūmus reikia 
atidaryti orlaidę lubose. Ir jiems teko traukti atgal 
nieko daugiau nesužinojus. Juk gali nusibosti tokie 
dalykai, ar ne? 

- Žinokit, pastoriau, kad mes čia irgi kai kada bū- 
nam priešingi svetimšaliui. 

Jie nevaliojo suprasti paprasčiausio dalyko, kad žmogus 
gali geisti jiems gero! Jie tikrai būtų patenkinti, jei 
sėdėtum surūgęs, grauždamasis, kad leidi gražiausius 
jaunystės metus tarp skurdžių suomių valstiečių. O kad 
jis patenkintas ir linksmas, dėl to jiems neramu. 

Vienais metais jis pakalbinęs keletą suomių vaikų, 
kad ateitų pas jį pasimokyti švediškai, tada nebūtų 

tokie vargani teisme ar mugėse švedų gyvenvietėse. 
Bet kai suomių vyrai ir moterys išgirdo, kad vaikai 
pradėjo kalbėti švediškai, vėl iš naujo susirūpino. Ir 
tiesiai pas Peką. Gal pastorius nori didesnio atlygini- 
mo? Peka jiems aiškina, kad nieko daugiau negirdėjęs, 
pastorius esąs patenkintas tokiu atlyginimu, kurį pas 
švedų ūkininką gauna samdinys. Peka vienintelis turėjo 
šiek tiek nuovokos. 

Panašiai baigėsi ir kai jis mokė suomes auginti li- 
nus. Visur ėjo drauge, rodė, ką daryti, pats sėjo, mynė 
ir šukavo. Bet kai tiek nuveikė, kad pačių užaugintus 
linus galėjo verpti savo dūminėse pirkiose, senasis ne- 
rimas vėl juos užplūdo. Kodėl pastorius mokė auginti 
linus? Niekaip neįmanoma suprasti. Ir vėl nudūmė pas 
Peką. Ar tik nebus pastorius įsigeidęs naujo kelio į 
kleboniją? Peka atsakė, jog šeimininkas patenkintas 
tuo keliu, kurį turi, nors šis duobėtas ir kalvotas ir juo 
vos gali pavažiuoti su arkliu kitu metu, nebent žiemą 
rogėmis. 

Ak, kaip pikta, šitą suprato motulė Margreta. Gal 
dėl to jis ir prašosi iškeliamas iš ten. 

Ir tas prisidėjo. Nusibodo laukti jų pasitikėjimo. Bet 
turbūt labiausiai todėl, kad motina ir visa giminė be 
atvangos spyrė jį savo maldavimais. Jie buvo tokie pat 
nesupratingi kaip ir suomiai. Nesiliaudami rašinėjo laiškus, 
jog gaišinąs savo gyvenimą. Ragino kraustytis į pietus, 
kai tik atsiras koks pakenčiamesnis laisvas pastoratas. 
Visai įkyrėję, bet anksčiau jis jų neieškojęs, nes norėjęs 
atlikti savo pareigą. Tik kai Šioskuga... 

Jis nutilo, priėjęs atsistojo priešais pastoriaus duk- 
terį ir įsmeigė į ją akis. 

Tokios kaip ji, tarė susimąstęs, jis aišku niekada 
negautų pasilikęs Finerude. 

Neabejotinai ji jam atrodė graži. Bet nieko daugiau. 
Jis tik žiūrėjo į ją kaip į negyvą paveikslą. Net mažiau- 
sių švelnumo pėdsakų nebūtų galėjusi aptikti motušė 
Majai Lisai skirtuose atkakliuose žvilgsniuose. 

Netrukus jis vėl pradėjo kalbėti apie savo rūpesčius. 

Kai Šioskuge probstas senukas našlys Kamenas nu- 
mirė praėjusią vasarą ir pastoratas liko laisvas, jam 

šove į galvą pasisiūlyti. Manė, suteiksiąs motinai džiaugsmo 
paduodamas prašymą, kadangi nebuvo pavojaus, kad 
iš to kas išeitų. Mat Šioskuga visada atitekdavo kokiam 
senam profesoriui ar mokyklos kapelionui, kurie kreip- 
davosi tiesiai į karalių. Dar norėjo pamatyti, kokią 
miną nutaisys Finerudo gyventojai. Šiaip ar taip vien 
juokais važiavęs į Karlstadą tvarkyti reikalų. 

Daug kartų kelyje jį suėmusios abejonės. Žmonės, 
ko gero, šaipysis iš jo. Pernelyg drąsu suomių kapelio- 
nui veržtis į didelį pastoratą. Bet pagalvojo, kad vis 
tiek pakeliui, gal verta užsukti ir į Karlstadą. Nepalik- 
siąs savo popierių nesužinojęs, kas daugiau yra padavę 
prašymus. 

Kelionė užtrukusi ilgiau, negu tikėtasi, ir kai pasie- 
kė miestą, tebuvo likusi vos valanda iki priėmimo pa- 
baigos. Teradęs laiko tik pastatyti arklį ir tuoj pat 
turėjes skubėti į konsistoriją. 

Tik kopiant laiptais vėl taip sugniaužusios abejonės, 
kad jau norėjęs grįžti atgal. 

Bet konsistorijos sekretorius buvo geras jo bičiulis, 
ir, kadangi jau vis tiek čia atvykęs, sumanęs nueiti ir 
pasimatyti. Šioskugos nė neminėsiąs. Galėsiąs pasaky- 
ti, kad atvažiavęs į Karlstadą susitikti su motina. 

Vos tik įkišęs galvą pro duris, konsistorijos sekreto- 
rius šūktelėjęs jam: 

- Štai pagaliau kas ketina prašyti Šioskugos! Aš 
laukiau tamstelės visą priėmimo metą. 

Iš pradžių pamanęs, kad anas šaiposi iš jo, todėl 
pasakęs, jog atvykęs į miestą susitikti su motina. Kaip- 
gi bičiulis galėjęs pagalvoti, kad jis nori Šioskugos? Juk 
jis ne toks paikuolis, kad nežinotų, jog Karališkoji Di- 
denybė atiduos Šioskugą kokiam nors senam mokslin- 
čiui iš Upsalos ar Lundo. 

- Visi jūs kažką įsivaizduojat, - pasakė konsistorijos 
sekretorius. - Tokie nepatiklūs, kad nedrįstat nė bandy- 
ti. Dabar kiti laikai negu esant gyvam senajam karaliui. 
Apsidžiaugiau, kai tamstelė atėjai, nes teturiu vos du 
prašymus. Bent vieno dar būtinai reikia. Duokš grei- 
čiau savo popierius. 

Šitaip jis buvęs sugundytas paduoti prašymą. Sugrį- 
žes namo kelias dienas galvojes, ar kas iš to išeis. Bet 
netrukus paskendęs kasdieniniuose rūpesčiuose ir vis- 
ką užmiršes, tik vieną gražią dieną gavęs raštą iš kon- 
sistorijos. Esąs įrašytas trečiuoju pretendentu ir po ke- 
lių savaičių turėsiąs važiuoti į Šioskugą sakyti bando- 
mojo pamokslo. 

Jis visai neapsidžiaugęs, nė trupučio. Mieliau būtų 
atsiėmęs prašymą, bet neatsiėmė, nes nenorėjo klausy- 
tis šnekų, kad, girdi, pabūges sakyti pamokslą tokioje 
parapijoje, kur tiek daug įtakingų ūkininkų ir šiaip 
gausu turčių. Motulė Margreta juk žinanti, kad jis iš 
senos pastorių giminės. Nenorėjo pasirodyti esąs blo- 
gesnis už savo tėvą ar senelį. Taigi nuvažiavęs ir pasa- 
kes pamokslą, o tikintieji klausę jo sujaudinti. Bet ką 
jie galvoja nežinojęs. Namo grįžes visai smagus. Ko 
gero, ta istorija bus baigta. Bet prieš pat Kalėdas gavęs 
žinią, kad buvę rinkimai ir jam atitekę visi balsai. 

Jis pasakė tokia graudžia mina, kad motulė Margre- 
ta turėjo nusijuokti. 

Jeigu tikrai nenori, juk jis gali atsisakyti? 

Šitaip ir bandęs padaryti, bet paskui atėjo laiškas 
nuo paties vyskupo, kuriame šis ragino neatsisakyti. 
Turįs vilties, kad būsiąs paskirtas. Motina viską su- 
šniukštinėjo ir taip pat parašė maldaudama, kad neat- 
stumtų savo laimės. Ir ne tik motina, bet broliai, sese- 
rys, pusbroliai su pusseserėmis. Niekad nežinojęs, kad 
turi tokią gausią giminę. 

- Jų irgi buvo teisybė. Juk negalėjo pastorius likti... 

Jis nutraukė ją. Kone šuoliais lakstė po kambarį, 
prispaudęs kumščius prie kaktos, kažkokios graudžios 
nevilties apimtas. Betgi šitie neprilygstami suomiai! Ar 
žino motulė Margreta, ką jie padarė? Išgirde, kad jis 
gali išsikelti, ėmę versti medžius ir vežti į kleboniją 
naujo namo statybai. Atlyginimo nepadidino, bet su- 
galvojo kitaip. Vieną dieną rogėse atsirado naujas brie- 
džio kailis, kitą sykį prie durų puodynė sviesto. Susi- 
tike jie nieko nesakė, bet kai jis stovėdavo sakykloje, ir 
maži, ir dideli spoksodavo į jį įsmeige akis, ir jis supra- 

to, jog visi lig vieno galvoja: “Argi tu gali mus palikti? 
Tada verčiau niekad nebūtum čia pasirodęs". 

Taigi pagaliau įsitikinęs, jog jie nori jį turėti. 

Jis priėjo prie tetos, atsisėdo šalia ir paėmė jos 
kietą, sudiržusią ranką. 

- Klausykit, motule Margreta, - tarė jis taip gražiai 
ir nuoširdžiai, kad ir teta, ir Maja Lisa apsiašarojo, - 
jeigu kas nors ateitų ir pasakytų, kad galit keltis į 
didele turtingą vietą su sąlyga, jog paliksit šiuos namus 
ir visa, kuo per savo gyvenimą rūpinotės! Ką jūs dary- 
tumėt? 

Bet niekas nesužinojo, ką teta ketino atsakyti, nes 
Maja Lisa ilgiau nebepajėgė tylėti. Ji pripuolė prie 
pastoriaus degančiais skruostais ir drebančiu iš susi- 
jaudinimo balsu šūktelėjo, kad jis būtinai turi pasilikti 
Finerude. Ko jam keltis į Šioskugą? Ten jie gali ir be 
jo apsieiti. Jis šitiek padaręs suomių valstiečiams, kaip 
jam gali ateiti mintis juos palikti! 

Gal ji dar ilgai būtų kalbėjusi, jeigu nebūtų atsitike 
taip, kad kažkas staiga pravėrė duris. Tada ji sutriko ir, 
nors tai nebuvo motušė, o tik tarnaitė, taip ir paliko 
nedrąsiai bestovinti, nebeįstengė daugiau nieko pasa- 
kyti. 

Bet jaunasis pastorius suprato jos mintį. Pašoko ir 
pripuolė artyn. Ištiesė rankas. Atrodė, kad nori apka- 
binti ją, bet tik nutvėrė abi rankas ir suspaudė. 

- Mamzele Maja Lisa, brangioji mamzele Maja Lisa! - 
tarė jis labai šiltai. - Mamzelė Maja Lisa yra pirmoji iš 
mano luomo, tikinti, kad aš ten naudą darau. Dėkoju 
iš visos širdies. Žinoma, žinoma, aš... | 

Ir nutilo nebaigęs savo įžado. Balsas užspringo ger- 
klėje, rankos trūktelėjo, ir kai pastoriaus duktė nu- 
sigandusi pažvelgė jam į veidą, pastebėjo, kad kiekvie- 
na jo veido skaidula virpa nuo begalinės kančios. Jis 
nusigręžė, perėjo per kambarį, paskui atsisuko ir nusi- 
lenkes prieš ją pasakė iš didelio susijaudinimo neaiškiu 
balsu: 

- Atsisakysiu, jei įstengsiu. O jei neįstengsiu, tai bus 
mamzelės Majos Lisos kaltė. 

PER VISĄ DIENĄ TIK TĄ MENKĄ VALANDĖLĘ MAJA 
LISA NEGALVOJO APIE MOTUŠĘ, BŪTENT VAKARE, 
KAI JI IR PASTORIUS SU VISA ŠEIMYNA SĖDĖJO PRIE- 
ŠAIS NEKAPOTŲ MALKŲ ŽIDINĮ DIDŽIAJAME KAM- 
BARYJE IR KLAUSĖSI ILGŠIO JUODBRUVO KALVIO Iš 
HENRIKSBERGO, KURIS STOVĖJO ATSIRĖMĘS Į VIE- 
NĄ AUKŠTĄ SPINTĄ IR GRIEŽĖ UŽEIGOS NAMŲ 
SMUIKU. 

Taip buvo jauku, kad Maja Lisa pradėjo suprasti, 
kaip teta gali būti patenkinta, ištekėjusi už ūkininko. 
Tiesiog nepaprastai malonu buvo sėdėti vakare prie 
židinio, apsuptai vyro ir samdinių, kiekvienas su savo 
darbu, visi smagūs, pilni šnekų. Čia samdinys kalbėjosi 
su šeimininku, o šeimininkė su mergomis, tarsi jokio 
skirtumo tarp jų nebuvo. Ak, gal ne kažkokia laimė 
gyventi poniškai ir stengtis iškilti aukščiau virš daugu- 
mos? Bene sulauki kitokio derliaus, kaip vienatvę ir 
sielvartą? 

Kur rasi tokią ramybe ir užuobėgą kaip senoje kai- 
mo pirkioje? Maja Lisa būtų pasakiusi, jog čia esi ar- 
čiau žemės negu kur kitur, kad gyveni ant tvirtesnio 
pamato ir negresia jokie sukrėtimai. 

O, kiek daug pasaulyje permainų ir kiek daug pavo- 
jų! Dabar, juodbruvam kalviui griežiant, ji prisiminė, 
ką buvo girdėjusi kaip tik šiandien apie Henriksbergo 
valdytoją, kadaise garsėjusį žymų smuikininką. 

Pastorius Liljekrūna pasakojo apie brolį. Jis laukė jo 
Svanskuge visą dieną, ir tikriausiai todėl tiek daug 
apie jį kalbėjo. 

Majai Lisai buvo labai džiugu, kad gražuolis pasto- 
rius, kuris iš pradžių žiūrėjo į ją kaip į lėlę, beveik su 

niekuo daugiau nesišnekėjo tik su ja nuo tos akimirkos, 
kai ji taip užsipuolė jį ir pasakė, kad jis turi likti 
Finerude ir net negalvoti apie Šioskugą. 

Ko gero, tada pastebėjo, kad ji taip pat žmogus. Nuo 
tol jis visai į ją nežiūrėjo, bet užtat kalbėjo visą popie- 
te, ir ji negalėjo atsigėrėti, nes Finerudo pastorius buvo 
geras, paprastas ir atviraširdis Žmogus. Jai taip pat 
lengva buvo su juo čiauškėti kaip su tėtušiu. 

Po pietų jis išsivedė ją į lauką, nes negalėjo ilgai 
nusėdėti viduje, ir, kol ėmė brėkšti vakaras, vaikštinėjo 
vieškeliu vis kalbėdami apie jo brolį. 

Liljekrūnos, kaip ir ji, buvo iš senos pastorių gimi- 
nės. Kaip ir ji, gali pasigirti, kad motina, senelė ir 
prosenelė buvo pastorienės toj pačioj parapijoj, taipogi 
pasididžiuoti, kad tėvas, senelis ir prosenelis po kits 
kito ėjo probstų pareigas tame pačiame pastorate. 

Jeigu šių brolių tėvas būtų buves gyvas, tikriausiai 
Svenas, jauniausias iš visų, būtų kaip kiti ėjęs mokslus. 
Bet kai motina liko našlė, o reikėjo maitinti pulką 
vaikų, nebeturėjo kaip jo leisti į mokyklą. Tuo tarpu 
vienas senas probsto Liljekrūnos bičiulis, fabrikantas 
Altringeris iš Ekebiu, pasisiūlė priglobti jį su sąlyga, 
kad pasiruoš dirbti fabrike. Šitą malonę motina priėmė 
be galo dėkinga, ir, kai Svenui suėjo keturiolika metų, 
nusiuntė į Henriksbergą, kurį Altringeris buvo ką tik 
nusipirkęs. Altringeris norėjo, kad jis iš pat pradžių 
pratintųsi prie darbo fabrike, būtent šluotų raštinę, 
prineštų anglių į kalvę ir pasitarnautų kiekvienam, kas 
pasisiųs. 

Svenas šitaip darbavosi, kol jam sukako septyniolika 
metų. Bet kartą atsitiko taip, kad sunkiai susirgo vie- 
nas kalvis. Buvo pakviestas valdytojas. Šis atėjo į fab- 
riką, pasižiūrėjo iš tarpdurio į kalvį, paskui tiesiai nu- 
drožė į kontorą, kur sėdėdamas rašė inspektorius. 

- Inspektoriau, pavadovausi fabrikui keletą dienų, - 
pasakė valdytojas. - Aš važiuosiu pas suomius pirkti 
anglių. 

Ir dingo, o inspektorius atsidrėbė ant kanapos, gal- 
vodamas kaip gera bus vienam paponauti. Bet netrukus 
buvo pakviestas į fabriką. Dabar, esą,kalvio padėjėjas 

panašiai susirgęs kaip anas. Inspektorius tučtuojau nu- 
ėjo į fabriką pažiūrėti ligonio, stabtelėjo tarpduryje, 
stebeilijo valandėle, paskui nudrožė tiesiai prie upelio, 
kur pameistrys dažniausiai meškeriodavo aukšles. 

Iš tikrųjų čia rado Sveną ir paprašė, kad eitų su juo 
į kontorą. 

- Klausyk, Liljekrūna, - tarė jis, - valdytojo nėra, o 
aš turiu važiuoti į Bjornidetą svečiuosna. Pažiūrėk ke- 
letą dienų fabriką. Štai raktai, o štai čia kasa. Tau 
nieko nereikės daryti, tik sekti, kad žmonės dirbtų kaip 
visada. 

Ir išvažiavo, o pameistrys atsisėdo į kontoros kėdę, 
manydamas, jog šaunu pabūti Henriksbergo ponu. Bet 
neilgai sėdėjo, gavo iš fabriko žinią, kad ligoniams 
blogiau. Jis nubėgo į fabriko pastatą ir į kalvių būstą, 
bet nestovėjo tarpduryje kaip kiti, o priėjo prie ligonio, 
kuris gulėjo raudonas, sutines, baisus pažiūrėti. 

- Ar žinot, kokia čia liga? - paklausė jis kalvį. 

- Raupai, - atsakė kalvis, - o dabar nueik, Svenai, į 
spintą kontoroje, kur valdytojas laiko vaistus, atnešk 
man kamparo ir sūrių lašiukų, jei, žinoma, Svenas 
nebijai pasilikti ir neišrūksi kaip kiti. 

Bet Svenas pasiliko, nors galiausiai kone visas fab- 
rikas atgulė. Nei valdytojo, nei inspektoriaus ir ausų 
nematyti, o gydytojo per dešimt mylių nebuvo. Jis ir 
sena ekonomė girdė ligonius vaistais, kurių turėjo. Kai 
kurie numirė, kiti pasveiko, betgi ir liga negalėjo trukti 
amžinai, atėjo ir jai galas. Ir vėl viskas stojo į savo 
vėžes. Inspektorius ištaigavo penkis mėnesius. Paskui 
grįžo. Valdytojas pirko anglį pusę metų. Galiausiai par- 
sirado ir jis. O pameistrys vėl šlavė kontorą ir meške- 
riojo aukšles upely, kaip ir iki tol. 

Bet nors Henriksbergo fabrikas ir visai atkampioj 
vietoj, šita istorija pasklido labai plačiai. Ir vieną dieną 
ten atjojo raitas fabriko savininkas. Nesakė nė žodžio 
valdytojui ar inspektoriui, o tik paklausė, kaip darbuo- 
jasi jaunasis Liljekrūna. Valdytojas gana gerai apie jį 
atsiliepė. Manąs, jog vaikinas pramokes taps geru dar- 
bininku; jei tik labiau domėsis. Nesąs koks netikėlis, 
bet prie tinginio, ir fabrikas, rodos, visai jam nerūpi. 

Altringeris liepė pakviesti Liljekrūną į kontorą, o kai 
šis atėjo, pasistatė priešais save, pažvelgė į akis ir 
paklausė, kodėi neišvažiavęs kaip kiti prasidėjus rau- 
pams. 

Svenas nieko neatsakė. Jis tik išraudo lyg paklaus- 
tas baisiausio dalyko. 

- Ar nebijojai? 

- Bijojau. 

- Ar manei esąs atsakingas už fabriką? 

- O, ne! 

Bet Altringeris galų gale išpešė tiesą. Svenas pasili- 
ko todėl, kad kontoroje ant sienos kabojo valdytojo 
smuikas. Kai liko vienas, jis galėjo kasdien griežti. 

- Šit kaip, mėgsti smuikuoti? - paklausė Altringeris. 
- Paprašysim valdytoją, kad dar sykį paskolintų smuiką 
ir tu pagrieši mums. 

Ir šito Svenas visai nenusigando. Susistygavo smui- 
ką ir pagrojo paprastą melodiją, kurią buvo išmokęs iš 
kalvių. Iš pradžių Altringeris juokėsi, o po to surimtėjo. 
Jis pastebėjo, kad vaikinas kažką savo įdėjęs į smuiką, 
ir todėl sena dainelė skambėjo visai naujoviškai. 

- Klausyk, - pasakė Altringeris, - rytoj važiuosi sykiu 
su manim. Keliausi į Stokholmą mokytis griežti smuiku. 

Majai Lisai ši istorija pasirodė labai graži. Tik vieno 
dalyko ji negalėjo suprasti. Argi jam nepasisekė Stok- 
holme? Kodėl jis vėl Henriksberge. 

Ne, sekėsi gerai. Penkerius metus jis studijavo Stok- 
holme, bet tada jau tapo tikru maestro, ar bent suge- 
bėjo tiek, kad mūsuose nebeliko kam jį mokyti. Altrin- 
geris buvo patenkintas juo ir svarstė siųsti jį į užsienį, 
kad nereiktų niekam nusileisti. 

Bet prieš trejetą metų Svenas vieną dieną netikėtai 
atvažiavo į Ekebiu paklausti Altringerį, ar šis savo 
daugybėje fabrikų neturįs kur nors laisvos inspekto- 
riaus vietos. 

- Kodėl gi ne. - atsakė Altringeris. - Ar koks nors 
geras draugas norėtų ją gauti? 

Ne, Svenas norįs prašyti sau pačiam. Juk tiek metų 
išdirbęs fabrike, todėl manąs, jog sugebės atlikti inspek- 
toriaus pareigas. 

- O kaip muzika? 

Su muzika esą baigta. Nemanąs, jog kada nors pa- 
liesiąs stryką. 

Altringeris atidžiau įsižiūrėjo į jį. Sveno žvilgsnis 
visada buvo graudokas, o dabar jis pats atrodė lyg 
įsikūnijęs liūdesys. 

- Regiu, jog kažkas rimta bus atsitikę, - tarė Altrin- 
geris. - Pasakyk, kas yra. Prisipažinsiu, jog kai atėjai į 
kontorą, aš kaip tik sėdėjau ir skaičiavau, ar pakaks 
lėšų išsiųsti tave į užsienį. 

Svenui sunku buvo atsakyti. Jis stovėjo krimsdamas 
lūpas ir stengdamasis sutramdyti balsą. 

- Ar tamsta negirdėjai, kuo baigėsi, kai griežiau 
paskutinį kartą? 

Ne, Altringeris nieko negirdėjo, ir Svenui teko papa- 
sakoti, kas atsitiko. 

Vienuose dideliuose namuose Nesete buvo balius, o 
Svenas irgi svečiavosi su kitais. Šokiams grojo klavyru, 
bet labai senu ir išklerusiu, tad visai nesisekė linksmin- 
tis. Tuomet Svenas pasiėmė savo smuiką, ir iškart nuo- 
taika pagyvėjo. Įsismagino ir jauni, ir seni, ir kai jis 
norėdavo nustoti, šie pradėdavo ploti ir trypti kojomis 
šaukdami, kad vėl griežtų. Bet visa tai baigėsi siaubin- 
gai. Viena šeimininkų duktė šoko pernelyg uoliai. Per 
patį šokio įkarštį ji pakibo ant kavalieriaus rankos ir po 
to nugriuvo ant grindų. Daugiau nebeatsikėlė. Ji buvo 
negyva. 

Altringeris puikiai suprato, jog sunku, bet nemanė, 
kad jaunuoliui reiktų palūžti dėl tokios priežasties. 

- Viskas praeis, - tarė jis. - Tokia nelaimė gali bet 
ką ištikti. Mano supratimu, tas, kuris išvedė ją šokti, 
yra kaltesnis. 

- Ne, - atsakė Svenas, - aš verčiau ją šokti. Aš visą 
vakarą griežiau tik jai. Taip buvo gražu žiūrėti į ją 
šokančią. Ji buvo vikri ir lengvutė kaip liepsnelė. Ji 
šoko man, kaip aš griežiau jai. 

Altringeris tik gūžtelėjo pečiais. 

- Tuštybė, suprask. Nėr ko stebėtis, kad dabar taip 
jautiesi, vos vos po nelaimės, bet kitą savaitę išleisiu į 
užsienį, ir viskas praeis. 

- Ne, šeimininke, nepraeis. Kur benusiųstumėt ma- 
ne, negalėsiu užmiršti, kad savo muzika atėmiau žmo- 
gui gyvybę. 

Altringeris dar kartą pažvelgė į jį. 

- Ar tamsta buvai ją įsimylėjes? 

- Taip, - atsakė Svenas, - buvau pasipiršęs jai tą patį 
vakarą. 

Altringeris neberagino daugiau Sveno važiuoti į 
užsienį. 

“Tegul pabus fabriko valdytoju, kol užmirš, - nu- 
sprendė jis. - Nemanau, kad viską išmano, ko reikia 
tokioje vietoje, bet, tikiuosi, pramoks, ir žinau, kad juo 
galiu pasikliauti." 

Taigi, šitaip ir atsitiko, kad Svenas Liljekrūna liovėsi 
griežti smuiku ir tapo fabriko valdytoju. 

Maja Lisa klausėsi tylutėliai nė karto nepertraukda- 
ma. Ak, galvojo, kaip nuostabu, kad greitai pamatys tą, 
kuris patyrė tokį sielvartą ir kuris galėjo taip karštai 
mylėti. 

Ilgą laiką ji nevaliojo nieko pasakyti, bet staiga 
pasisuko į pastorių Liljekrūną ir paklausė, ar jo brolis 
juodbruvas. 

O taip, žinoma, juodas kaip naktis. 

Tik po to jai dingtelėjo, kaip kvailai paklausė. Bet 
visą laiką, kol pastorius Liljekrūna kalbėjo apie brolį, 
galvojo, ar jis ne toks, kaip tas aukštas tamsus kalvis 
is Henriksbergo. Argi šio ne tokios pat graudžios ir 
gilios akys? Negalėjo pasakyti kodėl, bet jos vaizduo- 
tėje jie abu susiliejo draugėn. 

Ir netgi dabar, kai kalvis stovėjo prie spintos ir 
griežė linksmas polkas, jai sunku buvo patikėti, kad 
būtent jis išgyveno visa tai, ką ji neseniai girdėjo. 

Jis atvažiavo tada, kai ji su Liljekrūna dar tebevaikš- 
tinėjo keliu, jau gerokai buvo sutemę, ir jie tarėsi, ar 
nevertėtų eiti trobon, bet kaip tik pro juos prašvilpė 
rogės, net nespėjo pamatyti, kas jose sėdi. Pastorius 
Liljekrūna manė, jog galų gale atvažiavo brolis iš Hen- 
riksbergo. Majai Lisai pasirodė rogėse tamsbruvis kal- 
vis, bet ji nieko nepasakė. 

Ir iš tikrųjų! Kai sugrįžo į kiemą, priebutyje stovėjo 
užeigos namų šeimininkas ir pasakojo, kad žmogus iš 
Henriksbergo atnešes žinią, jog valdytojas negalės šiandien 
susitikti su broliu Svanskuge. Turįs ir laišką. Taip, 
vaikinas kaip tik nuvedęs arklį arklidėn, jei pastorius 
norįs jį pamatyti. 

Pastorius Liljekrūna nuėjo į arklide, o Maja Lisa pas 
tetą į gryčią. Ji jau sėdėjo prie didžiulio židinio kartu 
su tarnaitėmis ir taisėsi verpti. Maja Lisa atsisėdo šalia 
tetos ir ėmė padavinėti jai vilnas. Netrukus atėjo šei- 
mininkas ir samdiniai su savo darbais, ir ratas prie 
židinio prasiplėtė. Paskutinis įžengė pastorius Liljekrū- 
na, o kartu su juo kalvis. Jie šįvakar žadėjo išvažiuoti 
į Henriksbergą, bet pirma turėjo arkliai pailsėti. Gra- 
žuolis pastorius susirado vietą kuo arčiausiai Majos 
Lisos, o kalvis atsisėdo tamsiausiam kampe, kaip galė- 
damas toliau. Visi pradėjo erzėti, šnekėtis, pasakoti 
istorijas, kol teta kreipėsi į kalvį ir paklausė, ar jis 
nepagriežtų truputį. Girdėjusi, kad moka. 

Jis ne per smarkiai atsisakinėjo. Užeigos šeiminin- 
kas paskolino savo išklerusį smuiką, ir svečias dabar 
griežė polkas ir senoviškas šokių melodijas nei geriau, 
nei blogiau už eilinį kaimo muzikantą. 

Maja Lisa norom nenorom buvo truputį nusivylusi. 
Ir todėl, suvaržyta svajų, negalėjo atskirti įsivaizduoto 
daikto nuo tikro. Visą vakarą galvojo apie smuikininką, 
sugrojusį mirties šokį savo mylimajai, ir dabar tebema- 
tė tą patį, žiūrėdama į kalvį. Ko gero, tikėjosi, kad ir 
jo strykas taip pat turi tiek pavojingos jėgos, kad gali 
savo muzika prišaukti žmogui mirtį. 

Ji niekaip nevaliojo ištrūkti iš savo svajų ir vis pa- 
sijusdavo bežiūrinti į kalvį ir spėliojanti, ar jis apie 
nieką daugiau negalvoja, tik apie tą, kurios neteko. 

Kalvis buvo nusimetęs kietą, aptemptą avikailio skrandą, 
kad geriau galėtų judinti rankas, ir dabar, kartą slapta 
pasiuntusi jam žvilgsnį, ji pastebėjo, kad ant grandinė- 
lės, karančios iš kišenės, pritvirtintas didelis spindintis 
sidabrinis pinigas. 

Maja Lisa krūptelėjo. Argi čia tas pats sidabrinis 
daleris, kurį ji jam nusiuntė? Juk kalviai paprastai 

labai neturtingi. Kaip galėtų būti, kad šis turi laikrodį? 
Gal valdytojas padovanojo? O jeigu ir taip, iš kur ima 
tiek pinigų, kad gali be naudos laikyti ant laikrodžio 
grandinėlės pasikabines dalerį. Juk jis ne... 

Ji pati savim nusistebėjo, kad ramiai sėdi ir nešoka 
visu balsu klykdama, kai suprato, kaip čia yra. 

Juk tai jis! Svenas Liljekrūna, savo muzika numari- 
nęs mylimąją, stovi tenai! Ji staiga taip pasijuto tikra, 
kad vos nepriėjo ir nepaprašė, kad jis neapsimetinėtų. 
Ji žino, kas jis toks. 

Tik nevaliojo iki galo suvokti, kodėl jis prieš porą 
savaičių atkeliavo į Lobiu kaip paprastas vežėjas. Gal 
todėl, kad šitaip buvo patogiau pasirodyti kaimo vieto- 
vėje. Ir kadangi niekas jo nepažino, o palaikė kalviu, 
leido ir toliau tuo tikėti. Gal net gėdinosi prisipažinti 
kas esąs, kai netyčia pataikė į patį vestuvių įkarštį. 

Ji liovėsi padavinėti tetai vilnas ir užsidengė ranko- 
mis akis. Kodėl ir šiandien jis taip apsirengęs? 

Ilgai nereikėjo svarstyti. Tučtuojau viskas tapo aiš- 
ku. Jis kažko siekė. Ir šį kartą jo tikslas buvo aiškus. 
Jis troško, kad ji ir jo brolis... 

Ir gera, ir drauge be galo keista. Ji suprato, jog jis 
norėjo, kad juodu pasimatytų ir pasikalbėtų. Visai aiš- 
ku, vakar vakare, gavęs iš jos sidabrinį dalerį, jis nu- 
siuntė slidininką, kad atviliotų brolį į Svanskugą. Ir čia 
privertė jį laukti visą dieną. O atvažiavęs vėlai vakare 
pasirodė kaip kalvis. Nenorėjo, kad ji žiūrėtų į jį. Ir 
negalvotų nieko daugiau, tik apie jo brolį. 

Ir štai dabar jis griežė polkas kaip kaimo muzikan- 
tas linksmindamas kaimiečius! Juk sykį buvo pasakęs, 
kad niekada nepaims į rankas stryko, bet šito smuika- 
vimo, matyt, nelaikė tikru. 

Ne protas jai visa tai pasakė. Jautė galinti atspėti 
visas jo mintis. Ir nežinojo, ar turi juoktis, ar verkti dėl 
jo. 

Be abejo, jis nebuvo blogos nuomonės apie ją, jeigu 
suruošė šį jos ir brolio pasimatymą. O gal jam tik 
pagailo jos, kad jai taip buvo sunku namie? Panoro 
surasti jai protingą ir gerą draugą, kuris galėtų išva- 
duoti ją iš vargo. 

Betgi jis ir pats turi didelį sielvartą. Niekaip negali 
nuo jo pabėgti. Jo mylimoji numirė, ir jis jos turbūt 
niekada neužmirš. Maja Lisa jam tik vargšė mergaitė, 
kurią sutiko verkiančią kampe prie krosnies ir panoro 
apginti jos garbę ir laimę. 

Ji turėjo pakelti galvą ir pasižiūrėti į kitus. Iš tikrųjų 
jai nebuvo ko verkti, kai pagalvojo, kad jis sau pačiam 
nieko nereikalavo iš gyvenimo. 

Bet kaip tik tuo metu, kai ji, nebesuvaldydama min- 
čių, pakėlė akis, kupina sielvarto ir džiaugsmo, jausda- 
masi toli nuo to, kas ją kamavo kitas dienas, vėl pra- 
sivėrė durys ir kažkas įkišo galvą. 

Ji įsmeigė akis į viešnią, tarsi ši būtų nepažįstama, 
ir nepriėjo artyn. Teta nustūmė ratelį ir atsistojo, o 
Maja Lisa sėdėjo nejudėdama, lyg neįstengdama pabus- 
ti. Rodės, nelabai suvokė, kas atvyko, kai išgirdo mo- 
teriškę šiurkščiu balsu sakant, jog atvažiavusi su Ilgšiu 
Bengtu pasiimti Majos Lisos, o teta atsakė, kad pasto- 
rienė, ko gero, per daug neskubanti, galėtų nusivilkti 
ir prieš važiuodama namo pavalgyti vakarienę. 

KARIUNAS 


NAUJOJI LIOVDALOS PASTORIENĖ TURĖJO ĮPROTĮ 
PER VISUS KĄ NORS SIUNTINĖTI AR KĄ NORS UŽ- 
DUOTI. NESVARBU, KAS VAŽIUODAVO PRO ŠALĮ, AR 
ŪKININKAS, AR ŽYMESNIS ŽMOGUS, JI IŠBĖGDAVO 
ANT VIRTUVĖS LAIPTELIŲ IR MOSUODAMA ŠAUK- 
DAVO SUSTOTI. PO TO MAJA LISA AR PUSMERGĖLĖ 
TURĖDAVO DUMTI Į KELIĄ IR PRAŠYTI VAŽIUOJAN- 
ČIUS, KAD BŪTŲ TOKIE MALONŪS PAIMTI SVARĄ 
SVIESTO, KURĮ PONIA RAKLIC NORINTI ĮDUOTI BERGO 
KAPITONUI, ARBA GRĄŽINTI SKIETĄ, KURĮ BUVO PA- 
SISKOLINUSI IŠ SENOSIOS PONIOS MOREUS. 

Kartais sugalvodavo keblių, nepatogių užduočių, ir 
netrukus žmonės ne juokais bijojo važiuoti keliu pro 
Liovdalą. Atsakyti poniai pastorienei buvo nesmagu, o 
prasmukti taip, kad ji nematytų, neįmanoma. 

Šiaip ar taip, ji turėjo ypatingų gabumų paveikti 
žmones, kad jai tarnautų. Netgi valiojo tokį netikėlį 
kaip gražuolis Ernekliu priversti, kad padarytų jai pa- 
slaugą. 

Nelabai atrodė, kad kariūnas kaip nors susibičiu- 
liautų su pastoriene, kai paskutinę sausio savaite atva- 
žiavo į Liovdalą. Jis visada mėgdavo užklysti tokiu 
metu ir paviešėdavo savaitę ar dvi. Bet vos tik prisista- 
tė, pastorienė pasakė, jog taip suveiksianti, kad šis 
valkiozas neužsibūtų klebonijoje. Kaip tik dabar, po 
visų kalėdinių vaišių, rimtai buvo atsidėjusi darbams ir 
nenorėjo turėti namuose svetimo, kurį reikėtų aptar- 
nauti. 

Ir dar ne tik patį Ernekliu teko priimti, mat nors ir 
didelis skurdžius buvo, bet atvažiavo nuosavu arkliu. 
Taigi dar ir arklį reikėjo šerti kaip ir šeimininką. 

Pastorienė padarė viską, ką galėjo, kad tik jam būtų 
kuo nepatogiausia. Pirmiausia liepė tarnaitei nunešti jo 
sunkų lagaminą, kuriame buvo susidėjęs savo žnyples 
ir perukus, į prasčiausią svečių kambarį. Ernekliu buvo 
pratęs nakvoti geriausiam, kur yra židinys ir dengta 
lova su minkštais pūkų priegalviais bei antklodėmis, 
bet jis niekada neatrodė toks patenkintas, įžengęs į aną 
kambarį, kaip dabar nuvestas į kitą. 

O, girdi, čia jis norėtų visada miegoti. Juk kaip tik 
šį kambarį jie vadino “naktiniu būstu", ir kas tik už- 
klysdavo į pastoriaus namus ir prašydavosi nakvynės, 
visiems tekdavo čia apsistoti. Jis beveik galėjo būti 
tikras, jog kasnakt turės bendrą, o kadangi blogai mie- 
gąs, bus su kuo pasišnekėti. Didelėje dengtoje lovoje 
svečių kambaryje, girdi, būna tvanku. Verčiau gulėti 
ant šiaudų siaurutėje lovelėje. 

Užvis geriausia, kad čia nebuvo nei krosnies, nei 
židinio, o šiluma ėjo nuo duonkepės, išsikišusios iš 
virtuvės ir užimančios kone puse kambario. Kaip gera, 
nei suodžių, nei dūmų. 0 vienoda maloni šiluma kiaurą 
parą! 

Baldai irgi tvirti ir puikūs, didelis nedažytas stalas 
ir neapmuštos kėdės. Cia niekam nepadarys žalos gar- 
banodamas peruką ar dažydamasis ūsus. 

Šitaip jis šnekėjo, kol tarnaitė buvo kambaryje. Bet, 
kokią miną padarė jai išėjus, niekas nežino. Diena 
šalta, o nekūrentam kambaryje buvo ne itin šilta, kai 
jis susiruošė persirengti ir pasičiustyti. Bet kai nulipo 
žemyn valgyti pietų, jo skruostai gražiai raudonavo, o 
antakiai buvo kruopščiai nudažyti, ir visai negalėjai 
pastebėti, jog jis visą šitą meną atliko nuo šalčio stings- 
tančiais pirštais. 

Pastorienė gerai žinojo, kad nėra didesnio lengva- 
duonio už Ernekliu, ir negana, kad jis vertino gardų 
maistą, bet labai buvo svarbu valgyti gražiam kambary 
prie damasto staltiese uždengto stalo, su žvilgančiais 
sidabro įrankiais. Ji suprato, jog anksčiau jis valgė 
svetainėje, kad visi kaip įmanydami jį vaišino, bet da- 
bar norėjo greičiau užbaigti jo viešnage, todėl kuo 
kasdieniškiau padavė jam kambarėlyje prie virtuvės, ir 
ne ko kito, o kraujinių kukulių ir kopūstų sriubos. 

Ernekliu buvo kuo maloniausiai nusiteikęs ir per 
pietus kalbėjo komplimentus pastoriui, kad šis buvo 
toks išmintingas ir vedė antrą kartą. Tik reikia pagal- 
voti, kaip vargo senasis Šioskugos probstas, šitiek metų 
našlaudamas! Kai kariūnas paskutinį kartą ten lankėsi, 
svetainėje grindys buvo nešveistos, todėl turėjo valgyti 
miegamuosiuose. Namuose nė vienos švarios staltiesės, 
visos dėmėtos, mergos tokios tinginės, kad nesugeba 
nieko naujo išvirti, vien kopūstiene, pritaiso sekmadie- 
nį, o paskui diena iš dienos valgo tą pačią, dar turi 
džiaugtis, kad jos užtenka. 

Bet senas kariūno bičiulis ir brolis čia, Liovdaloje, 
visai kitaip susitvarkė. Tokios geros šeimininkės, kaip 
jo pati, reikia paieškoti. Kariūnas girdėjes taip ją liaup- 
sinant, kad nekantravo pažiūrėti, kokių skanėstų para- 
gaus klebonijoje šį kartą. O ir Majai Lisai naudinga 
pasimokyti iš tokio žmogaus, puikiai žinančio, kas dera 
pasiturinčiuose namuose, ir kaip stalą padengti, ir kaip 
serviruoti! 

Gražuolis Ernekliu turėjo ypatingų gabumų badyti 
akis ir dažniausiai pataikydavo į tikslą, bet Ana Marija 
Raklic buvo ne iš tokių, kurie subliūkšta nuo kandaus 
žodelio, užtat šioji pasakė savo šiurkščiu balsu: 

- Jeigu kariūnui nepatiko pas našlį, galėjot sau iške- 
liauti. 

Tada Ernekliu suprato, jog nevalgys svetainėje ir 
nemiegos gerajam kambary, jei nepasirinks naujos tak- 
tikos. 

Šiaip jis gal būtų tučtuojau dinges, bet čia atsirado 
šiokių tokių kliūčių. Keisčiausia, kad jį norėjo išvaryti 
moteris. Anksčiau niekad to neteko patirti, ir dabar jis 
stačiai nežinojo ką daryti. 

Tiesa, Ernekliu jau buvo įžengęs į penktą dešimtį, 
bet vis dar gražus vyras, ir jokia moteris negalėjo jam 
atsispirti. 

Kariūnas pasiliko. Keletą valandų lošė šaškėmis su 
pastoriumi, o kai šis temstant sumanė aptarti su Ilgšiu 
Bengtu ūkio reikalus, kariūnas nuėjo į svetainę ir ėmė 
šnekučiuotis su pastoriene. Ji sėdėjo tiesi ant kėdės 
palangėje ir, naudodamasi paskutiniais šviesos liku- 
čiais, adė kojines. 

Ernekliu tarsi pamėgindamas ėmė guostis, jog jau- 
čiasi einąs senyn. O metams bėgant ir išminties dau- 
giau įgijęs. Jaunos mergiotės, girdi, nepastovios ir lengva- 
būdės. Manąs liautis plazdenęs kaip plaštakė ir norėtų 
paklausti, ar kūma - turįs vilties, jog kaip senas jos 
vyro bičiulis gali taip kreiptis - nepažįstanti kokios 
vyresnės damos, ne, ne per daug senos, bet šiek tiek po 
dvidešimties, kuri būtų rimta, gera šeimininkė ir sutik- 
tų eiti už tokio varguolio kaip jis. 

Pastorienė nė nekrustelėjo. Blausioje prietėmio švie- 
soje sunku buvo įžiūrėti, kokią miną ji nutaisė. Bet 
Ernekliu lyg pasirodė, kad plonos lūpos suvirpėjo. Ne- 
panašu buvo, kad tyčiotųsi iš jo. 

Bjaurią žŽmogystą vedė Lyselijus! Norint palenkti vy- 
resne damą savo pusėn, paprastai tikriausias būdas yra 
kalbos apie vedybų planus. 

Ernekliu kaip gyvas niekad nėra šnekėjes su mote- 
rimis apie ką nors kita, tik apie meilę ir vedybas. Kita 
tema jis nesugebėdavo net žodžio pratarti. Taigi ir šį 
kartą nuo to pradėjo. Tik mintys buvo priešingos negu 
iki šiol. 

- Manau, - pasakė jis, - kūma gan daug apie mane 
girdėjot ir nepatikėsit, jog galiu pasitenkinti žmona nei 
labai gražia, nei per daug jauna. Bet dargi, kūma, turit 
patikėti, kad pageidaučiau, jog jinai, be kitų privalu- 
mų, būtų išmintinga ir suprati. Ir, man regis, kad Maja 
Lisa Lyselijus, kai tapo kūmos globojama... 

Ernekliu stabtelėjo atsargos dėlei, norėdamas pasi- 
aiškinti, ar kalbėti toliau, ar bus į lankas išėjęs. Tamsa 
vis labiau ir labiau sūdrėjo, todėl dar sunkiau įžvelgti 
priešais sėdinčios nešnekios žmogystos veido išraišką. 
Vis dėlto buvo panašu, kad ji slapčiomis kikena. 

- Aišku, numatyta, kad Maja Lisa ištekės už pasto- 
riaus ir liks gyventi bei viešpatauti Liovdaloje, - tarė 
Ernekliu, - daug kas šitaip kalba. Lyselijus išrinksiąs jai 
gerą ir dorą vyrą, sugebantį ne tik stovėti sakykloje, o 
dirbti Žemę taip kaip ir jis pats. Tuo tarpu man kiek- 
vienam žingsnyje reikėtų uošvės paramos, o tai, žino- 
ma, būtų sudėtinga. Kūma turbūt labiau norėtų, kad, 
likusi našlė - išties liūdna, juk Lyselijus paskutiniais 
metais, tarp mūsų kalbant, visai susibaigė - galėtų 

tūnoti kambarėlyje kaip ponia Beata Spak ir negalvoti 
apie nieką. 

Pastorienė tebesėdėjo tiesi lyg sustingusi ir varstė 
adatą. Bet dabar pasisuko į langą, norėdama geriau 
matyti, ir tada pasirodė, kad ji netveria juoku. 

Ernekliu pradėjo galvoti, jog niekas jos nepaveiks. 
Todėl atsistojo ir taisėsi eiti į savo kambarį garbanoti 
perukų ar tvarkytis antkrūtinio, kaip paprastai daryda- 
vo blogai nusiteikęs. 

Bet tada pastorienė grįžtelėjo į jį ir paklausė: 

- Jūs, kariūne, nuolat važinėjate po įvairias vietas, 
taigi, ko gero, pažįstat Liljekrūną, kur pastoriauja Finerude? 

Kariūnas krūptelėjo. Atrodo, kad užuominos apie 
vedybas pasiekė tikslą. Galimas daiktas, Liljekrūna bu- 
vo numatytas į žentus, ir dabar, po jo žodžių, matyt, 
kilo mintis, kad anas gal nėra visai tinkamas. 

- Ulę Liljekrūną! - tarė jis. - Aišku, pažįstu. Netgi 
esu buvęs svečiuose pas jį Finmarkene. Neabejotinai 
puikus vyras, viską sugeba, tiek vyrus, tiek moteris 
išmokė įvairiausių darbų. 

- Aš galvoju, ar tik nebus jisai nusižiūrėjęs Mają 
Lisą, - visai atviraširdiškai prisipažino pastorienė. - 
Nieko daugiau nesužinosi apie jį, tik pagyras. 

Pastorienė dėjosi motiniškai susirūpinusi, bet jos 
balse Ernekliu tarėsi sugavęs noro išgirsti ir šiokį tokį 
jaunikio trūkumą. 

- Man regis, kūma esat pakankamai supratinga ir 
mokat atleisti jaunimui, - tarė Ernekliu. - Reikia nepa- 
miršti, koks jis ten vienišas tarp suomių. Siuo atveju 
aš visada būsiu paskutinis, sviedęs akmenį. Betgi ne 
paslaptis, jog Liljekrūna jau daugel metų turi slaptų 
ryšių. Bet, žinoma, tą galima sutvarkyti, ir Maja Lisa 
netgi nieko nesužinos. 

Tamsa galų gale privertė pastorienę liautis adyti 
kojines, bet šviesos ji nedegė, tik pasiėmė mezginį, nes 
šitą darbą galėjo dirbti nežiūrėdama. Virbalai judėjo 
tyliai ramiai, bet kai Ernekliu užsiminė apie sugyven- 
tinę, džerkštelėjo. Pastorienės balsas irgi atrodė sujau- 
dintas, kai ji tarė: 

- Ką tamsta sakai? Juk negali būti, kad pastorius..? 
Kaipgi vyskupas..? 

- Kūma turbūt nežinot, kaip toli iki Finerudo. Turiu 
kūmai pasakyti, kad niekas to nežino, netgi artimiausi 
giminės. Aš visai atsitiktinai užėjau pėdsakus. Ir, aišku, 
iki šiol tylėjau, kol pajutau pareigą išreikšti savo nuo- 
gąstavimus švelniai ir rūpestingai motinai. 

Virbalai dar sykį sudžerškė. 

- Gal anaiptol neteisybė? Juk apie kiekvieną Žmogų 
išgirsi paskalų. 

- Kūma verčiat mane išduoti daugiau negu turiu 
ūpo. Bet, kaip sakiau, jaučiu pareigą aiškiai nušviesti 
kūmai šį reikalą. Prisiekiu kūmai, kad net nenutuokiau, 
kas ten dedasi, iki paskutinio savo apsilankymo pas 
Liljekrūną prieš pat Kalėdas. Kai nuvykau, paties nebu- 
vo namie, bet jo ekonomė priėmė mane kuo gražiausiai 
ir prašė palaukti šeimininko. O, ilgai užtruko, kol jis 
grįžo, ir tuo laiku ėmiau moteriškę kalbinti. Žinokit, 
kūma, ji įstabus žmogus. Ir ne suomių rasės, o iš švedų 
pusės, kaip ten sakoma, tokia puiki, kad negali atsiste- 
bėti. Aš visada gėrėjausi jos nenuilstamu rūpesčiu, kad 
vargšo Liljekrūnos gyvenimas suomių kaime būtų pa- 
kenčiamas. Taigi, mudu sėdim su ja ir šnekučiuojamės. 
Kūma suprantat, ji ne iš kilmingųjų, paprasta kaimietė, 
bet, ką kalba, vis protingai. Vos persitarėm keliais 
žodžiais, supratau, kad ją kamuoja kažkoks rūpestis. 
Maloniai pašnekinu - kūma žinot, kad moku su mote- 
rimis - ir ji pajunta man prielankumą. Taigi ima ir 
klausia, kaip aš manąs, kas bus, jeigu Liljekrūna gaus 
didelį pastoratą. Girdi, jau prieš aštuonetą metų, vos 
jinai čia atėjo, ketinęs ją vesti, kai tik gaus geresnę 
parapiją. Bet dabar nusigandusi, nes toji Sioskuga itin 
didelė. Kad tik Liljekrūna nepagalvotų, jog ji per prasta 
tapti patoriene! 

- Suprantat, kūma, ji buvo visai nusiminusi. Neturė- 
jau kur dėtis, raminau ją kaip galėdamas ir prižadėjau 
sužinoti Liljekrūnos kėslus. Rytojaus dieną tiesiai ir 
išdrožiau Liljekrūnai, kad esu perpratęs jų santykius, ir 
paklausiau, kodėl nenori legalizuoti savo padėties. Jis 
kuo atviriausiai atsakė, jog esąs per daug neturtingas. 
Girdi, jeigu vestų savo mergą, kaip ją pavadino, ji 
taptų ponia, ir tada jam tektų laikyti kitą mergą, kuri 
šiai patarnautų. “Broluži, gali būti tikras, - pasakė jis, 

- kad tada ji liausis melžti karves ir nepadės Pekai 
laukuose. Bet, aišku, vesiu, kai tik leis ištekliai". Tada 
sakau, o kai persikels į Šioskugą. Ap Šioskuga, - atsakė 
jis, - nebenoriu jos! Ketinu atsisakyti." 

Ernekliu nutilo. Jis vos įžiūrėjo pastorienę tamsoje 
ir negirdėjo skimbčiojant virbalų. Beveik šiurpu pasida- 
rė. Bus, ko gero, pasielgęs jeigu ne niekingai, tai tikrai 
neatsargiai. 

- Štai pasakiau kūmai viską, ką žinau, - tarė jis. - Ir 
prašau kūmą per daug neimti į širdį. Šiaip ar taip, 
žymesnio jauno pastoriaus kaip Liljekrūna nėra visoje 
vyskupijoje. Tik pagalvokit: su tokiais gabumais pasi- 
aukoti vargšams suomių valstiečiams! Ištisus vienuoli- 
ka metų skursti taip kaip jis! Turiu pasakyti, kad jis 
didvyris, lyg koks korsikietis, dėl kurio šiais laikais tiek 
daug keliama triukšmo. 

Vis ta pati tyla. Kariūnui tebebuvo šiurpu. Jis vėl 
pradėjo girti Liljekrūną, bet pastorienė atsikėlė ir tarė 
visai kitokiu balsu negu iki šiol: 

- Girdžiu, ateina Lyselijus. Gal dabar kūmas Ernek- 
liu šnekteltumėt su juo kambaryje, užuot sėdėjęs čia 
pas mane tamsoje. Manau, apsidžiaugs gaves valandėlę 
vienas pabūti su savo senu bičiuliu. 

Ir nuo tol pastorienę lyg kas būtų į kitą pusę išver- 
tęs. Ernekliu valgė svetainėje, miegojo geriausiam kambary 
ir vaišinosi tokiais skanėstais, kad net pastorius jų 
neregėjo. 

Ernekliu ne per labiausiai stebėjosi. Jau kadai kas 
žinojo, kad jokia moteris neatsispirs, jeigu pasistengs 
šitaip įsiteikti kaip senajai Raklic. Bet vis dėlto jam 
atrodė truputį keista, kol galiausiai nusprendė, kad ji, 
ko gero, apsvarstė jo pasiūlymą ir ketina imti į žentus. 

O, Ernekliu per daug negalvojo apie piršlybas. Bet 
kodėl ne? Būtų neblogai, jei pavyktų gauti Mają Lisą 
Lyselijus. Ir kad galėtų gauti, buvo aišku kaip dieną. 
Uošvė nežmoniškai juo sužavėta ir nė nežino kaip gerintis. 

Bet, prieš susisaistydamas iš rimtųjų, norėjo pake- 
liauti po Vermlandą ir aplankyti geras vietas, kur buvo 
vaišingai priimtas. Vedes ir įgijęs žmoną bei ūkį, aišku, 
turės sėdėti namie. Užtat dabar nebuvo kada gaišti 
Liovdaloje kaip kitais sykiais, reikėjo važiuoti iš čia, ir 

kuo anksčiau, tuo geriau. Savaime suprantama, kad 
galėtų kuo greičiau vėl sugrįžti. 

Kai rytojaus rytą pasisakė turįs atsisveikinti, paste- 
bėjo, kad ir pastorius, ir pastorienė nusiminė. Bandė 
perkalbėti, kad pasiliktų, tačiau jis nepasidavė. Lig 
vakaro žūt būt turįs pasiekti Karlstadą. 

Aišku, atvirai jis nepasisakė, jog išvažiuoja tik tam, 
kad galėtų grįžti ir tapti šių namų šeimininku, bet visa 
tai buvo savaime suprantama. Pastorienė kaip neeilinė 
moteris puikiai nutuokė, ką tai reiškia. 

Neabejojo, kad vos išvažiavęs jau trokš sugrįžti at- 
gal. Čia tikėjosi jaustis kuo puikiausiai. 

Kai jau buvo apsivilkes kailinius, atėjo pastorienė ir 
paklausė, ar jis nemalonėtų padaryti jai vieną paslaugą. 
Mat garbioji ponia iš Liokenės prašiusi parduoti gaidį, 
taigi galvojanti, ar nebūtų sunku jį nugabenti. Jei ketinąs 
traukti į Karlstadą, Liokenė būsianti visai pakeliui. 

Kariūnas tučtuojau atsakė sutinkąs ir apsidžiaugė. 
Pirmiausia, galės padaryti paslaugą būsimajai uošvei, o 
antra, turės progą apsilankyti Liokenėje ir bent kartą 
pavalgyti. 

Betgi, prižadėjes nuvežti gaidį, jis nežinojo, kad 
pastarasis gyvas. 

Tuo tarpu kariūnas keliavo labai menku važeliu. 
Taigi nebuvo kitos išeities, narvą su gaidžiu teko įtai- 
syti ant sėdynės, o pačiam susispausti paskuigalyje. 

Bet vis tiek dėjosi esąs gerai nusiteikęs. Juk reikėjo 
pasirodyti senajai Raklic, kad ši neras mandagesnio ir 
nuolankesnio žento. 

Kariūnas leidosi į kelią skaisčią, puikią sausio mėne- 
sio dieną. Saulė tvieskė tartum kovo pabaigoje, o šal- 
čio nebuvo nė padujų. 

Jis jautėsi tapęs kitokiu Žmogumi, negu kai čia at- 
važiavo. Liovdala ir Maja Lisa! Turėti ir valdyti! Įgyti 
namus ir pasikviesti draugų kada tik nori, visai kas 
kir=, negu kiaurus metus bastytis iš kiemo į kiemą ir 
A:ekada tvirtai nežinoti, kaip būsi priimtas sustojes 
prie ponų durų. 

Geru rogių keliu Ernekliu bemat pasiekė Lobiu. Čia 
priešais pasitaikė ūkininkas su vežimu šiaudų. Ko gero, 
pats Biornas Hindriksonas! 

“Turtingas ir doras žmogus, tasai Bjornas Hindrikso- 
nas." Kariūnas iimnptelėjo vadžias, sumanęs persitarti 
kokiu žodžiu. Ūkininkas buvo Liovdalos kaimynas, o 
kadangi Ernekliu žadėjo greitu laiku čia įsikurti, ne pro 
šalį buvo ir bičiulį prisijaukinti. 

Betgi kas čia dabar? Kas užgiedojo stačiai po ausim, 
kai tik stabtelėjo? Iš išgąsčio vos nenusirito nuo siauros 
sėdynės. Visai buvo užmiršęs gaidį. 

Ernekliu Fingalas nė nekrustelėjo. Jis tiek buvo ma- 
tes, kad niekas nebūtų įstengę išgąsdinti. Tuo tarpu 
Bjorno Bruningo Bėris ne taip buvo netikėtumų užgrū- 
dintas. Pasibaidė ir išvertė vežimą į griovį. 

Ne pats geriausias būdas megzti kaimyninius ryšius. 
Iš apmaudo kariūnas sušėrė Fingalui botagu. Vos tik 
rogės pajudėjo, gaidys nutilo. 

Vėl Ernekliu švilpė keliu tolyn ir vėl galvojo apie 
Mają Lisą. Ji buvo graži, ne daugiau kaip septyniolikos 
ir turėjo pusę Liovdalos. Tokiam kaip jis, ne pirmos 
jaunystės vyrui, tai būtų didžiausias laimikis. 

Kelyje priešais vėl kažkas pasirodė. Vyriškis ir mo- 
teris, abu raiti. Kas gi daugiau, jei ne grafienė Dona, 
sumaniusi pajodinėti. 

Šauni moteris, toji Borgo grafo našlė! Visada malo- 
nu sutikti raitelę, šitaip grakščiai sėdinčią ant arklio. 
Tik gaila, kad ji nuolat vedžiojasi tą juočkį emigrantą, 
kurį pasiėmusi globoti. 

Ernekliu sustojo, nulipo nuo sėdynės ir laikydamas 
rankoje kepure įsistebeilijo sužavėta mina. Tada užgie- 
dojo gaidys. Grafienė įtempė vadeles ir nustebusi ap- 
sidairė. Iš kur sklinda tas balsas? Iš kur kelyje, taip toli 
nuo sodybų, galėjo atsirasti gaidys? | 

Gal ji būtų nieko ir nesupratusi, jei gaidys nebūtų 
užgiedojes dar sykį. Bet dabar ji suprato. Ir tikra pasiu- 
tėlė, dar pradėjo šneką su Ernekliu, versdama kokį 
trejetą minučių stovėti ant keiio. 

Gaidys plyšojo be paliovos. 

Ir visa tai gražuoliui Ernekliu reikėjo išgyventi! Prašmat- 
niausias Vermlando kavalierius privalėjo kęsti šitokias 
patyčias. 

Grafi2nė xamiausiai sėdėjo ant arklio ir šnekučiavo. 
Dėjosi visiškai nepastebinti gaidžio. Rodos, nė nekrei- 

pė dėmesio, jog per gaidį kas antro žodžio negalėjai 
išgirsti. 

Bet Ernekliu kentė tokias kančias, kad šaltas prakai- 
tas pylė kaktą. Galų gale nebeištvėrė. Užšoko ant sėdy- 
nės ir nuvažiavo. 

Gaidys bemat nutilo, bet užtat Ernekliu išgirdo skar- 
dų nesulaikomą juoką. Pastarasis lydėjo jį iki parapijos 
galo, lydėjo visą kelionę, lydėjo visą gyvenimą. Nieka- 
da negalėjo jo užmiršti. 

Vis labiau piršosi pagunda atidaryti narvą ir paleisti 
gaidį. Bet Ernekliu galvojo apie Mają Lisą ir apie Liov- 
dalą, todėl nusprendė ištverti. Nederėjo užsitraukti uošvės 
nemalone. O kai tik pravažiavo Juodežerio bažnyčią, 
kelias pasuko į miško dykyne, ir čia jau nemanė ką 
nors sutikti. 

Bet, nelaimė, oras buvo itin gražus. Regis, visi žmo- 
nės tokią dieną sumanė leistis ilgesnėn kelionėn. Taigi 
netrukus kariūnas sutiko pulko vadą. Ernekliu kadai 
kadės netarnavo, bet, nors ir buvo atleistas, jautė pa- 
reigą visuomet elgtis kilniai bei oriai, kaip ir dera 
kiekvienam, žengusiam garbės gretose. 

Tą pat akimirką, kai Ernekliu išsitempė pasisveikin- 
ti, žinoma, užgiedojo gaidys. 

Iš tikrųjų Žmogus galėjo pulti neviltin. Vienas ne- 
lemtas susitikimas po kito. Tik nesėkmės ir nesėkmės. 

Galiausiai, nusikasęs iki Sundgordo kalnų, sutiko 
naująjį Bjorno fabrikantą Melchiorą Sinklerį. 

Tik šito dar betrūko. Blogiau nė nereikėjo. Žmonės 
mėgdavo pravardžiuoti Sinklerį Gaidžiu, mat šis buvo 
pasipūtęs bei gerklingas, amžinai linkęs kivirčytis ir 
peštis. 

Sinkleris žinojo savo pravardę ir nelabai ja žavėjosi. 
Užtat jam girdint kone būdavo vengiama užsiminti apie 
vištas ar kiaušinius. 

Tokios bėdos prispirtas Ernekliu nusprendė, jog ne- 
sustos pasisveikinti su Sinkleriu. Pralėks pro šalį kiek 
tik Fingalas įkirs. 

Bet ką jis sumanydavo, viskas baigdavosi kvailai. 
Fabrikantas kaip tik grįžo iš Karlstado įsigijęs naujus 
varpelius, kurie taip dailiai tilindžiavo, kad lenkiantis 
pro šalį gaidys atkuto ir užgiedojo. 

Ernekliu atsistojo su botagu ir skaudžiai pliaukšte- 
lėjo Fingalui per šlaunis. Reikėjo sprukti kaip galint 
greičiau. 

Bet ne taip paprasta buvo ištrūkti iš kebeknės. Mel- 
chioras Sinkleris įtūžo. Jis nespėjo pamatyti narvo su 
gaidžiu, bet Ernekliu pažino ir manė, kad važiuodamas 
pro šalį pamėgdžiojo gaidį, norėdamas jį paerzinti. 

Taigi apgręžė arklį ir ėmė vytis Ernekliu, pasiryžęs 
šį apkulti. | 

Kariūnas girdėjo jį atlekiant, todėl pagalvojo, jog 
verčiau sustoti ir pasiaiškinti. Tada gaidys vėl taip 
užgiedojo, kad net miškas suskardėjo. Ir didysis fabri- 
kantas, manydamas, jog tai kariūnas, taip įsiuto, kad 
ėmė riaumoti kaip žvėris. Ernekliu persigando ir nieko 
nelaukdamas leidosi tolyn. 

Po to keletą minučių truko atkakliausios gaudynės 
po Sundgordo kalnus. Bet fabrikantas turėjo gerą žir- 
gą, o Ernekliu Fingalas buvo senas ir nusikamavęs, 
taigi be abejonės kariūnui ištrūkti neliko vilties. Ir kai 
atsigręžė, pamatė, jog fabrikantas sėdi iškėlęs botagą 
ir tuoj kirs per galvą. 

Tada Ernekliu atsisveikino su savo svajonėmis apie 
Mają Lisą ir Liovdalą. Jis pasilenkė į priekį, čiupo 
narvą su gaidžiu ir sviedė Melchiorui Sinkelriui po 
kojų. Tokiu būdu ir pabėgo. Antraip didysis fabrikantas 
būtų jį mirtinai užmušęs, nes buvo ne iš tokių, kurie 
įsiutę klausosi paaiškinimų ir kliaučių. 

Kai pasiekė Ilbergo užeigos namus, kariūnas buvo 
visiškai nusikamaves. Manė, jog po šitos kelionės jau 
neatsigaus. 

Jis išgyveno daugel metų, bet niekada nesijautė esąs 
per senas visa burna nusikeikti, jei išeidavo apie ją 
kalba. 

Liovdaloje jis daugiau niekada nepasirodė. Nes šis 
nuotykis buvo šlykščiausias iš visų, kiek per gyvenimą 
teko patirti. Turėti ir valdyti! Jam neužteko jėgų tai 
prisiminti. 

TAIP, DARBAS LIOVDALOJE VIRTE VIRĖ, IR KIEKVIE- 
NĄ RYTĄ BEI VAKARĄ VIRTUVĖJE TAIP DARDĖJO 
RATELIAI, KAD, RODĖS, MALŪNAS ŪŽIA. O TOMIS 
VALANDOMIS, KAI BUDAVO VISAI ŠVIESU, ŽINOMA, 
IRGI NIEKAS NESIBASTĖ DYKAS, ŠĮ LAIKĄ REIKĖJO 
IŠNAUDOTI SIUVIMUI IR AUDIMUI. 

Vienu metu pastorienė, regis, buvo užmiršusi, kad 
namuose yra pusmergėlė. Nesodino jos prie darbo ir 
niekur nesiuntinėjo, ši tik sutvarkydavo kambarėlį ir 
iškūrendavo krosnį. Bet tą dieną, kai išvažiavo kariū- 
nas, pastorienė kyštelėjo galvą pro virtuvės duris ir 
pasimojo. Girdi, tegul ateinanti į svetainę. 
 Pusmergėlė tučtuojau atsistojo, bet taip bijojo viena 
pasilikti su pastoriene, kad sunku apsakyti. Ne tik pa- 
prasčiausiai jos nemėgo, o tiesiog šiurpas nukrėsdavo 
ją išvydus. 

Iki šiol pusmergėlė niekada šitaip nesibaidė žmo- 
gaus, todėl pradėjo samprotauti, kodėl taip yra. Nie- 
kaip nėjo iš galvos, kad pastorienė kažkuo ypatinga. 
Kur matyta, kad galva visai balta, o veidas jaunas, argi 
įprasta, kad moters balsas aidėtų lyg krioklio grumėji- 
mas. Ir galiausiai, argi paprastas Žmogus valiotų prida- 
ryti tiek negandų ir nemalonumų. 

Ji vis prisimindavo ir prisimindavo ką motina kartą 
buvo sakiusi apie Juodežerį ir trijulę, palikusią po to, 
kai vanduo išdžiūvo. Mamzelė Maja Lisa nenorėjo klausytis, 
bet pusmergėlė žinojo, kas tasai trečiasis ir jog Liovda- 
lai ne kartą teko su juo susidurti. 

Tai kas, kad pastoriaus duktė nenorėjo kalbėti, už- 
tat namuose buvo tokių, kurie ir žinojo, ir galėjo pa- 
pasakoti. Pusmergėlei tereikėjo tik kokį vakarą pra- 

smukti į šeimyninę, kur Ilgšis Bengtas ir Senė Bengta, 
jo motina, bei Smarkuolė Maja, jo žmona, šnekučiuo- 
dami sėdėjo priešais ugniakurą. 

Senoji Bengta mėgdavo pasakoti, kad senojo Juode- 
žerio vandenė pasijuto esanti be namų, kai ežeras iš- 
seko - juk negalėjai reikalauti, kad tokia prašmatni 
ponia gyventų tokiam niekingam Juodežerio upely, te- 
kančiam buvusio ežero dugnu, - ir vis mėgino prasigau- 
ti į kokią nors sodybą. Kartais jai pavykdavo įsikurti 
vienur ar kitur, bet dažniausiai žmonės tuoj atspėdavo, 
kas ji tokia, ir atsikratydavo, kol ši nebūdavo padariusi 
bėdos. 

Smarkuolė Maja pasakodavo istoriją apie pirmojo 
Juodežerio pastoriaus pono Ulavo sūnų, kuris vieną 
pavasario naktį nuskendo Juodežerio upelyje. Aiškių 
aiškiausia, kad vandenė bus jam susukusi galvą, nes 
šiaip juk neįmanoma buvo prigerti tokiam upely. 

Ilgšis Bengtas kalbėjo apie tą rytą, kai su Veterio 
bernais pjovė šieną pietinėje lankoje. Ir vyrai, ir jis tuoj 
pamatė, kas išlindo iš žolės. Ji buvo tokia šlapia, kad 
„drabužiai varvėte varvėjo. Tai rodė, kas ten per pada- 
ras. O akys paklaikusios, lyg kokio trolio. 

Nė vienas iš jų trijų neabejojo, kas tokia tapo Juo- 
dežerio pastoriene, ir visi buvo tikri, jog ji tol nenu- 
rims, kol nebus namų pragaišinusi. 

Pusmergėlė irgi taip manė, ypač vakarais ir tamsoje. 
Dienomis sunkiau būdavo kaltis į galvą, kad toji kla- 
joklė vandenė iš Juodežerio vaikštinėja aplinkui, pri- 
žiūrėdama verpėjas ir audėjas. Bet užteko įtarumo, 
todėl pusmergėlė krūpteldavo ją išvydusi. 

Vis dėlto nebuvo kur dingti, kai tarpduryje pasirodė 
pastorienė, reikėjo eiti per kambarėlį, kur mamzelė 
Maja Lisa peltakiavo paklode, į svetainę, didelę ir gra- 
žią, apstatytą gelsvais beržo baldais ir ištiestą mėlyn- 
langiais takais. Čia buvo du langai. Prie vieno stovėjo 
aukštas žalias žinginys, o prie kito siuvimo stalelis. 
Viršus buvo atkeltas, ir galėjai matyti daugybę skyre- 
lių, prikrautų siūlų sruogų, šilko kamuoliukų, vaško ir 
adatų, kanvos ir juostelių, auselių ir kabliukų ir dar 
visokių dailių ir mažai naudingų daikčiukų. 

Pastorienė aprodė pusmergėlei viską, kas gulėjo stal- 
čiukuose, ir liepė atspėti, kam kas reikalinga. Buvo itin 
saldi, netgi mėgindavo nusijuokti, kai mergaitė neat- 
spėdavo, nors visa tai buvo jai be galo neįprasta, ro- 
dės, net burna priešinasi. 

Kuo ji buvo meilesnė, tuo pusmergėlė kiečiau spau- 
dė lūpas ir tuo atidesnis darėsi blizgančių akių žvilgs- 
nis. Kad tik pastorienė nesumanytų išpešti ką nors, kas 
galėtų pakenkti pastoriaus dukrai! 

Bet šį kartą, regis, negrėsė pinklės. Pastorienė atsi- 
sėdo prie siuvimo stalelio, ir pusmergėlė šalia jos. Ko 
gero, mokys siūti, nes pastorienė prižadėjo motinai ją 
tinkamai išauklėti. 

Pirmiausia parodė, kaip įverti siūlą į adatą. 

Vaikams šis darbas paprastai esti itin sunkus, bet 
pusmergėlė vienu ypu įvėrė siūlą į adatos skylutę. 

Pastorienė didžiai nustebo. Manė, jog padaryta gan 
vikriai. Jei ir visa kita taip lengvai seksis, iš jos išeis 
gera siuvėja. 

Po to pastorienė davė skiautelę medžiagos pasimoky- 
ti, parodė, kaip užmegzti mazgą ir daigstyti su adata. 

Pusmergėlė tylomis klausė patarimų. Tada pasiėmė 
skiautę, užsivyniojo ant kairės rankos smiliaus ir tarsi 
niekur nieko ėmė siūti dygsnį po dygsnio. 

Ką tu pasakysi! Pastorienė negalėjo atsistebėti! To- 
kių stebuklų ji dar nebuvo regėjusi. 

Tada ir pusmergėlė neišturėjo, pradėjo juoktis. 

Galų gale pastorienė suprato, kas yra. Ji paklausė, 
ar pusmergėlė mokėsi siūti prieš atvažiuodama čia. 

- Ne, - atsakė pusmergėlė, - nė sykio neįsmeigiau 
adatos iki čia atsiradau. 

Aha, vadinasi, dabar kas nors ją išmokė. Gal mam- 
zelė Maja Lisa? 

Pusmergėlė persigando, kai tik pastorienė paminėjo 
podukrą. Todėl kuo greičiausiai prisipažino, kad senoji 
ponia Beata, kur gyvena virš alaus daryklos, jai viską 
parodė. 

- Kaip malonu girdėti, - tarė tada pastorienė. - Ir 
kaip ponia Beata gali siūti su-tokiomis rankomis! 

- Kur negalės! - sušuko pusmergėlė. - Niekas šiuose 
namuose nemoka taip siūti kaip ponia Beata. 

- Tada žinai, ką mes dabar padarysim, - tarė pasto- 
rienė. - Nueisim pas ponią Beatą ir padėkosim, kad ji 
tave taip gražiai išmokė. 

Ir pastorienė nusitempė su savim pusmergėlę, tik 
ėjo ne tiesiu keliu į alaus daryklą, o lanku anapus 
arklidžių ir tvartų. Ponia Beata paprastai kiaurą dieną 
sėdėdavo prie lango, iš kur galėjo matyti visus, kas 
pasukdavo link jos iš didžiojo namo, o nuo tvartų pusės 
nebuvo lango. 

Kai priėjo nelemtus laiptus palei šoninę sieną, pasto- 
rienė liepė pusmergėlei bėgti pirma. Girdi, jaunam čia 
vieni juokai. O ji pamažėle ateisianti iš paskos. Taigi 
pusmergėlė ir pasileido aukštyn laiptais trepsėdama 
taip, kad nebuvo girdėti, jog kažkas sėlina įkandin. 

Pastorienė atėjusi visada rasdavo ponią Beatą susi- 
dėjusią rankas į skreitą. Ir pastaroji kiekvieną kartą 
skųsdavosi, kaip esą sunku, kad jau niekam netinkanti. 
Juk visą savo gyvenimėlį taipogi triūsusi, nors nebuvu- 
si tokia darbštuolė kaip Ana Marija Raklic. 

Pastorienei iš tiesų buvo jos gaila. Ak, kaip turi 
prailgti diena, kai esi priverstas sėdėti dykas ir niekam 
negali panaudoti Dievo duotų rankų! 

Bet šį kartą, kai pastorienė įėjo, ponia Beata pelta- 
kiavo paklode, o rankos judėjo vikriai kaip kregždės 
sparneliai. | 

Išvydusi pastorienę, ponia Beata sunerimo ir lyg 
norėjo paslėpti siuvinį. Bet, supratusi, kad yra užklup- 
ta, darbavosi toliau. 

Pastorienė priėjo artyn baisiausiai patenkinta, kad 
rado ją prie siuvimo stalelio. Kaip, girdi, smagu, kad 
kaulų gėla atlėgo ir ji gali darbuotis. Po to prašė pa- 
rodyti, ką gi veikianti, nes girdėjusi, jog ponia Beata 
Spak be galo dailiai siuvanti, dygsniai gulą šalia kits 
kito lygūs kaip karoliukai. 

- Ak kaip įdomu! - tarė pastorienė, vis labiau lenk- 
damasi prie ponios Beatos siuvinio. - Šitą paklodę, 
regis, pažįstu. Ji iš tos pačios poros, kurią šįryt pada- 

viau Majai Lisai. Gal senelė esat tokia gerutė ir pade- 
dat jai siūlėti paklodę? O, aš nieko nesakau, ne, anaip- 
tol, bet manau, derėjo ir man žinoti, kad užtektinai 
paskirčiau darbo Majai Lisai. Juk, teturėdama vieną 
paklode visai dienai, tiktai tinginiu vaduosis. 

Ponia Beata tebesėdėjo su siuviniu rankoje. Ji nieko 
neįstengė atsakyti, nes pasmakrė ir visa galva taip 
tirtėjo, kad, rodos, kas iš užpakalio būtų ją kratęs. 

Pastorienė nusisuko link durų. Girdi, matanti, kad 
senelė skuba, todėl nenorinti trukdyti. Ir poniai Beatai 
dabar turbūt nelabai rūpi viešnios, kai gali dirbti. 

Ponia Beata sumurmėjo kažką apie nepakeliamą darbą 
jaunimui, gresiantį gyvybei ir sveikatai. 

- Juk pati žinot, kad Maja Lisa vargsta ne daugiau 
už kitus, jei turi jėgų skaityti iki vidurnakčio. Nema- 
nau, jog jaunam žmogui kenkia darbas. Pavojingiausia 
yra sukčiauti ir apgaudinėti, užuot ėjus tiesiu keliu. 

Ir išdrožė, o ponia Beata nespėjo apsiginti nė vienu 
žodžiu, durys bemat užsivėrė. Bet laiptai, kuriais leido- 
si pastorienė, buvo slidūs ir statūs, užtat teko žengti iš 
lėto. Tuo tarpu ponia Beata šiaip taip atsipeikėjo ir, 
kai pastorienė jau stovėjo ant žemutinės pakopos, se- 
nutė atlapojo duris. 

- Pamote! - šūktelėjo ji žemyn taip garsiai, kad 
visam kieme buvo girdėti. Atsakymo nelaukė, tuoj grį- 
žo vidun ir prižadėjo nesiduoti daugiau užklumpama. 

Visai neatrodė, kad pastorienę bent kiek būtų užga- 
ves ponios Beatos šūktelėjimas. Ji tebebuvo gerai nu- 
siteikusi, o artėdama prie didžiojo namo kuo ramiau- 
siai paliepė pusmergėlei eiti į svetainę ir imtis siuvinio. 
Ji tučtuojau irgi ateisianti, tik pasakysianti keletą žo- 
džių mamzelei Majai Lisai. 

Pusmergėlė sučiaupė lūpas ir nieko neatsakė, bet 
atrodė panašiai kaip antrą Kalėdų dieną, kai grūmėsi 
su pūga. 

Atsidūrusi priemenėje, pusmergėlė pasuko ne sve- 
tainėn, kaip buvo liepta, o žengė link virtuvės durų. 

Pastorienė tučtuojau paklausė, kur ji traukianti. Gal 
negirdėjusi, jog sakyta sėsti prie siuvinio? 

Pusmergėlė tyliu balsu atsakė, jog mananti, kad nė- 
ra reikalo. 

- Kodėl nėra reikalo? Gal manai esanti tokia gud- 
ruolė, kad nebereikia mokytis? 

Ne, atsakė pusmergėlė, šitaip nemananti. Bet nesi- 
mokysianti daugiau negu mokanti, nes keliausianti at- 
gal į Kultorpą. 

Ji priėjo prie pastorienės ir padavė ranką. Norinti 
padėkoti ir kartu atsisveikinti. 

- Betgi, mieloji! - tarė pastorienė. - Aš nieko nesu- 
prantu. Kodėl tu nori išeiti? 

Pusmergėlė žengė porą žingsnių atbula, rodės, kad 
būtų nepasiekama, kai ims aiškintis. 

- Motina buvo nešiotė Liovdaloje, ir ji myli pasto- 
riaus dukterį. Kai čia buvo per Kalėdas, pasakė man, 
kad jeigu mamzelė Maja Lisa dar sykį nukentės per 
mane, negalėsiu čia likti, turėsiu grįžti namo. 

Šitaip tarusi pusmergėlė ėmė trauktis atžagaria pa- 
lei sieną, kol įsispraudė į kertę prie virtuvės durų. Čia 
sustojo ir laukė, kas bus. 

Raklic žanduose degė raudonos dėmės, ji ėjo artyn 
prie pusmergėlės su iškelta ranka. Pusmergėlė susigū- 
žė, akys šaltai suspindo. Žinojo gausianti pylos, bet 
buvo tokia kupina neapykantos, kad nejautė išgąsčio, 
veikiau džiaugėsi atvira kova. 

Bet atsitiko tai, ko pusmergėlė net įsivaizduoti ne- 
galėjo. Pastorienė ne tik nesmogė per veidą, o pasku- 
tinę akimirką susivaldė ir netgi pamėgino nusišypsoti. 

- Brangute, tu atrodai kaip katė, pasiruošusi pulti 
šunį. Bet nenusimink! Nemušiu taves už tai, kad esi 
ištikima tam, kam tarnauji. Tokie kaip tu man patinka, 
užtat prižadu, kad Maja Lisa neišgirs nė žodžio, ką aš 
šiandien sužinojau. O dabar eime abi į svetaine ir 
nebegalvokim apie tai. 

Pusmergėlė visai sutriko. Čia kažkas keista, ir ne jai 
suprasti. Bet taip džiaugėsi, galėdama pasilikti pasto- 
riaus namuose, kad nebekvaršino galvos, mėgindama 
įspėti misle. 

Kai vėl susėdo prie stalelio, ir šį kartą nieko neišėjo 
iš siuvimo, mat pastorienė atidarė stalčių, slypintį po 

visais kitais, ir išėmė pirmiausia elementorių, paskui 
popieriaus, žąsies plunksną ir buteliuką rašalo. 

Pusmergėlė pamanė, jog dar bus patikrinta, kaip ji 
skaito ir rašo, bet nieko panašaus. Pastorienė prašne- 
ko, kad būdama maža visą laiką turėjusi pagelbėti 
motinai prižiūrėti mažesnius broliukus ir sesutes, todėl 
nebuve kada mokytis skaityti ir rašyti. O dabar, kai 
tapo pastoriene, esą nesmagu būti nemokša. Užtat no- 
rinti, kad pusmergėlė pabūtų jai už mokytoją. Tą ir 
turėjusi galvoje, kai per Kalėdas kvietėsi ją į Liovdalą, 
bet iki šiol vis nerasdavusi laiko. 

Pusmergėlė stačiai apsidžiaugė. Bemat atsakė, jog 
padėsianti poniai kaip galėdama. 

Taigi buvo sutarta, tik pastorienė paprašė niekam 
nepasakoti, jog moko ją skaityti. Bijojo, kad žmonės 
neimtų juoktis. Girdi, apsimesiančios, kad pastorienė 
moko ją siūti, dėl to kiekvieną rytą turėsianti ateiti čia 
į svetainę. 

Ką gi, juk čia nieko blogo nėra. 

Pastorienė atsakė, jog ji labai džiaugiasi. Juk pus- 
mergėlė turinti suprasti, kaip sunku, kai pastorienė 
nesugeba rašyti. Pavyzdžiui, kad ir šiandien, ji labai 
norėtų pasiųsti laišką, jei tik būtų galima. Ji vis svars- 
tė... Gal pusmergėlė jau tokia prakutusi, kad jai dik- 
tuojant užrašytų popieriuje žodžius? 

Pusmergėlė bemat sutiko. Išsiskleidė stalą, pasidėjo 
popieriaus, atsikimšo rašalo buteliuką ir sėdo rašyti ką 
pastorienė liepė. 

PAVASARIO VAKARĄ 


VIENĄ PAVASARIO VAKARĄ PASTORIAUS DUKTĖ SU 
PUSMERGĖLE IŠĖJO PASIVAIKŠČIOTI. JAU NUO SE- 
NO MĖGO KAS VAKARĄ PABŪTI LAUKE, IR PAMOTĖ 
NEPRIEŠTARAVO, TIK LIEPĖ PUSMERGĖLEI JĄ LYDĖ- 
TI, NES SEPTYNIOLIKMETEI MERGAITE! NEDERĖJO 
VIENAI KLAIDŽIOTI VIEŠKELIU. 

Ji pasuko pietų link kaip visada, nes šitoj pusėj buvo 
geresnis kelias. Žingsniavo iš tyko, ir pusmergėlei buvo 
sunku prisitaikyti prie tokios lėtos eigasties. Ji nudum- 
davo į priekį arba kaip nors sugalvodavo gerokai atsi- 
likti, kad po to galėtų lėkti uždususi, kol pasivys pasto- 
riaus dukterį. 

Kelias vingiavo išilgai mišku apaugusios kalvos, kuri 
ribojosi su Liovdala. Eidama pastoriaus duktė negalėjo 
atsistebėti, kaip pusmergėlė geba sugalvoti šitiek viso- 
kiausių linksmybių trumpam kelio tarpe, kuriuo jos 
kiekvieną vakarą tapena. 

Pirmiausia aidas. Pusmergėlė nuskuodė alėja į prie- 
kį, kad spėtų su juo pasikalbėti. Žinojo, kad jį gali 
užtikti truputį paėjus keliu priešais Liovdalos daržine, 
čia ir sustojo, pasisuko į daržinės sieną ir ėmė šūkčioti: 

- Aide, aide, pasakyk! 

- Pasakyk! - atsiliepė aidas. 

- Ar šiais metais ištekėsiu! 

- Ištekėsiu!- atsakė aidas. 

- O jaunikis ar tikrai gražus? 

- Tikrai gražus! - atsakė aidas. 

- Ar daug turi pinigų? 

- Turi pinigų! - atsakė aidas. 

- Ar teisybė, gal meluoji tu? 

- Meluoji tu! - atsakė aidas. 

Pastoriaus duktė prieš keletą mėnesių pati šitaip 
išmokė pusmergėle, bet dabar viskas buvo kitoniškai. 
Dabar ji nebeturėjo jėgų erzinti aidą. 

Pusmergėlė žengė greta, kol priėjo nedidele žvyr- 
duobe kairėje kelio pusėje palei pat statų skardį. Tada 
paliko pastoriaus dukterį ir nušoko į duobę rankioti 
žėručio tarp pabirusių akmenų. Ir tik kai pastoriaus 
duktė dingo iš akių, ji pasileido vytis. 

Paskui traukė tolyn iki pat upelio. Pusmergėlė nie- 
kaip nevaliojo suprasti, kaip pastoriaus duktė gali pra- 
Upelis smarkiai gurgėdamas leidosi iš miškingos aukštumos, 
ne sykį pavirsdamas kriokliu, vis gražesniu už kitą, o 
pasiekęs kelią ir su triukšmu bei dundesiu pralindes po 
siauru tiltu, nebenorėjo tenkintis senąja vaga, o ištrū- 
kes iš jos plūdo į visas puses. Bet šito pusmergėlė 
negalėjo pakesti. Ji skubom suko iš kelio, tvenkė, kasė, 
norėdama priversti upelį grįžti į savo vietą. 

Ji būtų buvusi labai dėkinga, jei pastoriaus duktė 
būtų sustojusi ir padėjusi jai. Bet pastoriaus duktė 
vargais negalais judėjo lygiu keliu. Atrodė, kad ne 
eina, o šliuožia į priekį. Kitais metais ir ji tvenkdavo 
upelį, bet tada tebuvo dar vaikas. 

Staiga ji sustojo, kadangi ūmai suprato, kas ją išti- 
ko. Ji paseno, neteko jaunumo ir jaunatviško džiuge- 
sio. 

Pastoriaus duktė ėjo ir ėjo, todėl pusmergėlei teko 
"palikti upelį ir bėgti iš paskos. 

Netrukus jos pamatė vartelius į ganyklą, o ten, kaip 
pusmergėlė buvo girdėjusi, galima rasti plukių. Plukės 
dar nebuvo pražydusios, tačiau pavasaris gerokai įpu- 
sėjes, taigi bet kurią dieną jos turėjo pasirodyti. Pus- 
mergėlė atkėlė vartelius tik žvilgtelėti į ganyklą. Ji 
buvo įsikalusi į galvą, kad šįmet pirmoji parsineš namo 
plukių. 

O „pastoriaus duktė žingsniavo lyg sena senutė ir 
anaiptol nebuvo nusiteikusi ieškoti pavasario gėlių. 

Dar kiek toliau pusmergėlė turėjo gerą draugę ir 
niekada neužmiršdavo jos pasveikinti. Tai buvo pelė- 
da, ji gyveno didžiulio, stambiausio visoje Liovdaloje, 

beržo drevėje. Pusmergėlė pasiėmė virbą ir bakstelėjo 
į pelėdos lizdą, paukštis iškišo koją bandydamas nu- 
stumti virbą. Pusmergėlė niekada nematė visos pelė- 
dos, tik didelius nagus. Pastoriaus dukrai visa tai buvo 
pažįstama, nes ir ji kadaise panašiai erzindavo pelėdą. 
O dabar negalėjo suprasti, koks iš to malonumas. 

Vos tik praėjo pelėdos beržą, pusmergėlė tekina 
pribėgo artyn, ir dabar pastoriaus duktė žinojo, kad 
mergaitė kurį laiką jos nepaliks. Mat jos traukė pro 
seną apsamanojusią mūrinę tvorą, kur dažnai vaiden- 
davosi. Ak, pastoriaus duktė ilgėjosi tų laikų, kai ir ji 
bijodavo baisaus begalvio pastoriaus, nes kaip tik čia, 
palei mūro tvorą, galėdavai jį susitikti. 

Reikėjo kopti į kalnelį, ir pastoriaus duktė pastebė- 
jo, kad slenka ne greičiau už sraigė. Manė niekada 
nepasieksianti viršūnės. 

Toliau kaip ant kalno ji niekada neidavo. Čia, palei 
pat kelią, gulėjo didžiulė uola, vadinama Poilsio akme- 
niu, kur ir pasėdėdavo truputį. Uolos priekyje buvo 
išskobta nedidelė įduba, joje šiaip taip abi sutilpo. 
Pastoriaus duktė užsimerkė, jausdamasi tokia pavargu- 
si, kad neįstengė žodžio ištarti. Pusmergėlė taip pat 
tylėjo. Vienu tarpu pastoriaus duktė pravėrė akis, nes 
jai pasirodė, kad mergaitė vėl kažkur nubėgo. Bet ši 
tebesėdėjo, iš lėto glostydama pastoraitės suknelės kraštą, 
gulintį ant jos kelių. 

Pastoriaus dukrai, būsimai Liovdalos ir pusės para- 
pijos paveldėtojai, buvo be galo liūdna. Atrodė, kad 
vargšė mergaitė vienintelė jos dar nepametė. 

Ji jautėsi tokia pasenusi ir išvargusi kaip tik todėl, 
kad visi ją užmiršo. Buvo tokia vieniša, tarsi palaido- 
jusi visus savo draugus. 

Po apsilankymo Svanskuge ji nesutiko žmogaus, ku- 
ris būtų linkėjęs jai gero ir ja rūpinęsis. Vos iš ten 
grįžusi ji kasdien laukė, gal kas nors ateis ir išvaduos 
ją iš visų bėdų. Ji nežinojo, kas turėtų ateiti, nežinojo, 
ką jis turėtų daryti, norėdamas jai padėti, bet jai atro- 
dė, kad per tas dvi dienas atsitiko daug nuostabių 
dalykų, o kadangi pradžia buvo tokia gera, turėtų ir. 
toliau sektis. 

Bet slinko diena po dienos, ir nieko neatsitiko. Sa- 
vaitė vijo savaite, ir visos buvo tokios panašios į viena 
kitą, kad mintyse nevaliojo jų atskirti. 

Keista ir nesuprantama, kad aplink tokia ramybė. 
Kartais įsivaizduodavo, jog kažkur kažkas dedasi, ir 
nuo to ji priklauso. Girdėjo aidint balsus, kalbančius 
apie ją, tarpais būgštaudavo, nes, rodės, jog kažkas jos 
ilgisi ir nori pamatyti. Bet štai praėjo visas vasaris, 
visas kovas ir visas balandis, o ji negavo nei žinios, nei 
laiško iš tų, kurie buvo laisvi, galėjo keliauti kur tin- 
kami, negyveno kaip ji geležiniam narve. 

Dabar pradėjo suvokti, jog niekas neateis. Teks ko- 
voti savo kovą vienai, be pagalbos. Bet sunku buvo 
atsižadėti paskutinės vilties. Manė įgijusi tvirtų ir gerų 
draugų; ir dar negalėjo susitaikyti su mintimi, kad 
jiems ji nerūpi. 

Šis senas akmuo, ant kurio ji sėdėjo, turbūt guli prie 
kelio nuo tų laikų, kai Liovdala buvo tik gyvulių ganyk- 
la miško gūdumoje, kur piemenės kiekvieną vasarą 
atgindavo savo karves ir ožkas. Tada, ko gero, koks 
jaunas bernas išskobė įdubą akmens uoloj, kad jo my- 
limoji turėtų kur pailsėti. Iš čia, nuo kalno yiršūnės, 
galėjai matyti net Lioveną ir bažnyčią, ir gal tos, kur 
ganė bandą, daugel vakarų čia prasėdėjo, laukdamos 
ar nepasirodys kas ir neišsiveš iš miško ten, kur gyveno 
žmonės. Ji aiškiai tą galėjo įsivaizduoti, nes šioj vietoj 
ilgesys buvo itin sunkus. 

Pastoriaus duktė parimo ant rankų ir atsiduso. Kad 
tik greičiau kas ateitų jai padėti. Ilgiau ji nebeištvers. 
Ne liga kamuoja, bet ji kone miršta iš sielvarto ir 
nevilties. Kažin kiek kartų dar įstengs čia atšliaužti. 

Ir ne jai vienai reikia paramos ir pagalbos, o visai 
Liovdalai. Šie namai, kur ji myli kiekvieną akmenį, jau 
baigia pragaišti. 

Dar tebuvo tik balandžio pabaiga, užtat tykiai besė- 
dint pasidarė šalta. Ji iš lėto patraukė link namų, bet 
dabar jau galvojo ne apie save, o tik apie Liovdalą. 

Vieną sekmadienį kovo pabaigoje tėtušis grįžo iš 
bažnyčios su naujiena, kad pastorius Liljekrūna prašęs 
karalių neskelbti jo Šioskugos klebonu. Tėtušis papasa- 

kojo apie tai prie pietų stalo, ir Maja Lisa visa išraudo 
nekantraudama. Ji tučtuojau paklausė, ar tėtušis negir- 
dėjes, kodėl jis nepanoro tokios didelės parapijos. Bet 
į tai tėtušis neturėjo ką atsakyti. Tik žinojo, kad pasto- 
rius Liljekrūna darąs daug gero savo parapijiečiams, ir, 
matyt, yra nepaprasto sąžiningumo žmogus, kad gali 
atsižadėti prabangos ir didelės garbės, likdamas pas 
tuos, kuriems jis reikalingas. 

Motušė irgi savotiškai susidomėjo šia tėtušio naujie- 
na. Paklausė, ar tikrai tiesa, kad Liljekrūna dabar lais- 
vas nuo Šioskugos. Ir kai tėtušis patvirtino, jog taip 
yra, motušė atžagareiviškai burbtelėjo mananti, jog tė- 
tušiui derėtų prašyti tos vietos. 

Tėtušis gal retai kada savo gyvenime nežinojo ką 
atsakyti, o dabar sėdėjo be žado ir tik spoksojo į mo- 
tuše. Atrodė kone persigandes, tarsi būtų jautęs nelai- 
me, kad jai atėjo tokia mintis į galvą. Visai nebuvo 
tikras, jog užteks jėgų pasakyti motušei ne. 

Maja Lisa taip pat labai susijaudino. Mielai būtų 
tikėjusi, kad motušė juokauja, bet šito iš jos nebuvo ko 
laukti. Gal ir neblogai sugalvota - Majai Lisai pačiai 
daug kartų atrodė, kad tėtušis galėtų tapti mažiausiai 
vyskupu - bet dabar, po širdies smūgio, būtų buvę labai 
nedora raginti jį prašyti tokios rimtos ir sunkios tarny- 
bos. Tiesa, paskutiniu metu tėtušis buvo gerokai stip- 
resnis ir kone toks kaip anksčiau, bet juk motušė gerai 
žinojo, kad jis nebuvo atgavęs visų jėgų. 

Maja Lisa prisivertė tylėti. Žinojo, kad jei bandys 
atkalbinėti, motušė dar labiau spirsis. 

Nesulaukusi atsakymo nei iš vieno, nei iš kito, mo- 
tušė kalbėjo toliau. 

- Kai tūnai prisirišęs prie tos pačios vietos, pasensti 
iš anksto. Nieko nėra naudingesnio, kaip atsikratyti 
stingulio ir pereiti prie naujo darbo. 

Maja Lisa galvojo, kad per vėlu tikėtis, jog tėtušis 
atgytų nuo sunkesnio darbo, bet vis tiek ryžosi tylėti. 

Toliau motušė kalbėjo taip, lyg būtų nuspresta ir 
tėtušis sutikęs su jos pasiūlymu. Tikriausiai rinkimai 
vyksią iš naujo, bet šiaip ar taip tėtušiui reikėtų ryto- 
jaus dieną važiuoti į Karlstadą ir iššniukštinėti, o ge- 

riausia būtų lėkti į Stokholmą ir pačiam įteikti prašymą 
jo Didenybei Karaliui. Ji žinanti, kokių jis turi moksli- 
nių nuopelnų, ir gali tikėtis gerų užtarėjų, juk tiek 
metų buvo ne vieno įtakingo pono namų mokytojas. 

Iki šiol Maja Lisa tik būgštavo dėl tėtušio, bet dabar 
ėmė galvoti ką kita, užtat nevaliojo susiturėti ir per- 
traukė motuše. 

- Jei persikels į Šioskugą, tėtušis nebegalės turėti 
Liovdalos. 

Tada motušė atsisuko į ją, o pirštai taip išsirietė, 
kad atrodė panašūs į plėšrūno nagus. Visa neapykanta 
ir panieka, kurią motušė jautė jai, taip užgožė balsą, 
kad vos galėjai suprasti atsakymą. 

- Tėtušis neprivalo sėdėti čia ir saugoti tau Liovda- 
14! Gal atsikratys jos pagaliau ir taps laisvas, užims 
tokią vietą, kuri jam dera. 

Tėtušis baigė pietauti ir skubėjo greičiau kilti nuo 
stalo. Džiaugėsi galįs nebekalbėti daugiau. 

Ir dabar Maja Lisa sužinojo, ką motušė turėjo galvo- 
je, sakydama, jog dar išmokys ją verkti. Tėtušiui teks 
prašyti Šioskugos vien todėl, kad motušė žino, jog 
Maja Lisa myli Liovdalą labiau už bet ką, ir kad dides- 
nio sielvarto ji neįsivaizduoja kaip netekti vaikystės 
namų. 

Visą savaitę motušė triūsė, kol išruošė tėtušį į kelio- 
ne. Ji prašė ir ragino kiekvieną dieną, iš paskutiniųjų 
stengdamasi, kad tėtušis bent nuvažiuotų į Karlstadą ir 
išsiaiškintų, kokie ten reikalai. Bet kuo toliau, tuo 
labiau atrodė, kad ji nieko nepeš. Ir, ko gero, būtų 
turėjusi atsisakyti savo kėslų, jeigu nebūtų atsiradusi 
pagalba iš šalies. 

Tėtušis jau dvidešimt metų pastoriavo Juodežeryje 
ir visą tą laiką turėjo daug vargo ir begalę rūpesčių. O 
pirmių pirmiausia su naująja bažnyčia, kurią teko sta- 
tydinti, kai perkūnas sudegino senąją. Tėtušis buvo 
priverstas ne tik važinėti pas karalių ir maldauti pini- 
gų, bet kreiptis pagalbos į daugybę Žymių žmonių, 
bastytis iš parapijos į parapiją ir rinkti aukas. Kai 
bažnyčia buvo baigta, reikėjo pripažinti, jog daugiau- 

sia triūso buvo įdėjęs tėtušis, už tai susilaukė iš para- 
pijiečių didžiulės pagarbos ir dėkingumo. 

Bet paskutiniu metu tėtušis aiškiai pastebėjo, kad 
parapijos gyventojai pradėjo šalintis jo. Nebeateidavo 
kaip anksčiau prašyti patarimo vienokiu ar kitokiu rei- 
kalu. Galimas daiktas, taip buvo todėl, kad žmonėms 
atrodė, jog dabar čia visur motušės viršus. Tik tėtušis 
to nesuprato ir jautėsi atstumtas. 

Panašiai kaip parapijiečiai ėmė keistis ir namiškiai. 
Gyvenamasis namas taip pat sudegė, kaip ir bažnyčia, 
tėtušio laikais, užtat jam teko paaukoti galybę lėšų ir 
patirti daug rūpesčių, kol pastatė naują. Šeimynykš- 
čiai, kurių didžiuma pradėjo tarnauti Liovdaloje dar 
gerokai prieš tėtušį, džiaugėsi viskuo, ką tėtušis nuvei- 
kė statydamas bei žeme rūpindamasis ir žvelgdavo į jį 
maloniais veidais. Bet paskutiniu metu ir tai pasikeitė. 
Tėtušis matė niūrias minas samdinių troboje ar virtu- 
vėje, bet nenorėjo versti bėdos tam, kas iš tiesų buvo 
kaltas, o nuolat stebėjosi, kas atsitiko, kad jo seni geri 
tarnai tapo tokie nedėkingi ir nedraugiški. 

Visa tai labai padėjo motušei, kai ši užsigeidė įkal- 
bėti tėtušį, kad prašytų Šioskugos. Ir vis dėlto jai tikrai 
nebūtų pasisekę, jei ne vienas apmaudus įvykis, kurio 
dalyvis buvo Veteris. 

Pastoriaus duktė buvo be galo nusikamavusi ir atbu- 
kusi, taigi nevaliojo prisiminti laiko, bet spėjo, kad, ko 
gero, kovo viduryje motušė baisiausiai nusiminė, mat 
Veteris grįžo iš kalėjimo. 

Veteris gyveno grytelėje šiauriau nuo Liovdalos, ir iš 
tiesų visiems pasidarė baisu, kai pasklido žinia, jog 
Veteris parėjo iš kalėjimo, nes jis buvo tikrai didelis 
vagis. Bet Veteris jau daugel metų buvo Liovdalos kai- 
mynas, ir niekas neimdavo į galvą, ar jis namie, ar ne, 
tuo labiau, kad žinojo esant jį labai gudrų, mat niekad 
neidavo vogti iš artimiausių kaimynų. 

Kiekvieną sykį ištrūkęs iš kalėjimo Veteris prisižadė- 
davo tūnoti namie, bet niekad neįstengė tesėti pažado. 
Veteris mėgo savo amatą, didžiavosi savo sumanumu 
vogti kaip motušė valgių virimais. Bet užtat Veteriui 


PAVASARIO VAKARĄ 139 


teko didesnę gyvenimo dalį sėdėti kalėjime. Kai tėtušis 
su motuše susituokė, jis buvo devyniom spynom prira- 
kintas, ir motušė nė nenutuokė, jog kaimynystėje gali 
atsirasti toks baisus vagis. 

Dabar motušė taip persigando, kad vos protas nepa- 
simaišė. Ji buvo tvirtai įtikėjusi, kad visi Žmonės vagia, 
neišskiriant nė tėtušio, todėl kentė nuolatinę baimę, 
kad tik kas nepasisavintų jos turto. Per tuos daugybe 
metų, kai motušė dirbo ekonome ponų namuose, ne- 
mažai gavo įvairių sidabro dovanėlių, kurias laikė dė- 
žutėje, o nakčiai pasistatydavo ją po lova. Sidabras 
buvo brangiausia motušės nuosavybė, bet dabar, kai 
šalimais atsirado toks didelis vagis, buvo tikra, kad ją 
praras. 

Motušė jau ir taip buvo patikimai užrakinusi visas 
spintas ir skrynias, geriau nė nesugalvosi. Bet kai Ve- 
teris parsirado, ji beveik neturėjo laiko ką kita veikti, 
be paliovos tikrino spynas ir skaičiavo suvertus raktus. 
Vakare atsinešdavo iš malkinės didžiulį kirvį, pasidė- 
davo prie lovos ir nenurimdavo, kol tėtušis nepasika- 
bindavo ties galvūgaliu užtaisyto šautuvo. 

Tėtušis bandė ją įtikinti, jog tikra tiesa, kad Veteris 
niekada nevagia kaimynystėje, bet numaldyti motušės 
baimę buvo neįmanoma. 

Praleidęs namie keletą dienų, Veteris apsilankė Liov- 
daloje, nes visuomet taip darydavo. Motušė kaip tik 
stovėjo virtuvėje ir, pro langą pamačiusi jį einant, pa- 
klausė kas ten toksai. 

- Čia juk Veteris, - atsakė ekonomė ir nė kiek neat- 
rodė nustebusi. - Matyt, nori prisistatyti pastoriui, jog 
sugrįžęs. : 

Motušei tai buvo didžiausia staigmena, kadangi vy- 
riškis, nuėjes pas tėtušį, atrodė malonus ir doras kai- 
mietis. Kojos nebeatlaikė. Ji tiesiog susmuko. 

Atsigeivelėjusi motušė tuoj nuskubėjo į kambarius. 
Pasičiupo sidabro skrynelę, klestelėjo svetainėje ant 
kanapos ir spaudė glėbyje, kol Veteris išėjo. 

Motušei teko gan ilgai sėdėti apsikabinus skrynelę, 
mat tėtušis jautė Veteriui savotišką simpatiją ir nepa- 

leido neišklauses jo paskutinių žygių. Paskui tėtušis 
dar turėjo jį perspėti ir kiek pagėdinti, kad neatrodytų, 
jog klausėsi Veterio šnekų tik įdomumo skatinamas. 

Po to motušė kiek apsiramino, nebe taip jaudinosi 
dėl turto gyvenamajame name. Daug labiau rūpinosi 
kitais pastatais, ypač maisto podėliu. Čia spyna buvo 
sena ir prasta, bet kas galėjo įeiti. Neturėdamas rakto 
galėjai paprasčiausiai su pagaliuku atkrapštyti. 

Kaip tik tą savaitę, kai tiek daug šnekų buvo apie 
Šioskugą, motušė nusiuntė pakviesti Olavusą, pagarsė- 
jusį kalvį, ir liepė jam padaryti naują spyną, tokią 
tvirtą, kad joks vagišius neįveiktų. Ištisas keturias die- 
nas kauškėjo Olavusas kalvėje, bet užtat spyna išėjo 
tokia didelė ir patikima, kad motušė pati vos valiojo 
pasukti raktą. 

Kai ši buvo įtaisyta podėlio duryse, motušė pasijuto 
esanti visai laiminga. Vakare pati užrakino, o raktą 
nusinešė į miegamąjį. Sakė šiąnakt po ilgo laiko mie- 
gosianti ramiau. 

Rytojaus rytą, kai motušė pabudo,didysis raktas ne- 
judintas tebegulėjo galvūgalyje, ir vis dėlto tą naktį 
keisti dalykai buvo atsitikę podėlyje. 

Durys tebestovėjo tvirtai užrakintos kaip ir vakare, 
bet nepaisant to, visi kilnojami daiktai, kurių būta 
viduje, mėsos statinės ir duonos kartys, kumpiai ir 
dešros, saikai ir svarsčiai, rėčkos ir maišai, išnešti ir 
sudėlioti ant laiptelių. 

Viskas, kaip sakyta, išgabenta, bet niekas nesunio- 
kota ir niekas nepaimta, ir žiūrėdamas į visus tuos 
daiktus priešais užrakintas duris, negalėjai atsistebėti, 
kaip čia galėjo būti. 

Motušė, o ir visi kiti, tuoj pagalvojo, kad tai Veterio 
darbas. Bet atidžiai apžiūrėjusi bei ištyrinėjusi ir pa- 
mačiusi, kad netrūksta nė duonos kriaukšlio, stačiai 
negalėjo suprasti tokio vagies. 

Rytmetį išėjęs pasivaikščioti tėtušis kaip tyčia susi- 
tiko Veterį, ir mįslė įsiminė. 

- Veteri, Veteri! - tarė tėtušis. - Ką gi pats sugalvo- 
jai? Argi ne tu buvai šiąnakt mano podėlyje? 

Veteris aiškiai įskaudintas atsakė tėtušiui: 

- Pastorius galit perduoti linkėjimų poniai ir pasaky- 
ti, kad niekada neplėšiu kaimynų. Bet tegul nemano, 
kad todėl, jog užsirakino tokia gera spyna, pro kurią 
panorėjęs negalėčiau įeiti. 

Ak, ak! Jeigu kaip seniau, tėtušis būtų ilgam turėjęs 
malonumo, bet dabar pasipiktino. Jis suprato, jog isto- 
rija pasklis po visą parapiją ir kiekvienas juoksis iš 
motušės, o gal ir iš jo paties. 

Tėtušis nė žodžio nepratarė Veteriui. Regis, širdyje 
jautėsi nusivylęs visais ir manė nebeturįs daugiau bi- 
čiulių tarp savo parapijiečių. Todėl pagalvojo, kad iš- 
ties būtų gerai išsikelti iš Juodežerio. 

Parėjes namo jis pasakė motušei, jog rytojaus dieną 
žadąs keliauti į Karlstadą ir sužinoti, kokie reikalai su 
Šioskuga. 

Tėtušis išvažiavo ir vėl parvažiavo, ir tikrai atrodė, 
kad motušė buvo teisi, nes sugrįžo jis gan atkutęs. 
Apsilankė Karlstade ir Stokholme ir išgirdo gražių pa- 
žadų. Nebuvo abejonių, kad galės kraustytis iš Juode- 
žerio. 

Įdomią naujieną išgirdo tėtušis kelionėje, nagi Fine- 
rudo pastorius Liljekrūna šį pavasarį apsivedė. Antroji 
pusė ne kažkas, iš prastuomenės. Tėtušis girdėjo, kad 
čia ir buvo toji dingstis, dėl kurios jis pasiliko suomių 
krašte. 

Maja Lisa nedrįso paklausinėti tėtušį smulkiau apie 
tą įvykį, nes motušė nenuleido nuo jos savo smalsių 
akių. Bet užtat nors suprato, kodėl nesulaukė žinios iš 
savo gerojo pagalbininko. Ir liūdniausia, kad dabar ji 
visiškai sužlugo ir prarado paskutine viltį. Pastorius 
Liljekrūna jai rodėsi esąs ryžtingas bei sumanus, prie jo 
ji linko tarsi prie gero brolio. Iki šiol laukė, kad atva- 
žiuos kaupinas jaunatviškos jėgos ir padės jai išsi- 
kapstyti iš bėdų. 

VISI LIOVDALOS GYVENTOJAI TAIP SMALSAVO, KAD 
NEŽINOJO KUR DĖTIS. TIK PAGALVOKIT, HENRIKS- 
BERGO VALDYTOJAS ATVAŽIAVO SU MOTERIŠKE, KU- 
RIOS NIEKAS NEPAŽINOJO, IR SUĖJO JIE NE Į SVE- 
TAINĘ, KAIP BUVO ĮPRASTA, JEI KAS APSILANKYDA- 
VO, O NUDROŽĖ TIESIAI Į PASTORIAUS KAMBARĮ IR 
KELETĄ VALANDŲ VIENI SU JUO KALBĖJOSI! 

Nei pastorienė ar pastoriaus dukra, nei ekonomė ar 
kuri nors iš tarnaičių niekaip negalėjo atspėti, ko jie 
atvyko. Kambarinė, padėjusi svečiams išlipti, pastebė- 
jo, kad jie susirūpine ir nesmagūs, bet tai buvo viskas, 
ką ji galėjo papasakoti. 

Pastorienė mėgino įsitaisyti su savo rankdarbiu sve- 
tainėje. Šis kambarys buvo tuoj už pastoriaus, ir jei 
būtų gavusi ten pasėdėti, būtų bemat sužinojusi, kokiu 
reikalu svečiai apsilankė. Bet gal netruko nė poros 
minučių, kai pastorius pravėrė duris ir paprašė, kad 
persikraustytų į kitą kambarį. Ką jie kalbėsią, laikui 
atėjus sužinosianti iš jo. paties lūpų. 

Svečiai atvažiavo per patį vidurdienį, ir pastorienė 
susirūpino, kad bus nevalgę. Todėl nusiuntė kambarine 
paklausti pastoriaus, ar nereikėtų pasiūlyti jiems pietų, 
bet merga grįžo su atsaku, jog jie nieko nenorį. 

Kol tarnaitė buvo kambaryje, nė vienas nepratarė 
žodžio. Ji tegalėjo tik tiek papasakoti, jog kai įėjo, 
viešnia šluostėsi akis lyg būtų verkusi. 

Bernas, atvežęs juos, buvo pakviestas į virtuvę už- 
valgyti. Kalbinamas mielai atsakinėjo ką žinojo, tik 
nedaug težinojo. Moteriškės lig šiol niekada neregėjes. 
Vakar ji atkeliavusi pėsčia į Henriksbergą ir sakė norin- 
ti pasikalbėti su valdytoju. Anksti rytą valdytojas pats 

atėjęs į arklidę ir liepes ruoštis Liovdalon. Valdytojas 
esąs toks Žmogus, kad gali ištylėti savaičių savaites, 
šiandien irgi visą kelią neprataręs nė žodžio. 

Svečiams atvykus pastorienė negalėjo nustygti vie- 
toje su savo rankdarbiu, tik vaikščiojo ir vaikščiojo iš 
kambario į kambarį. Sykį nusivedė pusmergėle į svetai- 
ne paklausti, ar ši nebus prasitarusi, jog moko ją skai- 
tyti ir rašyti. 

Girdi, nieko baisaus, jei kam papasakojo. Bet, jos 
manymu, kaip smagu būtų buvę pasigirti pastoriui, jog 
sugeba skaityti jo knygas, užtat pusmergėlei verčiau 
esą patylėti dar kurį laiką. 

Pusmergėlė galėjo ją nuraminti, nes niekam nieko 
nesakė. Ir pati sau galvojo, kad apie tą rašinėjimą 
niekada neturės nė mažiausio ūpo pasakoti nei pasto- 
riui, nei kam kitam. Visai ką kita buvo kur kas sunkiau 
nutylėti. Ji niekaip nevaliojo suprasti, kodėl pastoraitė 
taip griežtai uždraudė jai išduoti pastoriui, kaip pamo- 
tė su ja elgiasi. Kas atsitiktų, jei pastorius sužinotų, 
kokią raganą yra paėmes į žmonas? 

Maja Lisa vienintelė nesusidomėjo. Paskutiniu metu 
ji atrodė tarsi palūžusi dvasia, nemokėjo nei džiaugtis, 
nei liūdėti, ir jai buvo vis tiek, kas su ja darosi. Nūnai 
nė kiek neabejojo, kad pamotė tol kankins, kol pagul- 
dys į ligos patalą. Bet ir tai nejaudino. Užvis mažiau- 
siai ji bijojo numirti. Tada bent gražiai pailsėtų. 

Ji sėdėjo staklėse, kai įėjusi pusmergėlė pranešė, jog 
į Liovdalą atvažiavęs Henriksbergo valdytojas, bet tik 
akimirką stabtelėjo audusi. “Henriksbergo valdytojas", - 
kaip atrodė svetima. Kodėl turėtų ką nors reikšti, kad 
jis atvyko? Jei taip būtų atsitikę žiemą, ji būtų visko 
tikėjusis iš jo viešnagės... 

Penktą valandą pastorius skimbtelėjo savo varpeliu 
ir paprašė atnešti į svetainę padėklą sumuštinių bei tris 
stiklines pieno. 

Kadangi jis tyčia paminėjo tris stiklines, pastorienė 
suprato, jog, žinoma, jai neteks dalyvauti, todėl sėdėjo 
kambaryje ir siuvo, kol išgirdo, kad pastorius su sve- 
čiais perėjo į svetainę. Tada ji padėjo siuvinį ir nusku- 
bėjo virtuvėn. 

- Eime! - pasakė ji pusmergėlei. - Man reikėjo išsi- 
imti pastoriaus šventinius drabužius, nes rytoj sekma- 
dienis, bet negalėjau įeiti į kambarį. Pamėginkim, gal 
dabar nusiseks, kol jie valgo vakariene. 

Jos pirštų galais perėjo priemene, ir pastorienė taip 
tyliai atidarė pastoriaus kambario duris, kad nieku gy- 
vu negalėjo sutrukdyti sėdinčių svetainėje. Taip pat 
atsargiai pravėrė rūbų spintą. 

- Lipk šen, - pakuždėjo ji pusmergėlei, - tik kuo 
tyliau! 

Pusmergėlė įsilipo į spintą, ir pastorienė bemat už- 
darė duris. 

- Ateina! Pabūk čia kol kas! - tarė ji pro durų plyšį. 
Ir pusmergėlė girdėjo, kaip ji paspruko. 

Pusmergėlė, aišku, stovėjo nė nekrusteldama, nors 
nepastebėjo, kad kas nors būtų ėję į vidų. 

Bet jeigu pastorienė buvo nusiteikusi uždaryti pus- 
mergėle spintoje, kad sužinotų, kokiu reikalu svečiai 
apsilankė, tai jos pastangos buvo bergždžios. Nes da- 
bar pastorius liepė pakviesti į kambarį ir ją, ir pasto- 
riaus dukterį, netgi buvo nusiųsta pašaukti senosios 
ponios Beatos iš alaus daryklos priestato. 

Kai visi suėjo, Henriksbergo valdytojas stovėjo susi- 
kryžiavęs rankas ant krūtinės ir atsirėmęs į aukštą 
pastoriaus knygų lentyną, o moteris, kurią buvo atsive- 
žęs, sėdėjo ant kampinės sofutės. Ji buvo apsitaisusi 
prabangiai, bet itin stambios ir šiurkščios rankos nero- 
dė esančią iš aukštuomenės. Buvo jauna, net nebjauri, 
jei nebūtų taip apsiverkusi, o veidas vien raudonų dė- 
mių. 

Kuriam nors įėjus pastorius atsistodavo ir supažin- 
dindavo su svečiais. Čia, esą, pastorienė Liljekrūna, 
ištekėjusi už pastoriaus Finerude. O čia jos svainis, 
Henriksbergo fabriko valdytojas Liljekrūna. 

Daugiau nieko nebuvo pasakyta, kol pastorienė ir 
ponia Beata susėdo į du didžiulius pastoriaus krėslus, 
o pastoriaus duktė įsitaisė ant suolelio palei pat rašo- 
mąjį stalą, kaip ir anksčiau, kai taip dažnai atbėgdavo 
pas tėtušį. 

Visi jautė, jog artėja audra, bet nė vienas nežino- 
jo, kurį jinai užgrius, kol pastorius kreipėsi tiesiai į 
Mają Lisą. 

- Turbūt jau viską žinai apie pastorienę Liljekrūną, 
kuri štai čia sėdi? - tarė jis. 

Maja Lisa sėdėjo nuleidusi akis. Ji nedrįso žvilgtelėti 
į tėtušį. Vos įžengusi į kambarį pastebėjo, kad jį ištiko 
kažkas baisaus. “Čia ir bus tėtušio pražūtis", - pagalvo- 
jo jinai. Veidas pilkas, o po kiekvieno žodžio sunkiai 
atsipūsdavo. Ji taip nusigando, kad suglebimas ir abe- 
jingumas tarsi garuote išgaravo. Rankos ėmė tirtėti, 
turėjo tvirtai sukąsti dantis, kad nekalentų. Nieko dau- 
giau nesitikėjo, manė, jog tėtušį bemat ištiks smūgis, ir 
jis negyvas nugrius jos akyse. 

Bet tėtušis laukė jos atsakymo, ir galiausiai ji tiek 
susitvardė, kad galėjo ištarti ganėtinai ramiu balsu. 

- Tėtuši, niekad iki šiol nesu mačiusi pastorienės. 
Nesuprantu, ką tėtušis turit galvoje. 

Tėtušis gūžtelėjo pečiais. Gal ji būtų geriau supra- 
tusi, jei jis būtų pasakes, jog čia ta pastorienė, kuri 
daugel metų dirbo ekonome pas pastorių Liljekrūną? 

Tėtušio balsas buvo kažkoks keistas, kupinas panie- 
kos ir pykčio. Maja Lisa prisivertė žvilgtelėti į jį. Tėtu- 
šio antakiai buvo suraukti, veidu vienas po kito nus- 
linkdavo raudoni šešėliai. Ji suprato, kad tėtušis ne tik 
be galo susikrimtes ir nelaimingas, o dar ir įširdęs. Ir, 
nors niekaip negalėjo suprasti, kaip gali būti, bet turė- 
jo prisipažinti, jog tėtušis pyksta kaip tik ant jos. 

Nenorom pakilo ji nuo suolelio ir liekna, tiesi aisi- 
stojo priešais tėtušį, tarsi norėdama geriau apsiginti. 

- Juk tėtušis matot, kad nesu išmintingesnė negu 
iki šiol. 

Tėtušis, atrodo, visai nesitikėjo tokio priešginumo. 
Juk žinąs, kad ta istorija jai ne naujiena, bet jeigu ji 
norinti dar sykį išgirsti, ką gi, mielai pats pakarto- 
siąs. Jos teta Svanskuge, girdi, gal nepakankamai iš- 
aiškinusi. 

Maja Lisa įsidrąsino pertraukti tėtušį. Teta Svansku- 
ge daug kalbėjusi apie pastorių Liljekrūną, bet nė žo- 
džiu neužsiminė apie jo ekonomę. 

Tėtušis numojo ranka. Nesvarbu, ar teta, ar dar kas 
nors nunešė paskalas. Šiaip ar taip, supratęs, jog tai 
moterų darbas, nes jos visada didžiausi priešai viena 
kitai. Jei vyras būtų prašnekes, jis būtų kartu pasakęs jai, 
jog prieš smerkiant reikia įsijausti į kito žmogaus padėtį. 
Ar daug kas iš tų, kurie džiaugėsi, kad pastorius Liljekrū- 
na šitiek metų išgyveno tarp suomių ir rūpinosi jų švie- 
timu, pagalvojo, kaip jis jaučiasi? Tik šiandien tėtušis 
sužinojęs, kad jis gyvena dūminėj pirkioj su vienu kam- 
bariu, o atlyginimas vos viršija šimtą dalerių. Ir kiek turi 
vargti žmogus, tvarkantis jo ūkį, ginantis nuo didžiausio 
skurdo! Ji, kur ana sėdi, ne tik audė jam rūbus, bet ir 
siuvo. Ji ganė miške jo karves ir avis, per visus tuos 
metus, kuriuos jam tarnavo, padarė kur kas daugiau 
naudos, negu išpaikusi turtingų namų panelė įsivaizduo- 
ja. Jos nuopelnas, kad pastorius Liljekrūna galėjo atsidėti 
savo labdaringam darbui. 

Pastoriaus duktė jautė, kad ir ją ima apmaudas. 
Kodėl tėtušis toks įpykes? Ar mano, jog ji bandė prisi- 
vilioti pastorių Liljekrūną, kai jie susitiko Svanskuge? 
Betgi juk nebuvo uždrausta su juo kalbėtis! Vis dėlto 
susivaldė ir paprašė tėtušį patikėti, jog iki šiol apie tai 
nebuvo nė žodžio girdėjusi. 

Tėtušis nekantriai maigė pirštais susuktą lapelį, kurį 
turėjo ant rašomojo stalo. 

Įdomiausia, pripažino jis, kad jai pavyko suuosti 
pastoriaus Liljekrūnos ir jo ekonomės ryšius, nors šie 
buvo didžiausia paslaptis, netgi brolis nieko nežinojo 
iki pat vestuvių. Bet kai jai viskas paaiškėjo, kaip ji 
gziėjo tučtuojau pasmerkti? Argi ji neįstengė suprasti, 
kad anos teisės švenčiausios? Net jeigu ji buvo ir ne- 
sutuokta, net jeigu iš prastesnių sluoksnių, bet savo 
ilga ištikimybe, begaliniu pasiaukojimu galėjo tikėtis ir 
didžiausių kietaširdžių užuojautos. 

Pastoriaus duktė dar sykį paprašė tėtušį dovanoti, 
bet ji vis dar nežinanti, ką pikta yra padariusi. 

Puikiai buvo matyti, jog tėtušis neapsakomai širsta, 
kad verčiamas šitiek daug aiškintis. Stambūs prakaito 
lašai sužvilgo ant kaktos. | 

Jeigu tai jai naujiena, galįs pasakyti, kad pastorius 
Liljekrūna jau prieš daugelį metų prisižadėjo vesti mo- 

terį, kuri dabar tapo jo žmona. Buvo nutarta, kad jie 
susituoks tada, kai prasigyvens tiek, kad jis galės išlai- 
kyti žmoną ir jai nereikės dirbti už tarnaite. Ir negrėsė 
nė menkiausias pavojus, kad pažadas nebus tesėtas, iki 
pat šįmet po Kalėdų. Tada pastorius Liljekrūna išsiruo- 
šė į nedidelę kelionę - taip sakant, susitikti su broliu. 
Bet nukakęs jis ne toliau kaip iki Svanskugo užeigos 
namų, o sugrįžo visiškai pasikeitęs. Buvo paniuręs, 
irzlus ir daugiau nebekalbėjo apie vedybas. Teko pasi- 
teirauti, su kuo jis buvo susitikęs Svanskuge. 

Tėtušis kreipėsi tiesiai į Mają Lisą. 

- Gal vis dar nežinai, ką ten jis matė? 

- Tėtuši, žinau, jis buvo mane sutikęs. Pastorius 
Liljekrūna visą dieną kalbėjo su manim paprastai ir 
nuoširdžiai, kaip tikras brolis. 

Tėtušis vėl mostelėjo, tarsi visai nusivylęs tokiu jos 
užsispyrimu. 

- Labai galimas daiktas, kad pastorius Liljekrūna tą 
dieną ir nepasipiršo, bet, matyt, neabejojai jo jausmais 
tau. Kitaip nebūtum drįsusi siųsti šito laiškelio... 

Maja Lisa nesivaržydama pertraukė tėtušį. 

- Tėtuši, aš nerašiau pastoriui Liljekrūnai! Jeigu 
pastorienė šitaip sako... 

- Čia eina kalba ne apie laišką pastoriui Liljekrūnai, 
o apie raštelį jo ekonomei. 

- Šit kaip, jo ekonomei! - Pastoriaus dukters balsas 
dabar buvo toks pat niršus ir kupinas paniekos kaip ir 
tėtušio. - Šit kaip, tėtušis sužinojot, kad aš rašiau jai! Ir 
meldžiau ją atsisakyti pastoriaus Liljekrūnos dėl manęs? 

Tėtušis šaltai pažvelgė į ją. 

- Juk pati gerai žinai, ką esi rašiusi, - tarė jis. 

Bet pastoriaus dukra dabar iš tiesų supyko. Ji nebe- 
galvojo apie tėtušį, o tik kaip išsiteisinti, todėl norėjo 
smulkiau viską sužinoti. 

- Tėtuši, ar po laišku yra mano parašas? 

- Ne, parašo laiškelyje nėra, bet jis buvo nusiųstas 
su linkėjimais tavo tetos iš Svanskugo ir pasakyta, jog 
perduotas iš Liovdalos ir skirtas pastoriaus Liljekrūnos 
ekonomei. 

Tėtušis, matyt, nustebo, kad ji nepasidavė, išgirdusi 
tokius įrodymus, o klausinėjo toliau. 

- Tėtuši, papasakokit, ką aš dar esu padariusi. Įdo- 
mu klausytis. Negaliu visko atspėti. 

- Ką dar esi padariusi? - Tėtušis trenkė kumščiu į 
stalą. - Ar maža to, kad rašei laiškelį, kad norėjai 
pasiglemžti vyrą, kuris priklausė kitai, kad įžeidei mo- 
terį, kuri nusidėjo tik iš meilės? Ką esi padariusi? Tu 
įstūmei šitą moterį į neviltį, ir ji iš sielvarto padaro 
didžiausią kvailystę. Būtent, nuvyksta į Karlstadą, ap- 
silanko pas vyskupą, išpasakoja jam viską ir prašo 
pagalbos. Vyskupas tuo susirūpina ir parašo Liljekrū- 
nai, kad šis, ruošdamasis persikelti į didelį pastoratą, 
turėtų pats sau būti reiklesnis. Duoda suprasti, jog 
nebus paskirtas klebonu, kol tinkamai nesusitvarkys 
savo asmeninių reikalų. Aišku, vyskupas parašė labai 
švelniai ir protingai, bet pastorius Liljekrūna išdidus ir 
karštas Žmogus. Pasijunta išjuoktas ir įžeistas lig šir- 
dies gelmių. Buvo galima tikėtis, kad jei niekas nebūtų 
įsipainioje, jo gera širdis būtų nugalėjusi. Būtų įveikęs 
tą atsitiktinai užklupusią aistrą ir savo noru paklusęs 
pareigai. Bet dabar jis jaučiasi priverstas, puola į ne- 
viltį, pajunta nežmonišką neapykantą būtent jai, kuri 
turi begale dingsčių tikėtis jo švelnumo. Vis dėlto iš 
pradžių neparodo savo paniekos ir apie vyskupo raštą 
nieko neužsimena. Bet vieną dieną, praėjus maždaug 
mėnesiui po to, kai jį gavo, nueina į arklidę, pasikinko 
arklį, pasuka roges prie durų ir klausia, ar nenorėtų 
pasivažinėti. Ji tai supranta kaip didžiausią malone, 
prie kurios visai nepratusi. Todėl pašoka, čiumpa ske- 
petą, sėdasi į roges su trumpa kasdiene skrandute ir 
gremėzdiškais batais, visa kaip stovi. Rogės švilpte 
švilpia. Pravažiuoja keletą stambesnių gyvenviečių. Ži- 
noma, tai tik dūminės suomių pirkios; bet vis tiek jai 
nesmagu, nori išlipti ir eiti namo. Bet kur tau! Važiuo- 
tojas nenori sustoti. Tenka apsišarvuoti kantrybe, jie 
įneria į gūdų mišką ir leidžiasi vis smarkiau ir smar- 
kiau. Ji išsigąsta ir vėl prašo norinti išlipti. Bet šiurk- 
štus balsas ir niršūs žvilgsniai paaiškina, jog jie esą 
vestuvinėje kelionėje. Važiuoją į Vestmarkeno kleboni- 
ją tuoktis. Ji mano, jog tai pokštas, todėl valandėlė 
sėdi rami, bet paskui vėl prašosi išleidžiama iš rogių, 

eisianti namo. Tada jis trūktelėjes sustabdo arklį, ir ji 
išgirsta, jog niekas nedraudžia palikti roges, galinti 
lipti lauk, bet jei šitaip padarysianti, neteksianti bet 
kokios vilties ištekėti. Jis važiuojąs į Vestmarkeną, kur 
ketinąs su ja susituokti, bet jeigu ji nepasinaudosianti 
šia proga, naujos jis nesuteiksiąs. Ji atsako, jog susi- 
tuokti neįmanoma, juk neskelbti užsakai. Tada jis pa- 
aiškina, jog neatsiklausęs ir prašęs paskelbti jos gimtoj 
parapijoj. Visa tai jis kalba tokia šiurpia veido išraiška, 
kad ji vos neišlipa iš rogių. Bet tada suvokia, jog šitaip 
atsižadėtų gyvenimo laimės, todėl tebesėdi. Visą kelią 
ją slegia abejonės, ji supranta, kaip turi būti nekenčia- 
ma, kad priversta tuoktis be tinkamo apdaro. Dargi 
prie altoriaus vos vos nepasako ne, bet nutyli. Ji nenori 
užleisti mylimojo tai, kuri parašė laiškelį, parašė tuos 
baisius žodžius, nuo kurių ir prasidėjo visa nelaimė. Be 
to, viliasi, jog laikui bėgant toji neapykanta apdils, 
viliasi atsiimti ir susitaikyti. Bet čia ji apsirinka, ji 
tokia nekenčiama, kad net klaiku. Netrukus sužino, 
kad vyras nusprendė atsisakyti didžiojo pastorato. Su- 
pranta, jog jis šitaip padarė, kad ji ir toliau neštų vargo 
jungą. Jai nelemta tikėtis geresnių sąlygų, sulaukti pa- 
garbos. Bet to dar maža. Netrukus ji pastebi, jog dar 
blogiau, nes jis visais būdais stengiasi save pražudyti, 
ima gerti be saiko, be nuovokos. Ji prašo, maldauja, 
bet niekas negelbsti. Negali nematyti, kad jis nebeturi 
gyvenimo džiaugsmo. Nebesidomi netgi savo vargšais 
parapijiečiais. Jis nori sužlugti, pragaišti. Štai kaip 
nutrūko gražiai pradėtas kelias, štai kaip doras vyras 
pavirto į laukinį žvėrį! Ir vis per paikos mergiotės 
lengvabūdiškumą! Ar dabar supranti, ką esi padariusi? 
Ar supranti, jog verčiau prisipažinti, kad šį laiškelį 
parašei neapgalvotos meilės įkarščio apkvaitinta? Jei 
ne, tavo tėvas bus priverstas manyti, kad rašei turėda- 
ma velniškų kėslų nušalinti Liljekrūną, kad jo vieta 
Šioskugoj atitektų kitam, kuris tau dar artimesnis. Ir 
tada aš tau neatleisiu, tu negalėsi vadintis mano dukra. 

Visą tą laiką, kol tėtušis kalbėjo, Maja Lisa galvojo, 
kaip įrodyti jam, jog nerašė šito laiško. Ak, jeigu kita 
proga būtų išgirdusi šią istoriją, taip išraiškingai pa- 

sakojant, kaip būtų susijaudinusi! O dabar mintys su- 
kosi tik apie neteisybę, ištikusią ją, ir ne tik dėl tėtušio. 
Į vargše moteriškę ji nekreipė dėmesio, o galvojo apie 
žmogų, kuris atvyko drauge jos smerkti. Jis irgi tikėjo 
tais kaltinimais. Jam atrodė, jog ji rašė norėdama išsi- 
melsti sau vyrą, priklausantį kitai. 

Ji staiga nusisuko nuo tėtušio ir pasižiūrėjo į Lilje- 
krūną. 

Jo akys buvo nukreiptos kitur, bet jis krūptelėjo, 
tarsi pajutęs jos žvilgsnį. Jis atrodė nepaprastai susi- 
krimtes, bet dabar veide ūmai švystelėjo geraširdė šyp- 
sena. Tada ramindamas dirstelėjo į ją lyg į vaiką, pa- 
dariusį eibe, ir, rodos, prašė tvardytis, nes joks pavojus 
negrėsė. Po to bemat vėl nusuko akis į šalį. 

Ji neramiai nusigręžė nuo jo, ir, dar tėtušiui bekal- 
bant, pasuko akis į senelę. 

Senelė pasitiko ją taip pat rimtai ir kone tokia pat 
išraiška kaip Liljekrūna. Tikriausiai senelė irgi taip 
manė. “Nebijok, tvardykis!" Ir senelė tuoj pat nusisuko 
į ten, kur žvelgė Liljekrūna. 

Maja Lisa taip pat dirstelėjo ton pusėn ir pamatė, 
jog jie įsmeige akis į motušę. 

Motušė atrodė nepaprastai suglumusi. Baltesnė už 
sniegą, o akys paklaikusios beveik kaip tą rytą, kai 
Maja Lisa ją pirmą kartą sutiko. Motušė neabejotinai 
buvo apimta didžiausio išgąsčio. 

Vienu metu dingtelėjo mintis, ar motušė nebus pa- 
rašiusi laiškelio, bet tučtuojau nubloškė ją, nes motušei 
rašymo menas buvo nepasiekiamas. Ko gi stebėtis, kad 
motušė išsigando, juk tėtušis buvo nežmoniškai suir- 
zęs. Ji turėjo pamato nerimauti, kuo visa tai baigsis. 

Iš tiesų laimė, kad Maja Lisa pasižiūrėjo į motušęe, 
ši tik priminė, jog nieku gyvu nereikia erzinti tėtušio. 
Ji tylom išklausė tėtušio iki galo, o kai šis sušuko, jog 
nebelaikys daugiau jos dukterimi, nuolankiai atsakė: 

- Tėtis galit pasielgti su manim kaip tinkamas. Jeigu 
neleisit ilgiau gyventi po jūsų stogu, aš turėsiu... 

Bet ją pertaukė pastoriaus Liljekrūnos žmona, staiga 
prišokusi artyn. 

Liaukitės, girdi, šūktelėjo jinai, išgąstingai čiupda- 
ma Majos Lisos ranką. Nei ji, nei valdytojas visai ne- 


KALTINIMAI 151 


norėję kalbėti apie šį laišką. Jie tik padave jį pastoriui 
kaip įrodymą, jog pastoraitė myli Liljekrūną. Jos tikslas 
buvęs visai kitoks. Ji nukeliavusi vakar į Henriksbergą 
todėl, kad jautėsi esanti nuskriausta. Ji nenorinti, kad 
Liljekrūna pražūtų per ją. Norėjusi paklausti valdytoją, 
ar nebūtų galima jį išvaduoti nuo jos. Ji sutinkanti 
skirtis, niekad nepasirodyti jam akyse, kad tik būtų 
tikra, jog jis galės gauti tą, kurią myli. Apie tai pasi- 
kalbėti ir atvažiavusi su valdytoju čia. Jie nesikėsinę 
nieko pikto padaryti Majai Lisai, tik norėje, kad ji 
padėtų išgelbėti tą, kuris baigia pražūti. 

Pastoraitė grįžtelėjo į ją. Umai pagalvojo, koks įsta- 
bus jaunuolis buvo pastorius Liljekrūna, ir suvokė, ko- 
kia baisiai nelaiminga turi jaustis jo žmona. Ji vėl 
atgavo įprastą švelnumą bei užuojautą ir drebančiu 
balsu atsakė: 

- Ak, juk aš bejėgė! Labai norėčiau jam pagelbėti, jei būtų 
mano valia, bet niekada už jo netekėsiu. Ne jį aš myliu. 

Pajuto, kaip raudonis išpylė kaklą ir veidą. 

Tėtušis vėl piktai skėstelėjo ranka, lyg gindamas 
šalin. 

- Tu dar... 

Bet tėtušis buvo pertrauktas. Iš savo krėslo prabilo 
senelė Beata. 

- Mielas sūnau! - tarė ji. - Šįvakar, sūnau, neapgal- 
votai elgiesi su Maja Lisa. Juk pats žinai, kad septy- 
niolikmetė mergaitė vargiai prisipažins ką nors mylin- 
ti, o tuo labiau daugelio žmonių akivaizdoje. Sūnau, 
reikėjo vienam pasikalbėti su Maja Lisa, tada ji gal 
nebūtų atsisakiusi viską paaiškinti. 

Pastoriaus dukra nejučia grįžtelėjo į senelę. Jos bal- 
sas skambėjo taip paslaptingai, o akys, regis, vogčiom 
pamerkė jai. 

- Mielas sūnau, pats taip skaudžiai imi į širdį, - 
kalbėjo senelė, - nes manai galįs irgi būti įpainiotas. 
Betgi, sūnau, neįsivaizduok, jog kažkas įtars patį čia 
irgi ranką prikišus. Visi žino, kad nebandei pakenkti 
pastoriui Liljekrūnai, nesistengei, kad jis atsisakytų didelio 
pastorato, o pats jį užimtum. 

Visam kambary stojo tyla. Niekas nežinojo, ką atsa- 
kyti. 

- Manau, jog Maja Lisa drąsiai gali prisipažinti ra- 
šiusi laišką, o tu, sūnau, drąsiai gali jai atleisti. Juk 
kiekvienas supras, kad šitaip ji padarė iš jaunumo ir 
nesupratingumo. O kad taip liūdnai baigsis, juk ji ne- 
galėjo nujausti. 

Maja Lisa matė, kaip senelė merkė jai, kad prisiimtų 
kaltę, bet nesuprato, kodėl ši nori, kad ji taip padary- 
tų. Galiausiai senelė nežymiai mostelėjo ranka ir paro- 
dė į motušę. 

Motušė tebesėdėjo susigūžusi nuo išgąsčio, ir dabar 
Maja Lisa suprato senelės mintį. Senelė įtarė, jog mo- 
tušė nusiuntė laiškelį, ir, matyt, spėjo, kad tėtušiui bus 
geriau, jei Maja Lisa prisipažins nusižengusi, nes ši 
taip galėjo pasielgti iš meilės ir nenuovokos, negu ži- 
nos, kad tą padarė žmona, paskatinta bjauraus pykčio. 

Ak, Maja Lisa galvojo, kad tai per žiaurus reikalavi- 
mas. Nebežinodama, ką daryti, ji kryptelėjo ir slapčiom 
pažvelgė į tą, kuris tyliai tebestovėjo prie knygų lenty- 
nos. Jai pasirodė, kad jos žvilgsnį jis sutiko su parama 
ir užuojauta, bet tikriausiai apsiriko, nes jis turėjo 
nekesti jos. 

- Tėtuši! - tarė tada Maja Lisa. - Prašau tėtušį do- 
vanoti, kad gyniausi. Bet tėtušis mane nugąsdinot... 

Norėjo kalbėti toliau, bet staiga pagalvojo, kad per 
daug šlykščią ir žeminančią kaltę užsitraukia, kad tai 
jai per didelė skriauda. Ir pravirkusi puolė senelei į 
glėbį. 

- Per sunku! Aš negaliu! 

- Zinoma, - tarė senelė, - sunku, aš suprantu. Bet jau 
pasakyta. O dabar eime pas mane, kad galėtum išsi- 
verkti. 

Senelė apkabino ją per liemenį ir šniurpščiojančią, 
kartojančią, jog ji negalinti, nusivedė link durų. 

- Nebereikia daugiau nieko sakyti, - tarė ji. - Tėtušis 
viską supranta. Juk tu tik kūdikis. 

Kai jau buvo prie slenksčio, Liljekrūna pagaliau at- 
gijo. Priėjo artyn ir atvėrė senelei duris, o kai pamatė, 
jog priebučio durys irgi uždarytos, palydėjo ir taip pat 
atidarė. ' 

Atlapojęs priebučio duris pastebėjo, jog laipteliai į 
lauką gan statūs, senam žmogui per sunku vienam, o, 

be to, ir lig priestato nemenka įkalnėlė. Taigi ėjo greta 
prilaikydamas senelę. Galiausiai šitokie nepatogūs laiptai 
į senelės kambarį. Teko visą kelią jai pagelbėti. 

O kai jau buvo viduje, jis, nieko nesakes, apkabino 
senelę ir pakštelėjo į žandą. Paskui taip pat pasielgė su 
Maja Lisa. Ciupo į glėbį ir pabučiavo. 

Ir netares nė žodžio dingo. 

Bet visa, ką šis vaikinas padarė, įvyko staigiai ir 
nelauktai, kai mažiausiai galėjai tikėtis, užtat ir apsi- 
ginti nebuvo kada. 


* 


Šiaip ar taip pusmergėlė, o ne kas kitas pribaigė 
viską. Vos tik mamzelė Maja Lisa ir senelė išėjo į 
priestatą, svečiai atsisveikino ir išvažiavo. Pastoriui, 
matyt, buvo nelabai gera, nes jis tebesėdėjo ant savo 
kėdės ir neišėjo į priebutį palydėti. Jiems dingus tuoj 
įėjo pastorienė ir pasakė, jog valgomajame padengusi 
vakarienę. Girdi, jam ne pro šalį pasistiprinti po viso 
to, ką teko patirti. Bet jis paprašė, kad netrukdytų. 
Esąs šeštadienio vakaras ir turįs pabaigti savo pamokslą. 

Jis tikrai išsitraukė popierius iš rašomojo stalo stal- 
čiaus ir brūkštelėjo keletą eilučių. Bet daugiau nieko 
neišėjo, numetė plunksną šalin. 

Jis atstūmė kėdę ir ilgai vaikštinėjo po kambarį. Po 
to atsigulė ant kampinės sofos. Galiausiai tapo visai 
tylu, ir pusmergėlė pamanė, jog jis užmigo. Spintos 
duryse buvo plyšelis, ir ji matė, kaip jis guli išsitiesęs 
ant sofos, bet nevaliojo įžiūrėti, ar užsimerkes. 

Jeigu ji būtų buvusi tikra, kad miega, būtų pamėgi- 
nusi sprukti iš čia. Sunku apsakyti, kaip jai įkyrėjo 
stovėti uždarytai ankštoje spintoje. Ir baisiausiai reikė- 
jo ištrūkti, kad galėtų pasikalbėti su pastoriaus dukra 
ir ponia Beata! Ji kai ką žinojo ir norėjo jas pradžiu- 
ginti. 

Pastorius tiek laiko ramiai gulėjo, kad tikriausiai turėjo 
būti užmigęs. Ji manė, jog drąsiai gali bent praverti spin- 
tos duris ir sužinoti, kas dedasi. Durys atsidarė visai ty- 
kiai, bet pastorius nemiegojo, gulėjo įsistebeilijęs į prieši- 
ne sieną. Tuo metu, kai pusmergėlė pabandė pritraukti 
duris atgal, jis pakėlė akis ir išvydo ją. 

Tada atsikėlė ir priėjo prie spintos. Pusmergėlei nie- 
ko nebeliko, kaip atlapoti duris ir išlįsti lauk. 

- Ką tai reiškia? - tarė pastorius. - Ką tu veiki mano 
spintoje? 

Jis atrodė toks griežtas, kad pusmergėlė nusigando. 
Pastorius ir ji visuomet buvo geri draugai. Ji mylėjo jį 
labiausiai iš visų namiškių, žinoma, po pastoriaus duk- 
ters. Nenorėjo, kad pagalvotų ką bloga apie ją, todėl 
kuo greičiau prisipažino, kad pastorienė paliko ją spin- 
toje, kol jis su svečiais buvo svetainėje. Jos tik atėju- 
sios paimti šventadienių drabužių. 

Pastorius stovėjo susimąstęs. 

- Gali drąsiai sakyti teisybe, - tarė jis po to, - vis tiek 
nebus blogiau, negu yra. Juk Maja Lisa, o ne ponia 
tave čia uždarė? 

Pusmergėlė taip pasipiktino, kad žodžio ištarti ne- 
valiojo. 

- Pastoraitė! - tarė ji. - Argi ji būtų uždariusi mane 
į spintą, kad pasiklausyčiau? Ji lig to nenusižemins. 

Pastorius atsiduso. 

- Nedaug yra dalykų, dėl kurių ji nenusižemintų, - 
tarė jis. - Nemanyk, jog labiau ant tavęs supyksiu, jei 
prisipažinsi, kad Maja Lisa tave čia pastatė. Nepyksiu 
nei už tą, nei už ką kitą, tik sakyk teisybę. 

Pusmergėlė tvirtai žinojo, jog nuo tos dienos, kai 
atvažiavo į Liovdalą, nepratarė nė vieno neteisybės 
žodžio, tą dabar ir pasakė. 

Bet pastorius nenorėjo nė girdėti. 

- Juk aš neabejoju, kad Maja Lisa turėjo dingstį 
bijoti, - tarė jis. - Suprantu, jog prašė tave pasiklausyti, 
ką mes kalbam. Bet ponia čia niekuo dėta. 

Pusmergėlė stovėjo ir tylėjo. Ji nebežinojo ką sakyti. 
Maja Lisa buvo griežtai uždraudusi nešioti pastoriui 
kokius nors gandus apie pastorienę. Ir motina tą patį 
kalbėjo. Čia ne taip, kaip Svanskuge. Ten galėjo laisvai 
pasakoti ką nori. 

Kol ji tylėjo, pastorius nusprendė, jog taip yra, kaip 
jis manė, todėl liepė jai eiti sau. Ji žengė prie durų, bet 
jis vėl pasišaukė atgal. Matyt, dar kažkas jam šovė į 
galvą, ir dabar norėjo paklausti. 

- Tiesa, paklausyk! - tarė jis. - Jei šitaip uoliai 
tarnauji Majai Lisai, tai gal tu jai padėjai šį laišką 
parašyti? Čia aiškiai vaikiškos rankos darbas, o tu juk 
moki ir skaityti, ir rašyti. 

- Niekada nesu rašiusi laiškų mamzelei Majai Lisai, 
- tarė pusmergėlė. - Užtat esu rašiusi poniai. 

- Šit kaip, rašei tik poniai, - tarė pastorius, - o Majai 
Lisai niekada? - Iš balso buvo girdėti, jog netiki, kad ji 
kalba tiesą. - O gal atsimeni, apie ką tas laiškas, kurį 
esi rašiusi poniai? 

Pusmergėlė atsakė, jog galinti pakartoti žodis žodin, 
jei pastorius norįs, ir šis prašė, jog pamėgintų. 

- Iš tiesų pasakius, nesu kokia didelė raštininkė, - 
ėmė pilti ji, - bet prašau gerbiamą panelę susimąstyti. 
Pastorius Liljekrūna sutiko vieną, kuri padarytų jį lai- 
mingą, jeigu jūs nestovėtumėt skersai kelio. Jeigu pa- 
nelė savo noru pasitrauktumėt, ji niekada nesiliautų 
dėkoti, ir ateitis būtų tvirta. Panelė turit įsidėmėti, kad 
naujojoj parapijoj bus reikalinga pastorienė nepriekaiš- 
tingo elgesio... 

Pastorius mostelėjo ranka. 

- Užteks! - tarė jis. Ir ilgai, įdėmiai žiūrėjo į ją. - Ir 
visa tai parašei už ponią? 

Pusmergėlė tuoj atsakė, jog taip. Pastorienė uždrau- 
dusi kam nors pasakoti, jog moko ją skaityti ir rašyti, 
bet apie šį laišką nieko nesakiusi. 

Pastorius tik gūžtelėjo pečiais. 

- Dabar matau, kaip tu meluoji, - glebiu balsu tarė 
jis. - Juk visą laiką stovėjai spintoje. Vadinasi, puikiai 
girdėjai, kad Maja Lisa prisipažino pati parašiusi. 

Ji pajuto kaip išraudo. Šito, galvojo, nedovanos. 
Pernelyg baisu, jei pastorius pamanys, jog ji melavo. 

- Gali sau eiti, - tarė pastorius. - Iš pradžių nesupra- 
tau, kaip galėjo būti, kad laiškas rašytas Majos Lisos 
ranka. O dabar aišku. Gali nueiti ir pasakyti jai. 

Bet pusmergėlė nekrustelėjo. 

- Ponia man liepė rašyti laišką, - pasakė jinai. - Ir 
ponia uždarė mane spintoje. 

- Bene susitarėt su Maja Lisa, kad abi taip kalbėsit? 

Pastorius jau atrodė bepykstąs. Ji suprato, jog bus 
išmesta lauk, jei neras kuo jį įtikinti. Tada baikščiai 

ėmė dairytis į šalis. Ir akys užkliuvo už senos kam- 
pininkės, kuri kaip tik ėjo pro langą. 

- Žiūrėkit, va jinai buvo nusiųsta į Svanskugą su 
laišku! - tarė ji. - Galim ją paklausti, ar pastoriaus 
duktė, ar pastorienė prašė nueiti ten. 

Pastorius jau ketino atsakyti, jog nieko nebenori 
apie tai girdėti, bet neįprastas pusmergėlės atkaklumas 
priveikė jį. Jis pakilo ir nuėjo prie durų. O staigiai 
pravėres jas atsitrenkė į žmogų, stovintį už jų. Tai buvo 
pastorienė. 

Pastorius dirstelėjo į ją, sustojo ir dar sykį pažvelgė, 
tarsi norėdamas įsitikinti, ar tai tikrai ji, paskui išėjęs 
ant laiptelių paklausinėjo senute. Kai grįžo, pastorienė 
buvo dingusi. 

Jis atsisėdo į kėde prie rašomojo stalo ir pasišaukė 
pusmergėle. 

- Na, dabar papasakok, kaip ten buvo, kai rašei 
laišką! - tarė jis. 

Ir pusmergėlė taip viską išdėstė, kad jam nebeliko 
jokių abejonių. 

- Žiūriu, kad buvau neteisus, Pūgos Nora, - tarė 
pastorius, - užtat kaip atlygį gausi nueiti pas Mają Lisą 
ir viską apsakyti. 

Antrą kartą pusmergėlei kartoti neteko. Ji akimoju 
atsidūrė alaus daryklos priestate, kur tebuvo girdėti 
aimanos bei ašaros, ir viską išpyškino. Pastoriaus duktė 
iš pradžių beveik nesiklausė, bet galiausiai suprato, jog 
tėtušis žino tiesą, ir pašoko. 

- Senele, senele! Aš turiu nueiti pas tėtušį ir pažiū- 
rėti, kaip jis laikosi! 

Bet sulig tais žodžiais atsivėrė durys ir ant slenksčio 
pasirodė tėtušis. 

Ir tai buvo ne šiandienos ar vakar dienos tėtušis, o 
senųjų laikų tėtušis, geras, mylintis tėtušis, kuris stovė- 
jo tiesdamas rankas į ją. 

PRASLINKUS KELIOMS DIENOMS PO ŠIO DIDŽIOJO 
ĮVYKIO, MAJA LISA VĖL DRAUGE SU PUSMERGĖLE 
ĮPRASTU LAIKU TRAUKĖ VIEŠKELIU. 

Bet šį vakarą ji nešliaužė paniurusi ir bejėgė, o jau 
dviese kalbino aidą, dviese ieškojo žėručio žvyrduobė- 
je, dviese tvenkė upelį, dviese rinko plukes ganykloje. 

Tik erzinti pelėdos neturėjo ūpo, todėl prie storojo 
beržo paliko pusmergėle ir viena užkopė į kalvą iki 
Poilsio akmens. Paukštis, matyt, buvo draugiškesnis 
negu kitomis dienomis, nes pusmergėlė nepasivijo nei 
prie šmėklų tvoros, nei vėliau. 

Tiek nuėjusi, kad jau galėjo matyti Poilsio akmenį, 
ji staiga sustojo. Ten aukštai sėdėjo vaikinas, bet ne 
siauroj išskoboj, o užsilipęs ant pat uolos. Sėdėjo susi- 
rietęs, smakrą parėmęs rankomis. Tik žvelgė ne į Žemę, 
o į medžių viršūnes. Ir švilpavo strazdui, tupinčiam 
aukštoj eglėj kitapus kelio, mėgdžiojo ir skatino varžy- 
tis, todėl šiam vos nesprogo gerklė. 

Jie taip buvo įsižaidę, ir strazdas, ir jis, kad visai 
negirdėjo jos ateinant. Ji sustojo ir ėmė klausytis, su 
nuostaba žvelgdama į jį. Tuos kartus, kai anksčiau 
buvo sutikusi jį, matyt, slėgė begalinis sielvartas. Ir tik 
šį vakarą ji pagalvojo, kad jam ne daugiau kaip dvide- 
šimt penkeri metai. Atrodė visai lyg berniūkštis. Ji taip 
nustebo, kad nesusilaikė ir nusijuokė. 

Jis pasuko galvą suklusęs ir nukreipė žvilgsnį į kitą 
medžio viršūne, lyg manydamas, jog garsas atsklido iš 
tenai. 

Tada Maja Lisa vėl susijuokė. Dabar jis išgirdo. Nu- 
šoko nuo uolos ir pribėgo artyn. Girdi, jos ir laukęs. 
Buvo Lobiu pas jos draugę Britą sužinoti, kaip galėtų 

sutikti Mają Lisą vieną. Ir Brita jam pasakiusi, jog čia, 
prie Poilsio akmens, ji ateinanti kiekvieną vakarą. 

Jos širdis pradėjo smarkiai daužytis, lyg tikėdamasi 
didžiulio džiaugsmo. Ak, ak, kaipgi ji nesupranta! Juk 
jau turėtų suvokti, kad jis neatėjo su kokiu nors malo- 
niu reikalu. Ketina kalbėti apie savo brolį. Tikriausiai 
nori dar sykį pakartoti brolienės pasiūlymą ramesnė- 
mis aplinkybėmis. 

Aišku, taip ir buvo, kaip ji galvojo. Oriai nusivedė ją 
prie Poilsio akmens ir padėjo užlipti ant viršaus, kur ką 
tik buvo sėdėjes, o pats liko stovėti žemai. 

Ir čia buvo kaip Svanskuge! Ji nežinojo, kodėl staiga 
įsižeidė bei susijaudino ir kodėl neįstengė numalšinti 
apmaudo, todėl atsakinėjo irzliai, nesuprasdama, ko 
jam vargintis ir klausinėti. Gal vis dėlto nebus pagal- 
vojęs, jog praleidusi keletą valandų su jo broliu, turėjo 
jį įsimylėti. 

Negalėjai pastebėti, kad jį įžeidė toks atžarus tonas. 
Tiesiog sunku buvo patikėti, jog čia tas, kuris ką tik 
švilpavo strazdui. Atrodė santūrus, lyg ruošdamasis at- 
likti kokią užduotį ir iš anksto apgalvodamas kiekvieną 
žodį. Šitaip, ko gero, atrodydavo pardavinėdamas ge- 
ležį ar tardamasis su anglių vežėjais. 

Prašė nelaikyti jo įkyriu, bet klausęs todėl, kad tu- 
rėjęs pirma sužinoti, ar jos širdis laisva, ir tik tada 
žengti toliau. 

Ją pagavo nesuvaldomas noras paerzinti ir išklibinti 
jo tokį didelį pasitikėjimą. 

- Tai dar nereiškia, - įsiterpė ji, - kad mano širdis 
laisva, jei ir neatiduota pastoriui Liljekrūnai. Gali atsi- 
„ rasti kitas... 

Jis nusilenkė kiek pašaipiai. 

- Visiška tiesa, - tarė. - Jei yra bent krislelis dings- 
ties, kad tasai, apie kurį mamzelė Maja Lisa galvoja, 
ateis prašyti mamzelės Majos Lisos rankos, aš toliau 
nekalbėsiu. 

Kraujas išpylė jai skruostus, bet ji atsakė žiūrėdama 
jam tiesiai į liūdnas akis: 

- Ne, nėra jokios dingsties. 

- Tada prašysiu mamzelę Mają Lisą patarimo, - pa- 

sakė ir išsitraukė iš piniginės užklijuotą ir rūpestingai 
sulankstytą laišką, bet tebelaikė rankoje, nerodydamas 
jai antrašo. - Kad mamzelė Maja Lisa patartų man, ar 
siųsti šį laišką, ar suplėšyti. 

Maja Lisa nieko neatsakė. Ji nejučia prisiminė tą 
kartą, kai jis liuoktelėjo į lapių duobe. Tada šen ten, ir 
viskas vienu akimoju buvo gatava. “Kodėl negalėtų 
padaryti staigaus šuolio, - galvojo ji, - drožtų tiesiai, ir 
aš sužinočiau, ką jis turi omenyje? Kam suka užuolan- 
komis?" 

- Šį laišką, mamzele Maja Lisa, - kalbėjo jis toliau, 
o balsas tapo, regis, dar šaltesnis ir dalykiškesnis negu 
iki tol, - parašė jaunuolis, kuris prieš porą metų stovėjo 
prie savo sužadėtinės kapo ir davė įžadus, jog vienas 
žengs per gyvenimą, kad visad galėtų ją atsiminti. Nuo 
tol jaunuolis nė akimirką nesudvejojo tesėsiąs savo 
pažadą, netgi pagundos nejautė. Jis kartu su mylimąja 
palaidojo kape savo širdį, ir ji niekada neatgis. Bet, 
mamzele Maja Lisa, prieš keletą mėnesių tas jaunuolis 
sutiko vargšę mergaite, vienišą ir visų užmirštą. Jis 
išvydo jos akyse sumišusius tyrą švelnumą bei nuolan- 
kumą ir apstulbo, kad ji nepaprastai panaši į jo myli- 
mąją. Ir pajuto jai didžiausią simpatiją. Tarėsi girdįs, 
kaip velionė kužda, kad pagelbėtų šiai jaunai vienišai 
mergaitei, kuri buvo lyg anos atvaizdas. Jaunuolis pa- 
bandė suvesti ją su vienu kilniausių žmonių, savo tikru 
broliu. Matė, kaip jie susitiko, matė, kaip sėdėjo drau- 
ge prie židinio, jau svajojo apie didžiulę jų laimę, bet 
įsipainiojo bjauriausių kliūčių. Jaunuolio poelgis už- 
traukė prakeiksmą abiem, kuriems jis linkėjo palaimos. 
Mylimas brolis puolė neviltin, o mėginant jį gelbėti, 
mergaitė irgi visai nekaltai atsidūrė graudžioj padėty. 
Jaunuoliui ėmė kasdien vaidentis numylėtinės balsas, 
šaukiantis, kad pasiūlytų mergaitei dalintis su juo na- 
mais, kur nuoširdžiai stengtųsi padaryti ją laimingą ir 
kur ji rastų užuobėgą nuo šiurkščios, dabar ją kamuo- 
jančios rankos. Štai šitokiomis aplinkybėmis, brangiau- 
sioji Maja Lisa, jaunuolis ir parašė laišką. Ketino išsiųs- 
ti šįryt, bet sudvejojo. Jam kilo mintis būtinai pasi- 
klausti jūsų, mamzele Maja Lisa, patarimo. 

Jis nutilo, o laišką padėjo jai ant kelių. Maja Lisa 
perskaitė adresą. Laiškas buvo skirtas Didžiai išmintin- 
lijui. 

Niekad kaip gyva Maja Lisa nesijautė tokia priblokš- 
ta. Juk jis padarė tą, ko ji nesitikėjo, pasipiršo jai, bet 
kodėl būtent šitaip pasielgė! Tik todėl, kad jam gaila 
jos! Ji norėjo pašokti, sudraskyti laišką į skutus ir 
sviesti jam veidan. Ji supyko labiau negu ant tėtušio, 
kai šis vedė Raklic. Galvojo: “Taip turbūt man visad 
esti, kad rimtai galiu įširsti tik ant tų, kuriuos myliu". 

Bet Maja Lisa daug buvo patyrusi nuo tos dienos, 
kai šoko į akis tėtušiui ir Raklic, ir dabar mokėjo 
tvardytis. Ji tik nušliuožė nuo uolos, paleido laišką ant 
kelio ir nė žodžio netarusi nužingsniavo kalva žemyn. 

Ji nukeliavo gerą galą, net iki mūrinės tvoros, kai 
išgirdo kažką sekant. 

Eidama atkreipė dėmesį, koks gražus vakaras. Me- 
džiuose suokė paukščiai, ore zyzė uodai, ką tik išspro- 
gusiuose lapeliuose žiburiavo saulės tvyksniai, grio- 
viais čiurleno vanduo, iš žemės kalėsi žolynai, rodės, 
buvo girdėti, kaip viskas auga. Bet keista, nuo to jai 
darėsi tik pikčiau! Jis turėjo suprati, jog šitokį vakarą 
privalu surasti atitinkamą būdą, jei apskritai verta bu- 
vo ieškoti. Ak, kad jis ateitų į protą ir liautųsi! Ji 
nebuvo tokia nelaiminga, kai svajojo apie jį. 

Be to, tąsyk prieš išvažiuodamas galėjo susiprasti ir 
pasiteirauti, kaip ji jaučiasi taip nužeminta. Jeigu jis 
žinotų, kad ji susitaikė su tėtušiu ir kad motušė dingo 
tą vakarą, kai jis su pastoriene Liljekrūna lankėsi Liov- 
daloje, pabėgo niekam netarusi žodžio ir iki šiol negrį- 
žo, tada Majai Lisai nebereikėtų jo gailestingumo. 

Bet, šiaip ar taip, nesvarbu. Jei ji būtų didžiausioj 
bėdoj, vis tiek būtų supykusi ant jo, kad pasipiršo iš 
užuojautos. Nebūtų pykusi ant ko kito, nebūtų pykusi 
ant jo brolio, jei šis būtų taip padaręs. 

Staiga stabtelėjo. O kodėl ji ant jo supyko? Atsaky- 
mas atėjo lyg prošvaistė. Todėl, kad ji jį myli! 

O taip, taip! Tai ir buvo meilė. Apie ją skaitė kny- 
gose, dainavo dainose, bet savo širdyje lig šiol jos 

nejautė. Matyt, ruseno ten kaip silpna liepsnelė visą 
pavasarį, tik nežinojo, kaip ją pavadinti. Dabar meilė 
suliepsnojo tarsi galinga ugnis. Netgi galvojo, ko gero, 
visa švyti ir Žaižaruoja. 

Maja Lisa atsigręžė. Viskas ūmai pasikeitė. Joje lieps- 
nojo meilė. Šiam didžiuliam stebuklui įvykus ji jau 
nebebuvo tokia pat. Negalėjo pykti ant to, kurio dėka 
sužinojo, kas yra meilė. 

Jis ėjo įkandin ir jau buvo kone prisivijes. O kai ji 
staigiai atsisuko, akis į akį susidūrė su juo. 

Ar tik nebuvo toji ugnis, plykstelėjusi joje, užkrečia- 
ma? Jo akyse spindėjo jos atšvaitas, o gal tai buvo ne 
vien atšvaitas? Liepsna atrodė pernelyg stipri. Ji dar 
taip maža išmanė, bet, pajutusi, kaip karštai jis ją 
apglėbė, suprato, jog būtent šitaip ir ji jo ilgėjosi. 

Nuostaba buvo begalinė. Ji nežinojo, ar jau patikėti 
savo jausmais. Bet tie žodžiai, kuriuos jis skubomis 
ištarė, tie klausimai, ar jinai jį myli, tas karštas prisi- 
pažinimas, kad pamilo ją nuo pirmos akimirkos, bet 
gėdijosi savo silpnumo, tas primygtinis apgailestavi- 
mas, kad mėgino veidmainiauti prieš save ir slapstėsi 
nuo meilės, tas atkaklus kartojimas, jog neklausys nei 
gyvųjų, nei mirusiųjų, jei tik jinai mylės - iš kur visa tai 
galėjo plaukti, jei ne iš širdies, degančios ta pačia 
ugnim, kuri kamavo ir ją? 

3) 


ELFAI LIOVDALOJE 


FIULAKSAS, STOVĖDAMAS ANT PRIEBUČIO 
LIŲ, VISĄ NAKTĮ LOJO IR KAUKĖ. PUSMERGĖLĖ NE- 
BUVO JO ŠITOKIO GIRDĖJUSI. MAMZELĖ MAJ 
TIKRIAUSIAI IRGI NEMIEGOJO, O JAI REIKĖ 
RAI PAILSĖTI, TOKIA BUVO SILPNUTĖ. PUSM GĖLĖ 
SUMANĖ PAMĖGINTI, GAL NUTILDYS ŠUNĮ. 

Ji užsisegė sijoną, užsimetė švarkelį ir ištykinho pro 
virtuvę į priemenę. Kol galų gale atrakino visas pynas 
ir atstūmė kaiščius, šuo nutyko, bet ji vis tiek išėjo į 
priebutį pasišaukti jo vidun. | 

Kaip keista! Šuns niekur nesimatė. Ji buvo tikra, jog 
jis kiaurą naktį stovėjo ant laiptelių, o dabar, kai ji 
ryžosi atsikelti, žinoma, dingo. Ji Rulipo žemyn | r ėmė 
šaukti, bet šuo nesirodė. 

Naktis buvo graži. Dangus pilnas smulkių a besė- 
lių. Susipynę į vainikus ir ratelius, jie, rodos, dabar, 
niekieno nematomi, žaidė kažkokius keistus žaidimus. 
Saulė dar nebuvo spėjusi išlįsti pro kalną, betį lauke 
jau visiškai prašvitę. Nė kiek nešalta, netgi malonu ir 
šilta, ir ji nėmaž nesužvarbo, nors buvo išbė 
somis kojomis. | 

Šeši ūksmingi šermukšniai, kurie augo vienoje eilėje 
priešais tvartą ir taip buvo išsiskėteę, jog šakos rNezgėsi 
draugėn į gyvą sieną, dabar kaip tik žydėjo. Stambios 
baltos Žiedų kekės švytėjo tarp žalių lapų. Taip gražu, 
kad atrodė lyg būtų skaisčios Žvaigždės suspindusios 
juodoj žiemos padangėj. 

Nors dabar viskas tarsi nederėjo prie šereštiuia 
pavasario žalumos, bet pusmergėlei namai aplink kie- 
mą atrodė tokie seni ir bemaž sugriuve. Ji Žvelzė į 
galeriją virš arklidės ir į pusapvalius tvarto langelius, 


si ba- 

žybčiojančius po pajuodusiu šiaudų stogu, į persikrei- 
pusias alaus daryklos duris. Visa tai gražią pavasario 
naktį lyg skundėsi savo senatve, kėlė graudulį. Ji žiū- 
rėjo į samdinių trobą, kurios apatinis aukštas buvo 
mūrytas, į podėlį ant stulpų. Žvelgė į daugybę vartelių, 
jau įrvertų į vietą, į ilgas statinių eiles. Viskas sutrešę, 
kreiva, persimetę. Stogų šelmenys įsmuke, sienos pil- 
kos, o pro sijas lindo žalios samanos. 

Pirmą kartą pusmergėlė pagalvojo, kad visa sodyba 
jau persenusi, reikia taisyti ir statyti iš naujo. Bet 
tokios mintys apninka tik pavasarį, kai medžiai, krū- 
mai ir laukai ima puoštis, vilktis naujais rūbais. 

Gal ir trobesiams ateina žiema ir pavasaris, tik su 
ilgesniais tarpsniais negu medžiams ir krūmams? Pava- 
saris sodybai, kai joje apsigyvena jauni Žmonės, stato 
naujus namus ir griauna kas pasene. O žiema, kai jauni 
pasensra, ir tai, ką jie statė, ima griūti, ilgėtis naujų 
jėgų, kurios vėl ramstytų, statytų. 

Keista, galvojo pusmergėlė, kad jai lindo tokios min- 
tys. Betgi ir naktis buvo keista, šilta ir tvanki, paslap- 
tinga. Jai pasidarė baugu, norėjo bėgti trobon, bet 
prisiminė šunį. 

Dairydamasi į šalis ir ieškodama, kur jis nubėgo, 
pamatė, jog kažkas juda žolėje po šermukšniais. 

Pusmergėlė gyveno niūriam miške ir ne kartą anksti 
rytą ar vėlai vakare buvo motinos kur nors siųsta, bet 
nepasitaikė išvysti ką ypatinga, ir netgi netikėjo, kad 
gali ką nors pamatyti. Motina visad sakydavo, kad 
nereikia nieko bijoti. Ir neįsivaizdavo, jog galėtų sutik- 
ti šmėklą ar trolį. 

Vis dėlto šį kartą ji matė kažką keista. Apsirikti 
neapsiriko. Truputį nustebo, ji ne taip lengvai išsigąs- 
davo, ir nebuvo ko bijoti. Ten šoko nykštukėliai. 

Jų buvo du: ponaitis ir panaitė, didumo sulig šeše- 
rių metų vaiku, bet labai lieknučiai ir dailaus sudėjimo. 
Abu apsitaise kaip kokie turtuoliai, juodo aksomo rū- 
bais su nėriniais ir galionais. Ponaitis užsidėjęs trikam- 
pe skrybėlę, su špaga prie šono, šilkais siuvinėta palai- 
dine, batai su sagtelėmis. Panaitė trumpu, bet labai 
plačiu sijoju, raudonomis kojinėmis, ant galvos plati 

skrybėlaitė su plunksnomis, o rankoje vėduoklė. Ir tik 
šoko. Jis suimdavo jai už riešo, ir iškėle rankas jie 
patapendavo į vieną puse, tada apsigręždavo ir tipen- 
davo atgal. Išsiskirdavo, vėl sueidavo, nusilenkdavo, o 
galiausiai apkabino kits kitą per liemenį ir ėmė suktis 
ratu. 

Pusmergėlė neabejojo, kad niekad nėra mačiusi to- 
kio grožio. Be galo malonu buvo žiūrėti, kaip jie juda: 
tiesiog skrieja žole. Žmonės nemokėjo taip šokti. Ro- 
dės, kad jie sukurti iš oro. Veideliai buvo tarsi skais- 
čiausio porceliano, rankutės ir kojytės smulkutės. Vieš- 
patie, tokie mažučiai ir smulkučiai! 

Ji niekaip negalėjo pasitraukti šalin, kol tik jie šoko. 
Stovėjo ir stebėjosi, kodėl jie tokie linksmi ir kodėl 
šoka naktį. Betgi nesunku ir suprasti. Jie, ko gero, 
buvo tikrieji Liovdalos elfai, o dabar džiaugėsi, kad 
Raklicai dingus viskas sugrįžo į senas vėžes. 

Išvydusi šokį, pusmergėlė labiau negu iki šiol linko 
tikėti, jog Ilgšis Bengtas teisybę pasakojo. Jis paskuti- 
nis matė Raklicą. Sutiko ją šeštadienį vėlai vakare 
Juodežerio pievoje. Ji atrodė paklaikusi, visiškai tokia, 
kaip pasirodė jam pirmą kartą, ir jis drąsiai tvirtino 
sakydamas, jog gali prisiekti teisme, jog matė ją ne- 
riant į Juodežerio upelį. 

„Gal iš tikrųjų elfai džiaugėsi, kad šaltakraujė klas- 
tingoji vandenė nebeviešpatavo Liovdaloje? 

Kokie puikūs šokėjai! Kodėl gi ji miegojo šviesiomis 
naktimis, kodėl nešoko žalioj pievelėj? Kodėl ne tokia 
vikri ir linksma, kodėl turi tiek daug rūpesčių ir nie- 
kaip nevalioja jų atsikratyti? 

Pusmergėlė išgirdo troboje duslų bilsmą, lyg koks 
sunkus daiktas būtų nukritęs, ir įlėkė į priebutį. Čia 
sustojusi ėmė klausytis, bet daugiau nieko negirdėjo. 
Vis dėlto buvo tikra, jog subildėjo kairiajame kambary- 
je, kur gyveno pastorius. 

Kaip galėdama greičiau nuskubėjo ji pas pastoriaus 
dukterį ir paprašė keltis, nes pastoriui esą kažkas ne- 
gerai. 

Mamzelė Maja Lisa greitosiomis ėmė rengtis vis klau- 
sinėdama pusmergėlę, kas atsitiko. Pusmergėlė taip 

pat greitosiomis pasakojo, kaip žiūrėjo į šokančią po- 
relę ir tuomet išgirdusi sunkiai kažką krintant. 

Pastoriaus duktė visa išbalo. 

- Šita porelė pasirodo tik tada, kai į Liovdalą ruo- 
šiasi ateiti naujas šeimininkas, - tarė ji, - bet manau, 
jog iki šiol jų niekas nematė šokant. 

Ji vos suskubo įsispirti vieną batelį, bet liovėsi 
rengtis ir nubėgo į kairįjį kambarį. 

Čia išsitiesęs ant grindų gulėjo pastorius ir nejudėjo. 

- Kas yra, tėtuši, kas yra? - tarė pastoriaus duktė 
palinkdama prie jo. 

Tada ūmai žvilgtelėjo į pusmergėle, kuri atsekė iš 
paskos. 

- Tėtušis negyvas, - tarė ji. - Pasakykim jam ačiū. 
Gal dar neatitoles ir išgirs mus. 

Ji karštai pabučiavo jam ranką ir pakuždėjo keletą 
žodžių tiesiai į ausį. Po to pusmergėlė pabučiavo jam 
ranką. Tada pastoriaus dukra atsistojo ir ėmė žvalgytis 
po kambarį, tarsi norėdama sužinoti, ką jis veikė paskiau- 
siai. Sėdėjo ir rašė. Plunksna dar buvo nenudžiūvusi. 
Matyt, berašydamas pasijuto negerai, o kai pakiles bandė 
prieiti prie varpelio ir pasišaukti pagalbos, nugriuvo. 

Nebaigtas rašyti pamokslas gulėjo ant stalo. Pasku- 
tinės eilutės smailų nelygių raidžių leidosi įkypai Že- 
myn. Pastoriaus dukra perskaitė jas tyliu balsu: “Dar- 
bininkas, užbaigęs savo triūsą, trokšta pailsėti ir džiau- 
giasi, kad geresnis ateis į jo vietą". 

Pastoriaus dukrai iš akių pasipylė ašaros. 

- Dabar aš suprantu, kodėl jie šoko tėtušiui, - tarė 
ji. - Jie žinojo, kad jis susiruošė iškeliauti. Žinojo, kad 
trokšta būti laisvas. 

PASTORIAUS DUKRA SĖDĖJO VIRTUVĖS KAMBARĖ- 
LYJE SU BIBLIJA BEI PSALMYNU IR SKAITĖ DIEVO 
ŽODĮ, IEŠKODAMA PAGUODOS SAVO DIDELĖJE NE- 
LAIMĖJE. 

Buvo ankstus rytas, praėjusi lygiai para po to, kai ji 
rado tėtušį negyvą gulintį ant grindų. Visą dieną turėjo 
tokią daugybę rūpesčių, jog nebuvo laiko galvoti apie 
netektį. Bet naktį sielvartas stačiai slėgte prislėgė, ir ji 
negalėjo miegoti. Todėl atsikėlė anksčiau kitų ir sėdo 
skaityti. 

Bet staiga ji užvertė knygas ir susinėrusi rankas ėmė 
dėkoti Dievui, kad yra ne vieniša ir užmiršta, kad turi 
ištikimą draugą, kuris pagelbės ir ją apgins. Gal dabar 
pamotė vėl sugrįš ir pradės viešpatauti šiuose namuo- 
se, ir jei neturėtų jo, atsidurtų visiškoje jos valioje. 
Tada raudotų ne tik tėtušio, o ir pati savęs. 

Vos tik šitaip pagalvojo, už lango sodo pusėje pasi- 
girdo graži švelni muzika. 

Ji gerai žinojo, kas groja. Vakar buvo nusiuntusi jam 
žinią. 

Toptelėjo mintis, jog gal nedera groti gedulo na- 
muose, bet nuginė ją šalin. Jam buvo sunku išreikšti 
žodžiais, ką norėtų pasakyti, užtat atėjo su smuiku. 
Nieko blogo, kad jis šitokiu būdu reiškė savo užuojau- 
tą, o nekalbėjo paprastai. 

Ji sėdėjo nugara į langą, todėl nematė jo, bet nedrį- 
so pajudėti. Pirmą kartą girdėjo jį griežiant, nes tas 
smuikavimas Svanskuge nesiskaitė. Ji buvo niekuo dė- 
ta, bet širdies gilumoje džiaugėsi, kad jis paėmė stryką. 
Turėjo pripažinti, jog tik iš didžiulės meilės jai galėjo 
jį traukyti. 

Ak, kaip skamba smuikas! Kaip galima išgauti stry- 
ku ir stygomis tokią švelnią, glostančią melodiją! 

Jis griežė be galo, be galo graudžiai. Stambios aša- 
ros pabiro jos skruostais. 

Bet kuo toliau, tuo labiau muzika keitėsi. Jau nebu- 
vo rami ir guodžianti. Ji nežinojo, ar teisingai supran- 
ta, kad melodija staiga tapo nežabota ir šiurpiai niūri. 

Ji vis labiau ir labiau stebėjosi. Šitokia muzika ne- 
tiko tėtušiui. Tėtušis visada buvo laimingas ir stengėsi 
kitus padaryti laimingus. Tėtušis nenorėjo nė girdėti 
apie sielvartą ar baime. O kai pamatė, jog gyvenimas 
tapo nepakeliamas ir painus, jis pasišalino. Žinoma, ji 
gedės tėtušio ir labai jo pasiges. Bet tėtušio atminimas 
vien šviesus. 

Ne, ji jau nebegalėjo tikėti, jog jis groja ją guosda- 
mas. Turbūt dėl kokios kitos priežasties smuikuoja. Jį 
paskatino kažkieno kito skausmas ir neviltis. 

Teisybę sakė Žmonės, kad jis meistras. Nors ir men- 
kai išmanydama muziką, ji suprato jį, jis tarsi kalbėjo 
su ja. 

Ir taip graudžiai aimanavo. Rodės, kažkas įkrito į 
juodžiausią duobę, kažkas buvo sukaustytas grandinė- 
mis, kažkas degė baisioj ugny. 

Ir nebuvo kas iškeltų jį į šviesą, kas galėtų dovanoti 
jam laisvę, kas užgesintų kankinantį žaizdrą. 

Jai pasidarė be galo sunku širdžiai. Taip spaudė, 
kad, rodės, subyrės. Tik didžiausias nusidėjėlis, atsidū- 
res pragaro dugne ir pasičiupes į rankas smuiką, galėjo 
šitaip griežti, stengdamasis išreikšti savo kančias. 

Betgi apie kieno sielvartą smuikavo jisai? Apie kito, 
ar apie savo? 

Tikėjosi, kad pasikeis, kad jis pereis prie ko kito. 
Bet tuščios buvo viltys. Jis griežė tik augantį nerimą. 
Ir klausytis nebe taip gražu, vien tik staugimas ir 
klyksmas. 

Ilgiau nebeįstengė. Gal jį ištiko kokia baisi nelaimė. 
Turėjo atsidaryti langą ir paklausti. 

Išvydes ją staiga baigė melodiją dar žaismingesniu 
garsu negu iki šiol. Įnirtingai smuikuojant, skrybėlė 

buvo nukritusi, o plaukai išsidraikę ant kaktos. Stovėjo 
išbalęs kaip ligonis, veido bruožai iškreipti skausmo. 

- Sakei, jog nori išgirsti mane griežiant, - tarė jis. - 
Dabar tavo noras išsipildė, žinai, kaip skamba. 

Ak, jo balsas buvo toks šiurkštus, o kalba rūsti, ir ji 
norom nenorom turėjo pagalvoti, jog jis ant jos pyksta. 
Ji baisingai persigando, nedrįso net prasižioti ir pa- 
klausti, kas atsitiko. 

Ir tuomet jis taip pat rūsčiai tarė: 

- Niekad iki šiol nesi manes girdėjusi. Gal net neži- 
nojai, kad čia aš smuikuoju? 

Ji nesusilaikė ir pasakė: 

- Maniau, jog nelabasis. 

- Argi esi jį girdėjusi? 

- Sako, jis griežia kaip žmogus, trokštantis palaimos 
ir žinantis, jog niekada jos nesulauks. 

Išgirdes šiuos žodžius jis priėjo prie jos arčiau. Ir 
atsidūrė gretimais, ji galėjo net plaukų sruogas nu- 
braukti jam nuo kaktos, bet nedrįso. 

- Teisybė, - tarė jisai, - taip yra. Ir aš iš tų, kuriems 
dangus užvertas. 

Staiga jis užsidengė rankomis veidą ir ėmė šniurpš- 
čioti. 

Tai atrodė nepakeliama. Ji būtų gyvybe atidavusi, 
kad tik palengvintų jo kančias. 

- Kas yra? Kas yra? - tarė jinai. - Ar tu ką nors pikta 
padarei? Ar ką nors netyčia užmušei? 

Ir bemat nutilo. Suprato, jog baisesnių žodžių nega- 
lėjo pasakyti. 

Jis atitraukė rankas nuo veido ir mostelėjo sugniaužtu 
kumščiu. 

- Aš žmogžudys, žinau. Kurį laiką kiekvieną naktį tai 
pergyvendavau. Aš griežiau jai mirties šokį, o ji šoko, 
kol krito negyva. Turbūt pažiūrėjus matyti, kas aš per 
vienas. 

Ji neturėjo ko atsakyti. Manė, verčiau tegul išsikal- 
ba iki galo, jeigu jau pradėjo. 

- Šią paskutinę žiemą nebegriežiau jai. Užtat drįsau 
tau pasipiršti. Maniau, jog ji to nori. Bet ne ji to 
norėjo. Tik aš. 

Kalbėti ji nedrįso, bet ištiesė ranką, norėdama pa- 
glostyti jam kaktą ir nuraminti. Tačiau jis atšoko, kad 
nepasiektų. 

- Tau niekada nereikėjo prašyti mane, kad pagriež- 
čiau, niekada, niekada! Reikėjo nupjauti stygas, kai 
išgirdai griežiant. Smuiko muzika vėl viską atgaivino. 

Jis nusikvatojo neapsakomai niršiai ir kraupiai. 

- Atvažiavau čia, vos tik gavau iš tavęs žinią, ir 
pasiėmiau smuiką, manydamas, jog jis paguos tave 
geriau negu aš. Bet paliestos stygos sužadino visa, kas 
buvo. Išvydau erdvų kambarį, kuriame knibždėjo trep- 
sinčios, uždususios poros, o tarp jų pamačiau ją skrie- 
jančią grakščiai ir lengvai, lyg visai iš kito pasaulio. Ir 
ėmiau griežti jai, tik jai. Ir stūmiau ją į mirtį. 

Jis taip graižė rankas, kad net braškėjo. 

- O maniau, kad galėsiu užmiršti! Atsikratyti sąžinės 
kančių ir būti laimingas! Atsisakyti to pažado, kurį 
daviau prie kapo! Aš buvau lyg apkerėtas, buvau už- 
miršęs viską, kol smuikas mane pažadino. 

Maja Lisa galvojo, kad ji jam daugiau neberūpi. Vis 
dėlto norėjo pabandyti apginti save ir savo teises. 

- O manęs ar jau neprisimeni? Juk ir aš gavau tavo 
pažadą. 

- Gavai, nes maniau, jog ji to nori. Dabar man 
paaiškėjo. Ji nori, kad aš jai vienai priklausyčiau. Tad 
grąžink man laisve! 

- Mielasis, - tarė ji, - kaip aš galiu duoti tau laisvę? 
Juk neturiu nieko, tik tave. Jei gyvas žmogus reikštų 
teises į tave, gal sutikčiau. Bet nežinau, kodėl privalau 
atsisakyti dėl mirusios. 

Matyt, jos balsas kažkuo jį sujaudino. Jis pažvelgė į 
ją, ir niūri, grėsminga išraiška staiga dingo iš jo veido. 
Jis tebestovėjo su smuiku ir stryku rankoje. Turbūt 
pagalvojo, kad pernelyg sunku jį laikyti, bet ant žemės 
dėti nenorėjo, todėl padavė Majai Lisai. Ji tylėdama 
paėmė ir paguldė ant stalo kambaryje. 

Kai grįžo atgal prie lango, jis suėmė abi jos rankas. 
Priglaudė jas prie kaktos ir taip laikė valandėlę, lyg 
norėdamas, kad ji pajustų, kokios karštos ir painios 
mintys ten kunkuliuoja. Paskui prašneko nepaprastai 

sielvartingu balsu, daug kartų nutildamas, bet taip, 
kad ji vėl galėjo jį atpažinti. 

- Ne, Maja Lisa, nemanyk, jog aš taip galvoju, kaip 
ką tik sakiau! Juk ne dėl saves aš prašau, kad duotum 
man laisve. Negaliu būti toks beširdis, koks esu, kai 
mane apninka graužatis. Gal jau nebenorėsi būti su 
manim? 

Jis nutilo lyg laukdamas atsakymo, bet ji buvo tokia 
nusiminusi ir išsigandusi, kad nežinojo ką tarti, ir jis 
kalbėjo toliau: - Juk aš puikiai žinau, kaip tau dabar 
yra, ir už viską labiausiai norėčiau būti šalia taves, kai 
netekai tėčio. Bet turi įsidėmėti, jog visos negandos, 
kurias kentei dėl savo pamotės, yra niekis palyginti su 
tais vargais, kurie laukia taves, jei susijungsi su ma- 
nim. Aš turiu tau prisipažinti. Man kartais užeina toks 
nerimas, kad neištveriu namuose, keliauju į dykynes ir 
klajoju savaičių savaites, nesutikdamas nė žmogaus. O 
kartais imu klaikiai siautėti, trokšdamas užmaršties. 
Ak, juk tu supranti, Maja Lisa, aš tave per daug karštai 
myliu, kad drįsčiau ir tave įtraukti? Man nereikėjo prie 
tavęs artintis, ir nebūčiau to padaręs, jei nebūčiau 
manęs, jog esu išgijęs. 

Ir jis vėl nutilo, bet kadangi ji dar nebuvo pasiruo- 
šusi atsakyti, kalbėjo toliau: 

- Ką tik aš kone pykau ant taves, kad per tave 
turėjau griežti, ir toji muzika priminė man, jog visa 
niūruma ir sunkuma tebėra manyje. Troškau, kad bū- 
čiau užmiršęs pavojų ir susituokęs su tavim, kol dar 
maniau, jog viskas gerai. Bet suprask, jog tik akimirką 
taip galvojau. Aš pernelyg tave myliu, Maja Lisa, ak, 
pernelyg, kad geisčiau turėti tave už žmoną. 

Visą laiką, kol jis kalbėjo, Maja Lisa nenuleido nuo 
jo akių. Ji puikiai suprato, jog jis sako tiesą skųsdama- 
sis sąžinės kančiomis, ir, galimas daiktas, bus nelai- 
mingesnė, ištekėjusi už jo, negu vėl pakliuvusi motušės 
valdžion. Bet ji nieko daugiau negalėjo galvoti, tik kad 
nori būti greta jo ir jam pagelbėti. 

- Ak, - tarė ji, - žinok, kad verčiau dalinsiuos su 
tavim sielvartu ir neganda, negu gyvensiu ramiausias 
dienas su kitu. Todėl nepalik manęs, jei tiesa, kad 
myli. Kaip aš galėsiu... 

Ir nutilo. Nes matė, kad šie žodžiai visai neveikia to, 
kam jie skirti. “Ak, - galvojo ji, - kaip man jį įtikinti, 
jog tapsiu be galo nelaiminga, jei negalėsiu būti su juo 
ir užjausti jį sielvartaujantį?" 

“Visus šiuos metus, - galvojo ji toliau, - aš gyvenau 
slegiama didžiausių rūpesčių ir baimės. Ir kai ko pasi- 
mokiau. Dabar aš nebe toks vaikas kaip tada, kai ne- 
tekau savo tėtušio. Ir nesiskųsiu dėl to, ką turėjau 
iškentėti, jei šitaip būsiu įgijusi tiek jėgų, kad įstengsiu 
išlaikyti tą, kurį myliu?" 

Ji kilstelėjo akis ir pažvelgė į sodą, tarsi ten ieško- 
dama pagalbos. Ir nepaprastai nustebo. Galimas daik- 
tas, jog vakar ji viso to nesugebėjo matyti, o gal per 
naktį taip atsitiko. Bet iki šiol nebuvo pastebėjusi, kad 
visos tėtušio obelys apsipylusios žiedais. Rodos, raus- 
vai baltas stogas tiesėsi nuo gyvenamojo namo iki pat 
beržynėlio, kuris saugojo sodą nuo šiaurės vėjo. Visos 
šakos buvo kupinos žiedų. Jie tartum skleidėsi jai be- 
žiūrint. Dūzgė begalės bičių ir kamanių, kvepėjo ir 
žėrėjo. Saulė jau buvo išlindusi pro kalno skiauterę, ir 
jos spinduliai driekėsi virš miško, šuoliavo per laukus, 
tarsi norėdami kuo greičiau pasiekti švytinčius obelų 
žiedus ir dar daugiau suteikti jiems blizgesio ir skais- 
tumo, negu šie jau turėjo. 

Žiūrėdama į visa tai Maja Lisa manė, jog širdis 
sutirps iš gailesčio. “Vargšas, vargšas! - galvojo ji. - 
Argi reikia stebėtis, kad jį kankina liūdesys? Juk nuo 
keturiolikos metų jis neturėjo namų. Visai būtų kitaip, 
jei jis ateitų į Liovdalą. O kokius puikius namus aš jam 
galėsiu pasiūlyti! Juk tiek gražių dienų aš čia mačiau 
iki paskutinių metų. Jis vaikščiotų po obelimis toks pat 
laimingas, koks kitados buvo tėtušis. Kad tik galėčiau 
jį globoti!" 

Ji paraudo iš įkarščio, akys suspindo. Jei sugebėtų 
papasakoti jam apie Liovdalą, kad jis suprastų, jog tik 
šitokių gerų namų jam trūksta! 

Maja Lisa atsipeikėjo nuo minčių, nes jis paleido 
rankas, kurias iki šiol laikė. 

- Paduok man smuiką, ir aš eisiu! - tarė jisai. - 
Žiūriu, jog supranti, kad aš neturiu kito pasirinkimo. 

Nesistebėjo, kodėl jis pamanė, kad ji leis jam eiti. Ji 
tebestovėjo ieškodama tinkamų žodžių, kurie padėtų jį 
sulaikyti, bet nerado. 

- Mielasis, - tarė ji nekantraudama, - pabūk dar 
truputį! Ar nenorėtum pasižvalgyti po Liovdalą? Argi 
negražu, kaip žydi obelys? Ar matai, kaip saulės spin- 
duliai tartum auksas nubarstę žolynus? Ar nenorėtum... 

Daugiau nevaliojo. Vėl pritrūko žodžių. Norėjo kal- 
bėti jam apie gerus namus, kuriuos jis ir ji susikurs sau 
čia, Liovdaloje, bet manė, jog tai jam neturėjo vertės. 
Geri namai jam reiškė ne tą patį, ką jai. 

Jis vėl paprašė smuiko. Daugiau, pasakė, niekada 
nepasirodys jos kelyje. 

Ji prisidėjo ranką prie širdies sunkiai alsuodama. 
Dabar jis nueis ir daugiau niekada nepasirodys jos 
kelyje! O ji nesugebėjo rasti žodžių, kurie jį paveiktų! 
Nevaliojo jo sulaikyti! 

Ji nebežinojo, ką toliau daryti. Turėjo paklusti jam. 
Paėjo nuo lango atiduoti tą, ko jis prašė. 

Bet paėmusi į rankas smuiką Maja Lisa stabtelėjo. 
Ją užplūdo keistos mintys. Štai ji laikė rankoje daiktą, 
kuris jam turėjo didžiausios įtakos. Šis smuikas kitados 
buvo jo stiprybė ir paguoda. 

Ji suprato, ji suprato! Tai smuikas, tai muzika, kurią 
juo griežė, Svenui Liljekrūnai buvo tas pat, kas jai 
Liovdala. Muzika buvo jo namai. Tik ji galėjo suteikti 
jam ramybę ir atgaivą. Kai griežia, garsai nudriekia 
virš jo galvos stogą, švytintį skaisčiau nei obelų žiedai 
ir saulės spinduliai. Tada jis įžengia į savo tikruosius 
namus, kurie atstoja jam užuobėgą visą vienišos jauny- 
stės metą. 

Lig šiol, ištiktas skaudžių negandų, jis nepalūždavo, 
nes turėjo smuiką. Jam tereikėdavo pasiimti stryką, 
norint atverti vartus į tą pasaulį, kur jis jautėsi laimin- 
gas. Bet dabar nerimas paėmė viršų, kadangi paskuti- 
niais metais negalėjo griežti. Jis buvo išmestas iš savo 
namų. 

Ak, kokia ji būtų nelaiminga, jei negalėtų gyventi 
Liovdaloje! Kaip ji kentėtų svetur! Taip, matyt, ir jam. Jis 
irgi nesusigaudo. Nežino, kur rasti ramybe ir atgaivą. 

Maja Lisa pasijuto visai tvirta. Žinojo kuo jis serga 
ir kaip gydyti. Kad tik galėtų atverti jam tikruosius 
namus, jis vėl taptų koks buvęs ir įstengtų atsikratyti 
to, kas jį kankina. 

Ji priėjo prie lango, bet smuiką tebelaikė rankoje. 

- Mielasis, - tarė ji, - leisk paprašyti tave vieno 
dalyko, kol neišėjai! Paimk smuiką ir dar kartą pa- 
griežk! Aš esu tikra, jog tau štai ką tik buvo itin sunku, 
nes po nelaimės pirmą sykį paėmei smuiką į rankas. Ir 
nemanau, jog taip bus visada. Ar nepamėgintum, kad 
aš galų gale išgirsčiau tave tokį, koks esi? Įveik save 
patį ir pagriežk man! Juk ką tik sakei, jog visą žiemą 
nejautei maudulio ir manei esąs išgijęs. Gal taip ir yra. 
Negalvok, jog nelemtis iš rimtųjų sugrįžo! Pamatysi, jei 
tik įsidrąsintum pagriežti dar sykį..! 

Jis trūktelėjo pečiais. 

- Neįmanoma, - tarė. - Bus tik šimtą kartų blogiau. 

Bet ji prašė atkakliai. 

- Daugiau tau neteks nieko dėl manęs daryti. Argi 
nepaklausysi, kai tuoj išsiskirsim! Jeigu nueisi nepa- 
griežęs, paskui vis tiek gailėsies, kad neišpildei mano 
paskutinio prašymo. 

Jis atrodė toks pat prislėgtas, bet vis dėlto pasidavė. 

- Aš žinau, kas bus, - tarė jis, - ir tu taip pat Žinai. 
Bet išpildysiu tavo norą. 

Prieš paduodama jam Maja Lisa švelniai paglostė 
smuiką. “Ak, brangusis, padėk man! - sukuždėjo ji. - 
Brangusis, padėk man!" 

Kai Liljekrūna paėmė instrumentą, juodas nelaimės 
debesis jau dengė jo kaktą. O kai brūkštelėjo stryku, 
pasigirdo tokie pat padriki ir nedarnūs tonai kaip ir 
prieš tai. 

Jis dirstelėjo į Mają Lisą tarsi priekaištaudamas, kad 
įviliojo jį į šią naują bėdą. 

Majos Lisos širdis taip daužėsi, kad ji nežinojo kur 
dėtis, bet nenorėjo išduoti savo išgąsčio. Tebestovėjo 
prie lango ir iš paskutiniųjų stengėsi viltingai šypsotis. 

Ir štai jis pradėjo griežti ramiau, ne taip baikščiai! 
Pro debesis įspido šviesa, sugriuvo kalėjimo sienos, 
nutrūko grandinės, varžiusios sielą. 

Čia kilo galvotrūkčiais aukštyn, čia vėl smego atgal 
Sunki buvo kova. Štai muzika girdėti gelmėje. Negalė 
jai patikėti, jog vėl prasiverš. Bet vėl ištrūko. Kilo i. 
grimzdo, kilo ir grimzdo. Bet paskui staigiai lyg angelo 
sparnų nešama ėmė pleventi aukštyn, aukštyn. Skriejc 
link debesų džiugi ir linksma, aukščiau nei žemiškos 
mintys ir garsai, į skaidrią erdvę. Dangus prasivėrė, ir 
ji bandė apsakyti jo palaimą. 

Liljekrūna staiga nuleido stryką. Rodės, kad daugiau 
nebeturi jėgų. Jo muzika pakilo taip aukštai, kad jam 
apsvaigo galva nuo šviesos, puikybės ir blizgesio. 

Jis pažvelgė į Mają Lisą. Didelės sunkios ašaros 
žibėjo akyse, rankos buvo sugniaužtos. Visas veidas 
atrodė nušvites. Ji stovėjo ne žemėje. Buvo taip pat 
pakilusi sykiu į dangaus platybe. 

Jis sunkiai alsavo. Ne, ji ne tik sekė drauge, o 
skriejo pirma jo. Dar niekad muzika nebuvo iškėlusi jc 
taip aukštai. Tai jos meilė įšplėšė jį iš tamsos. 

Matyt, ir iš gyvenimo tamsybių ji sugebėtų jį iš- 
traukti. Jis jautė. Ji galėjo įveikti bet kokią baime, bet 
kokią neviltį. 

Jis suėmė jos rankas ir pradėjo bučiuoti. 

- Ar dabar pabuvojai savo tikruosiuose namuose? - 
sukuždėjo ji. 

- Maja Lisa, brangioji, mylimoji! Šitaip aš niekada 
negriežiau. Tai buvai tu, tavo meilė. Ne aš griežiau. 

- Tebūnie tau nelaimė ar laimė, - kalbėjo jis, - bet 
aš turiu čia pasilikti. Tau teks man padėti. Turės: 
manęs nepaleisti. 

Tylu tylu pasidarė sode, kur žydinčios 
obelys lyg baldakimas skliautėsi 
virš jaunųjų 
galvų. 

